
Stari su Grci držali, da je preduvjet svakome napretku po¬ 
znati sama sebe. Ne vrijedi to samo za pojedince, već još više i 
za narode. Narodi, precjenjujući svoju snagu, preuzetnošću su 
svojom sebi i drugima uzrokom nesreće, a katkada i propasti, 
dok oni malodušni lako gube slobodu i svoju individualnost, ne 
ostavljajući o sebi dična spomena. 

Hrvatski narod, hvala Bogu, nije dosada bio ni nasilan ni 
' malodušan; branio je uporno i junački svoju zemlju, svoj jezik 

i kulturu, a nije posegao za tuđim ni onda, kad je bio moćan i 
jak, već je štitio slabije protiv jačih. 

No gorku je čašu imao ispiti tijekom svoje prošlosti. Kao da 
vječna oluja bije i baca po uzburkanom moru brod njegova 
udesa. 

Mnogoj njegovoj nedaći kriv je i sam položaj zemlje, koju 
zauzeše Hrvati, ali je taj ujedno pridonio kulturnom razvitku 
hrvatskoga naroda. 

Hrvatska se zemlja proteže preko jednog dijela Balkanskog 
poluotoka, pa dijelom srednjeg Podunavlja, a onda i po Alpskom 
području. Smještaj je, dakle, naše domovine takav, da geopoli¬ 
tički nema jasno određene cjeline, a kako nije prirodnim grani¬ 
cama prema vani zatvorena, primala je lako u pojedinim dijelo¬ 
vima utjecaje s onih strana, s kojima je geografijski povezana. 

Ona stoji na razmeđi Istoka i Zapada, te se u njoj stječu kli¬ 
matski pojasi kontinentalni i sredozemni, pojasi Srednje i Južne 
Evrope. Pri diobi rimskoga carstva za Dioklecijana i poslije za 
Teodozija crta međašnica potegnuta je baš preko naših krajeva. 
I tako se Istok i Zapad otimlju za ove zemlje. Hrvati su primili 
kršćansku vjeru iz Rima i ostali s njim u stalnoj vezi, pa su se 
tako privezali uz zapadnu kulturu, premda je u pojedinim povi- 

jesnim razdobljima imao na njih znatnog utjecaja i Istok {tako 
na pr. za Turaka). Tako se je prema relijefu tla, a i povodom 
povijesnih događaja oko nas, mijenjala i pozornica hrvatske 
povijesti. 

Već se u početku stvaraju tu dva politička žarišta. Jadran¬ 
sko primorje i Panonska ravnica. Opirući se snažno Mlecima i 
Arapima Hrvati su na Jadranu uspješno udarili temelje jakoj 
državi, koja se koristi naslaganim od vjekova kulturnim blagom 
u dalmatinskim gradovima, a prima životni sok iza primorskih 
planina. Panonski Hrvati pod pritiskom Madžara prikloniše se 
Primorskoj Hrvatskoj i tako ojačaše primorsko žarište. No stica- 
jem prilika Hrvatska na moru slabi i, da se održi protiv Mletaka, 
traži oslon u Panoniji u personalnoj uniji s Madžarskom. Ipak, 
ako je središte političkog života i preneseno u unutrašnjost, bilo 
toga života kuca snažno kroz još koji vijek u primorskim strana¬ 
ma oko negdašnjih prijestolnica: Knina i Solina — i to za borbe 
Šubića i Nelepića s Anžuvincima. Najmoćniji hrvatski rodovi 
roje se oko Zrmanje, Krke, Une i Kupe. Tursko pak prodiranje 
kroz otvorene granice tokom rijeka Kupe, Une, Bosne i Drine 
potiskuje i odatle Hrvate prema sjeveru i oni traže pomoći preko 
Alpskih zemalja od Habsburga Ferdinanda — dakle od Nije¬ 
maca, koji su ih već dotada istisli iz Alpskih krajeva Karantanije. 
Time i njemački utjecaj kao protustruja Turcima nadire u hrvat¬ 
ske zemlje. 

Tako je na sva ta pogranična vrata navirao k nama tuđinski 
duh, koji se je kušao održati i onda, kad je bila već suzbita ona 
materijalna sila, koja ga je unosila. 

No duh hrvatski svladao je tuđinsku i duhovnu najezdu 
onako, kako je hrvatska krv pretopila kaplje krvi Ilira, Kelta, 
Grka i Romana, negdašnjih starinika u hrvatskoj zemlji. 

I tako očeličen u borbama kroz vjekove hrvatski je narod 
očuvao svoju narodnu individualnost, hvaleći žrtvama pojedinaca 
i čitavoga naroda. 

Ovom knjigom nisam želio drugo nego dati čitaocima »Ma¬ 
tice Hrvatske« prigodu, da upoznadu, kako se je sve gore izlo¬ 
ženo odvijalo, da poznadu dakle svoj narod i u njemu sebe. 


Zato ovaj »Pregled povijesti Hrvatske« ne traži, da bude 
neko posebno originalno djelo, ali hoće da u pravom svijetlu i po 
najnovijim rezultatima znanosti iznese prošlost Hrvatske. 

Želeći, da se knjiga čita, nastojao sam življim pripovije¬ 
danjem dočarati čitaocu sliku događaja, pa sam ponegdje do- 
zvao u pomoć i naše pjesnike, a žalim, što sam radi odmjerena 
prostora morao dosta pjesničkih citata brisati. Neke stranice ovog 
djela prikazane su sintetički, da dugo pripovijedanje i nabraja¬ 
nje događaja i godina ne umara, a i da slika bude preglednija. 

Novije pozitivne rezultate rado sam poprimio, a o prije¬ 
pornim pitanjima ili sam donio i druga mišljenja, kušajući ih 
dovesti u sklad, ili sam mimoilazio nove hipoteze, da se ne unosi 
zabuna. 

Novije doba je opširnije obrađeno, jer je u najvećoj mjeri 
današnje stanje rezultanta njegovih sila pokretnica. 

Pri pisanju ovoga »Pregleda« poslužio sam se osim starih 
pisaca još i djelima i raspravama: Smičiklasa, Račkoga, Klaića, 
Bulića, Poparića, Šišića, Manojlovića, VI. Mažuranića, R. Hor- 
vata, Hauptmanna, Lukasa, J. Horvata, Srkulja, Skoka, Preloga, 
Sakača, Dabinovića, Zlatovića, Draganovića, Karamana, Fance- 
va, Szaboa, Mile Starčevića ml., Trumbića, Hinkovića, Lozovine, 
Barade, podliscima u »Obzoru« A. Makanca, Spomen-knjigom 
»Obzora«, jubilarnim brojem »Narodnog Lista«, a onda djelima 
Brunellija, Bianchija, Romanina, E. Musattija, Jirečeka i drugih. 

Dr Lov r e K a ti ć 

PREDHISTORIČKO DOBA 


U krajevima, koje su naselili Hrvati, nalaze se tragovi naj¬ 
starijih naselja ljudskih iz paleolitskoga (starijega kamenog) 
doba, kad oružje i oruđe čovjeku bijaše (drvo, kamen, kost, ži¬ 
votinje) neobrađeno, hrana — dnevni lov, stan — spilja. Kao 
najvažnije nalazište te prakulture i tragova ljudskog života u nas 
je Krapina. Kako se i tu nađoše znaci, po kojima možemo za¬ 
ključiti, da je već onda čovjek poznavao oganj, to je očito, da je 
i pri prvim pojavama na zemlji bilo razumno biće, jer nerazum¬ 
no biće bježi od ognja, a kamo li da ga upotrijebi u svoju korist. 

U drugo doba, neolitsko (novije kameno) čovjek je već imao 
stanove — naselio se, a stalno naselje prvi je uvjet kulture. Izra¬ 
đivao je (još od kamena i kosti) svoje oružje i oruđe, ali ga je i 
resio, kitio i uljepšavao. Osjetio je dakle osim praktične potrebe 
već i duhovnu — radio je prema zahtjevima ljepote. Pripitomio 
je različne životinje, orao je i sijao, trgovao i gradio. To je doba, 
kad se javiše umjetnici »inžiniri«, trgovci, mornari, ratari, a 
kipovi idola i grobovi jamče i za vjerske predodžbe, koje bez 
sumnje potekoše već od prve pojave čovjeka na zemlji. 

Nalazišta neolitske kulture šire se po Hrvatskoj, Slavoniji, 
Srijemu, Bosni i Dalmaciji. Najpoznatije je od tih Butmir kod 
Sarajeva. 

Kamen nije najprikladniji za pravljenje oruđa i oružja, 
pa, premda ga velik trud i ustrpljivost čovjekova i dotjeraše i, 
koliko god se moglo, usavršiše, opet je bio od slabe pomoći. 

Napredni je duh ljudski posegao zato za drugim rudama, da 
ih preradi i za svoju službu dotjera. Na prvom mjestu je tu ba¬ 
kar, jer, mekan i podatan, dao se lako obraditi. No baš radi te 
mekoće bila je od njega i slaba korist. 

Bakreno doba trajaše kratko, jer čovjek, pokorivši sebi 
oganj u svrhu, da mu tali rude, poslije mnogo muke, mozganja, 
pa i razočaranja, otkri nešto novo — da je spojivši kositar s ba¬ 
krom u određenom razmjeru (10%) dobio tvrđe i otpornije oruđe. 
Tako nastade tuč ili bronca. Taj pronalazak važan je za ljudsku 
kulturu jednako kao i pronalazak baruta, elektrike, ne manje va¬ 
žan od radija i brzojava. Civilizacija je sada orijaški koraknula 
naprijed, što nam pokazuju predmeti od tuča: nakiti, kopče, sje¬ 
kire, srpovi, noževi, strijele i mačevi. Čovjek je sada lakše mo¬ 
gao obrađivati zemlju, tesati drvo, graditi brodove i kuće, bra¬ 
niti se od zvijeri, ali je i taj napredak upotrijebio za to, da okre¬ 
ne oružje protiv sama sebe — protiv čovjeka. Mnoštvo oružja iz 
tog doba kazuje nam, da se je tada razvio novi stalež — ratnik, 
koji je gradio gradove, borio se, dok je seljak morao za nj pri¬ 
bavljati kruh i meso, a za konje njegove zob i sijeno. A osjećaj 
ljepote i gizde daje preduvjete, da su se razvijali rezbarski, ko- 
vački, lončarski i drugi obrti, a ovi se ne mogu ni zamisliti bez 
trgovačkog staleža. Tako se već u brončano doba javljaju uglav¬ 
nom svi staleži, koji i danas postoje. Tragovi kulture brončanog 
doba vrlo su brojni u hrvatskim zemljama: u Slavoniji Bizovac, 
okolica Broda, Mitrovice i Vinkovaca, u Hrvatskoj okolica No¬ 
vog Marofa, u Bosni okolica Bosanske Gradiške, Bihaća i Sara¬ 
jeva (Sarajevski muzej vrlo je bogat predmetima iz neolitskog i 
brončanog doba), Livno, u Hercegovini okolica kod izvora Rame, 
Mostara, u Dalmaciji Sitno u Poljićima, Muć, Grabovac (Imot¬ 
ska krajina), okolica Knina, Sinja i Vrlike. Osim toga mnogo 
drugih nalazišta na sve strane naše domovine svjedoči o raspro¬ 
stranjenosti brončane civilizacije i napučenosti onoga doba 

No koliko god je bronca bila svijetla i čvrsta, ipak je mo¬ 
rala uzmaknuti pred praktičnim željezom. 

Željezno doba usavršilo je pronalaske brončanoga, a dije¬ 
limo ga na starije (halštatsko) i novije (latensko) prema mjesti¬ 
ma obilnijeg nalaza predmeta (Hallstatt u Gornjoj Austriji i selo 
La Tene u Švajcarskoj). Halštatsko doba u nas traje po prilici 
od 1000 pa do 400 godina prije Krista, a latensko otada pa do 
prvih pismenih spomenika. U željezno doba usavršila se je držav¬ 


na organizacija, graditeljstvo (zidani gradovi i kuće), a drago¬ 
cjeni nakiti od srebra, zlata, jantara te usavršena keramika (lon- 
čarsko kolo) svjedoče o profinjenijem osjećaju ljepote, pa i luksu¬ 
zu, novcu od zlata i srebra — znak razvijene trgovine i obrta. 
Najvažnije od svih nalazišta toga doba u nas je Glasinac kod 
Sarajeva, ali i drugih je veliko obilje. 

U brončano i željezno doba naše su zemlje osjetile utjecaj 
kulture sa zapada (Etrurija u Italiji) i s juga (Grčka), javila se 
dakle već onda pojava, koja prati razvitak naroda u ovim kraje¬ 
vima od pamtivijeka kroz vjekove. Latensku kulturu donijeli su 
oko 400. g. pr. Kr. ratoborni Kelti, koji su preplavili Balkan, ali 
su Iliri teško i sporo primili tu kulturu. 

Prvi narod, koji nam je poznat po svome imenu u našoj do¬ 
movini, bijahu Tračani, koji su s vremenom bili prisiljeni povući 
se u jugoistočni dio Balkanskoga poluotoka. Njihove krajeve na- 
seliše Iliri. To je bilo oko 1200 godina prije Krista. Iliri su se 
dijelili na mnogo plemena, od kojih su na području hrvatske 
povijesti poznatija: Ardijeji u Crvenoj Hrvatskoj (glavno sredi¬ 
šte Rizon — Risan u Boki Kotorskoj), Delmati (između Neretve 
I Krke — središte Delminium — Duvno, zapravo Županjac na 
Duvanjskom polju), Liburni (od Krke do Raše u Istri —- sredi¬ 
šte Skradin na Krki). Sjeveroistočno i istočno od ovih bijahu Ja- 
pudi, križanci Kelta i Ilira (središte Metullum — nekud oko Po- 
stojne), oko Kupe do Siska (središte njegovo pod imenom Se- 
gestika) bijahu Kolapijani, oko Varaždina Jaši, u zapadnoj Sla¬ 
voniji S kor disci i Bosanskoj Posavini Breuci. Od ostalih pleme¬ 
na znameniti su hrabri Dezitiati oko današnjeg Sarajeva i Vran- 
duka pa do Drine, a u Hercegovini Daorsi, koji su kovali svoj 
vlastiti novac. 

Iliri bijahu većinom stočari i ratari, a u primorju više gusa¬ 
ri nego trgovci. Između sebe nesložni, spremni na kavgu radi 
samoga jednog vrela vode ili majdana soli. Stanovi su im vrlo 
jadni i prljavi. U posljednje doba našlo se je nešto ostataka nji¬ 
hove umjetnosti na nadgrobnim spomenicima kod Bihaća, a prvu 
državnu organizaciju stvoriše Ardijeji, s glavnim gradom Ri¬ 
zon (Risan). Oko ovoga plemena okupila su se nekoja druga u 


trokutu Neretva—Kosovo Polje—Epir. Poslije smrti kralja Agro- 
na udovica Teuta zaplete se u rat s Rimljanima, koji se u to doba 
javiše na istočnim obalama Jadranskoga mora, da brane svoju 
i grčku trgovinu. Grci su naime kao dobri trgovci kolonizirali ne¬ 
koje točke na dalmatinskim otocima i u primorju. To je bilo u 
4. vijeku pr. Kr., kad su sirakuški Dorani osnovali koloniju na 
Visu (Issa), a odatle nikoše druge naseobine: Korčula, Epetij 
(Stobreč kod Splita), Trogir, a stanovnici otoka Parosa osnovaše 
Paros-Faros (Starigrad na današnjem Hvaru). Barbari Iliri svo¬ 
jim su drskim gusarenjem ugrožavali grčke kolonije, a kad jed¬ 
nom za Teutine vlade oplijeniše i italske brodove, Rimljani za¬ 
traže zadovoljštinu po svojim poslanicima Gaju i Luciju Korun- 
kaniju. Teuta odgovori, da ne može zabraniti svojim podanicima 
gusarenje, a kad jedan od poslanika odgovori, da će to učiniti 
Rimljani, dade ga Teuta na povratku ubiti. Rat (229. 228.) 

svrši porazom Ilira, dobrim dijelom radi izdaje Demetrija Fa- 
ranina, koji je pod vlašću Rima upravljao jednim dijelom bivše 
Teutine države. Poslije samih devet godina pokušao se Demetrij 
osloboditi rimske vlasti, ali ne uspje, te se Rimljani još bolje 
učvrstiše na istočnim obalama Jadrana. No kad ih snađose tegobe 
drugoga punskog rata, ovjenča se Pleurat kraljevskim dijade- 
mom, organiziravši ilirsku državu od Ljesa u Albaniji do Krke 
— s prijestolnicom Skodrom (Skadar). Po njegovoj smrti odcijepe 
se Delmati od te države, a surovi sin i nasljednik Pleuratov Gen- 
tij, pomažući makedonskoga kralja Perzeja protiv Rimljana, 
zaplete se s ovima u rat. Gentij izgubi rat, preda se Rimljanima, 
a njegova država bi razdijeljena na tri oblasti, koje uzeše Rimlja¬ 
ni za saveznice (167. g.). Otada vode glavnu riječ među Ilirima 
Delmati sa središtem u Delminiumu. Ne mareći za opomene 
Rimljana u razmiricama s grčkim kolonistima i ne vladajući se 
po međunarodnim običajima izazvaše Delmati g. 156. rat s Rim¬ 
ljanima, koji, zauzevši Delminium i svladavši kasnije pobunjene 
Ardijejce i nemirne Japude, zauzeše g. 119. i Salonu, koja bijaše 
poslije pada Delminiuma postala središtem Delmata. G. 118. 
uređena je Ilirija kao rimska provincija. Delmati su još neko 
vrijeme dizali barjak slobode, te su Rimljani imali mnogo truda. 


da ih upokore. Osobito ojačaše Delmati za građanskog rata izme¬ 
đu Pompe ja i Cezara, koji je glavom dva puta došao u Ilirik. 
G. 46. Delmati se pokore, poslavši u Rim Cezaru poslanstvo i 
taoce, no odmah poslije umorstva Cezarova digoše se opet na 
noge. Oktavijan ih s teškom mukom svlada g. 35.—33. Krvave 
bitke pod Metulumom, Promonom (kod Drniša) i osobito kod 
tvrđe Setovije (Sušanj kod Sinja) vječni su svjedoci junačkog 
otpora hrabrih Ilira protiv okupatorne rimske sile.. Jedino glad 
prisili Delmate, da se predadu. 

Oktavijan je smatrao tako Iliriju pokorenom, pa pri podjeli 
provincija g. 27. dade je u upravu senatu. Rim je Iliriju prive- 
zao vojničkim cestama kao hobotnica svoj plijen trakovima. Ne¬ 
čovječno isisavanje Ilirije ponovno diže na ustanak njezine 
sinove g. 6. poslije Krista. Krvavo kolo započeše Dezitiati i Breuci, 
dakle plemena u unutrašnjosti, jer ona bliže moru bijahu dobrim 
dijelom posve pomirena sa sudbinom: rimska civilizacija, trgo¬ 
vina, politički sustav kolonija već ih je pomalo romanizirao. 
Vođa Dezitiata Baton prodre do Salone. Po Iliriji nasta opći po¬ 
kolj Rimljana, te u senatu August izjavi: Ne upremo li sve sile, 
za deset dana eto Ilira pod Rimom! Zapovjedništvo bi predano 
Tiberiju, kasnijem caru. On odabra Sisciju za operacionu bazu. 
Pokorivši najprije Panoniju prodiraše rimska vojska u Dalmaci¬ 
ju. Izdaja, nesloga i slabija organizacija bješe uzrokom, da su 
Iliri podlegli, premda zasvjedočiše izvanredno junaštvo, braneći 
tvrđavu Andetrium (danas Muć), a osobito Ardubu (Vranduk?), 
gdje su se žene s djecom bacale u rijeku i u plamen zapaljenoga 
grada, kad je neprijatelj nadvladao borce. 

Vođa ustanka Baton preda se Tiberiju i življaše poslije 
svladanog ustanka (9. g.) još tri godine u Raveni. 

Panonija i Dalmacija postadoše rimske provincije, te su 
uglavnom obuhvatale zemlje, koje su u 7. vijeku naselili Hrvati: 
Dalmaciju gotovo potpuno, a Panoniju djelomično. Panonija je 
obuhvatala po prilici (uz zapadnu Ugarsku) kasniju Hrvatsku i 
Slavoniju sa Srijemom, te Kranjsku, a Dalmacija zemlju između 
Jadranskoga mora, rijeke Raše u Istri, pa crte od gornjega toka 

Kupe na Drinu i Ibar te od izvora Ibra na Mat rijeku u Albaniji. 
Dakako da su to samo približne granice. 

Središte kulturnoga i političkog života u Panoniji bijaše Po- 
etovio (Ptuj), u Dalmaciji Salona (Solin). Kad je Dioklecijan 
proveo novu podjelu pokrajina, ostadoše na kasnijem hrvatskom 
području dvije (od četiri) Panonije sa središtima u Sisciji (Si¬ 
sak) i Sirmiumu (Mitrovica), dok se Dalmacija raspala na Dal¬ 
maciju (do Budve) sa središtem u Saloni, i Praevalis sa središtem 
u Skodri. Praevalis je pripao Istočnom Iliriku, a ostale spome¬ 
nute provincije zapadnom i tako je razdvojna crta između Istoka 
i Zapada prolazila preko teritorija, koji zauzeše kasnije Hrvati, 
što je bilo od presudne važnosti u njihovu razvoju. Ilirik se je 
brzo romanizirao, a rimskom okupacijom nastade za te zemlje 
doba mira i napretka. Tu nikoše i razviše se napredni gradovi, 
povezani između sebe dobrim i brojnim cestama. Veličanstvene 
građevine, hramovi, crkve, palače, amfiteatri, vodovodi, mozaici, 
groblja, kipovi i t. d. svjedoče o visini kulture, do koje dopri- 
ješe te zemlje. Tim je zemljama strujao bogat život, tu su se mi¬ 
ješali različiti narodi Istoka i Zapada po njihovim gradovima, a 
ilirski vojnici odlazili izvan svoga zavičaja kao članovi rimskih 
legija, da brane carstvo na Rajni, u Britaniji i u Africi. 

Dalmacija bogata stokom i rudama stekla je dobar trgovački 
glas u rimskom svijetu. I do dana današnjega ostala je u crkve¬ 
nom ruhu (dalmatika) uspomena na dalmatinske tvornice ruha, 
dok su se u Panoniji, u Sirmiju i Sisciji kovali rimski novci u 4. 
vijeku. Izvozilo se otuda vino, ulje i slana riba te stočni pro¬ 
izvodi, a onda kože, krzno i drvo. Ilirik je dao rimskoj državi i 
nekoliko careva, od kojih je Dioklecijan, rođen u Saloni, spasio 
ju od propasti pri svršetku 3. vijeka, a onda bas na dalmatinskim 
obalama usnu zapadno rimsko carstvo smrtni san, jer u Diokle¬ 
cijanovoj palači (u Splitu) boravi jaše posljednji mu vladar Ju¬ 
lije Nepot (g. 480.), kad je Italija već g. 476. postala plijenom 
barbara Odoakra. Uz materijalni procvat Panonija i Dalmacija 
dopriješe pod rimskom upravom i do visokog stupnja duhovne 
kulture. Najveće zasluge za to ima kršćanstvo. Ono se je javilo 
u Dalmaciji već u prvom vijeku, ali bujno je procvalo u trećem, 


i poslije milanskoga edikta (313. g.). U doba progonstva dadoše 
ovi krajevi lijep broj mučenika, a sačuvani spisi crkvenih sabo¬ 
ra u Solinu i(g. 530. i 533.) svjedoče o rasprostranjenoj organi¬ 
zaciji crkve po Dalmaciji, dok su sabori u Sirmiumu, gdje se 
raspravljalo i rješavalo pitanje Arijeve hereze, dokazom ugleda 
crkve u Iliriku. Sv. Jeronim (rodom iz ovih krajeva!) spominje 
mnoštvo samostana i pustinjaka po dalmatinskim otocima, a po 
spisima sv. Augustina i sv. Ivana Hrizostoma zaključujemo, da 
su ti crkveni oci prijateljevali sa solinskim biskupima. 

Seoba naroda od 4.—7. vijeka pustošila je i rušila zemlju i 
gradove ovih krajeva, kao ljetna oluja vinograde. Prava seoba 
naroda započe zapravo već g. 375. provalom Huna, pred kojima 
Goti pobjegoše i nastaniše se po krajevima rimskoga carstva, koje 
su i sami pustošili, mada su ih kao plaćenici morali braniti. Na 
to ih je nagnala lakoumnost rimskih upravitelja. Car Teodozij 
podiže opet ugled carstva, a onda, razdijelivši ga između dva 
svoja sina (g. 395.), preda Panoniju i Dalmaciju Honoriju, za- 
padno-rimskom caru. Poslije smrti Teodozijeve haraju barbari 
zapadno rimsko carstvo, a s njim stradaju i naše zemlje, osobito 
Panonija, radi nesposobnosti Honorijeve. Sad se tu redaju jedni 
za drugima Goti, Huni, Gepidi i drugi. U 5. vijeku zaplamsa još 
jednom stara hrabrost i sposobnost u Saloni, kad Marcelin uze u 
svoje ruke vlast i obranu jadranskih obala. No izdajom i zavid- 
nošću cara Leona pade Marcelin, a njegov nećak Julije Nepot 
zbaci zapadno-rimskog cara Glicerija, koji postade solinskim bi¬ 
skupom, i sam se zacari. No i Julije Nepot morade uzmaknuti u 
Salonu pred domorodcem Orestom (Panoncem), koji svoga sina 
nametnu za cara (Romulus Augustulus). Romulusa zbaci Ođoakar, 
vođa germanskih četa, a Julije Nepot izgubi kao dalmatinski vla¬ 
dar nasilnom smrću život g. 480. od ruke svojih dvoranika. Salona 
postade sjedištem Ođoakrova namjesnika. Protiv Odoakra digao 
se je s pristankom cara Zenona ostrogotski kralj Teoderik, i svla¬ 
davši ga kraljevaše (g. 493.—525.) pod carskim suverenitetom, 
a podložne mu bijahu uz Italiju i zemlje Zapadnog Ilirika. Ze¬ 
mlje ove opet procvaše, ali se ne naužiše mira. Goti đojadiše car¬ 
stvu i ovo upre sve sile, da ih uništi. Za Justinijana Velikoga vo- 

dilo je carstvo s Gotima dvadesetgodišnji rat (g. 535.-555.). Goti 
ugnjetavahu radi vjere (bijahu arijanci) rimski katolički puk, pa 
tako onemogućiše svaki sporazum, jer je Got postao privilegira¬ 
ni narod, vojnik, a i otimač imovine rimskoga građanina, pa je 
to prouzrokovalo mržnju i nepouzdanje između pridošlica i sta¬ 
rosjedilaca, što je izazvalo rat do istrage. Justinijan je uništio u 
Italiji i Iliriku gotsku vlast, ali se uto javiše novi barbari: Avari 
i s njima Slaveni. Rimski svijet, u sebi truo, bio je osuđen na 
propast, i morade dati mjesta novima svježim narodima. Ovi će 
od toga svijeta baštiniti u našim zemljama ostatke njegove civi¬ 
lizacije i kulture, ali će se u žile pridošlica priliti dosta ilirske 
romanizirane krvi, pa će se tako i mane i kreposti njezine do da¬ 
nas od vremena do vremena pojavljivati i u životu hrvatskog 
naroda. 

Kulturne i političke ustanove, vjerski život i veličanstvene 
građevine, pomorska vještina i pravne zasade staroga svijeta ne 
uginuše posve, već kao žile posječene šume izbacise izdanke 
i u povijesnom razvitku hrvatskoga naroda. 

I. DOBA 

PODRIJETLO I DOLAZAK HRVATA U NOVU 
POSTOJBINU 

Ime Hrvat. Malo je naroda na zemlji, koji znaju početak 
svoga roda i značenje samoga narodnog imena. Ni mi Hrvati ne 
znamo točno, što znači ime Hrvat. Prvi pisac, koji nas spominje, 
car Konstantin Porfirogenet, tumači naivno, da Hrvati znače na¬ 
rod, koji ima mnogo zemlje. Grčki zemlja znaci »hora«, pa prema 
toj riječi car izvodi »Hrobatoi«. U 13. stoljeću splitski Toma 
arciđakon izvodi ime Hrvata od riječi Curetes, Coribantes (koji 
trče). Već od našeg povjesnika Ratkaya ponavljalo se je sve do 
novijega doba nagađanje, da ime hrvatsko potječe od glagola 
rvati se ili od sličnih korijena, koji svakako znače neku borbu. 

Šafarik je držao, da je to ime u vezi s imenom Karpati, a 
donekle se na to mišljenje vraća i ruski učenjak Braun i slo¬ 
venski Oštir. Nijemac Wirth misli, da je nastalo od vlastitog 
imena bugarskoga kana Kum ota. 


U posljednje doba izvode ime Hrvat iz iranskoga haurvatar 
== stočar ili hu + urvatha=prijatelj. (Tako Nijemac Vasmer). 
Slovenac Župani č izvodi naše ime iz skupine kavkaskih jezika 
t zv. praevropskih Alarodijaca, pa bi Churavat značilo zajedni¬ 
čari, pleme, narod. Iz iranskoga i iz jezičnih ostataka onih na¬ 
roda, koji su živjeli po Kavkazu, izvode neki zato, što su se našla 
u Tanaisu (Azov) dva natpisa iz 2. i 3. vijeka, koji bilježe ime 
Horoathos i Horuathos, ali ne kao narodno, nego kao lično ime. 

Po rodu su Hrvate držali stariji pisci za Slavene, a takvim 
ih uistinu i poznajemo po jeziku i običajima. 

No kako nema naroda, u čijim žilama ne kola i primjesa 
tuđe krvi, tako ni za Hrvate ne možemo reći, da su čiste slaven¬ 
ske krvi. Da su u današnjoj svojoj domovini križanjem s prasta¬ 
novnicima izmijenili dosta narodnih osobina tjelesnih, a i dušev¬ 
nih, o tome ne treba ni raspravljati, ali u posljednje doba nasta¬ 
doše nove teorije i o samome podrijetlu Hrvata. Neki ih progla- 
siše Gotima, koji su zavladali slavenskim življem onako kao i 
Bugari, a drugi (Hauptmann) dokazuju, da im je osim imena i krv 
iranska. 

Kako ima više teorija o imenu Hrvata, tako različiti histo¬ 
rici tumače na svoj način i njihovu seobu u današnju domovinu. 
Izravnih i suvremenih izvora za to nemamo, jer prvi nam o tome 
kazuje car Konstantin Porfirogenet, dakle pisac 10. vijeka, a 
Hrvati se naseliše ovdje u 7. vijeku. Car pripovijeda, da je 
Hrvate pozvao bizantinski car Heraklij (610.—641.), da zauzmu 
zemlje u rimskoj Dalmaciji, koju bijahu osvojili Avari. Jedan 
dio Hrvata pod vodstvom petero braće (Klukas, Lovelos, Kosen- 
cis, Muhlo i Hrovatos) i dviju sestara (Tuga i Vuga) ostavi pra¬ 
domovinu Bijelu ili Veliku Hrvatsku i, pobijedivši u višegodi¬ 
šnjem ratu Avare, naseliše ove zemlje, priznavajući suverenitet 
cara Heraklija. Svi se Hrvati nisu iselili iz pradomovine, jer Bi¬ 
jela Hrvatska postojaše još u doba Konstantina Porfirogeneta. 
Tamošnji Hrvati u to doba bijahu još nekršteni. Kasnije, ali sva¬ 
kako poslije Hrvata odseliše se na Jug i Srbi. 

Historici se ni u tome ne slažu: jedni drže istinitim pripovi¬ 
jedanje Porfirogeneta (svi stariji, pa Šafarik, Rus Grot, Kos, do- 

nekle Klaić, a posve Nodilo, zatim Poljak Gumplovicz i Slovenac 
Županič), dok ga drugi posve ili djelomično zabacuju kao izmi¬ 
šljotinu (Rački, Jagić, Šišić, Diimmler). Ovi drugi drže, da su 
Hrvati, a i Srbi lagano prodirali na Balkanski poluotok i naselili 
ga u puna dva vijeka (6. i 7.). Po njima nije uopće postojala Bi¬ 
jela Hrvatska, već je to izmišljotina careva. 

Prema Gumploviczu i Joži Rusu Hrvati su slavizirani Goti, 
koji su poslije njihova poraza 375. pobjegli pred Hunima u kra¬ 
jeve oko Visle i zavladavši tamošnjim Slavenima radi malenog 
broja poprimili slavenski jezik i običaje. Odonud su došli na 
poziv Heraklija na Jug, ali Rus drži, da je moguće, da su Avari 
sa sobom poveli jedan dio Gota-Hrvata na Jug, a ovi se našli u 
Bosni sa svojim srodnicima, koji se nisu iselili u Italiju, kad je 
Teodorik g. 489. odveo tamo Gote, da svlada Odoakra. U Bosni 
su se Goti-Hrvati pretopili u prave Gote, a onda svi skupa u 
Slavene. 

I Gumplovicz i Rus i Županič drže Hrvate, kojega god pod¬ 
rijetla bili, ratničkim plemenom, koje je Slavene organiziralo i 
nad njima vladalo, davši im svoje ime i vladare, a primivši jezik 
i običaje od njih. U najnovije doba vraća se opet caru Porfi- 
rogenetu Lj. Hauptmann, ali uz carevo pričanje donosi i vijesti 
arapskih pisaca 10. vijeka. Po imenu Hrvat, za koje on drži, da 
je iranskoga korijena, stavlja kolijevku Hrvata u područje Kav¬ 
kaza, gdje su se i našli spomenici 2. i 3. vijeka s tim imenom. A 
onda prema imenu Kosencisa, jednoga od petero braće, koji do- 
vedoše Hrvate na Jug, zaključuje, da je među Hrvatima bilo 
posebno pleme Kasazi, a kako se ime Kasagos našlo u blizini, gdje 
i Horouathos (nedaleko Odese), to su mu ovi Kasazi prasrodnici 
onih »Koseza«, kojih se naselja šire po Koruškoj, Kranjskoj i 
Štajerskoj. Ti Kosezi bijahu plemenitaši (kao plemeniti Hrvati u 
hrvatskoj povijesti) po Sloveniji, a došli su tamo, kako i sam car 
Konstantin Porfirogenet pripovijeda, kao dio Hrvata, koji se je 
poslije osvojenja Dalmacije odijelio od ostaloga naroda i prešao 
u Ilirik i Panoniju. Po tome bi Karantanija bila treća Hrvatska. 

Ime Kasagos dovodi Hauptmann u vezu s imenom Čerkez, 
pa bi Hrvati pod Kavkazom zavladali jednim dijelom Čerkeza i 


asimilirali ih. Ujedno istovjetuje Čerkeze s Antima, koji do 5. 
vijeka još nisu Slaveni. Ti se Anti u 4. vijeku bore s Gotima, 
koji pogubivši njihova vladara Boza zavladaše njima potpuno. 

Poslije provale Huna (g. 375.), koji su svladali Gote, Anti 
pod vlašću Huna dolaze zajedno s »Kasazima« i »Hu-urvathima« 
u područje između Visle, Karpata i Odre. Huni prijeđoše u 
ugarsku ravnicu, dok su Anti ostali iza Karpata vladajući tamo¬ 
šnjim Slavenima. Tu su Anti poslije raspada Huna osnovali ve¬ 
liku »federativnu« državu anto-slavensku. U krilu te države na¬ 
stala je u 5. vijeku i Bijela Hrvatska, koja je postojala još u doba 
Konstantina Porfirogeneta (10. v.), a Hrvati sačuvaše tradiciju, 
da su iz nje potekli. To se je zbilo ovako: Avari su oko g. 560. 
ovladali anto-slavenskom državom, koja se bijaše već raspa¬ 
dala na sastavne česti. Tako su i Hrvati došli pod vlast Avara. 

— Slaveni, vođeni Avarima, prodirahu preko Dunava u rimsko 
carstvo. Tako su zajedno s Avarima pljačkali Panoniju, Norik 
i Dalmaciju. Kako je pučanstvo pred njima strepilo i bježalo, 
imamo dokaza u natpisu na opeci iz starog Sirmija (danas Mitro- 
vica) i na nadgrobnim natpisima u Solinu. 

Natpis na opeci iz Sirmija glasi: »Kriste Gospode, pomozi gradu i odbij 
Avara i čuvaj rimsko carstvo i onoga koji je to pisao. — Amen.« — Avari 
su podsjedali Sirmij od 579. do 582. — Iz istog Sirmija prebjegla je u Solin 
obitelj, koje je kćerka mala Dominika pokopana u Solinu, a natpis kaže: 
»mjesto pokopa djevojčice Dominike, koja je dovedena iz Sirmija u Solin«. 

— Kao djevojčica prebjegla je u Solin i kasnija opatica Ivanića. Posljednji 
nadgrobni natpis s datumom u Solinu njezin je i glasi: »Ovdje počiva u miru 
sveta opatica Ivanića Sremkinja, koja je živjela četrdeset godina, odijeli se 
od tijela na dan petka, četvrtog dana I da majskih indikcije petnaeste« t. j. 
12. V. 612. Kako je prošlo već 30 godina od pada Sirmija do njezine smrti, 
mogla je imati najviše deset godina, kad je pobjegla. 

Tako su ostali pusti krajevi, kud su prodirali Avari sa Sla¬ 
venima. Avari, kao ratnički narod, nisu ostajali u tim krajevi¬ 
ma, već su ih prepuštali Slavenima. Ta bujica je sve više prodi¬ 
rala i tako je oko g. 614. pao i Solin, a s njim i ostali gradovi u 
Dalmaciji osim Trogira i Zadra, koji su bili na otočićima, a na¬ 
ravno i osim gradova na pravim otocima. 

Sila je avarska ipak slomljena i to, kad se zapadni Slaveni 
digoše pod Samom (623.-658.) i poslije avarskoga poraza pod 
Carigradom (g. 626.). Tada je prodrlo u Dalmaciju pleme rat¬ 
ničkih Bijelih Hrvata, kaže Hauptmann, savladalo Avare i mje¬ 
sto njih kao plemstvo zavladalo podložnim Slavenima. No Por- 
firogenet veli: »Od onih se pak Hrvata, koji dođoše u Dalma¬ 
ciju, odijeli jedna čest i ovlada Ilirikom i Panonijom. I ovi ima- 
đahu samosvojnog arhonta, koji bi slao prijateljske darove 
arhontu Hrvatske«. Time je završila seoba Hrvata u 7. vijeku. 

Poslije seobe nastale su ove hrvatske oblasti: 1) Koruška, sa 
središtem na Gosposvetskom polju, 2) Posavska, sa središtem u 
Sisku. (Ove dvije utemeljiše oni Hrvati, koji iz Dalmacije pođoše 
u Ilirik i Panoniju.) 3) Dalmatinska, od Raše do Cetine — Bijela 
Hrvatska (po Dukljaninu — ali različna od zakarpatske Bijele 
Hrvatske). 4) Neretljanska, od Cetine do Neretve, 5) Zahumlje, 
6) Trebinjska ili Travunjska, 7) Dukljanska (ili Crvena Hrvat¬ 
ska od br. 4—7.) Knezovi svih tih samosvojnih državica prizna¬ 
vali su časno prvenstvo zajedničkom hrvatskom knezu, baš kao 
nekoć članovi sjevernoga antskog saveza Volinjanima na Bugu. 
Hrvati, svježi eurazijci, puni dinamizma, prvi su od južnih Sla¬ 
vena stvorili državnu organizaciju, pedeset godina prije Bu¬ 
gara.* Ipak povijest vrlo malo zna o Hrvatima, dok se ne pokr- 
stiše. A kada i kako primiše sv. Krst? 

KRŠTENJE HRVATA 

Jedan od najvažnijih događaja u povijesti naroda jest nje¬ 
govo krštenje. To osobito vrijedi za narode, koji stupaju na po¬ 
zornicu početkom srednjega vijeka na dotada rimskome zemlji¬ 
štu. Tim činom, kako reče Jagić, narod ulazi u zajednicu kultur¬ 
nih naroda. Povijest je dokazom, da su propali netragom svi ne- 
kršteni narodi (Huni, Avari), a održaše se njihovi srodnici, koji 
su se nastanili upravo na istom zemljištu i imali sve njihove odli¬ 
ke i mane (Madžari), jer se pripitomiše krštenjem i kršćanskom 
kulturom. 

* Op. Tako Sakač u »Životu« br. 1. g. XVIII. (1937.). 


Hrvati su zauzeli provincije rimske, koje su imale bujnu 
kršćansku tradiciju: veliki broj mučenika, svuda provedenu crkve¬ 
nu organizaciju, biskupe velikog ugleda u Crkvi, gradove, u ko¬ 
jima se po veličanstvenim crkvama držahu crkveni sabori, a u 
doba dolaska Hrvata sjedaše na papinskom prijestolju Ivan IV. 
Dalmatinac, koji dade pokupiti moći sv. mučenika po Istri i Dal¬ 
maciji i u najstarijoj rimskoj bazilici sv. Ivana Lateranskoga 
pohraniti ih, podignuvši im spomenik — njihove slike u mozaiku 
— koji i danas svjedoči o onim burnim vremenima. 

Zemlja bijaše radi dugog ratovanja i barbarskih provala 
doista opustjela, ali se ipak nije mogao zatrti svaki trag kršćan¬ 
stvu. Ono se je sačuvalo osobito u dalmatinskim primorskim gra¬ 
dovima i po otocima, a i po unutrašnjosti je bar skrovito ži¬ 
vjelo. Takva okolina nije mogla ostati bez utjecaja na pridošlice 
Hrvate. Novi historici držahu zaista, da su Hrvati kršteni od fra¬ 
načkih vjerovjesnika u 8. vijeku, ali u najnovije doba vraćaju se 
u tom pravcu starijim piscima, davajući prednost Konstantinu 
Porfirogenetu i Tomi arciđakonu, i tvrde, da su Hrvati kršteni 
već u 7. vijeku. U najnovije doba uspjelo je isusovcu Fr. Sakaču 
učiniti vjerojatnom hipotezu, da su Hrvati kršteni već u doba pape 
Agatona (678.—681.). U svojoj poslanici, pisanoj o Uskrsu 
g. 680. caru Konstantinu Pogonatu, spominje ovaj papa biskupe 
u zemlji slavenskoj, a kako za sve ostale Slavene znamo, da se 
još ne bijahu u to doba krstili, dok za Hrvate pripovijedaju ipak 
Konstantin Porfirogenet i Toma arciđakon, da su se krstili kratko 
vrijeme poslije naseljenja, to je zaista vjerojatno, da papa Aga- 
ton govori o Hrvatima. Prema tome je, uz vremensku malu pre¬ 
inaku, vjerodostojno kazivanje Porfirogeneta, da su Hrvati kršte¬ 
ni od svećenika, koji su došli iz Rima, a danas se sve više vjeruje 
i Tomi arciđakonu, da je reorganizator splitske nadbiskupije 
Ivan Ravenjanin živio u 7. vijeku. 

Kako se Hrvati pokrstiše, u isto vrijeme sklopiše posredstvom 
pape Agatona g. 679. međunarodni ugovor s carstvom bizantin¬ 
skim, u kojemu obećaše, da ne će izvan svoje zemlje ratovati, već 
samo braniti svoje granice. Papa im pak obeća svoju osobitu za¬ 
štitu. Taj ugovor pada baš u doba, kad je carstvo reguliralo ra- 

zličnim sporazumima svoje odnose prema Arapima, Langobardi- 
ma i Avarima. Hrvati su ugovorom zajamčili, da će živjeti u miru 
sa svojim susjedima, pa je tada počelo bez sumnje prvo uređi¬ 
vanje granica i odnošaja između Latina u primorskim gradovima 
i Hrvata. 

Na to nas upućuju riječi Tome arciđakona: »Potom počeše (Splićani) 
pomalo izlaziti iz grada i obrađivati obližnje zemlje. Ali kad su gotski vođe 
dočuli, dia se solinski građani vratiše s otoka, navališe odmah na njih i ne 
dopuštahu im da izlaze izvan gradskih zidina. Nato se građani dogovoriše i 
poslaše bizantinskim carevima poslanstvo moleći i tražeći, da im po starom 
pravu dopuste stanovati u Splitu i posjedovati zemljište njihova grada Salone. 
Tako i bi. Poslanici se vratiše svojim sugrađanima, isposlovavši sve, što htje¬ 
doše, i donesoše reskript gospodara careva. I glavarima Gota i Slavena po¬ 
slana je zapovijed, koja oštro zabranjivaše, da ne nanose nikakve tegobe so¬ 
linskim građanima, koji obitavaju u Splitu. Primivši dakle carsku zapovijed 
ne usuđivahu se više ratovati protiv Splićana. Tada sklopivši međusobni mir 
počeše Splićani sa Slavenima pomalo dolaziti u dodir, trgovati, ženiti se, pa, 
primirivši ih, i prijateljstva sklapati.« 

Šišić zaista drži, da se pod »domini principes«, »čari gospo¬ 
dari«, imaju razumjeti Heraklij i sin mu Herakleon (638.—641.) 
ili sinovi Heraklijevi Konstantin II. i Herakleon (641. g.). Hrvati 
su uistinu već tada imali ugovor s bizantinskim carstvom, ali Sa- 
kač dobro opaža, da su u doba pape Agatona bila trojica okru¬ 
njenih careva u Bizantu: Konstantin Pogonat (Bradati) i braća 
mu Tiberij i Heraklij. 

Već u početku kršćanskoga svog života Hrvati su usisali lju¬ 
bav prema sv. Petru i apostolskoj stolici, ali, kad je car Leon 
Izaurijski g. 732. oduzeo Dalmaciju i Ilirik ispod papinske juris¬ 
dikcije i podvrgao ih carigradskom patrijarhu, Hrvati katolici 
ostadoše bez bliže i direktne veze s Rimom, pa će biti, da je i 
kršćanstvo time stradalo, jer još nije bilo uhvatilo dubljega ko¬ 
rijena. Širi narodni slojevi nisu valjda u 7. vijeku ni bili svi po¬ 
kršteni, već vladarski dom i glavari, a onda se postepeno dalje 
širila kršćanska vjera. Tako možemo razumjeti riječi Konstantina 
Porfirogeneta, koji pripovijeda o pokrštenju Hrvata za Porina, 
a to je valjda Borna (oko 821. g.). 

Svakako se je konačno krštenje Hrvata zbilo u doba frana¬ 
čke vlasti. Dosad otkrita groblja iz ovog vremena dokazuju, da 


su stari Hrvati u 7.—8. vijeku pokapali svoje mrtvace na pogan¬ 
ski način: uz njih su postavljali hrane, oružje (mač, strijelu, nož 
s ognjilom), pa i novac kao popudbinu. To daje slutiti, da kršćan¬ 
stvo nije još duboko prodrlo u šire, a ni u više redove sve do 9. 
vijeka, kad se pokapaju već na kršćanski način sa samim drago¬ 
cjenostima i nakitom (prsten, naušnice, đerdan). Ni dosad otko¬ 
pane starohrvatske crkvice ne pokazuju, da su zidane prije osmo¬ 
ga stoljeća. 

O pokrštenju Hrvata sačuvao se je i jedan kameni dokume- 
nat: mramorna krstionica hrvatskoga kneza Višeslava. Ta se je 
krstionica nalazila u Ninu, negdašnjoj prijestolnici hrvatskih vla¬ 
dara od 9.—12. vijeka. Tu se i danas nalazi crkva sv. Križa s nat¬ 
pisom župana Godeslava (Godežava). Natpis je napisan pismom, 
koje odaje, da potječe iz svršetka 8. ili početka 9. vijeka. 

Krstionicu kneza Višeslava odnijeli su Mlečani g. 1746. i do 
posljednjega doba nalazila se je u »Museo Correr« u Mlecima. 
Vjerovjesnici su, kako vidjesmo, došli k Hrvatima i od fra¬ 
načke strane, a poslani su iz Rima. Hrvati su u to doba, oko g. 
788. priznali vlast franačku. Imena svetaca u prijestolnici hrvat¬ 
skoj, Ninu, franačkoga su crkvenog podrijetla: sv. Azel, sv. 
Marcela, sv. Martin, sv. Marta, Azela, Ambrozij, Hermagora, 
Eufemij, Chrisogon. Hrvatski biskupi 9. vijeka imaju također fra¬ 
načka imena na pr. Aldefred, Teodebert. U 9. v. nastao je ras- 
cijep među Rimom i Bizantom. U Dalmaciji su primorski roman¬ 
ski gradovi priznavali bizantinsku političku, a time i crkvenu 
vlast, ali teritorij izvan gradskih zidina, na kojem su stanovali 
Hrvati, priznavao je franačku vlast, pa je zato pripadao zapad¬ 
noj crkvi. Radi toga, da ne padnu pod jurisdikciju dalmatinskih 
— Bizantu podložnih — biskupa, Hrvatima je Rim dao posebnog 
biskupa sa sjedištem u Ninu. 

Hrvati imaju u to doba i organiziranu državu — dakako pod 
franačkim suverenitetom. Tome su nam dokazom imena vrhov¬ 
noga kneza Višeslava i područnoga plemenskog vladara: župana 
Godeslava. Hrvati su pokrstivši se namah poprimili tekovine 
kršćanske kulture i kroz deveti vijek imamo obilje dokaza nji¬ 
hova kulturnog napretka: umjetnički opremljene crkve, osniva- 


20 


21 


nje samostana, hodočašća knezova u kulturna središta, uređenje 
crkvene hijerarhije i politička samostalnost. Taj se je razvoj bo¬ 
lje očitovao na obalama Jadranskoga mora, ali su Hrvati i izme¬ 
đu Save, Drave i Dunava živjeli u to doba svojim, na pol neod¬ 
visnim političkim životom. 

Kad je Karlo Veliki g. 791. udario na Avare u Podunavlju, 
onda je panonsko-hrvatski knez Vojnomir ostavio avarskog ka¬ 
gana i pridružio se Karlu, primivši obvezu, da će mu služiti u 
ratu. Stari franački anali pišu o tome:*) 

Henrik, furlanski vojvoda, poslao je svoje vojskovođe s Vojnomirom 
Hrvatom (Slavenom) u Panonije. Hring avarski, koji je dugo vrijeme uživao 
mir, jer su se (avarski) prvaci međusobno istrošili (umorili) -građanskim 
ratom, on je oplijenio, libivši kagana i jugura blago, sakupljeno kroz dugi 
niz vjekova, posla gospodinu Karlu, kralju, u Aachen. 

Tako nam je što kamenim, što pisanim spomenicima moguće 
osvijetliti praskozorje hrvatske povijesti. 

PRVI KNEZOVI POD FRANAČKOM VLAŠĆU 

Kad se je Karlo Veliki g. 800. okrunio u Rimu za rimskoga 
cara, došao je doskora u sukob s bizantinskim vladarom Nikifo- 
rom, koji se je smatrao jedinim zakonitim rimskim carem. Rat, 
koji je sada buknuo, vodio se je dobrim dijelom na teritoriju, 
koji su Hrvati zauzeli u blizini dalmatinskih gradova. Već g. 
799. pokušao je Karlov vojvoda Erih, furlanski markgrof, pro¬ 
valiti u Južnu Hrvatsku, ali ga Hrvati nedaleko Rijeke 
kod današnje Lovrane u Istri potukoše, i on izgubi bitku i život. 
O tome pripovijeda Einhard, franački pisac i zet Karla Veliko¬ 
ga u »Životu Karla Velikoga«: »Erih, furlanski vojvoda, u Li- 
burniji kod primorskog grada Trsata ubijen je iz zasjede«, a isto¬ 
vremeni pjesnik Paulin, akvilejski patrijarh, pjeva: Liburnska 
obalo, na pučini mora, neprijatno brdo, koje se nazivlješ Lovrana 
(Laurentus) .. . gdje je pao vrli junak u boju slomljena štita«. 

*) (Anali franački: Annales Laurissenses (Lorsch), izdao Pertz, »Monu¬ 
menta Germaniae«, SS. I. 182, Einhardovi anali u istom djelu, str. 183, Anna¬ 
les Tiliani str. 222 istoga djela). 


Ipak Hrvati moradoše priznati vlast Karlovu, kojoj se ne 
mogoše oprijeti ni veći narodi. Najprije ju priznadoše Hrvati 
između Save, Drave i Dunava, t. zv. Panonski Hrvati, a oni iz¬ 
među mora, Raše u Istri, Vrbasa i Cetine t. zv. Dalmatinski Hr¬ 
vati tek oko g. 803. Bizantinski car Nikifor I. pridržao je za se 
samo primorske gradove i otoke i po bizantinskom običaju nazvao 
ih tema (vojnička pokrajina) Dalmacija, da se ne izgubi ime ze¬ 
mlje, koja je negda pripadala carstvu. 

Iza smrti Karla Velikoga (g. 814.) podigoše se mnogi narodi, 
da stresu sa sebe franački jaram. U Panonskoj Hrvatskoj vladao 
je pod suverenitetom sina Karlova, cara Ljudevita Pobožnoga, 
Ljudevit Posavski, u Dalmatinskoj Hrvatskoj, u Ninu, knezom 
je bio, kao franački vazal, domaći knez Borna, nasljednik kneza 
Višeslava. 

I premda su Panonski Hrvati negda pomagali Francima pro¬ 
tiv Avara, ipak ih je nemilo tlačio furlanski markgrof Kadaloh. 
To pripovijedaju suvremeni franački anali: »G. 818. Car (Ljude¬ 
vit Pobožni) vraćajući se u Aachen, kad je došao u Liittic-h, susrete 
poslanike Sigona, beneventanskog vojvode . .. Bijahu tu poslanici 
i drugih naroda... i kneza Donje Panonije Ljudevita, koji snu¬ 
jući o prevratu, kušaše optužiti Kadaloha, kneza i grofa marke 
Furlanije«. No car ne htjede Hrvate braniti od nepravda svoga 
markgrofa, na tužbe hrvatskoga kneza, koji je mirno htio ure¬ 
diti odnošaje, tražeći pravicu kod cara, oglušio se je slabi car. 
Videći Ljudevit, da se ne može uzdati u pravednost carevu, diže 
se na oružje s cijelim svojim narodom. Markgrof Kadaloh krene 
na Ljudevita, ali se poražen povrati u Furlaniju, gdje je doskora 
umro od groznice. 

Čim je odbio zlotvora Kadaloha, opet uputi knez Ljudevit 
caru poslanstvo, moleći mir. Kad je Ljudevit razbio carevu voj¬ 
sku pod Kadalohom, sastade se slijedeće godine (819.) carsko vi¬ 
jeće u Aachenu. O tome vijeću evo što pripovijedaju franački 
Anali: G. 819. u mjesecu srpnju u palači u Ingelheimu bilo je 
vijeće i bijaše vojska poslana iz Italije u Panoniju radi odmetni- 
štva Ljudevitova, ali se vrati slabe sreće i gotovo ništa ne opra¬ 
vivši. Ljudevit, osokoljen, posla caru poslanike, predlažući neke 

uvjete i obećavajući, da će činiti ono, što mu se zapovjedi, ako se 
prihvate uvjeti. A kad uvjete car nije primio, već po svojim po¬ 
slanicima predložio Ljudevitu druge, mislio je Ljudevit, da mu 
je najbolje ustrajati u započetom odmetništvu i posla svuda po¬ 
slanike k obližnjim narodima, potičući ih na rat. 

Spomenuti anali pripovijedaju, da je Ljudevit poveo sa so¬ 
bom Timočane, Slavene oko rijeke Timoka i Hrvate u Karanta¬ 
niji. Hrvati Bijele Hrvatske (dalmatinske) ne odazvaše se pozivu 
Ljudevitovu, već pod svojim knezom Bornom vojevahu s Fran¬ 
cima protiv Ljudevita. Uzrok toj pojavi možemo tražiti u tome, 
što su se u taj čas potezale granice između bizantinskih gradova, 
dakle pokrajine Dalmacije (thema Dalmatias) i kneževine Bor- 
nine ili točnije između Franačke i Bizanta. Borni je pritom sva¬ 
kako bila potrebna franačka zaštita, a tu je on i prije iskusio, pa 
zato nalazimo Bornine poslanike skupa s Ljudevitovima g. 818. u 
Ingelheimu pred carem Ljudevitom, ali s tom razlikom, da Bor¬ 
nim poslanici zahvaljuju caru za pomoć, a Ljudevitovi se tuže 
na krvoloka Kadaloha, carskog pouzdanika. Borna i sam savjetom 
pomaže cara, a knez Ljudevit, da ga kazni, provali u njegovu 
kneževinu. Borna, ne mogući se oprijeti Ljudevitu, zatvori se u 
svoje tvrde gradove. No konjaništvo s panonskih ravnica nije 
mnogo vrijedilo Ljudevitu u gorovitoj Dalmaciji i on morade 
doskora ostaviti Dalmatinsku Hrvatsku. 

Kako je bila ozbiljna pobuna Ljudevitova, vidi se po tome, što su ne¬ 
koji oporukom ostavljali svoj imutak crkvi, ako se ne vrate iz rata protiv 
Ljudevita. Tako je učinio i neki Megihard, vazal frižinskog biskupa i neki 
Fulquinus iz sela Meinburg. 

Franački dvorski zapisi izvješćuju o pobuni Ljudevitovoj 
potankomu čemu se vidi, da su na dvoru bili vrlo zabrinuti, jer se 
anali inače odlikuju kratkoćom. Oni pripovijedaju: »G. 820. u 
mjesecu siječnju sastalo se vijeće (u Aachenu), na kojem se je 
odlučilo glede odmetništva Ljudevitova, da se pošalju tri vojske 
ujedamput sa tri razne strane, da opustoše njegovu zemlju i nje¬ 
govu smjelost obuzdaju. Borna je najprije po legatima, a poslije 
i sam, došavši tamo, svjetovao, što mu se čini, da treba raditi. 


I kad je minula zima i trava nikla, da se je moglo napasti 
blago, tri se vojske šalju protiv Ljudevita.« 

Ali Ljudevit nije bio svladan. Iz g. 821. opet pišu suvremeni 
anali franački: »Vijeće je u Aachenu održano u mjesecu veljači 
i u njemu se raspravljalo o ratu protiv Ljudevita, i određene su 
tri vojske, da idućeg ljeta naizmjence pustoše odmetnička polja.« 

Međutim umrije Borna, knez Dalmacije i Liburnije, a na 
molbu puka i s privolom cara postavljen mu je za nasljednika 
njegov nećak Ladislav. 

Anali nam kazuju, da je i Fortunat, patrijarh u Gradu, po¬ 
magao Ljudevitu protiv Franaka, poslavši mu vrsnih zidara i 
majstora za utvrđivanje gradova. G. 822. šalju Franci već desetu 
vojsku na panonsko-hrvatskoga kneza. Ovaj nije više mogao 
odolijevati sili jednoga cijelog carstva, koje je gospodovalo nad 
polovicom Evrope. Knez Ljudevit ostavi svoju kneževinu i po¬ 
bjegne k Srbima. No zavadivši se s njihovim knezom i ubivši ga 
pobježe u Dalmaciju k Borninu ujaku Ljudemislu, gdje je ostao 
miran neko vrijeme. Tu je, valjda na zahtjev franački, g. 823. iz 
zasjede ubijen, o čemu je u svibnju iste godine dobio vijest fra¬ 
nački car u Frankfurtu na saboru. 

Iza smrti Ljudevitove morao se je car Ljudevit boriti u Pa¬ 
noniji s Bugarima, koji su osvojili istočni dio Ljudevitove drža¬ 
ve. S pomoću Bugara vladao je u zapadnom dijelu Panonske 
Hrvatske knez Ratimir, kojega doskora potjeraše Franci (g. 838.), 
a od g. 880. do 900. vlada tamo knez Braslav. Ovaj se spominje 
na saboru u Tullnu kod Beča kao vazal cara Karla III. Debeloga. 
Anali samostana Fulde kažu o njemu, da je u njegovoj vlasti 
zemlja među Dravom i Savom. On je, vjeran svojoj vazalskoj 
prisezi, izdašno pomagao cara Arnulfa protiv svih neprijatelja. 

G. 896. dolaskom Madžara u panonski bazen nestade fra¬ 
načke vlasti, a panonski se Hrvati doskora pridružiše Dalmatin¬ 
skim Hrvatima, osnovavši tako za Tomislava g. 925. veliko hrvat¬ 
sko kraljevstvo. Kako je do toga došlo, poučit će nas povijest 
Dalmatinskih Hrvata. 

DALMATINSKA HRVATSKA 

Dalmatinski Hrvati, kako smo vidjeli, živjeli su za Višeslava 
i Borne u miru i prijateljstvu s Francima, i tako su mogli pro¬ 
širiti svoju vlast na račun dalmatinskih gradova, podložnih Bi¬ 
zantu. Čim je Roman izišao iz okruga svojih zidina, stupio je na 
zemljište hrvatskoga kneza. Od Bizanta su bili Hrvati u Dalma¬ 
ciji zaštićeni moćnom franačkom državom, a Bizant je i inače 
početkom 9. vijeka bio slab, a da bi mogao držati u pokornosti 
i same dalmatinske gradove. 

Česta ubojstva u carskoj palači i građanski ratovi toliko su 
oslabili carstvo, da su, kako nam pripovijedaju bizantinski pisci 
Konstantin Porfirogenet i Theophan, »dalmatinski gradovi po¬ 
stali samostalni, ne pokoravajući se ni caru bizantinskom ni iko¬ 
me drugom«. 

Odatle nije dakle prijetila pogibelj Dalmatinskim Hrvatima, 
a carstvo im je franačko bilo sklono za prve polovice 9. vijeka. 
Tako su oni vojnu snagu i političku djelatnost razvili na svoju 
korist. Do Cetine je širio svoju vlast nasljednik Vladislavov (pod 
kojim je poginuo Ljudevit Posavski), hrvatski knez Mislav, a ju¬ 
žno od Cetine vladali su Neretvani, smjeli pomorci. I Mislav i 
Neretvani borili su se s Venecijom za gospodstvo na Jadranskom 
moru, a odbijali su i nalete Arapa. 

Prvi u povijesti zabilježeni sukobi s Venecijom bili su oko 
g. 830. U to su doba Neretvani još pogani. Poslali su u Mletke 
svoga poslanika, koji je uspio sklopiti mir, a značajno je, da se je 
u Mlecima taj odlični Neretvanin pokrstio. Mir taj nije dugo 
trajao, jer su već g. 834. Neretvani zatekli mletačke trgovce, koji 
su se vraćali duž obala Italije kući, oteli im robu i sve ih poklali. 
Kad se sjetimo, da su u to doba u Mlecima bjesnile nemile bor¬ 
be između raznih porodica, da su politički protivnici duždcve 
ubijali ili u samostan zatvarali, lako ćemo shvatiti, da se Venecija 
nije mogla ogledati ni s Neretvanima, pogotovo, kad je u isti čas 
i Bizantinsko carstvo bilo toliko malaksalo, da su se i dalmatin¬ 
ski gradovi proglasili autonomnima. 


Ozbiljnija će vremena nadoći, kad pučka skupština izabra 
duždem odlučnoga Petra Tradonika <(Transdomenicus), starinom 
iz Pole. On bijaše nepismen, ali otvorena i bistra glava. U Hrvat¬ 
skoj mu je suvremenik knez Mislav, koji je prvi došao u bliži 
kontakt sa splitskim nadbiskupom — a Splićani već kupuju i ne¬ 
pokretna dobra na kneževom teritoriju. To je od odlučne važno¬ 
sti, jer je tim inaugurirana politika zbliženja hrvatskoga zaleđa 
s dalmatinskim gradovima, bez kojih Hrvatska nigda ne bi bila 
velika država. 

Petar Tradonik dođe s brodovljem u naše strane, ali se ne 
zna, je li zametnuo s Hrvatima bitku, iako je bez sumnje bio s 
njima u ratnom stanju. Sigurno je samo, da je g. 839. sklopio mir 
s Mislavom, valjda kod današnjega groblja u Podstrani. Stara 
Kronika bilježi ovo: »Taj dužd treće godine svoga vladanja pođe 
u Hrvatsku s ratnim brodovljem, da ju osvoji (expugnaturam). 
Ali kad je došao do mjesta, koje se zove dvorac sv. Martina, 
sklopi mir s njihovim knezom Mislavom. Odatle otplovi na ne¬ 
retvanske otoke i slično utvrdi mir (zapravo prijateljstvo — fo~ 
edus) s knezom neretvanskim, premda taj mir nije ništa značio«. 

I zaista mir nije za Mletke ništa značio, jer godinu dana ka¬ 
snije neki vojvoda hrvatski (da li je podanik Mislava ili je Ne¬ 
retvanin, ne može se odrediti) zadavaše jade Mlečanima. Na 
njega se diže dužd Petar, ali se vrati bez bojne slave. Sami mle¬ 
tački kroničari bilježe, da je pobijeno preko sto Mlecana, »a 
dužd se vrati bez triumfa (absque triumpho)« — što znači pora¬ 
žen. Da se nije razvio žestok rat između Hrvata i Venecije, zapri¬ 
ječio je upad Saracena u Jadransko more. Bizant je pozvao Mle- 
čane, da kao podanici carstva vrše svoju dužnost i pošalju bro¬ 
dovlje protiv Saracena, a i Hrvati su imali dosta muke, da od ne¬ 
poželjnih gostiju obrane svoje obale. 

Saraceni su bili već čvrstom nogom stali na Siciliju i Južnu 
Italiju. G. 840.—41. bilo je poraženo mletačko brodovlje kod Ta- 
ranta, a Saraceni haraju poslije toga obale Jadranskoga mora i 
dopiru sve do Osora, koji zapališe upravo na Uskršnji ponedje¬ 
ljak 30. III. 841., zatim porobiše Jakin i doveslaše nadomak 
Mlecima. Na povratku susretoše neko mletačko brodovlje i ulo- 

više jednu lađu. Iduće godine eto nove nedaće za Mlečane. Sa¬ 
raceni ih hametom potukoše kod otočića Šuška u sjevernom dije¬ 
lu Jadrana. 

Saraceni nisu mnogo zla učinili našim obalama, jer, navikli 
ploviti otvorenim morem, nisu se osjećali sigurni između naših 
otoka, gdje su se bojali zasjeda. Poslije mletačkog poraza kod 
Šuška oni se zabaviše ratovanjem po Južnoj Italiji, gdje im do¬ 
lazi u prilog nesloga beneventanskih vojvoda. Odlaskom njihovim 
hrvatski Neretvani se opet javljaju i uznemiruju Mlečane, dopri- 
jevši pod sam njihov grad Caorle na lagunama. Da se obrane od 
neretvanskih gusara, Mlečani tada sagradiše dva velika broda, 
galandrije, da s ostalim brodovljem čuvaju glavne dvije luke 
mletačke. To svjedoči, da je i neprijateljsko brodovlje bilo vrlo 
jako. 

Knez Mislav znamenit je, jer je on prvi počeo graditi kul¬ 
turne i crkvene zadužbine. Sagradio je crkvu svetog Jurja u selu 
Putalj, koje se kasnije po toj crkvi prozva Sućurac (t. j. Sveti Ju¬ 
raj), kako se i danas zove. On je tu crkvu obdario zemljama, a 
darovao je i stolnoj crkvi sv. Dujma u Splitu, kako ćemo vidjeti 
po dokumentu — povelji njegova nasljednika Trpimira. U to 
doba su već splitski nadbiskupi kupovali zemlje na hrvatskom 
teritoriju, kako svjedoči isti Trpimirov dokumenat. Hrvati su 
dakle došli u dodir s bizantinskim gradovima: trgovali su, kupo¬ 
vali nekretnine, ženili se i privikavali se kulturnijem načinu ži¬ 
vota, primajući različite utjecaje od svojih susjeda. 

TRPIMIR je naslijedio Mislava (oko g. 845.—864.). On je 
otac hrvatske kulture i utemeljitelj dinastije, koja je samostalno 
vladala hrvatskim kraljevstvom sve do dvanaestoga vijeka. 

Krštenjem su Hrvati ušli u kolo zapadne kulture. Plodovi te 
kulture klijaju za Mislava, a iznikoše za Trpimira. Prijateljstvo 
Mislavljevo sa splitskom crkvom baštinio je Trpimir te splitskog 
nadbiskupa Petra zove svojim kumom. Prijateljevao je i s veli¬ 
kim umnikom Gottschalkom, glasovitim samostancem, čija je na¬ 
uka o predznanju Božjem razdijelila prve umove teološko-filo- 
zofijske 9. vijeka u dva neprijateljska tabora. Gottschalk se spo¬ 
minje svoga domaćina u manuskriptu, koji je u Bernu nedavno 


otkrio belgijski povjesnik Moric Morin, benediktinac. Gottschalk 
pripovijeda o svom boravku na dvoru kneza Trpimira u doba, 
kad je ovaj navaljivao na dalmatinske gradove i tumači, kako je 
pobijedio bizantinsku vojsku. Upoznavši se sa zapadnim mona¬ 
hom, a sprijateljen s poglavarom crkvene provincije Trpimir 
gradi benediktinski samostan u Solinu pod Klisom, blizu Splita. 

G. 1891. glasoviti hrvatski arheolog, nedavno preminuli don Frano 
Bulić otkrio je tu zadužbinu i natpis na njoj, koji je upotpunio ovako: »Za 
kneza Trpimira prikažite Kristu molitve i prignite glave sa strahom«. 

Ne imajući dosta novaca za zlatne i srebrne posude u crkvi 
knez je pozajmio od svoga kuma, splitskog nadbiskupa Petra 11 
libara srebra, što mu je ovaj dragovoljno dao, a knez mu u za¬ 
hvalu posebno poveljom potvrdio darovštine kneza Mislava. 

Ova povelja sačuvala nam se u prijepisima, latinski pisana, a dono¬ 
simo je ovdje u prijevodu kao dokaz hrvatske kulture 9. vijeka: 

U ime Oca i Sina i Svetoga Duha. Za vladanja u Italiji pobožnog Lo- 
tara, kralja franačkog indikcije XV. 4. ožujka. Dok očima duha vidimo i 
rukama vjere tičemo, da još od početka svijeta sve u vremenu stvoreno je¬ 
dno ostaje, drugo propada i jedno za drugim slijedi, pa imi tjelesnim očima 
ne možemo drugo ništa vidjeti, ništa ušima čuti nego ono, što nam se pri¬ 
kaže i po pismu pred oči stavi. Stoga ja, makar grješnik, Trpimir, knez Hrva¬ 
ta, potpomognut voljom Božjom, ne znajući, kada će svanuti posljednji dan 
i čas, a zabrinut mnogo za svoju dušu, posavjetovavši se sa svima svojim žu¬ 
panima, sagradih samostan i tamo dovedoh četu braće, da nas njihovi nepre¬ 
stani uzdisaji i česte molitve oslobode pred Bogom od grijeha, pa k tome 
smislih još dodati, da crkvu istoga samostana obdarim svim potrebitim. Kad 
pak nije u mene bilo dosta srebra, da se napravi posuđe, pozajmio nam je 
Petar, nadbiskup solinske crkve i dragi kum, jedanaest libara srebra. Radi 
toga rekosmo: »Drage volje ćemo odvratiti darom i ljubavi tvojoj ne ćemo 
ništa zanijekati«. Na te riječi on odgovori: »Hoću, gospodine kume, da naj¬ 
prije svetoj (solinskoj) crkvi sve na vijeke ostane zajamčeno, što sam god 
vlastitim novcem kupio ili što je darovano u nepokretnim ili pokretnim do¬ 
brima i nalazi se u posjedu svete Majke crkve t. j. u Lažanima, Tugarima 
sa slugama i sluškinjama: Stjepan, Zagolej, Hortin, a to da se zajamči listom 
povelje u prisustvu Vaše Svijetlosti; zatim vruće molimo, da rečenoj majci 
crkvi, koja ima metropolitansku vlast sve do obala Dunava i po cijeloj 
hrvatskoj državi, za spas Vaše duše, Vaših roditelja i Vaših podanika za 
pozajmljeno srebro dadete crkvu sv. Jurja u mjestu, koje se nazivlje Putalj 
i sve, što ta crkva ima posjeda, također sluge i sluškinje, što je zajamčeno 
kao od kneza Mislava darovano, kad se je posvećivala ta crkva, a to da 
date na sličan način i pod istom prijetnjom kazne.« 

Mi obećasmo pristanak toj molbi dragovoljno i da stvar pravno uređena 
ostane, odredismo, da se napiše povelja, ova naša odluka t. j. tako, da sveta 
crkva u našoj državi u spomenutim mjestima posjeduje kao vječni dar, što 
je novcem kupila i da je nitko ne smeta u posjedu. Napokon spomenutu crkvu 
(kao dio) vladarskog teritorija na istok i zapad od gorskih hridina do mora, 
s obje strane između međa kamenom i željeznim znakom označenih, a unutra 
tih međa nema tuđega .zemljišta. I ovo predajući na korist svete solinske crkve 
potvrđujemo, da se svake godine od svih prihoda zemlje s našega dvorca, 
koji se zove Klis, desetina donosi spomenutoj crkvi, a tu je desetinu počeo 
davati naš predšasnik Mislav. 

Potom se navode kletve, koje imaju stići onoga, koji bi se usudio raditi 
protiv ovih odredaba, a onda slijedi završetak povelje: 

Obavljeno u mjestu, koje se zove Biači, gore rečenog vremena i po¬ 
tvrđeno znanjem, prisustvom, zajedničkom željom i voljom svjedoka: 

Znak moje vlastite ruke Trpimira, kneza, koji sam dopustio ovo i bio 
začetnik (auktor). Znak ruke (f) Komičaj, župan svjedok, znak ruke (f) Pre- 
tilj, župan svjedok, znak ruke (t) Nemišlj, župan svjedok, znak ruke (t) Lju¬ 
devit, župan svjedok, znak ruke (f)Zarkata, župan svjedok, znak ruke (f) Ne- 
gutin, komornik svjedok. 

Zatim još nekoliko svjedoka, a među njima: Znak ruke (f) Dominik 
svećenik, kapelan, svjedok. Znak ruke Ciprijan kapelan, svjedok. 

Završetak povelje glasi: Ja Martin svećenik, kapelan, po nalogu moga 
Gospodina, spomenutoga kneza, zamoljen pisah i vlastitom rukom ovu stvar 
dovrših i postavih znak rukom. 

Ova isprava, koja se po vladanju Lotarovu, indikciji i dru¬ 
gim diplomatskim kriterijima, posve lako i točno datira 852. g., 
jasan je dokaz ovih činjenica: 

1. Trpimir je priznavao zaista franačku vlast, ali je vladao 
samostalno. 

2. Imao je svoju državu, koju isprava zove »Regnum Croa- 
torum« — »Hrvatska država«. 

3. Bio je u prijateljstvu s nadbiskupom splitskim, koji je još 
za Mislava počeo sticati nepokretnine na hrvatskom teritoriju, 
a ovaj se je prostirao sve do zidova grada Splita. Lažani su i da¬ 
nas poznato ime Kaštelanskog polja između Trogira i Splita, a 
Tugari danas se još zove selo daleko 10 km zračne linije od Spli¬ 
ta. Glavna darovština Mislava i Trpimira jest Sućurac, selo 2 km 
zračne linije udaljeno od Splita. 

4. U Trpimirovoj državi uveden je benediktinski red, tada 
jedini nosilac kulture. 


5. Socijalni i državni poredak u Hrvatskoj jednak je onome 
u Zapadnoj Evropi: izdaju se povelje iste forme kao u Evropi, 
Trpimir ima oko sebe dvorske službenike, župane, i svoje ka¬ 
pelane. Dvojica od ovih kapelana po svoj prilici opremiše u hod¬ 
niku Dioklecijanove palače crkvicu na čast BI. Djevice, sv. Mar- 
tina, sv. Grgura. Ta crkvica postoji i danas, kao i natpis na 
nadvratniku i na ulazu k žrtveniku. 

Trpimir je putovao i na hodočašće u Akvileju i tu upisao 
svoje ime u glasoviti evangelistar, koji je služio kao neka vrst 
albuma, jer su uz Trpimira upisani i mnogi drugi slavenski hodo¬ 
časnici 9. i 10. vijeka. Od hrvatskih važnijih imena spominju se 
tu knezovi Trpimir, Braslav, Branimir i Petar, sin Trpimirov kao 
i žena Branimirova Marija (Mariosa cometissa). 

Sve, od Trpimira darovane zemlje posjedovao je splitski biskup do 
pred nekoliko godina, kad ih je izgubio agrarnom reformom. 

Trpimir je, dakle, bio moćan, jer je nadvladao bizantinskog 
namjesnika, kako nam pripovijeda Gottschalk; on je kulturan 
vladar, jer gradi samostane kao ognjišta kulture u srednjem vi¬ 
jeku, putuje u kulturna središta (Akvileju), pronicav je političar, 
jer preko splitskog metropolita kuša, prvi od hrvatskih vladara, 
sprijateljiti Hrvate i dalmatinske Latine. Time udara temelje ve¬ 
ličini hrvatske države. 

NASLJEDNICI TRPIMIROVI 

Po povijesnim dokumentima znamo za tri sina Trpimirova, 
to su: Petar u akvilejskom evangelistaru, Zdeslav i Mutimir. Ipak 
ga nije nijedan od njih naslijedio, nego DOMAGOJ, 864.—876. 
g., knez od drugoga roda. Domagoj se je morao cijeloga života 
boriti. Unutrašnja, njemu neprijateljska stranka rovarila je pro¬ 
tiv njega, Mlečani se lakomili za hrvatskim obalama, Saraceni 
pustošili hrvatsko primorje, a uz to i franački car potrebovao po¬ 
moći hrvatskih mornara i brodova, da osvoji od Saracena Bari. 

Već g. 839. Hrvati ugovore mir s Mlečanima, ali čim je stu¬ 
pio Domagoj na prijestolje, eto jakoga brodovlja pod vodstvom 
mletačkoga dužda Ursa Particijaka, da plijeni dalmatinske oba- 

le. Domagoj se nađe u neprilici i sklopi brže bolje mir, davši ta¬ 
oce. Za nevolju je bilo Domagoju, što su se javili u hrvatskim 
vodama i Arapi. G. 866., dvije godine otkad je stupio knez na 
prijestolje, pođsjedali su Arapi Dubrovnik, a otjeralo ih je bro¬ 
dovlje moćnoga bizantinskog cara Bazilija I. Ipak su Arapi i 
dalje gospodarili po Južnom Jadranu i po Južnoj Italiji. Bari je 
u Južnoj Italiji bio u njihovim rukama. Da bi taj grad preoteli, 
sklopiše savez car Bazilije i kralj franački, car rimski, Ludovik 
II., ali taj se savez brzo raskinu, i car Ludovik pozva Domagoja, 
da s mora udari na Bari. Domagoj posluša i Franci i Hrvati za- 
uzeše 871. g. Bari na juriš. To je prvi put, što Hrvati brane za- 
padno-evropsku kulturu od istočnjačkog nasrtaja, a kasnije će 
oni u toj borbi biti nazvani »predziđetn kršćanstva«. No dok se 
tako Domagoj sa svojim viteškim Hrvatima borio za krst časni, 
Bizantinci s brodovljem oplijeniše Hrvatsko primorje. 

I Saraceni su opet uznemirivali dalmatinske gradove, na¬ 
valjujući sve do Istre. Domagoj se morao i s njima boriti, a na¬ 
stojao je pritom, da se osveti Bizantu za izdajnički napadaj. Zato 
je goneći Saracene hvatao i Mlečane, bizantinske podanike. Ko¬ 
liko je dodijao Mlečanima, dokazom je, što mletački kroničar Ivan 
đakon, spominjući smrt Domagojevu kaže: »U to doba umrije 
Domagoj, najgori knez slavenski«. 

Koje je mišljenje o snazi i junaštvu Hrvata imao zapadni 
car Ljudevit II., pokazuju njegove riječi, upravljene pismom bi¬ 
zantinskom caru Baziliju, u kojem mu spočitava nelojalan po¬ 
stupak prema Hrvatima, dok su se borili pod gradom Bari za za¬ 
jedničku stvar, ni u snu ne misleći, da im domovina može u tom 
času od kršćana stradati, »a da su se tome nadali, zaista im se to 
ne bi dogodilo«. Taj izdajnički napadaj ponovit će se u našoj 
povijesti više puta. 

Kao ranjeni lav bješnjaše Domagoj. Njegovo brodovlje nije 
opraštalo nikome, koga je zateklo u našim vodama. Sam papa 
Ivan VIII. kušaše ublažiti moćnoga kneza, pa piše »Domagoju, 
slavnom knezu«, moleći ga, da obuzda svoje mornare, jer će se 
inače osramotiti i potamniti svoju slavu. 


Mlečani su naravno najviše trpjeli od osvete Domagojeve, 
jer su oni u taj čas najodaniji prijatelji i podanici Bizanta. Bi¬ 
zant daje duždu naslov »protospathara«, što je jedno od najvećih 
odlikovanja, a dužd dariva caru 12 velikih zvonova — dotada 
nepoznatih objekata na istoku. Već ovako usko prijateljstvo pro¬ 
tivnika svjedoči, kolika je bila Domagojeva moć. 

Pri svršetku Domagojeve vlade ili nešto kasnije Hrvati su 
se oslobodili franačke vlasti, ali su zato za Trpimirova sina Zde- 
slava (878.—879.), koji je otjerao Domagojeve sinove, priznali 
bizantinskog cara vrhovnim poglavarom, a carigradskoga patri¬ 
jarha crkvenim poglavicom. No Zdeslav se održa samo godinu 
dana. 

U borbi s BRANIMIROM (vladao 879.—892.) izgubi prije¬ 
stolje*), a s njim propade posljednji pokušaj, da se Hrvati pri¬ 
druže grčkoj crkvi i Bizantu. 

Otada ostadoše Hrvati definitivno kroz sve vjekove uz Rim 
i zapadnom kulturom zadojiše svoju dušu. Da je Hrvatska bila 
u to vrijeme vrlo važan politički faktor, dokazuju nam pisma 
pape Ivana VIII. upravljena knezu Branimiru. Papa ga nazivlje 
»uzvišenim mužem«, »slavnim knezom«, hvali njegovu ljubav i 
vjernost prema Petrovoj stolici, napokon mu javlja: 21. V. 879. 
govoreći sv. misu na žrtveniku sv. Petra »blagoslovismo tebe i či¬ 
tav tvoj narod i zemlju tvoju, da sada i dovijeka zdrav u duši i 
tijelu možeš vladati kneževinom zemaljskom, koju imaš, sretno 
i sigurno.« 

Ovoliko prijateljstvo i priznanje papino bez sumnje je za¬ 
služio samo moćan i dobar vladar. 

S pomoću papinom Branimir oslobodi svoju zemlju vrhov¬ 
ništva bizantinskoga cara Bazilija, jer je bio jak i na moru. Od 
njegova doba plaćaju Hrvatima dalmatinski gradovi danak za 
miran posjed polja na kopnu. Car Bazilij odredi, da samo nešto 
malo daju njegovu namjesniku u znak podložnosti carstvu, a 
hrvatskom knezu i ostalim hrvatskim vladarima duž Dalmacije 

*) Krivo je mišljenje, da je Zdeslav pogubljen. To je otkrićem novih 
fragmenata t. zv. Zdeslavljeva natpisa dokazao kustos kninskog muzeja Stje¬ 
pan Gunjača. 

svaki je dalmatinski grad morao plaćati od 100 do 200 zlatnih 
dukata, što je za ono doba bila lijepa svota, jer novac bijaše 
rijedak i kupovna mu snaga velika. Konstantin Porfirogenet 
svjedoči, da su taj danak plaćali gradovi još polovinom 10. vije¬ 
ka. Mletke su u to doba snašle teške nevolje. Borbu s obližnjim 
gradom Gomacchiom platio je duždev sin Badoario Parteci- 
pazio glavom. 

A kako je za groznih oluja more toliko bjesnilo, da je rušilo 
luke, raznosilo otočiće i kuće, te su mnogi stanovnici mislili na¬ 
pustiti svoja obitavališta, to su članovi obitelji Partecipazio, koja 
je imala u svojoj ruci duždevsku vlast, redom umirali ili poboli¬ 
jevali. Nije dakle Venecija toga vremena bila pogibeljna supar¬ 
nica Hrvatskoj. 

I Saraceni su puštali na miru naše obale, premda su inače 
uznemirivali tako nemilo Italiju, da papa Ivan VIII. piše: »Ko¬ 
like li i kakve nevolje trpimo od nevjernih Saracena! Šta da 
kažem? Nema pera, koje bi moglo opisati, i da se sva stabla u 
šumi pretvore u jezike, ne mogu ispripovijediti. — Sve su po¬ 
pljačkali i gradiće rimske, da ne vidiš već nijedne dobi stanov¬ 
nika u njima«. 

Hrvatska se je dakle mogla mirno razvijati, dok su svi njeni 
takmaci bili zabavljeni. Venecija je osjećala, odakle joj prijeti 
pogibelj, pa je dužd Urso Partecipazio g. 880. obnovio jedan sta¬ 
riji ugovor s franačkim carem protiv Hrvata, koji su se u to doba 
oslobodili franačke prevlasti. 

BITKA ISPOD MAKRA 887. G. 

Hrvatski Neretvani bez sumnje nisu štedjeli Mlečane,. dok 
su ovi bili u nevolji. Stoga, novi, energični, dužd Petar Candiano, 
postavljen 17. IV. 887. na tu čast, odluči osloboditi svoje građane 
od neretvanskoga straha. Opremio je zato brodovlje i poslao ga 
u naše vode, ali se je ono povratilo neslavno i bez ikakva uspje¬ 
ha. Diže se tada glavom sam dužd i s novim brodovljem zaplovi 
mjeseca kolovoza 887. g. Bez smetnje doplovi do župskoga grada 
Makra, gdje porazi Neretvane i sjekirama dade sasjeći pet nji¬ 
hovih lađa. Neretvani zapištaše i zaciktaše kao ljute guje, pa 


pribravši sile ponovno udariše na Mlečane i hrabro se boreći za 
slobodu svojih hridina tako potukoše mletačko brodovlje, da je 
ono pobjegavši ostavilo i mrtvog dužda u makarskim vodama. 
Kasnije se Andrija Tribun krišom domogao tijela duždeva i, 
mjesto u triumfu, u sprovodu ga odveo u Mletke. Ta je bitka bila 
18. IX. 887. 

Uzevši u obzir, da od toga dana pa sve do g. 948. mletačke 
kronike ne bilježe nikakva sukoba s Hrvatima, pa zatim, da mle¬ 
tački kroničar Ivan đakon bilježi, da je dužd Petar Orseolo g. 
1000. »oslobodio svoje od tlačenja Hrvata i on prvi zabranio, da 
im se plaća danak«, zaključujemo, da je poraz dužda Candijana 
urodio time, da su Mlečani ponudili Hrvatima mir uz pogodbu, 
da plaćaju danak za mirnu plovidbu po Jadranu. I oni su taj 
danak plaćali do g. 1000., kad je Hrvatska oslabila radi teških 
borba za prijestolje u vladarskoj kući. 

Poslije ovih pobjeda Hrvati su po riječima Konstantina 
Porfirogeneta »plovili iz grada u grad sve do Neretve i do dal¬ 
matinskog zaljeva, pa i do Venecije, baveći se trgovinom.« 

Još se jedan vrlo odlučan događaj zbio za Branimira, i taj 
se poslije povlači kao crvena nit kroz svu povijest Hrvata. U to 
su naime doba došli iz Moravske učenici sv. braće Ćirila i Meto¬ 
di ja na slavenski jug i donijeli 'sa sobom liturgijske knjige na 
slavenskom jeziku. Poznata je činjenica, da rimska crkva nije u 
liturgiji sklona narodnim živim jezicima, pa ipak su Hrvati, koji 
su za Branimira pristali uz rimsku crkvu, uveli svoj jezik, te kao 
katolici, po zapadnom obredu odonda do danas baš u Primorju 
i Dalmaciji upotrebljuju u crkvi staroslavenski, a ne latinski jezik. 

Osim izvora u mletačkim kronikama i akvilejskom evange- 
listaru sačuvala se je uspomena na kneza Branimira i na ka¬ 
menu, na njegovim zadužbinama u Ninu i Muću, a i u Sopotu, 
u današnjoj Dalmaciji. 

Od njegovih vremena Hrvati su se odlučno okrenuli k Za¬ 
padu i tu vezu nigda nijesu više prekinuli. Za Branimira je 
Hrvatska postala samostalna država. 

MUTIMIR (892.—910.) 

Branimira je g. 892. naslijedio najmlađi sin Trpimirov, po 
imenu Mutimir. I on je, kao i otac mu Trpimir, stolovao u Biači- 
ma blizu Trogira. Tu pred crkvom svete Marte, koju je crkvu 
otkopao hrvatski arheolog don Franje Bulić, sudio je u parnici 
između ninskog biskupa Aldefreda i splitskog nadbiskupa Petra, 
jednoga od nasljednika onoga Petra, kojemu je Trpimir darovao 
dobra u Putalju (danas Sućurcu). Parnica se upravo i vodila radi 
tog posjeda, za koji su se oni biskupi otimali. 

Razumljivo je, da je splitski nadbiskup za crkvenog raskola 
kao bizantinski podanik pristao uz Bizant, a ninski je ostao uz 
Rim, i kako su dobra splitskog nadbiskupa bila na hrvatskom 
teritoriju, koji je bio crkveno spojen s Rimom — ta je dobra po 
svoj prilici tim načinom dobio jedini hrvatski biskup — ninski. 
Kad su se prilike smrću Focijevom smirile, podigla se i ova par¬ 
nica pred Mutimirom. On je, okružen sjajnim dvorom i doglav¬ 
nicima, sudio u prilog splitskog nadbiskupa. Sačuvala nam se je 
i njegova presuda u kasnijim prijepisima. 

Na njoj su osim kneza potpisani još i ovi dvorski velikaši: dvorski žu¬ 
pan (iupanus palatii), Zellivek, župan hlivanjski (iupano Cleoniae), onda bu- 
zdovanar, konjušnik, tri komornika, peharnik, kopljonoša, zatim kneginjina 
pratnja: njezin župan i buzdovanar, i napokon Kliski župan i jedan prepo- 
zit, starješina manastira, pa još drugi neki svjedoci privatnici. Povelja ka¬ 
zuje i ovo: »Sutrašnjega dana, koji je 29. rujna, došavši ja, često spomenuti 
knez, u grad Split, položih na posvećeni žrtvenik svetoga Dujma vlastitom 
rukom darovnicu povelju zajedno s ostalim darovima, sto sam ih mogao pri¬ 
baviti, pa, izručivši tu darovštinu crkvi sv. Dujma, otidoh«. To još posvje- 
dočuje dvorski kapelan ovako: »Ja đakon Firmin i kapelan rečenoga kneza 
na zapovijed moga gospodara Mutimira, slavnoga kneza, pred rečenim svje¬ 
docima napisah ono, što sam čuo«. 

Nepristran je dakle bio knez Mutimir, ali i ponosan svojim 
rodom. 

U toj istoj povelji on ponosno kaže: »Kad sam sve doznao, kako je, ja 
Mutimir s Božjom pomoću knez Hrvata (divino munere iuvatus Chroatorum 
đux) sjedeći na očevu prijestolju, po nadahnuću Božjemu i, posavjetovavši 
se sa svojim vjernima i narodnim glavarima, svrših i uredih svaku prepirku 
te odlučih dati povlasticom rečenu već crkvu sv. Jurja crkvi sv. Dujma i 
Anastazija . ..« 


Iz te se povelje razabire, da je i u najstarije doba u Hrvat¬ 
skoj bila čvrsta pravna sigurnost, a da knez nije sudio samovolj¬ 
no, već u dogovoru s narodnim starješinama. Mnoštvo dvoranika 
oko kneza i kneginje svjedoči, da je kao i za Trpimira dvor bio 
uređen po uzoru zapadno-evropskom i pun sjaja. 

Kao što za Branimira, tako možemo i za Mutimira pokazati 
lijep kameni spomenik, koji nam je svjedokom, kako je Mutimir 
dizao zadužbine. U selu Uzdolju blizu Knina vide se zidovi raz¬ 
rušene crkve sv. Luke. U ruševinama crkve našao je fra Lujo 
Marun natpis, koji spominje, da je g. 895. crkvu obnovio knez 
Mutimir. Vrlo lijepa obradba, ukusna slova i ornamentika onoga 
doba pokazuju, da je za Mutimirove vlade među Hrvatima kle¬ 
sarsko umijeće bilo vrlo dobro razvijeno. 

Za Mutimirova vladanja u Hrvatskoj bjesnile su u Srbiji 
borbe za prijestolje između trojice braće. Nekoji su pretendenti 
bili protjerani u Bugarsku; a jedan, po imenu Petar Gojniković, 
prebježe knezu Mutimiru, koji ga lijepo primi. Taj Petar Goj¬ 
niković provali poslije uz pomoć Mutimirovu u Srbiju i zauze 
prijestolje, zarobivši i oslijepivši svoga rođaka Brana. Po tome 
zaključujemo, da je Mutimir bio siguran u svojoj zemlji, kad se 
je mogao miješati i u vanjske političke borbe. 

DOBA KRALJEVA 

S Mutimirom završava prvo doba hrvatske povijesti, doba 
kneževa, za kojih se je formirala hrvatska politička neodvisnost 
i izgrađivala država i kultura, tako da je Hrvatska bila na visini 
jednakoj onodobnih zapadno-evropskih država. Svemu tome imao 
je doći logični povijesni zaključak: glavu hrvatskog vladara 
imala je uresiti kraljevska kruna. Hrvati su bili privrženici Za¬ 
pada i zato novome knezu TOMISLAVU posla krunu rimski 
papa. 

Po Tomi arciđakonu splitskom piscu 13. v., koji je pisao 
povijest svoje crkve na osnovi izvora i dokumenata u arhivu stol¬ 
ne crkve, znamo, da je »Ivan nadbiskup bio Gospodnje godine 
914. u doba kneza Tomislava«. Knez Tomislav bio je toliko va- 

žan, da žestoki i Hrvatima neskloni Toma arciđakon datira svoga 
nadbiskupa po vremenu kneževanja Tomislavljeva. A stara kro¬ 
nika oko 1200 g. pisana u Podgorici, u Crnoj Gori, a poslije do¬ 
punjena u Dalmaciji, pripovijeda o Tomislavu ovo: 

»Dok je kraljevao Tomislav, bijaše kralj madžarski Atila(!) 
i on skupi vojsku i pođe na kralja Tomislava. Kralj pak Tomislav 
bijaše mlad i krepak ratnik. Mnogo bojeva izvojeva Tomislav 
s njim i svagda ga natjera u bijeg«. U tim riječima sačuvao se je 
spomen na prodiranje Madžara u hrvatske krajeve iz Podunavlja. 
To je prodiranje uzrokom, da su se i Panonski Hrvati priključili 
Tomislavu, pa je tako Dalmatinska Hrvatska proširila svoje gra¬ 
nice do Dunava. 

Konstantin Porfirogenet, Tomislavov suvremenik piše o ta¬ 
dašnjoj Hrvatskoj, da može dignuti 100.000 pješaka i 60.000 ko¬ 
njanika, a na moru ima osamdeset velikih brodova i stotinu ma¬ 
njih. Po vojnoj snazi jasno je, da su Panonski Hrvati slali sa 
svojih ravnica Tomislavu u gorovitu Dalmaciju konjaništvo, a 
brodove mu davali otoci Brač i Vis. U to doba bizantinsko car¬ 
stvo brojaše 300 brodova, a Venecija oko 200. Francuski povje¬ 
snik Rambaud (u djelu: L’empire grec au dhđeme siecle, na str. 
458) kaže s obzirom na broj Tomislavove vojske: »Ovo pretpo¬ 
stavlja pučanstvo od 600.000 do 2,000.000 duša«. 

Tomislav je tom silom obranio svoju državu od prodiranja 
Madžara, a ujedno im zapriječio i pristup u Italiju, kamo ih je 
vodio put preko Hrvatske. To je sve bilo kakvih 30—40 godina, 
prije nego je Oton I., njemački car, potukao Madžare kod Augs- 
burga. I kako su Hrvati pod Domagojem branili na Jadranu Ju¬ 
žnu Evropu od naleta Arapa, tako su za Tomislava štitili od jos 
onda poganskih Madžara evropsku civilizaciju. Što je Oto I. za 
Srednju Evropu, to je, može se reći, Tomislav za Južnu. Tako 
moćan vladar morao je postati kralj. I zaista Tomislav se okruni 
oko 925. g. kraljem. 

A da je Tomislav bio zaista kralj, dokazuju nam i pisma 
pape Ivana X., u kojima ga titulira: »Dragom sinu Tomislavu, 
kralju Hrvata«. To priznaju i njemački historici Diimmler i Bii- 
dinger. Uto i bizantinski car imenova Tomislava konzulom i dade 


mu u upravu dalmatinske gradove. A zašto to? U to je doba bu¬ 
garski vladar, car Simeon, dopro sa svojom vojskom sve do zi¬ 
dova Carigrada i pod samim njegovim zidinama raspravljao o 
miru s carem Romanom Lekapenom, zahtijevajući od njega, da 
se odreče carske titule. Simeon je pregazio i Srbiju, uništivši veći 
dio tamošnjeg žiteljstva. Kneževska srpska porodica razbjegla se 
u Carigrad i u Hrvatsku. Carigrad je nastojao srpske prinčeve 
izrabiti u svoje političke svrhe, dok je Tomislav viteški branio 
srpskog pretendenta Zahariju od nasilja Simeonova. U tim bor¬ 
bama s Bugarima trebao je Bizant saveznika i pod tu je cijenu 
ustupio vlast nad Dalmacijom Tomislavu. Naravno da je Simeon 
krivo gledao, što Tomislav uzima u zaštitu Zahariju. Zato udari 
na Hrvatsku s velikom vojskom, ali bi u dva puta hametom po¬ 
ražen. Zato Francuski povjesnik Rambaud s pravom govori o 
Hrvatskoj u doba Tomislava: »Hrvatska se je znala oduprijeti 
bugarskoj najezdi bolje od Srbije, a onda i osvajanjima bizan¬ 
tinskog carstva. Pa kako je uz to bila bliže moru i kulturnim na¬ 
rodima, bijaše ona u 10. vijeku uistinu voditeljica civilizacije 
južnih Slavena. Ona je zapriječila, da se na barbarski način uni¬ 
šti srpski narod, ona je zaklonila srpske prebjege«. Hrvatska je 
imala u to doba riješiti još jedno teško pitanje: pitanje primata 
splitske crkve i glagolske službe Božje. A to su riješila dva sabora 
u Splitu, g. 925. i 927. pod predsjedanjem papinskih poslanika u 
korist splitske metropolije protiv ninske biskupije. 

NASLJEDNICI TOMISLAVA 

Postavši Hrvatska kraljevinom i važnom silom na Balkanu, 
te ušavši u kolo kulturne zapadne sfere morala se je sukobiti na 
Jadranskome moru s Venecijom. Ova je još u to doba plaćala 
tribut mira hrvatskom vladaru. 

Nasljednici Tomislava (Trpimir II. 928.—935. i Krešimir I. 
oko 935.—945.) imali su učvrstiti tečevine prvoga hrvatskoga kra¬ 
lja. No sinovi toga velikog oca jedva da su održali Hrvatsku i u 
zatečenom stanju. Jedva tek dvadesetak godina iza Tomislavove 
smrti unuk njegov Miroslav pada od ruke buntovnog bana (na¬ 
mjesnika) Pribine. Pa premda je kraljevska kruna ostala u po- 

Todici Trpimirovića, a i rodbinskim se vezama hrvatska dina¬ 
stija sprijateljila s dalmatinskim Romanima, jer je novi kralj 
Mihajlo Krešimir II. uzeo za ženu Jelenu iz roda zadarskih Ma- 
dijevaca (Madius), ipak je Hrvatska izgubila dosta i teritorija i 
vojne snage. Srpski veliki župan Časlav, Zaharijin rođak, provali 
u Bosnu, a iz Macedonije car Samuel prodiraše i u Hrvatsku, 
osvojivši Srbiju. 

Uto su i Mlečani g. 948. pokušali ponovno sreću jednom 
ekspedicijom, koju je poslao u naše neretvanske vode istoimeni 
unuk dužda Petra Candijana. Mlečani udare na Neretvane, ali, 
kako kaže sama njihova kronika: »absque effectu reversi sunt« 
— vratiše se bez ikakva uspjeha. I druga im ekspedicija bi jedna¬ 
ke sreće, na što dužd sklopi s Neretvanima mir. 

Porfirogenet opisujući granice tadašnje Hrvatske kaže, da 
se na sjeveru proteže preko pokrajine Istre sve do Labina u Istri. 
Na teritoriju Bosne zadobila je stare granice, protežući se sve do 
ušća Bosne. Na jugu joj je Cetina bila samo u donjem toku gra¬ 
nica, a Neretvanska oblast od Cetine do niže Neretve vazda je 
bila s njom u vrlo uskoj političkoj i jezično-dijalektičnoj vezi, 
dok stara kronika Popa Dukljanina dijeli Primorje na Bijelu 
Hrvatsku, od Cetine do Istre, i na Crvenu Hrvatsku, od Cetine 
do Drača. 

Sin Romanke Jelene »majke kraljevstva, zaštitnice udovica 
i sirota«, STJEPAN DRŽISLAV okruni se kraljevskom krunom 
i uresi se titulom, kao prvi od hrvatskih kraljeva »kralj Hrvatske 
i Dalmacije«. 

Nama poznati pisac 13. vijeka Toma arciđakon splitski 
kaže: »Od Držislava dalje zvahu se njegovi nasljednici kralje¬ 
vima Dalmacije i Hrvatske. Primahu naime znakove kraljevske 
časti od bizantinskih careva i zvahu se njihovim eparhima (na¬ 
mjesnicima) i patricijima, a imađahu po nasljedstvu svoga roda, 
otaca i pradjedova, gospodstvo kraljevstva Dalmacije i Hrvat¬ 
ske«. Te je povlastice i faktičnu vlast nad dalmatinskim grado¬ 
vima dao Držislavu Bizant, jer ga je ovaj pomagao protiv zajed¬ 
ničkog im neprijatelja macedonskog cara Samuela, koji je osvojio 
Srbiju i zemlje južno od Dubrovnika, pa zaprijetio i Hrvatskoj. 


Dopro je i do Zadra, ali se odmah i povukao u Macedoniju, tako 
da Hrvatskoj nije nametnuo svoje vlasti. 

Poslije smrti Držislavove planu u Hrvatskoj ponovno gra¬ 
đanski rat. Dok su dva sina Držislavova htjela, da braća podijele 
kraljevsku vlast između sebe ili da zajedno kraljuju, treći sin, 
SVETOSLAV, ugrabi sam svu vlast. Posve je prirodno, da se je 
tom unutrašnjom borbom okoristila Venecija. I kad su hrvatski 
poslanici došli po običajni danak, dužd ih mletački Petar Orseolo 
otpremi s porugom, da će ga on glavom donijeti. A zgodna se 
prilika za rat pruži duždu, kad ga sami dalmatinski gradovi sa 
Zadrom na čelu zamoliše, da ih zaštiti od neretvanskih gusara, 
koji su zarobili 40 Zadrana. Dužd zatraži mandat Bizanta, da 
osvoji Dalmaciju, želeći svoj pothvat izvesti u ime bizantinskog 
cara kao suverena Dalmacije. Car Bazilij II, privoli, a nato se 
Petar Orseolo na samo Spasovo 9. svibnja 1000. g* zaputi iz 
Mletaka i u triumfu obiđe dalmatinsku obalu. Od Grada i Poreča 
do Dubrovnika i Korčule pokloniše mu se svi gradovi, u koje je 
prispio, i obećaše mu vjernost. U Zadar dođoše k duždu poslanici 
hrvatskoga kralja Svetoslava, ali ih dužd oholo odbi. U Biogradu 
mu se pokloniše i hrvatski građani, a u Trogiru dođe pred dužda 
Krešimir Suronja, brat kralja Svetoslava, i preda mu sina Stje¬ 
pana za taoca. Poslije toga pothvata piše se Petar Orseolo po¬ 
nosno »dužd Dalmacije«, a u dalmatinskim gradovima bi obnov¬ 
ljena vlast bizantinska, pa isprave njihove nose na početku ime¬ 
na bizantinskih careva i njihovih namjesnika, ali ne i duždeva, 
što je znak, da je dužd bio samo carski mandatar. Hrvatska dobi 
dva kralja, dva brata Svetoslavova, kojemu iza toga nema više 
traga, to su: KREŠIMIR III. (1000.—1030.) i GOSLAV (1000. do 
1020.). Sin Krešimirov Stjepan oženi se u Veneciji duždevom 
kćerkom Hicelom. 

Poslije smrti Petra Orseola (1009. g.) pogoršali su se 
odnosi između Venecije i Hrvatske, pa je Petrov sin dužd Oton 
opet pohodio s brodovljem naše obale, da utvrdi svoju vlast u 
gradovima (1018. g.). Hrvatski vladari promijeniše sada taktiku. 
Kad je Vasilij II. šatro Bugarsku i izdajnički smaknuo gospodara 


Brunelli kaže 26. V. 998. 


Srijema, po imenu Sermona, nije im preostalo drugo nego da ga 
priznadu gospodarom, što i učiniše, poklonivši mu se osobno. 
Time su udobrovoljili cara, koji Krešimiru podijeli naslov pa¬ 
tricija. Kad je pak porodica Orseola 1024. g. kao uzurpatorska 
potjerana iz Venecije, ohladnješe i odnosi između Venecije i Bi¬ 
zanta, jer obitelj Orseola bijaše u rodbinskim vezama (po že¬ 
nidbi) s bizantinskim, a i s madžarskim i hrvatskim dvorom. 
Hrvatski kralj uto pokuša predobiti dalmatinske gradove, ali tim 
izazva protiv sebe Bizant, koji se držaše njihovim gospodarom. 
Nasljednik Krešimirov STJEPAN I. (1030.—1058.) nastavi poli¬ 
tiku svoga oca, da predobije dalmatinske gradove, što mu i pođe 
za rukom, zahvaljujući dobrim kraljevim odnosima s bizantinskim 
dvorom, koji je u to vrijeme izgubio Južnu Italiju, gdje su se 
učvrstili Normani, došavši tamo kao plaćeničke čete pojedinih 
stranaka. Radi tih nestalnih i nemirnih vremena popusti u Dalma¬ 
ciji i crkvena disciplina, kao inače i po drugim zemljama. Papa 
Leon IX. (1048.—1054.), reformator, bijaše pregnuo, da uredi po 
kanonima život svećenika i pridigne kršćanski duh kod svjetov¬ 
njaka. Sazvavši crkveni sabor u Lateran 1049. g. izda odredbe 
protiv ženidbe svećenika, simonije (kupovanja crkvenih časti), i 
nezakonitih brakova svjetovnjaka. Te reforme pročistiše crkvene 
redove i u Hrvatskoj: i sam nadbiskup splitski Dabralis bude 
svrgnut, jer se bijaše oženio i »čitava palača biskupska odjekivaše 
od plača djece i vike sluškinja«. 

Za Stjepana I. zbio se je i odlučni događaj u crkvenoj po¬ 
vijesti. Carigradski patrijarh Cerularij prekinu konačno g. 1054. 
sve veze s rimskim papom. 

Stjepan je pokopan u crkvi sv. Stjepana u Solinu u nepo¬ 
srednoj blizini grobnice kraljice Jelene kod Gospe od Otoka.* 
Naslijedio ga je PETAR KREŠIMIR IV. (1058.—1074.), nje¬ 
gov sin, a po majci Hiceli unuk Petra Orseola. To je najveći 

* G. 1929. u Šišićevu Zborniku ustvrdio sam u raspravi o ubikaciji 
crkve sv. Stjepana, da je ona bila uz crkvu Gospe od Otoka. Iskopine g. 1930. 
potvrdile su moje mišljenje o tome mauzoleju hrvatskih vladara. Sto kralj 
Petar Krešimir kaže u povelji 1069. o svome ocu, da blaženo počiva u Klis¬ 
kom polju, to znači, da se je Solin smatrao kao dio Kliškog polja, jer je gra¬ 
nica između Klisa i Splita bila rijeka Jadro. 


hrvatski kralj. Iz njegova doba sačuvalo nam se najviše pismenih 
dokumenata — isprava, što dokazuje razvijenu kancelarijsku dje¬ 
latnost na hrvatskom dvoru. Kraljeva rođakinja Čika ustanovila 
je ženski benediktinski samostan u Zadru, a kralj ga je bogato na- 
dario. Jednako je Krešimir darivao i muški benediktinski samo¬ 
stan sv. Grizogona u Zadru, u kojemu se je sačuvao »Registar 
privilegija« u prijepisu pri svršetku 12. vijeka. U njemu se na¬ 
laze mnoge darovnice Petra Krešimira i mnogih drugih hrvatskih 
plemića i velikaša. 

Samostan je taj ukinut 1807. g. i tada je »Registar privile¬ 
gija« prenesen u ondašnji nadbiskupski arhiv u Zadru. 

U bivšem namjesničkom austr. arhivu u Zadru čuvale su se 
i druge Krešimirove povelje. 

Na osnovi tih povelja dade se lijepo prikazati vladanje Pe¬ 
tra Krešimira. Sjedište njegovo bijaše Biograd nedaleko Zadra u 
Dalmaciji. Spominje se, da je Biograd imao svoje građanstvo i 
kraljevu posadu, pa i biskupa i priora (načelnika) dakle jedan 
čisto hrvatski grad s upravom jednakom s ostalim dalmatinskim 
gradovima. U početku svog vladanja osnovao je ovdje Petar 
Krešimir benediktinski samostan Sv. Ivana Evanđelista i bogato 
ga obdario imanjem. I baš taj samostan postaje poslije rasadištem 
hrvatske kulture. Kad se je samostan dogradio, kralj mu darova 
u prisutnosti svojih velikaša, dvorskih časnika i papinskog posla¬ 
nika Majnarda otok Žirje i dvorac Rogovu, i oslobodi ga od 
svakoga poreza i svake svjetovne vlasti, sto je posve u duhu za¬ 
konodavstva Zapadne Evrope. A čemu opet papin poslanik u 
Hrvatskoj? 

Sjetimo se, da je ovo doba pape Nikole II., kad se je posta¬ 
vilo načelo, da se uvede u crkvu strogi zapt. Lateranski sinod 
g. 1059, inspiriran od Hildebranda, kasnijega pape Grgura VII., 
donio je trinaest različitih kanona za reformu crkve. Ti su se 
kanoni imali poprimiti na pokrajinskim saborima po svoj crkvi. 
Papini se poslanici razišli po Evropi, pa je jedan, i to Majnard, 
dospio i u Hrvatsku. Pod njegovim predsjedanjem, a u nazoč¬ 
nosti svih dalmatinskih biskupa, pa i hrvatskoga, vijećalo se je 
g. 1060. u stolnoj crkvi sv. Dujma u Splitu. Kanoni, ovdje pri- 

mijeni, odnose se na crkvenu disciplinu te su jednaki onima u La- 
teranu. Posebice je pak uzeta na nišan slavenska služba Božja. 

Imamo dva izvora, koji nam o toj stvari govore. Jedan je naš znanac 
Toma arciđakon iz 13. vijeka. On oštrije sudi o zabrani službe Božje na sla¬ 
venskom jeziku: »Među drugim ustanovama bi utvrđeno i određeno, da se 
nitko ne usudi ubuduće pjevati službu Božju na slavenskom, nego samo na 
latinskom ili grčkom jeziku i da se sveti redovi nikome ne podijele na tom 
jeziku. Govorahu naime, da su gotska slova (slavenska!) iznađena od nekog 
Metodija, koji je mnogo laži pisao protiv katoličke nauke i da je radi toga 
po sudu Božjem nenadanom smrću kažnjen.« Ovako je dalmatinski Roman 
u 13. vijeku pisao o Metodiju, kojega je u 19. vijeku papa Leon XIII. pro¬ 
glasio svecem čitave Crkve. 

Autentičnu pak odredbu imamo u pismu pape Aleksandra 
II., koji je naslijedio Nikolu II. i potvrdio zaključke splitskoga 
sabora: »Zabranjujemo, da se Slavenima (Hrvatima) podijele 
sveti redovi, ako ne nauče latinsku knjigu.« 

Dakle uza sve zabrane iz g. 925. eto služba se Božja slavenska uščuvala 
do g. 1060., a ni ove je nove zabrane ne uništiše. Ona živi i danas kao i za 
Krešimira. I ona nam je siguran znak otpornosti hrvatskoga naroda, koji se 
nije imao samo boriti protiv oružanih neprijatelja, već je morao u isvojoj 
povijesti izdržati i kulturnu borbu — i pobijedio je. 

Spomenusmo, da je Petar Krešimir bogato darivao zadar¬ 
ske, a i druge crkve. Od mnogih njegovih povelja osobito su 
dvije važne: G. 1067. na molbu samostanskog opata potvrđuje 
kralj Krešimir sv. Grizogonu ona dobra u Diklu kod Zadra, što 
su ih još njegovi pradjedovi pred pet generacija darovali samo¬ 
stanu. 

Važan je u toj ispravi kraljevski naslov Petra Krešimira. On 
se piše: »Ja Krešimir, koji se drugim imenom zovem Petar, kralj 
Hrvata i Dalmatinaca«. Tu ispravu izdaje u Ninu, a supotpi- 
suju je kraljevi dvoranici: ninski župan, majordom, posteljnik, 
štitonoša, vinotoč, dvorski kapelan, volar, a kao kraljev kance¬ 
lar fungira opat kraljevskog samostana sv. Bartula kod Knina 
u sjevernoj Dalmaciji. Dakle posve jednako kao i kod drugih 
kršćanskih vladara u Zapadnoj Evropi. 

Krešimir se ponosi titulom i kralja Dalmacije. Da je on bio 
pravi suveren u Dalmaciji, a ne samo carski namjesnik, kao To¬ 
mislav, dokazom je to, što k njemu na sud hrle Romani iz Za¬ 


dra. Ponosan, što je proširio granice Kraljevstva, veli u povelji 
samostanu svetoga Grizogona, izdanoj u Ninu g. 1069., ovako; 
»Ja Krešimir, vladajući po Božjoj milosti Hrvatskom i Dalmaci¬ 
jom i kraljujući iza djeda svoga blažene uspomene kralja Kre¬ 
šimira i oca svoga Stjepana — koji počiva u Kliškom polju — 
sjedeći u svom dvoru u Ninu zajedno s nazočnim županima, kne¬ 
zovima i banovima, a i kapelanima moga kraljevskoga dvora, 
počeo sam razmišljati, kako bi svemogući Bog očuvao podijelje¬ 
no mi vladanje moga nasljednog kraljevstva . . . 

I pošto je svemogući Bog naše kraljevstvo na kopnu i moru 
rasprostranio, odlučismo i spremna srca ustanovismo, da ćemo 
samostan sv. mučenika Krševana počastiti posjedima i zemljama. 

.. .Dajemo i darivamo za spas duše svoje i svih mojih po¬ 
kojnika tebi, blaženi Grizogone, i po tebi gospodinu Petru, vrijed¬ 
nome opatu tvoga svetoga dvora, naš vlastiti otok, koji se pro¬ 
stire u našem dalmatinskom moru, a zove se Maon. Tako je odre¬ 
dila dobra volja naša i svih velmoža čitavoga kraljevstva na¬ 
šega.« Ovaj otok i danas nosi to isto ime. Ispravu je potpisao: 
Ja Krešimir, kralj Hrvata i Dalmacije, a uza nj: Ja Stjepan, bi¬ 
skup zadarski, prema tome zaista velikaši iz čitavoga kraljevstva. 

Ova nam isprava jasnije od sunca kazuje, da je hrvatski 
kralj Krešimir Veliki bio gospodar Dalmacije i istočne obale Ja¬ 
drana, što on ponosno i ističe. 

Tako je on sjedinio sa svojom državom ognjište kulture na 
vratima svoje države — dalmatinske gradove. Ali ujedno ističe, 
da je proširio svoje granice i na kopnu. I zaista od Petra Kreši¬ 
mira ne samo da su Neretvani sastavni dio hrvatske države, nego 
je i Bosna priznavala njegovu vlast, a to se vidi otud, što je tu 
nazočno više banova, dok u Hrvatskoj prije Petra Krešimira bi¬ 
jaše samo jedan ban. A i sama činjenica, da se i kasnije javljaju 
u Bosni vladari s naslovom bana, koja je čast poznata samo Hr¬ 
vatima, dokazuje, da je hrvatski kralj proširio i tamo svoju vlast. 

Izvori nam pripovijedaju, kako Petar Krešimir putuje po 
svojoj kraljevini sa sjajnim dvorom, kroji pravdu, zalazi k veli¬ 
kašima, pa se on i oni izmjenično darivaju. On je kraljevski da- 

režljiv, dobar diplomat, on je osnivač kraljevstva hrvatskoga i 
dalmatinskog pod jednim žezlom, a to jedno kraljevstvo dvo¬ 
strukoga, kasnije trostrukog imena, znalo je odbiti kasnije i silu, 
koja je srušila Carigrad. 

Poslije smrti Krešimirove nije bilo jake ruke, da preuzme 
stečenu baštinu. Poroda muškoga, koliko znamo, nije imao, već 
sinovca Stjepana, no ovaj, kako je bio slabić i zatvoren u samo¬ 
stan sv. Stjepana u Splitu, priznao je ZVONIMIRA, dotadašnjeg 
bana Panonske Hrvatske »svojim gospodarom«, kako to sam kaže 
u jednoj svojoj darovnici. U te sad naše domaće borbe umiješali 
su se i Normani iz Južne Italije te njihov vojvoda Amiko zarobi 
jednog pretendenta — Slavca, koji se prozvao i kraljem, kako 
nam to svjedoči jedna povelja, datirana tim događajem: »Kad 
je knez Amiko zarobio kralja Hrvatske«. 

S pomoću pape i dalmatinskih gradova prevlada konačno 
Zvonimir, koji se kršćanskim imenom zvaše Dimitar. Izabran na 
dalmatinskom teritoriju u Splitu okrunio se je na hrvatskom pod¬ 
ručju u Solinu, pet km dalje od Splita i tako su ga priznale i Hr¬ 
vatska i Dalmacija. To se zbilo u rujnu 1076. g., kad su posla¬ 
nici pape Grgura VII. — Gebizon, opat iz Rima i Fulkoin, biskup 
grada Fossombrone kod Ankone okrunili Zvonimira u bazilici 
sv. Petra u Solinu i predali mu zastavu, mač, žezlo, kako to pri¬ 
povijeda sam Zvonimir u zavjernici, kojom obriče papi posluh 
i vjernost. Obeća još, da će gojiti pravdu, braniti crkve, davati 
desetinu, gledati, da svećenstvo vrši dužnosti, štititi siromahe, 
udovice i sirote, sprječavati nedopuštene brakove među rođaci¬ 
ma, da će se opirati prodaji ljudi u roblje i pokazati se valjanim 
u svemu, što je pravo. Još se obvezuje plaćati papi svake godine 
200 zlatnih romanata. Samostan sv. Petra u Vrani dariva papin¬ 
skim poslanicima, da imaju gdje stanovati, kad dođu u Hrvatsku. 
Istome samostanu daruje i srebrni kovčeg, u kojem su moći sv. 
Grgura, dva križa, kalež, patenu i dvije zlatne krune — svje¬ 
tiljke. Pridodao je tome još i evanđelje ispisano srebrnim slovi¬ 
ma, kako se i inače u Zapadnoj Evropi običavalo pisati sv. Pi¬ 
smo srebrnim ili zlatnim slovima. 


Zvonimir živi u doba, kad se razvila orijaška borba iz¬ 
među Grgura VII. i njemačko-rimskog cara Henrika IV. Zvo¬ 
nimir je ostao čvrsto uz Grgura VII., obećavši papi bezuvjetan 
posluh i pomoć. Duga ova zavjernica sačuvala nam se je iz 12. 
vijeka u rukopisu Cencija, kanonika crkve Sancta Maria Mag- 
giore u Rimu, koji je imao original u rukama. (Rukopis se nalazi 
u Vatikanskoj knjižnici). 

Zvonimir je dakle pomazan i okrunjen za kralja onako, ka¬ 
ko su se uopće birali i krunili kraljevi u Evropi, a posebice nje- 
mačko-rimski carevi. Narod je pitan pri krunidbi, hoće li Zvo¬ 
nimira za kralja, i on je svečano aklamirao novoga kralja. Iza 
lcrunisanja davao je kralj različite milosti, pa tako je svome pri¬ 
jatelju Lovrincu, splitskom nadbiskupu, svečano potvrdio darov¬ 
nice Trpimira i Mutimira. Ta se je Zvonimirova isprava čuvala 
zajedno s kraljevskim pečatom još u 15. vijeku u arhivu split¬ 
skoga nadbiskupa. 

Da je za Zvonimira bilo veliko blagostanje, dokazom nam 
je njegova krunidbena zavjernica, jer dok knez Trpimir ne ima- 
đaše ni toliko srebra, da uresi malu crkvu prvoga, hrvatskog sa¬ 
mostana, Zvonimir dariva samostanu sv. Grgura vrlo skupocjene 
zlatne i srebrne predmete. Ali i stara kronika, poznata pod ime¬ 
nom »Hrvatska kronika« pripovijeda ovo o Zvonimiru: »I za 
dobroga kralja Zvonimira bijaše vesela sva zemlja, jer bijaše 
puna svakoga dobra i gradovi puni srebra i zlata. I ne bojaše 
se siromah lakomstva bogataševa, niti nejaki puk sile velikaša, 
niti sluga, da će mu gospodar učiniti nepravdu, jer je kralj sve 
branio, jer ni sam ne posjedovaše ništa protiv pravice, pa tako 
ni drugima ne dopuštaše toga. I tako veliko bogatstvo bijaše u 
Zagorju kao i u Primorju za pravednoga kralja Zvonimira. I bi¬ 
jaše puna zemlja blaga svakoga i bijaše vrijednosti nakita na 
ženama i mladim ljudima i na konjima više nego Ii vrijedi ima¬ 
nje«. Tako ta stara kronika, a to potvrđuje i arheologija, jer se 
na više mjesta po Dalmaciji zaista našlo mnogo bizantinskih zlat¬ 
nika onoga doba. 

Zvonimir je posve prema zapadnoevropskom uzoru preure¬ 
dio svoju kraljevinu. Njega prati kancelar, a taj je »hrvatski 

biskup« iz Knina, kako mu je službeni naziv još od Petra Kreši¬ 
mira. Banove i župane zamijeniše knezovi (comites i barones) i 
velikaši (primates). I knezovi Neretvana u njegovoj su pratnji 
i vrše službu kao svjedoci na ispravama. Takav je i hrvatski ad¬ 
miral, neretvanski knez Jakov, nazvan »morski«. Zvonimir, pre¬ 
ma njegovim presudama i poveljama, obilazi svoje kraljevstvo, 
stoluje u Belgradu, Kninu i Solinu, posjećuje u splitskom samo¬ 
stanu vojvodu Stjepana ex-kralja, prisustvuje posveti crkve u 
Biskupiji kod Knina i izdaje povelju splitskim benediktinkama, 
a ta se čuva u originalu u Zagrebačkom zemaljskom arhivu. Kra¬ 
lja prate dalmatinski biskupi sa splitskim nadbiskupom na čelu, 
a uza nj je svita dvorskih časnika i svjetovnih velikaša. Politi¬ 
čki savez s papom doskora je imao pokazati svoju vrijednost. Ve¬ 
likaš njemačkoga carstva Vecelin pripremi vojsku, da provali u 
Zvonimirovo kraljevstvo. To dozna Grgur VII. pa piše Vecelinu: 
»Znaj, da smo saznali, i tome se čudimo, da se ti, koji si davno 
prisegao vjernost sv. Petru i nama, spremaš dignuti oružje protiv 
onoga, koga smo mi dali našom apostolskom vlašću za kralja 
Dalmaciji.« Papa se dalje prijeti Vecelinu prokletstvom, ne oka¬ 
ni li se svoje namjere. 

Tako su se dakle izmjenično pomagali Zvonimir i Grgur VII. 

Zvonimir je vojujući za papu zajedno s normanskim kne¬ 
zom Robertom Guiskardom potukao g. 1081. kod Krfa združeno 
bizantinsko i mletačko brodovlje. Bizantinska negda Dalmacija 
ovoga puta nije se borila na strani carevoj, već protiv njega na 
strani Zvonimirovoj, što je potpuno shvatljivo, jer je Zvonimir 
kao kralj Dalmacije i Hrvatske potpuni suveren Dalmatinaca. 

U to doba je on bio gospodarom sve do Raše, jer eno dolazi 
sa susjedne obale na otok Krk u pratnji svojih župana i samosta¬ 
nu sv. Lucije u Baškoj na otoku Krku dariva neko zemljište. 

Da se ovjekovječi uspomena na taj događaj, dvadesetak godina iza toga 
opat samostana po imenu Držiha dade uklesati u kamen sadržaj Zvonimirove 
povelje i imena svjedoka, i to na hrvatskom jeziku i pismom glagoljskim, ko¬ 
jim su pisane svete knjige među Hrvatima. Taj spomenik, poznat pod imenom 
»Bašćanska ploča«, sačuvan nam je do danas. 

Daleko bi nas odvelo Spominjati pojedine zgode Zvonimi¬ 
rova vladanja, inače poznate po sačuvanim poveljama. 

Oženjen je bio Lepom, sestrom ugarskoga kralja Ladislava 
i imao je jedinca sina Radovana, koji je umro prije oca. 

Mnogo se kod nas raspravljalo o tome, kako je umro Zvoni¬ 
mir: jedni vjeruju staroj kronici, da je ubijen na Kosovu polju 
kod Knina, drugi opet pristaju uz mišljenje Tome arciđakona, 
da je umro naravnom smrću. Toma naime kaže: »platio je dug 
smrti«, dok o nasilnoj smrti ništa ne spominje. Zvonimir je umro 
1089. g. 

Svakako je Zvonimir posljednji veliki kralj iz narodne hr¬ 
vatske dinastije. 

Njega su se vazda i kasnije s ponosom spominjali Hrvati. U Kninu, 
u muzeju hrvatskih starina, čuva se kameni natpis, nažalost vrlo oštećen, iz 
g. 1405., na kojemu se čita: 

...»kojih kralj Zvonimir«. I kad su Hrvati 1. siječnja 1527. g. izabrali 
neodvisno od Madžara Hahsburga Ferdinanda za kralja, pa im on ne ispunio 
obećanja, dana tom prigodom, pišu mu 28. travnja iste godine: »Neka znade 
Vaše Veličanstvo, kako se ne može naći zabilježeno, da bi ikoji vladar silom 
zavladao Hrvatskom, jer po smrti našega posljednjeg kralja sretne uspo¬ 
mene Zvonimira, slobodne volje pridružismo se svetoj kruni kraljevstva ugar¬ 
skoga. a poslije toga vašemu veličanstvu . . .« 

I premda iza Zvonimira vladaju još kraljevi hrvatske krvi 
Stjepan i Petar Kačić, Hrvati su ipak držali Zvonimira posljed¬ 
njim svojim vladarom, jer je veličina njegova imena zasjenila 
one kasnije. 

Zvonimira naslijedi boležljivi STJEPAN, koji uzlazi na pri¬ 
jestolje »svojih otaca, djedova, plemića Hrvatske i Dalmacije«, 
kako to sam veli u jednoj darovnici. I njega prate splitski nad¬ 
biskupi i neretvanski knez kao i svijetla gospoda kraljevstva, ali 
on umrije nakon ne pune dvije godine vladanja. S njim leže u 
grob posljednji odvjetak Trpimirove loze, a tada uzvitlaše drža¬ 
vom smutnje i nesreće s jednoga kraja na drugi. Velikaši se je¬ 
dan za drugim otimlju o krunu. Nastade potpuna anarhija. To¬ 
ma arciđakon opisuje to stanje ovako: »Zbog toga učestaše ne¬ 
brojene otimačine, pljačke, ubijstva i sve zlo, jer nije bilo dana, 
da jedan drugoga nije gonio, napadao i ubijao!« 

Drugi jedan izvor, koji se nalazi u British Museumu u Lon¬ 
donu kaže: »Zvonimir, posljednji kralj Hrvata, umrije g. 1090. 

Po njegovoj smrti Hrvati činjahu mnogo zla, boreći se između 
sebe i grabeći, a napastovahu i primorske gradove nanoseći im 
štetu i sramotu ne malu, otimljući njihove žene i kćeri, tako da 
se ne usuđivahu izići iz gradova.« 

Ta društvena nesigurnost natjera prve Splićane, da potraže 
kralja u Madžarskoj, u onoj zemlji, protiv koje su se kasnije kroz 
vjekove borili. Splićani pošalju nekoga Petra od plemena Ka- 
kaunta. Ovaj na putu prenoći u Lici kod drugoga Petra od ple¬ 
mena Gušića, pa obadva zajedno pođu madžarskome kralju La- 
dislavu i ponude mu krunu Hrvatske i Dalmacije s riječima: »Mi 
smo Bijeli Hrvati« — ponudivši mu vlast nad Splitom zajedno 
s cijelom Hrvatskom. I Toma arciđakon i madžarska kronika 
»Cronicon pictum« pripovijedaju nam, kako je Ladislav stekao 
hrvatsku krunu. 

U novije doba nađeno je u glasovitome talijanskom samo¬ 
stanu »Monte Cassino« pismo kralja Ladislava, pisano opatu 
toga samostana, u kojem kralj kaže, da je »stekao« Hrvatsku. 

Na osnovi tih izvora dade se ovako rekonstruirati niz sud¬ 
bonosnih naših događaja: U Hrvatskoj je bila jaka stranka Zvo¬ 
nimirove udovice Jelene Lepe, a ta je Ladislavu po baštinskom 
pravu ponudila hrvatsku krunu. Uz tu su stranku pristajali dal¬ 
matinski gradovi radi nesigurnosti, za anarhije, nastale iza Zvo¬ 
nimirove smrti, jer je zbog toga trpjela njihova trgovina i njihov 
posjed na hrvatskom teritoriju. G. 1091. krenu Ladislav preko 
Drave i bez otpora zaposjede Panonsku Hrvatsku t. j. zemlju 
između Dunava, Drave i Save. Kad je pak došao u gorovite kra¬ 
jeve, morao se je boriti s dalmatinskim Hrvatima, od kojih se 
je, mada su bili međusobno zavađeni, ipak svako pleme za sebe 
borilo protiv Ladislava. I premda je Ladislav u spomenutom pi¬ 
smu opatu Oderiziju pisao riječi: »Možeš sa mnom biti u su¬ 
sjedskim odnosima, jer sam gotovo svu Slavoniju ( = Hrvatsku) 
stekao (lat.: acquisivi)«, ipak se je morao hitno vratiti u Ugarsku, 
jer su mu u zemlju provalili Kumani, po svoj prilici nagovoreni 
od Bizanta. Izraz »stekao« (acquisivi), kojim se u pismu služi La¬ 
dislav, očituje nam, koje je naravi bilo zauzeće Hrvatske po La¬ 
dislavu: jasno je naime, da se tu radi o baštinskom pravu po se¬ 
stri, a ne o osvojenju. 

Ladislav je ostavio u Hrvatskoj između Save i Drave svoga 
sinovca Almoša kao posebnoga kralja hrvatskog, jer pravno nije 
mogao utjeloviti Madžarskoj hrvatsku zemlju. 

No tim Ladislavovim korakom nije bio zadovoljan ni papa 
Urban II., a ni bizantinski car Aleksij Komnen. Car zauze dalma¬ 
tinske gradove, a u Hrvatskoj, koja nije Ladislava priznavala, 
zakralji se hrvatski plemić Petar, od roda Kačića, sinovac nere¬ 
tvanskog kneza Slavca, koji je iza smrti Petra Krešimira tako¬ 
đer pružio ruku za krunom. Vrlo stari ljetopisac madžarski Si- 
mon Kezai kaže, da je Petar Kačić stolovao u Kninu. Ladislav se 
nije usudio udariti na Petra, a i Almoš doskora morade bježati 
iz Panonske Hrvatske. Ipak za kratko doba svog vladanja osno¬ 
vao je Ladislav biskupiju u Zagrebu, da te krajeve otrgne ispod 
vlasti »hrvatskog biskupa« u Kninu. A kad je Ladislav g. 1095. 
umro, naslijedi ga okretni, učeni i ustrajni sinovac Koloman. Taj 
je neko vrijeme bio zaposlen prolazom križara kroz Ugarsku, a 
onda krenu u hrvatsku zemlju. Kod planine Gvozd, danas Pe¬ 
trove Gore, baš ondje, gdje je negda zapela Ladislavova ekspe¬ 
dicija, dočeka Kolomanovu vojsku kralj Petar, ali izgubi i bitku 
i život. Hrvatski su pjesnici bolno opjevali taj događaj. 

Ali Hrvatska nije podlegla. Koloman je htio osvojiti i Dalma¬ 
ciju, ali mu se usprotivi mletački dužd, jer je car Aleksij Komnen 
predao dalmatinske gradove duždu, da njima upravlja. Koloman 
pozva dužda, da se razbistre odnošaji između njih i da se utvrdi, 
»što ide tebe po tvojim, a što mene po mojim prethodnicima« u 
Hrvatskoj i Dalmaciji. Koloman se dakle ne poziva na ono, što je 
osvojio, već što ga ide po baštinskom pravu po njegovim prethod¬ 
nicima, hrvatskim kraljevima. 

Ali uto se Koloman zaratio s Rusima. Ovi ga zajedno s Ku- 
manima tako potukoše, da se je jedva živ spasio. To potaknu Hr¬ 
vate, da se i oni osvijeste i dignu protiv tuđega kralja. Nato Kolo¬ 
man dođe s vojskom do Drave, ali dalje ne htjede s neprijatelj¬ 
skom namjerom, već se nagodi s Hrvatima, a kao uspomena o toj 
nagodbi očuvala nam se preradba povelje načinjena u 14. vijeku 
kao dodatak glasovitom djelu Tome arciđakona. Ta glasi: 

»Kako se i po ikojem ugovoru pređadoše Hrvati ugarskome kralju. 

Koloman, po Božjoj milosti, sin Lađislava, kralja ugarskoga, naslije¬ 
divši kraljevstvo od svog oca i budući vrlo odvažan odluči podvrći čitavu 
Hrvatsku sve do dalmatinskog mora svojoj vlasti pa stoga dođe sve do ri¬ 
jeke Drave. Hrvati pak, doznavši za kraljev dolazak, sakupiše svoju vojsku 
i ispremiše se na boj. A kralj, čuvši za njihovo okupljanje, pošalje svoje po¬ 
slanike k njima, hoteći s njima postupati lijepim načinom i sklopiti s njima 
ugovor, kako budu oni htjeli. Hrvati pak, saslušavši poslanike gospodina 
kralja, skupiše se na zajedničko vijeće te jednoglasno pristadoše na to i opre¬ 
miše (kralju) dvanaestoricu razboritih plemića od dvanaestero hrvatskih ple¬ 
mena, i to: Župana Jurana, od plemena Kačića, župana Ugrina, od plemena 
Kukara, župana Jurja, od plemena Značića, župana Petra, od plemena Mu- 
roća (Mogorovića), župana Pavla, od plemena Karinjana i Lapčana, župana 
P.ribislava, od [plemena Poleščića, župana Obrada, od plemena Lačničića, žu¬ 
pana Ivana, od plemena Jamometića, i župana Mironju, od plemena Tugo- 
mirića. Kad su oni došli kralju, iskazaše mu idužno .poštovanje. I gospodin 
kralj, primivši ih s poljupcem mira i odlično ih susrevši, dođe s njima do 
ovoga sporazumka: da će svi naprijed spomenuti mirno i tiho uživati sa svi¬ 
ma svojima (ljudima) svoje posjede i svoja dobra; da nijedno od rečenih 
plemena i njihovih ljudi ne će biti obvezano plaćati spomenutom kraljevskom 
veličanstvu poreza ili daće, već jedino, da su kraljevskom veličanstvu obve¬ 
zani služiti, kad bi netko napao njegove granice. Tada, ako bi gospodin kralj 
po njih poslao, treba da iziđe na vojsku svako pleme s najmanje 10 konja¬ 
nika o svom trošku do rijeke Drave, a onda dalje prema Ugarskoj treba da 
ostanu na trošak gospodina kralja, sve dok vojna potraje. I tako bi uređeno 
godine spasa 1102.«. 

Poslije toga odvedoše Hrvati novoga kralja do Biograda na 
moru i ondje ga okruniše starom hrvatskom krunom. Poslije kru- 
nisanja zakleo se Koloman, da će čuvati netaknutu slobodu, ustav 
i prava Hrvatske i Dalmacije, te će se njegovi nasljednici pose¬ 
bice kruniti za hrvatske kraljeve. To je krunjenje zajamčeno u 
zadarskoj ispravi g. 1107., kojom Koloman obeća Zadru, a po¬ 
slije i drugim dalmatinskim gradovima, sačuvati njihove stare 
privilegije. Prema tom ugovoru, a to potvrđuju i neposredni ka¬ 
sniji događaji, madžarski se kraljevi moraju posebice kruniti za 
ugarskoga, a posebice za hrvatskoga kralja, i Hrvatska nigda 
nije 'bila utjelovljena madžarskoj državi, već je imala svoju ne¬ 
odvisnu državnu cjelinu. I premda u srednjemu vijeku pokoreni 
narodi redovno plaćaju danak, Hrvati i po ovom ugovoru, a i 
praksa je to potvrdila, ne plaćaju nikakva danka, što dokazuje, 
da su bili slobodan narod. Kolomanov ugovor s Hrvatima svje- 

doči uz to po svojoj konciznosti i pravnoj točnosti, da nije na 
brzu ruku sklopljen, i da ga nisu sastavili nevjesti ljudi. 

Stoga se danas drži, da to i nije nekakav novi ugovor, već da 
sadrži stare pogodbe Hrvata s Bizantom, tamo još iz ugovora 
s carem Heraklijem (641. g.), pa s Konstantinom IV, Pogona- 
tom, te s papom Agatonom (679. g.) i Vasilijem I. (oko 880. g.). 
Hrvati ne plaćaju Kolomanu poreza, kao što je bez sumnje bilo 
utanačeno i u pogodbama s Bizantom, s jedinom dužnošću, da 
brane državne granice. Kako Slavonija u doba sklapanja ugovo¬ 
ra s Heraklijem nije bila oslobođena od poreza, jer je bila još 
pod Avarima, tako je ostalo i tu, da plaća i Kolomanu porez. 
Vojničke dužnosti Hrvata čini se da su utanačene prema ugovoru 
s Vasilijem I. Dakle su »pacta conventa« — ugovor s Kolomanom 
— utanačena prema starim formulama rimskoga prava, te Kolo¬ 
man nije ni Hrvatima ni dalmatinskim gradovima dao novih slo¬ 
boda po svojoj velikodušnosti, već im je potvrdio one iste slobode, 
koje su već prije imali i koje su bile zasnovane na 400-godišnjem 
priznanju istočnih careva.* 

KULTURNI ŽIVOT HRVATA ZA NARODNIH VLADARA 

Hrvatska se država od prvoga pismenog spomenika pa dalje 
zove »regnum«. Taj izraz je prije značio više manje neodvisnu 
kneževinu, a poslije kraljevinu. Za Krešimira Velikoga kraljev¬ 
ski je naslov: rex Croatorum et Dalmatinorum (Hrvata i Dalma¬ 
tinaca). Državne su granice bile sad šire, sad uže, a poklapale su 
se granicama rimske Dalmacije i južne polovine Panonije. I Bo¬ 
sna je (oko vrela rijeke Bosne) spadala svakako u te granice, a 
Neretva je u doba Krešimira bez sumnje bila u sklopu hrvatsko¬ 
ga kraljevstva. 

Kulturne pojave. Kultura je uzgoj bitnih ljudskih sposob¬ 
nosti i odlika, a to su um i srce. Ali uz to duhovno usavršavanje 
čovjek trazi i tjelesne udobnosti, a te postizava radom u svrhu, 
da priroda, vanjski svijet, pruži čovjeku što više plodova i uvjeta 
za udobniji i ljepši život, oko čega nastoji civilizacija. Sreća je 

* Isp- Dabinović: Hrv. državno pravo u davnini str. 41. 

za čovjeka, kad kultura i civilizacija idu uporedo, jer onda sve 
ljudske vrijednosti dolaze do svog izražaja, donoseći u obilju 
tražene plodove. Premda kultura, kao i vjera, niče zajedno s čo¬ 
vjekom, ipak se ona radom čovječjim i dalje razvija, dakako uz 
sudjelovanje duhovne (susjedne kulture) i geografske (pod¬ 
neblja) okoline. Kultura ne gine, već se prelijeva, kola i ostaje 
kroz vjekove, mada to u različitim krajevima i narodima biva u 
drugim oblicima. Tako nastaju složene kulture (Egipat—Babilon 
—Grčka—Rim—do današnjeg doba). Hrvatska je kultura tako¬ 
đer složena, jer je primila različite utjecaje. Već je ona kultura, 
što su je naši praoci donijeli iza Karpata, sačuvala u sebi mnogo 
istočnjačkih vrednota (tako vjerski dualizam, iransko označiva¬ 
nje pojedinih strana svijeta bojama: Bijela Hrvatska — Zapad¬ 
na, Crvena — Južna Hrvatska). S pravom se nagađa, da su naši 
praoci našli u novoj domovini i ilirskih kulturnih ostataka, a da 
su poprimili i ponekoja antropološka obilježja starosjedilaca, dade 
se jednako nagađati (tako što su inače kao sjevernjački dolihoke- 
fali postali križanjem brahikefali). Imena gora, otoka, rijeka i 
mjesta, prerušena u hrvatsko jezično ruho, čuvaju i danas uspo¬ 
menu na Ilire, Grke, Rimljane, pa i Kelte (Kupa — Colapis — 
kriva rijeka, Perast, Bosna, Una, Salona, Narona, Nona, Albona, 
Skardona, Masaron — Epidaurus — Cavtat (—Civitatem), Issa 

— Vis, Tragurion — Trogir — tragou horos — Kozjak, Elepha- 
tides — Lopud, Sipan — Gypanon — orlovsko gnijezdo, Split 

— Spalatreja u Tesaliji, spalathron — ožeg (u Juž. Italiji spa- 
lassu zovu žutilovku). Avari ostaviše spomen u Klobuku (avarski 
klobuk je krzno, koje pokriva glavu — turski kalpak). Ipak naj¬ 
važniji čimbenik, koji je utjecao na hrvatsku kulturu, jest 
kršćanska vjera. Huni i Avari propadoše, jer ne primiše kršćan¬ 
stva, Madžari se očuvaše, primivši ga, Goti Langobardi istrošiše 
se nepotrebnim borbama radi svoje arijanske hereze posred kato¬ 
ličkog rimskog svijeta, a Franci se brzo digoše kulturno i politički, 
jer primiše vjeru svojih podanika. Kao što Franci, tako su i 
Hrvati poprimili katoličku vjeru, ali kako su se naselili na pre- 
lomnoj crti između Istoka i Zapada, moradoše u svome političko- 
kulturnom razvitku osjetiti i potrese, a i utjecaje s obiju strana. 


O ulozi Crkve u kulturnom razvitku piše Nodilo ovo: »Ako 
u ono žalosno vrijeme neko mari za poljodjelstvo, ako se sadi 
vinograd, ako se nova kuća, namjesto toliko zabataljenih, ziđe: 
to je ponajviše, u koliko nam je znati, zasluga svećenstva. Crkva 
episkopska, a ne grafionski (t. j. statistički) ured, drži statistiku 
siromaha. Grafionski ured pazi revno tek na popis vojnika«. 
Tako je crkva oblikovala već za rana život Hrvata prema nače¬ 
lima kršćanske vjere. Što je za Franke sv. Remigij, koji kroti 
kralja Klodviga, to je za Hrvate Ivan Ravenjanin, opat Martin 
i papa Agaton. Na saboru u Splitu 925. g. zahtijeva se, da i ro¬ 
bovi budu poučeni u kršćanskim istinama i dobro odgojeni, a da 
se ubojstva zapriječe, određuje se, da ubojica čini pokoru u pro¬ 
gonstvu s kamenom, obješenim o vratu. Tko pak opljačka stran¬ 
ca, ženu, klerika i neoboružana siromaha, biva po saboru split¬ 
skom 1059. g. proklet i izbačen iz kršćanske zajednice. I dok su 
se u Evropi klanjali pravu jačega (Faustrecht), hrvatska kraljica 
Jelena štiti sirote i udovice, a Zvonimir se kod krunidbe kune, da 
ne će trpjeti nedopuštenih brakova između rođaka, da će gojiti 
pravdu, štititi siročad i udovice i priječiti prodavanje ljudi u 
ropstvo. Sjajan primjer socijalne pravde i vladarske mudrosti! 
U to se doba javljaju i svetački ljudi među Hrvatima. Kod Čeha 
postoji lijepa legenda o hrvatskom princu Ivanu, koji je živio ur, 
Češkoj kao pustinjak (Johannes Croata), a u našoj domovini se 
već u doba Konstantina Porfirogeneta pripovijedaše među Hrva¬ 
tima o sv. Martinu čudotvorcu, koji nije istovjetan s poznatim; 
svecima. U doba narodne dinastije Franci zovu svoj jezik u slu¬ 
žbenim spisima: barbara lingua, pa se ne trebamo čuditi, što i La¬ 
tini nazvaše hrvatski jezik tako, ali taj je jezik ipak prodro ud 
samu službu Božju, čime se nijedan drugi narodni jezik ne može 
pohvaliti. 

Razvitku kulture u srednjem vijeku pridoniješe najviše sa- 
mostanci {Sv. Kolumban, sv. Bonifacij za Nijemce), a već u 9. 
vijeku knez Trpimir prima gostoljubivo slavnoga Gottschalka v 
osniva prvo žarište kulture — samostan u Solinu (Rižinice). Gla- 
sovitiji naši samostani bijahu: u Splitu sv. Benedikt, sv. Stjepan: 
pod borovima, sv. Marija de Taurelo (danas predana pravoslav- 

noj crkvenoj općini), sv. Petar u Selu kod Jesenica u Poljicirna, 
u Solinu sv. Moj šija i Gospa od Otoka, u Trogiru sv. Dujam, u 
Vrani sv. Grgur, u Biogradu sv. Ivan Evanđelist, u Zadru sv. 
Grizogon, sv. Marija. Osim tih bijaše ih mnoštvo drugih (na 
Krku, Lopudu, u Kotoru i drugdje). Veliko kulturno blago krile 
su njihove knjižnice i arhivi. Nekojim kronikama naših samo¬ 
stana ostao je spomen na popa Dukljanina i Tome arciđakona. 

Ban Stjepan dariva g. 1042. samostanu sv. Grizogona u Zadru 
osamnaest kodeksa. Knjižnica sv. Petra u Selu imala je 48 ko¬ 
deksa, a ona sv. Benedikta u Splitu 20, Pažani su darovali samo¬ 
stanu sv. Mihovila 10 knjiga, a znamo, da je u ono doba i jedna 
knjiga vrijedila imanje. Samostani su naučili Hrvate saditi vi¬ 
nograde, kalamiti voćke, graditi zgrade i crkve, oni su liječili i 
poučavali, radili i molili. 

Pa dok u Bizantu običavaju carevi političkim protivnicima, 
pa i vlastitim sinovima i očevima kopati oči, što se ondje zove 
još »božanskom dobrotom carevom«, u Hrvata se politički protiv¬ 
nici zatvaraju u samostane. Pod utjecajem Crkve Hrvati zaka¬ 
paju, a ne spaljuju svoje mrtvace, te preuzimlju i način poka¬ 
panja u sarkofazima, što drugi Slaveni ne poznaju. Glagolica je 
crkveni dar Hrvatima i ona postaje hrvatsko nacionalno pismo. 
Radi svega ovoga bijaše i velik ugled Hrvata kod rimskih papa, 
što smo već naprijed .vidjeli govoreći o papi Agatonu, knezo¬ 
vima Domagoju i Branimiru i kraljevima Tomislavu i Zvoni¬ 
miru. 

Društveni život 

Koliko je nova okolina utjecala na sve ljepši način života u 
Hrvata, možemo sebi predstaviti, ako uporedimo život Hrvata u 
novoj domovini s načinom života, što su ga provodili, kad su ih 
tek upoznali bizantinski pisci pod općim imenom Slavena. I 
premda su već u to doba znali za gradnju kuća, za ognjište, dvor, 
hljev, ulište, željezo, mjed, olovo, srebro i zlato, i poznavali gla¬ 
vno kućno oruđe za muške i ženske poslove, ipak nam Prokopij 
kaže, da im je način života tvrd i zanemaren, »od nečistoće traj¬ 
no zaudaraju« i »stanuju u bijednim kolibama«, a Maurikij pri- 

povij eda, da Slaiveni njegova doba stanuju po šumama uz rijeke, 
kaljuže i močvare, kamo je težak pristup. — Analogno tome eno 
prvi naseljenici hrvatski kod stare Salone izabraše Otok rijeke 
Jađra i tu se utvrdiše (kako dokazuje Dyggve). Slaveni ne znaju 
za riječ »udova«, jer žene umiru zajedno s mužem, a otmica dje¬ 
vojaka redovna je vrst ženidbe, što je znak, da je žena vlasni¬ 
štvo muža. 

Sjetimo se sada, da su u 9. vijeku Hrvati imali vladarski 
dvor, uređen po franačkom uzoru, da su obiteljski život uredili 
po kršćanskim zakonima, a obitelj im je inače uzorna, još dok su 
obitavali iza Karpata. 

Socijalni poredak izmijenio se je na Jugu. Dok je iza Kar¬ 
pata zadruga vlasnik imanja, u novoj domovini, a pod utjecajem 
rimskoga prava, pojedinci već prodaju i kupuju, darivaju i za¬ 
mjenjuju različite objekte, a vladari posjeduju velike komplekse 
zemlje. Hrvati su gospodujući sloj stanovništva, zato ima u 
Hrvatskoj plemića i neplemenitih ljudi, slobodnjaka i robova, 
koji su postali takovima radi nemogućnosti isplate duga, putem 
kupnje, zarobljeni u ratu, a i rodili se kao robovi. Crkvi se ljudi 
i sami predaju kao »servi« (sluge, a i robovi), da ih obrani od mo¬ 
gu ćnika ili u zahvalu za dobročinstva (na pr. što je nekoga opat 
samostana izliječio od teške bolesti). No crkveni robovi uživaju 
veću slobodu od drugih: mogu se slobodno ženiti, mogu postati 
svećenici i osloboditi se, a na sudu svjedoče i brane se sami. 
Osobita su vrst ljudi koloni, što je ostatak rimskoga poretka. Oni 
isprva obrađuju gospodaru zemlju kao zakupnici, ali ih gospodar 
dariva zajedno sa zemljom, no mogu se otkupiti. Tako kralj Kre¬ 
šimir IV. dariva g. 1059. četiri kolona. 

Jelenica, sestra bana Godomira dariva g. 1029. samostanu sv. 
Grizogona u Zadru sa svoga posjeda u Obrovcu: »stado ovaca sa 
Vučinom pastirom, dva para volova sa dva sluge na službu bra¬ 
ći, da obrađuju polje«. 

Robovima je bilo olakšano oslobođenje u crkvi, dok je to 
inače bilo teže po rimskom pravu. Već sabor 925. g. puti gospo¬ 
dare, da »sluge (robove) svoje sveđer kore i ljubezno saslušaju 
ne kao tuđince već kao svoju čeljad«. Uz takove prilike ostav- 

ljaju dobri ljudi zavještaje za oslobođenje robota, a kako je u 
crkvi bila dovoljna sama isprava, da se dade robu sloboda, eno 
prior zadarski Andrija kaže u oporuci: »Za dušu svoju otpuštam 
slobodne Maruna sa ženom i kćerju i dajem mu vinograd, koji 
sam kupio od Konstantina meštra«. Osim ovoga oslobodio je An¬ 
drija još desetak drugih robova i oporučno ostavio 100 zlatnika 
(solidus aureus) za otkup robova. 

Državna organizacija 

Uz Hrvate, kao gospodujući stalež, i Slavene, koje su Hrva¬ 
ti kao avarske podanike zatekli i pohrvatili, bilo je u hrvatskoj 
državi i Romana i romaniziranih Ilira i Kelta, pa i Avara, o ko¬ 
jima Konstantin Porfirogenet svjedoči, da su se još u 10. vijeku 
obličjem razlikovali od Hrvata. Romani su u cjelini živjeli u 
dalmatinskim gradovima, a u zaleđu raštrkani po planinama kao 
pastiri i karavanski prenosači trgovine. Ovi se planinski Romani 
brže pohrvatiše nego primorski, i u kasnije doba nose potpuno na¬ 
rodna hrvatska imena. 

Poslije obitelji i bratstva jača politička jedinica u Hrvata 
bijaše župa* sa župskim gradom kao središtem i zakloništem ple¬ 
mena. No ni župa nije slavenskog izvora. Neki je izvode iz ger¬ 
manskog, a neki iz altajskog korijena, gdje bi riječ župan zna¬ 
čila »gospodin u okrugu«. 

I riječ ban, koja se inače nalazi samo kod Hrvata, a Bugari 
i Srbi je ne poznaju, potekla je od ličnog imena Bojan, što bijaše 
avarski kan, a znači »bogat čovjek«. Riječ knez je kao i kralj 
k nama došla iz germanskoga {kuning-kneng, knez). Po imenu 
Karla Velikoga izvedosmo riječ kralj (kori, kral, prema kalk- 
kolk-klak, Scardona-Skradin). 

Slaveni su i na Balkanu u početku živjeli slobodno t. j. 
bez jače vladarske vlasti, ali, ako su Hrvati rano organizirali 
državu i došli na Balkan kao ratnički narod, morali su poznavati 
bolju državnu organizaciju nego drugi Slaveni, a nazive su mogli 
i kasnije poprimiti. Na sam razvitak ove organizacije djelovao 
je dodir Hrvata s različitim narodima i državama. 

* Konstantin Porfirogenet ih bilježi četrnaest. 


Hrvati su zauzeli svoju novu domovinu kao saveznici Bi¬ 
zanta, jednako kao i Franci Galiju, Goti Italiju, Langobardi Pa¬ 
noniju. »Hrvati se sami smatraju bizantinskim štićenicima i po¬ 
dložnicima isto onako, kako su se u 7. stoljeću smatrali Franci i 
pojedini franački vladari« (Dabinović). Odatle slijedi, da Hrvati 
kao bizantinski krajišnici ne plaćaju caru danak (tributum), već 
uživaju carsku zemlju. Taj bliži dodir s Bizantom djeluje na 
pravno pojimanje Hrvata pri prodaji zemljišta. Bizant se radi 
uspješnije obrane svojih granica opire feudalizaciji vojničkih 
dobara (protivno od Franaka) i zato je kod prodaje zemlje po¬ 
treban pristanak čitave zajednice, jer zemlja zaista pripada vla¬ 
sniku, ali šuma, voda, mlin, guvno pripadaju zadruzi, pa njihov 
novi vlasnik mora imati pristanak zajednice, da uzmogne dobiti 
sva prava zadrugara. Zato prodavalac mora ponuditi najprije 
svojim rođacima zemlju na prodaju. Taj se pravni običaj toliko 
uvriježio kod Hrvata, da se prozvao »hrvatskim« (more croatico). 
Pa i dalmatinski gradovi sa svojom davnom tradicijom rimskoga 
prava dali su Hrvatima drukčije pojimanje prava, nego su ga 
imali drugi Slaveni. Kod Hrvata se razviše prema rimsko-fra- 
načkome pravu javne i privatne listine (chirografum, charta, no- 
titia). Taj rimsko-franački utjecaj jasno se zrcali i u ispravama 
te darovnicama hrvatskih vladara. 

1 vladarski dvor uređen je po franačkom uzoru: kneza, a 
poslije kralja, okružuju dvoranici (župani) s jednakim službama 
kao i na franačkom dvoru. I kraljevska kruna hrvatskih vladara 
nema oblik bizantinske, nego franačke krune. 

Kralj upravlja, sudi i vodi vojsku, a uza nj sjede kao nje¬ 
govi savjetnici (consilium) banovi, župani i biskupi (među njima 
se ističe splitski nadbiskup i kninski »hrvatski biskup«). 

Knezovi su priznavali vrhovnu vlast franačku, a kraljevi do¬ 
bivaju dalmatinske gradove, da njima upravljaju u ime Bizanta 
pod imenom konzula i patricija. No isto tako je Bizant te naslove 
davao i Klodvigu u Galiji i Odoakru i Teodoriku u Italiji, a da 
od toga njihova samostalnost nije bila nipošto okrnjena. Dok je 
Tomislav primio kraljevski naslov, a Zvonimir kraljevsku krunu 
iz Rima, Držislavu je poslao vladarsku krunu bizantinski car. Kralj 

je tijekom vremena učvršćivao pomalo svoju vlast, po ugledu 
apsolutne vladarske vlasti u Bizantu. 

Sabori se obdržavaju kao i kod Franaka, i na njima se odre¬ 
đuju pravna pravila — zakoni; na njima se saslušava narod, koji 
daje svoju privolu na kraljevske odluke, a i na izbor kralja. 

Inače hrvatski vladar ističe u poveljama, da vlada »milošću 
Božjom«, i zato se kraljevi svečano krune u crkvi uz pomazanje 
svetim uljem. Pa i za slučaj, da narod ili protivna stranka nasilno 
ukloni (možda i umorstvom) kralja, određuje splitski sabor 925. 
g. ovo: »Ako bi za narodne bune bio ubijen vladar, neka oni, koji 
su svijesni krivice, dijele za dušu milostinju; pa ako je sagradio 
crkvu ili robove oslobodio, neka ih dobrostivo zaštićuju, a tako 
i ženu i djecu ubijenoga«. Stalnoga nasljednog reda nije bilo kod 
Hrvata, pa odatle i smutnje i borbe između nekih vladarskih po¬ 
rodica. Katkada su braća i dijelila među sobom kraljevsku vlast, 
što je bio već običaj u Slavena. Da uzveliča svoju čast, Krešimir 
IV. ponosno spominje svoj rod: »Ja Krešimir, darom milosti 
Božje vladam Hrvatskom i Dalmacijom i držim u rukama uzde 
kraljevstva djeda moga blažene uspomene Krešimira i oca moga 
Stjepana. ..« Kralj lično vrši svoju vlast; on putujući po državi 
sudi, izdaje naredbe, dijeli milosti, rješava sporove, potvrđuje 
isprave svojih predšasnika. Obično sudi sjedeći u crkvi ili u kra¬ 
ljevskom dvoru, a katkada šalje u tu svrhu svog izaslanika. 

Kralj prima darove i porez od naroda. Najteža daća za narod 
Bijaše »pravo konakovanja« (ius descensus) t. j. kralja je valjalo 
zajedno s cijelom njegovom družinom primiti i hraniti, kad bi 
putovao zemljom. U vladarsku blagajnu dolaze i prihodi od lo¬ 
višta riba, solana, pa danak, što ga plaćaju Mleci i dalmatinski 
gradovi. Svoga vlastitog novca nije kovao hrvatski kralj, već se 
je služio novcem bizantinskoga cara (solidus aureus, romanatus). 
Taj solid bizantinski bijaše svjetski novac, pa dugo vremena ne 
Trovaše vlastitog novca ni trgovačka Venecija. U Hrvatskoj pod¬ 
mirivaše narod porez kunovinom, pa je kožica kune bila tako neke 
vrsti novac. 

Hrvati nisu imali stalne prijestolnice, nego kraljevi sele od 
imanja do imanja {Solin, Nin, Biograd, Knin). Plemenima i žu¬ 


pama upravljaju župani, a gradovima priori (načelnici). U Za¬ 
dru sjedi strateg kao predstavnik bizantinske države, a njegov se 
suverenitet, sad realni, a sad nominalni poštuje i na dvoru hrvat¬ 
skog vladara, koji datira svoje isprave po vladanju bizantinskih 
careva. Inače i oblik vladarske časti i vlasti mnogo podsjeća na 
franačku državnu organizaciju. 

Gospodarstvo i privreda 

Došavši iz sjevernih krajeva Hrvati su se brzo snašli u no¬ 
vim prilikama i prilagodili se novome načinu života. U primorju 
su bez sumnje našli ostataka rimske zemljoradnje, kako to svje¬ 
doči po okolici Solina i danas još sačuvani veliki broj tijesaka za 
vino, pa točaka za ulje. Vinogradi se mnogo puta spominju i u 
ispravama narodnih vladara, a tako i maslinici. Hrvatima je kao 
i svim Slavenima bilo poznato sijanje žita i pčelarstvo, pa se i u 
novoj domovini mnogo prodavao ječam, zob, pšenica, med i vo¬ 
sak. O voćarstvu nam svjedoče različite pitome voćke, koje se 
spominju kao međaši zemljišnih posjeda, tako jabuke, kruške, 
bajame i dud (crni!). U Splitu je postojala i crkva: Sancta Maria 
de Moriš (pod dudovima). Plodinama se je podmirivalo i kod 
kupnje. Tako za jednu zemlju u Jesenicama dao je Petar Guma- 
jev šest i po bačvica vina, a za jednu dva romanata i varićak 
žita; za drugu opet osamdeset i pol varićaka zobi, dok je za neka 
zemljišta dao sedam bačvica vina i jedan objed. Isti je plaćao i 
drugim plodinama: za neki dio zemljišta dao je četiri sira i četiri 
kruha, a za drugo opet »jednu vrlo debelu prasicu i trista glavica 
luka«. — Zemlja se mjerila kao i danas u Dalmaciji: konopom, 
namotanim na vreteno, te mjeru i zovu vreteno ili gunjal. Da je 
stočarstvo bilo obilno, svjedoče nam također isprave iz onoga 
doba. Konji su osobito bili skupi. Kad se sjetimo, da je novac bio 
rijedak i velike vrijednosti, onda možemo prosuditi, kolika je 
bila cijena konju, za kojega se plaćalo od četiri do četrdeset zlat¬ 
nih solida. Andrija, zadarski prior, (918. g.), posjeduje osam sto¬ 
tina glava stoke. Sirarstvom su se bavili starosjedioci (u trgovini 
poznati vlaški sir — caseus vlachicus). Mlinarstvo je bilo vrlo raz¬ 
vijeno kod Rimljana, te smo od njih i preuzeli izraz »mlin« (mo- 

lendinum), ali i slavenski žrvanj bijaše u upotrebi za kućne po¬ 
trebe. Mlinovi su davali lijepu dobit hrvatskom vladaru, pa ih je 
i on gradio na rijeci u Solinu (molendina regia). 

Prema rimskoj »villa rustica«, poznatoj u srednjem vijeku 
po Italiji i Galiji, a i u našoj domovini, razvili su se gospodarski 
dvorci (curtis), koji se inače spominju često u našim listinama, a 
katkada i kao vladarev stan. To su gospodarske zgrade, u koje se 
je spremala ljetina i u kojima se gojila stoka. Jedan takav dvo¬ 
rac (curtis), vlasništvo kralja Petra Krešimira, sastojao se je od 
32 zgrade. Ovamo su dolazili trgovci, a trgovina je bila uređena 
prema starim slavenskim običajima (spomenuta izmjena robe), 
ali i po rimskom pravu, kojega ostatke zapažamo i danas. Tako 
se spominje t. zv. poena dupli t. j. tko ne održi zadatu riječ pri 
pogodbi (kapara), taj plaća dvostruko. Trgovina se slijeva u gra¬ 
dove, pa zato Hrvati po primjeru dalmatinskih gradova urediše 
svoja središta trgovine: Nin, Knin, Šibenik, Biograd. Tako ra¬ 
zvijen život po uzoru naprednijih naroda ostavio nam je trago¬ 
va, po kojima nam hrvatska arheologija dočarava sliku napretka 
i bogatstva hrvatskog naroda u doba domaćih vladara. Zlatne, 
srebrne i brončane naušnice, što se nalaze u starohrvatskim gro¬ 
bovima, dokazom su, kako su se kitile hrvatske žene, a tehnika 
njihova također nam svjedoči o vrsnoći hrvatskih zlatara u fili¬ 
granskoj izradbi. 

Splitski nadbiskup Lovro u doba Zvonimira poslao je svoga 
slugu u daleku Antiohiju, da izuči dobro zlatarski zanat, a u popisu 
samostanskih dragocjenosti spominje se »opus Limosinum« t. j. 
radnja iz grada Limoges u Francuskoj. Mačevi uz bok hrvatskih 
junaka kovani su po t. zv. tipu vikinga, a takovi mačevi bijahu u 
porabi po čitavoj zapadnoj Evropi u 8.—10. vijeku. Hrvati su 
nosili ostruge na objema nogama, dok ostali Slaveni samo na 
jednoj. Ostruga je bilo pozlaćenih, srebrnih i željeznih. I »di- 
adem« se našao u starohrvatskim grobovima, kojim se kitila neka 
odlična Hrvatica, a u posljednje doba našao se u jednom grobu 
(u Mravincima kod Solina) i lijep pas mladog Hrvata. Odijelo 
velikaša bijaše kao i u drugih mogućnika po zapadnoj Evropi, 
što nam pokazuju relijefi hrvatskih vladara i velmoža u splitskoj 

Krstionici i u kninskom muzeju (iz Biskupije). I svilene haljine 
su nosili, a plašt se prikopčavaše na desnom ramenu. U Posavskoj 
Hrvatskoj nosili su odličniji muškarci i ogrlice kao i u Ugarskoj 
(10. i 11. vijek). Građevine hrvatskih majstora, iz početka ne¬ 
ugledne i slabe tehnike, razviše se u 10. i 11. vijeku pod benedik¬ 
tinskim utjecajem tako, da su se ti naši graditelji oblicima odvo¬ 
jili od svojih učitelja i mjesto malih crkava gradili velike bazi¬ 
like, koje već uli. vijeku pokazuju tragove romanskog stila. 
Bazilike u Solinu, Ninu i Biskupiji dokazom su posebnog ukusa i 
sposobnosti naših majstora. Zanimljivo je, da su se hrvatske 
crkve dizale na već gotovim temeljima starokršćanskih bazilika, 
a od Romana se naučiiše Hrvati upotrebljavati klak i mramor. 
Kao napredan narod Hrvati su svojim kraljevima podizali i kra¬ 
ljevske mauzoleje (Gospe od Otoka i Sv. Stjepan u Solinu za- 
dužbina kraljice Jelene). Crkveni namještaj, a bez sumnje i onaj 
po dvorovima, bijaše urešen t. zv. pleternom ornamentikom. Ova 
se je razvila u Italiji, a k nama je prenesena već početkom 9. vi¬ 
jeka, pa su se na našem tlu razvile neke posebne odlike ove 
umjetnosti. Ima učenjaka, koji tvrde, da je pleter samonikao na¬ 
rodni ures, koji su Hrvati donijeli sa sobom iz istočnih strana. 

Koliko su Hrvati primili kulturnih vrednota od dalmatinskih 
gradova, dokazom su nam i mnoge latinske i grčke riječi, što su 
preko dalmatinskih Romana prešle u hrvatski jezik, no riječ na¬ 
ravno nije sama preuzeta, već su njome Hrvati upoznali i usvojili 
i ono, što je ona značila. Otud kod nas sva sila riječi grčkoga i 
latinskog korijena, što su ih Hrvati razvitkom civilizacije pre¬ 
uzeli iz primorskih gradova i preudesili ih prema životnim po¬ 
trebama i duhu narodnog jezika. Takove su primjera radi: raka 
— (arca), konoba — (canaba), komoštre — (grčki kamastra), kan¬ 
tar — (kantharos), komin — (caminus), pladanj — (grčki plant- 
hane), ploča — (placatum), račun — (ratio), štacun — (statio), 
gusar — (cursarius), spužva — (grčki spongia). — Napose 
su prihvatili od tamošnjih Romana mnoštvo ribarskih i brodar¬ 
skih naziva te imena riba. A da su Hrvati vrlo rano došli u dodir 
s Romanima u gradovima, pa se i sami tamo naseljavali i tako 
nastao zajednički život Hrvata i Romana (simbioza), svjedoče 

nam lijepo imena i nadimci tolikih lica. Utemeljitelj glasovitog 
samostana Sv. Petra Gumajskog u Jesenicama (Poljica) nosi la¬ 
tinsko očevo ime Gumay (Geminianus) i hrvatski nadimak 
»Crne«, pa mu je potpuno ime: Petrus Gumay (filius) Crne. Dru¬ 
ga su takova imena u dalmatinskim gradovima Vitača, Dobro- 
nja, Dobre, Dobrica, Črneha te nadimci Platimisa, Platihljeb. 
Tako je nastajao naraštaj, koji nije bio ni romanski ni hrvatski, 
već po ocu jednog roda i jezika, a po majci drugoga. 

Pomorska sila Hrvata 

Na osnovi tolikih znatnih podataka možemo već lako pratiti, 
kako Hrvati na kopnu nastavljaju na temeljima rimske kulture 
svoj život i dalje ga izgrađuju. No ne možemo s isto takovom si¬ 
gurnošću utvrditi, koliko su oni pomorske vještine baštinili od 
svojih predšasnika na Jadranu, ali posve logički zaključujemo, 
da bi se hrvatska narodna individualnost izgubila u morskim du¬ 
binama, da hrvatski narod nije spremno i uspješno preuzeo vje¬ 
štinu pomorskog života od onih naroda, koji su tu vještinu kroz 
stoljeća usavršavali. I baš ta elastičnost, sposobnost prilagođiva¬ 
nja novim prilikama života i novoj civilizaciji nije samo saču¬ 
vala Hrvate od propasti, već ih učinila za ono doba velikima. 
Hrvat je za kratko vrijeme postao odličan pomorac. I velika vje¬ 
ština hrvatskih brodograditelja, kojima su guste šume davale, 
obilje građe za brodogradnju, bila je toliko na glasu, da je i sama 
Venecija već u 8. vijeku tražila za svoje škvere vješte majstore 
po istarskim, apulskim i hrvatskim obalama, o čemu svjedoči 
t. zv. Cronica barbara. 

A već u polovici 7. vijeka bijaše Hrvat toliko navikao na 
more, da su njegove čete oko 642. g. preplovile Jadran i u Ita¬ 
liji ratnom vještinom svladale kod rijeke Ofanta beneventanskog 
vojvodu Ajona. Hrvatska pomorska sila imala je i dobre uvjete, 
da se razvije, a to su: tradicija i vjekovna vještina starih Libur- 
na i posljednjih rimskih namjesnika u Dalmaciji, koji su u neko¬ 
liko mahova pri sutonu carstva znali organizirati jake mornarice; 
zatim konfiguracija istočne obale Jadrana s bezbrojem luka, uva¬ 
la, otočića i otoka i napokon zgodan historijski momenat: bizan¬ 


tinsko carstvo bijaše u to doba u jakom opadanju, a Hrvati kao 
podanici franačkoga mladog carstva, sigurni za svoje kopno, bez¬ 
brižnije se bacaju na more, gdje još nemaju toliko jakog supar¬ 
nika, kakav je poslije postala Venecija. Ova je imala kod kuće 
mnogo neprilika radi građanskih borba, a i s kopnene strane nije 
bila sigurna, najprije od Langobarda, a poslije od franačkog 
carstva. 

Veneciji pak nije bilo života bez mora i trgovine, a trgovina 
se je mogla obavljati Jadranom samo uz istočnu obalu, jer je ne¬ 
vrijeme i noćna tmina silila brodove, da se sklanjaju u sigurna 
zakloništa, kojih nema na malim razmacima uz zapadnu obalu 
Jadrana. Tako će se na istočnoj obali morati Mlečani sukobiti sa 
»lupo croato«, kako nas nazva D’Annunzio. I tu sad nije bilo 
drugog izbora, već ili se zahvatiti u koštac kao junak ili platiti 
ucjenu za siguran prolaz kao trgovac. Mlečani su prema svojoj 
snazi birali sad jedno sad drugo sredstvo, ali, makar uz promjen¬ 
ljivu bojnu sreću, Hrvat je bio gospodar svoje obale, dok su ga 
vodili njegovi narodni vladari. Velimo — uz promjenljivu sreću, 
jer je bilo i zlosretnih dana, kad je tuđin pobjedonosno plovio 
uz našu obalu, a to se je događalo redovno onda, kada je jedno 
pleme ili porodica, pa i samo koji od poglavica stavio svoj interes 
pred interese čitavog naroda. Dok su Hrvati bili kod kuće složni, 
nije Mlečanin bio siguran ni među svojim lagunama, a kamo li na 
dalekom moru. U krvavom pomorskom razboju prvi vode kolo 
Neretvani. Ne smijemo naime misliti, da su naši pradjedovi bili 
pitomi golubovi, ali je istina, da su morali napeti sve snage, a i 
laćati se svih običajnih metoda ratovanja, ako su htjeli u svojoj 
domovini biti slobodni. Više puta i muka ih je gonila, da udare 
po glavi one, što su dolazili na naše obale, da nahvataju robija 
i ruše šume, sjekući drva za svoje lađe. No iza Zvonimirove smrti 
oblak je zastro i našu pomorsku zvijezdu. Kad smo primili tu¬ 
đega kralja za svoga, središte naše države odmaklo se je od mora, 
i s tim je Hrvatska izgubila najglavniju bazu svoje veličine. 
Uzmakla je s poprišta, na kojemu je bila vrsna razviti se u jaku 
pomorsku vlast, i postati ono, što je mjesto nje postala njezina 
suparnica Venecija. 

Dalmatinska je obala sa svojim gradovima svakako dala 
preduvjete za veličinu Hrvatske i nije puki slučaj, da je Hrvat¬ 
ska bila najveća za Tomislava, Krešimira i Zvonimira, koji su 
prijateljskom politikom znali zadobiti za sebe te gradove. I da¬ 
nas pobijati politiku ovih kraljeva značilo bi prije svega isticanje 
vlastitoga sektarstva nego li razloga hladnog razbora. Preko dal¬ 
matinskih gradova Hrvatska je došla u sferu zapadne kulture, 
preko njih je mogla kroz nekoliko stoljeća gospodovati morem 
— a sigurno je, da su naši djedovi upravljali smjer svoje po¬ 
litike prema realnim prilikama. Zlo je dakle, da na radost onih, 
koji nam zaviđaju našu veliku prošlost — grdimo i omalovažu- 
jemo ono, čime bismo se morali dičiti, pogotovo, kad o snazi naše 
stare mornarice i našoj pomorskoj slavi crpimo podatke iz tuđin¬ 
skih, nama neprijateljskih kronika, a i te ipak svjedoče o našim 
pobjedama, a svojim porazima. Kako bi istom stvar izgledala, 
kad bismo imali svoje kronike! 

II. DOBA 

Rečeno je, da su Hrvatska i Ugarska bile u zajedničkom 
odnosu kao dvije neodvisne kraljevine, koje je vezala samo kra¬ 
ljeva osoba (personalna unija), ali kako je taj kralj bio tuđinac, 
pa s osobom kraljevom vezani događaji i u Hrvatskoj i u Ugar¬ 
skoj, ne ćemo dalje iznositi povijest hrvatskoga naroda po oso¬ 
bama vladara, već prema periodima, činjenicama i pokretima, 
koji su utjecali na sudbinu Hrvata. 

Već za Kolomanova života, a poslije i više, bila je i Hrvatska 
uvučena u vrtlog dinastičkih borba i to takve vrsti, kakvima ona 
nije bila mnogo navikla u svome dotadašnjem razvitku. Koloman 
se je morao boriti s bratom Almošem, kojega je pomagao nje¬ 
mački car Henrik V. Ovaj je mislio na taj način prisvojiti sebi 
dalmatinske gradove, koje je Venecija na zapovijed Bizanta, bri¬ 
žna za svoju trgovinu, morala izručiti Kolomanu. 

Da osigura krunu svome sinu Stjepanu III. (1116.—1131. g.) 
dade Koloman oslijepiti brata Almoša i njegova sina Belu. Po 

smrti Kolomanovoj pobježe slijepi Almoš u Bizant, gdje mu je 
rodica Irena bila udata za carskoga princa, kasnijega cara Ivana 
Komnena. Neuredan život kralja Stjepana, Kolomanova sina, 
urodi bunom i oslabi snagu kraljevske vojske, a kako je Stjepan 
bio zlo gledan i u Bizantu, iskoristi Venecija tu prigodu, da za¬ 
uzme dalmatinske gradove, koji su i ovako bili zlovoljni na ugar¬ 
skoga kralja, jer im je kušao krnjiti zajamčene privilegije. To 
je bilo g. 1115. Od te godine ponovno se počinje borba dalma¬ 
tinskih Hrvata s Venecijom. Pa kao što je negda dužd Petar 
Candijan g. 886. zaglavio u pomorskoj bitci kod Blokova, južno 
od Splita, tako je i dužd Ordelafo Falier izgubio život u kopnenoj 
bitci pod Zadrom. Bitka za bitkom, osveta za osvetom, i sav ratni 
bijes harao je ponajviše sjevernu Dalmaciju u neprekidnoj bor¬ 
bi za vlast nad Dalmacijom između ugarsko-hrvatskog vladara i 
hrvatskih velikaša s jedne, i Venecije s druge strane. To hrvanje 
trajalo je od g. 1115. do 1409. Najžilavije se je otimao Veneciji 
baš Zadar. Kroz sve doba od dolaska Hrvata pa do propasti na¬ 
rodne hrvatske dinastije izmijenilo se u znatnom pogledu tamo¬ 
šnje pučanstvo, po već opaženoj pojavi, da se gradsko pučanstvo 
kroz 100 godina uglavnom izmijeni. U srednjem se je vijeku 
izumiranjem pučanstva radi slabih higijenskih i hranidbenih pri¬ 
lika taj proces još brže razvijao. Zadar i drugi dalmatinski gra¬ 
dovi gubili su svoje romansko obilježje. Pravno-povijesni doku¬ 
menti 11.—14. vijeka, u kojima su sačuvani različiti nazivi ze¬ 
malja, položaja, prezimena porodica, nadimaka, krsnih imena, 
potpuno i čisto hrvatskih, svjedoče nam, da su dalmatinski gra¬ 
dovi postepeno dobili uglavnom hrvatsko pučanstvo, i to što asi¬ 
milacijom što pridolaskom hrvatskog pučanstva u gradove. Tako 
možemo lako i razumjeti onu otpornost gradova, a napose Zadra, 
(uz hrvatske gradove Biograd i Nin) protiv Venecije. A to nam 
posvjedočuju i kasniji događaji. 

U ovoj borbi vrijedila je uz junaštvo i lukavština. Dok grad 
Split priznavaše svoga zakonitog kralja Stjepana, dužd Micheli 
Dominik, nasljednik Ordelafa, vraćajući se g. 1125. sa križarske 
vojne, plovio je mimo Splita. Hinio je, kao da se ne će ni svra¬ 
ćati u grad, te su mu njegove lađe bile već mimoišle grad. Spli- 

67 



ćani nisu ni slutili, da bi ih on mogao napasti, ta otkuda da kri¬ 
žari, vraćajući se s groba Gospodnjega osvajaju kršćanske 
gradove! No dužd najednom iznenada okrenu brodovlje, zateče 
nepripravne Splićane i osvoji njihov ponosni grad. Tom prigo¬ 
dom osvoji dužd i hrvatski Biograd i do temelja ga razori. 

I dok su se tako očajne borbe vodile oko dalmatinskih gra¬ 
dova, kralj je Stjepan vodio krvave bitke u Srijemu radi svojih 
rodbinskih zavada. Razorivši bizantski Beograd na Dunavu, 
sagradi s druge strane rijeke Zemun i prodre sve do srca dana¬ 
šnje Bugarske. No car Ivan Komnen istjera ugarsku vojsku i pro¬ 
vali u Ugarsku preko Dunava. Stjepan sklopi nato sa srpskim 
velikim županom (Srbi još ne imađahu kralja) savez protiv za¬ 
jedničkoga neprijatelja — Bizanta. A da se taj savez još bolje 
učvrsti, dade svoga nasljednika, Almoševa sina, oženiti Uroše- 
vom kćerju Jelenom. I premda je Koloman već oslijepio Belu, 
odredi ovoga ipak Stjepan nasljednikom, jer nije imao svoga 
poroda. 

BELA I. (1131.—1141.) nije mogao razviti veće djelatnosti, 
a morao se i sam boriti protiv Borisa, sina kralja Kolomana, čiju 
majku, rusku kneginju, bijaše Koloman prognao s dvora kao ne¬ 
vjernicu, i zato Arpadovići ne priznavahu Borisa svojom krvlju. 

Oko g. 1137. prizna Belu jedan dio Bosne, prozvan Rama 
(po rijeci, koja se ulijeva u Neretvu) svojim kraljem, i otada su 
ugarsko-hrvatski kraljevi unijeli u svoj naslov i »rex Ramae«, 
»kralj Rame«. 

Arpadovići nastaviše i iza smrti Beline s rodbinskim razmi¬ 
ricama, bacajući time kraljevstvo i ugarsko i hrvatsko u teško 
iskušenje. Bela ostavi iza sebe tri sina, no sva tri malodobna. Tu 
zgodu upotrijebi inače silni i sposobni car Emanuel, koji naumi 
obnoviti bizantinsku vlast u Hrvatskoj, Dalmaciji, Ugarskoj i 
Srbiji u starom obsegu njenom, kakva bijaše prije dolaska Hrva¬ 
ta. A u Njemačkoj se car Konrad III. Hohenstaufovac spremao 
u isto doba, da udari na ugarsko-hrvatskoga kralja, da tako po¬ 
mogne Borisu, Kolomanovu sinu, do prijestolja. 

Njemačka vojska prodre do Požuna i osvoji ga, ali doskora 
morade uzmaći pred Kumanima, poludivljim poganima, koje je 

još Stjepan, Kolomanov sin, primio u Ugarsku sa ruskih ravnica. 
Boris se obrati Emanuelu za pomoć, kad mu ne mogoše pomoći 
Nijemci, a ni Ljudevit VII. francuski kralj, u čijoj se je vojsci 
nalazio na prolazu kroz Ugarsku za Jeruzolim. 

Car Emanuel izrabi priliku tih unutrašnjih nemira i nakon 
dužeg ratovanja osvoji Srijem, Hrvatsku i Dalmaciju (osim Za¬ 
dra, koji je bio u mletačkoj vlasti). A kako je lijepo postupao 
s Hrvatima i s dalmatinskim gradovima čuvajući njihove povla¬ 
stice i ne dirajući im u vjeru, to su se ovi rado priklonili caru. 
Njegov namjesnik i rođak Konstantin, stolujući u Splitu, ponosno 
se je pisao: »sebastos čitavoga kraljevstva dalmatinskoga r 
hrvatskoga«. Sam splitski nadbiskup Arnir, koji se u splitskoj 
crkvi štuje kao svetac, bijaše oduševljeni pristaša i prijatelj ca¬ 
rev. To bijaše g. 1167., a već g. 1180. umrije veliki car, i teške 
borbe o prijestolje rastrgoše njegovu državu, a hrvatske zemlje 
dođoše opet pod svoga kralja. Taj bijaše tada BELA II. (1172. 
do 1196.) po hrvatskom brojenju (III. po madžarskom), jer su Ma¬ 
džari imali jednoga Belu prije nego su Hrvati priznali Kolomana 
svojim kraljem. 

Godinu dana poslije toga oslobodi se i Zadar mletačkoga 
jarma. Mlečani su ukinuli gradske privilegije, koje je Zadar uži¬ 
vao za hrvatske narodne dinastije i koje mu je zajamčio Kolo¬ 
man. Nametali su Zadru po svojoj volji načelnike, koje su oni 
inače dotada sami birali. Stoga Zadrani potjeraju g. 1181. namet¬ 
nutog načelnika Dominika Morosinija i razviju barjak kralja 
Bele II. Za Zadrom se povedoše i bliži otoci. Hrvatski ban Dio- 
nizij napuni grad vojskom i opskrbi hranom, te su Mlečani uzalud 
jurišali, da predobiju Zadar, a branio ga je junak Makarij, 
hrvatski podban. G. 1187. Mlečani zamole primirje, no po svr¬ 
šenom primirju — opet udaraju na Zadar, i opet uzalud, jer ih 
Zadrani potukoše 19. V. 1190 g. kod predbrežja »Trani« tako 
silno, da su napustili opsjedanje grada. Pa kad je ponovno i stari 
dužd Henrik Dandolo 1193. g. pokušao osvojiti grad, nije uspio. 
Jednako je uzalud Mlečić kušao 1190. g. osvojiti i grad Trogir. 
Samo živa samosvijest gradske autonomije i hrvatski elemenat 
dao je snage dalmatinskim gradovima za takav otpor. Kad je pak 

ska se u svom ustavu sve više prilagođuje feudalnom sistemu. 
Kraljevi pak ugarski još se posebno krune za hrvatske kraljeve. 
Što više: nasljednik prijestolja vlada u Hrvatskoj neovisno od 
kralja, ima svoj dvor i sud. Naslov mu je: mladi kralj, herceg. 
Tako Belina sina Emerika jedna zadarska povelja iz g. 1194. 
spominje ovako: »Za vladanja kralja Bele i Emerika, njegova 
sina, dva put okrunjenog, koji srećno vlada Dalmacijom i Hrvat¬ 
skom«. Dvostruko krunjenje jedno je za ugarskoga, a drugo za 
hrvatskog kralja, a izraz »vlada« jasno pokazuje, da je u 
Hrvatskoj i Dalmaciji mladi kralj imao višu vlast nego obični 
namjesnik. 

HRVATI I KRIŽARSKI RAT 


g. 1177. papa Aleksandar III. putovao u Mletke, da sklopi mir 
s carem Fridrikom Barbarossom, putujući uz dalmatinsku obalu, 
svrati se u Zadar. Očevidac, papin životopisac pripovijeda, da su 
Zadrani odveli papu do katedrale »uz neizmjerne hvalospjeve i 
vesele pjesme u hrvatskom jeziku«. 

Još do g. 1918. bila je na svome mjestu sjpomen ploča u 'kapeli sv. Ana¬ 
stazije u katedrali s ovim tekstom: »Alexandro III Pont. Opt. Max. — Anno 
MCLXXVII super equum album — Jaderam ingredienti — Canticis iliyri— 
cis a clero salutato — sepulchrum S. Anastasiae invisenti — et colenti — 
aetern. laetitiae. Monum., što znači: »Na spomen vječnoga veselja Aleksandru 
III; Vrhovnome, Dobrom Svećeniku, kad je g. 1177. ušao u Zadar na bijelu 
konju i bio pozdravljen od klera hrvatskim pjesmama, dok je polazio, da 
vidi i štovanje iskaže grobu sv. Anastazije«. (Vidi knjigu: Žara cristiana od 
Talijana Carlo Federico Bianchi vol. I str. 106). 

Ako je kler papu pozdravio hrvatskim pjesmama, u doba 
široke gradske autonomije, kojim su jezikom mogli govoriti gra¬ 
đani, ako ne hrvatskim? 

U tim borbama s Mlečanima osobitu je pomoć pružio kralju 
Beli krčki knez Bartolomej Frankopan, a kralj darova Franko- 
panu radi njegove vjerne službe cijelu župu Modrušu. Tim je 
bila nanesena nepravda plemenitim Hrvatima u toj župi, jer po 
starom hrvatskom običaju i zakonu svi slobodni ljudi u župi ima¬ 
ju plemićka prava i biraju slobodno svoga glavara, župana, spa¬ 
daju pak pod plemenski sud. Belinom poveljom Frankopani 
postadoše gospodari svoga plemena i suci bez volje i izbora 
svojih suplemenika, snizivši plemenite Hrvate u red kmetova. Tu 
su počeci feudalizma u Hrvatskoj. Gubi se pravo narodno, a na- 
domještava ga vladareva volja. Bartol Frankopan obvezuje se 
kralju, da će mu on i njegovi baštinici služiti unutar kraljevine 
sa deset oklopnika, a vani s četiri, a doći će onda, »kad bude sva 
hrvatska vojska po kraljevoj zapovijedi pozvana«. Ta »sva hrvat¬ 
ska vojska« je vojska hrvatskog naroda za razliku od one plemen¬ 
ske vojske, koju su plemena obećala Kolomanu. Posebni taj vojni 
sistem Hrvatske posljedica je njezine samostalnosti pod krunom 
Arpadovića. Od tog časa počinju se gubiti stari slavenski običaji, 
ustav i pravo, mada se i dalje sudi u Hrvatskoj »more Croato- 
rum«, »po hrvatskom običaju«, kako je službeno glasilo. Hrvat- 


Arpadovići su upropašćivali svoje zemlje vječnim porodič¬ 
nim svađama, pa je tako i Hrvatska doživjela radi toga mnogo 
zla. Belini sinovi Emerik (1196.—1204.) i Andrija naslijediše oca 
tako, da je Emerik, preuzevši kraljevsku krunu u Ugarskoj, pre¬ 
pustio hercešku vlast u Hrvatskoj mlađemu bratu Andriji. An¬ 
drija je u Hrvatskoj vladao potpuno samostalno: sazivao je sa¬ 
bore kraljevine Dalmacije i Hrvatske i Humske zemlje, držao je 
svoj upravo kraljevski dvor s posebnim kancelarom i izdavao 
povelje i osude u svoje ime. Od njega darovane zemlje još i da¬ 
nas posjeduje zagrebački kaptol. 

Ali Andrija se je želio osloboditi svake suverenske vlasti 
bratove. Stoga planu rat između njih dvojice. Andrija se je 
uzdao u svoju ratnu sreću, koja ga dotada nije ostavljala, kad je 
oduzeo Srbiji Humsku zemlju, južno od rijeke Neretve prema 
Dubrovniku. Sreća ipak posluži Emeriku i on zatvori Andriju 
u grad Kneginec kod Varaždina, a da osigura krunu svome sinu 
Ladislavu, dade ga g. 1204. dvaput okruniti: za ugarskoga kra¬ 
lja okrunio ga je madžarski kaločki nadbiskup Ivan, a za hrvat¬ 
skoga posebno splitski nadbiskup Bernard. 

U to doba kupili se po Evropi vitezovi, da krenu u Svetu 
zemlju na četvrtu križarsku vojnu. Pogodiše se s Mlečanima za 
prijevoz na njihovim brodovima do Palestine. U Mlecima vla¬ 
daše lukavi i energični dužd Henrik Dandolo. On nije mogao 

prežaliti, što je g. 1193. morao uzmaknuti pod Zadrom, kad ga 
je kušao osvojiti. I kad mu križari ne mogoše platiti prevozninu, 
predloži devedesetgodišnji dužd, da mu za zaostatak duga po¬ 
mognu osvojiti Zadar, mimo kojega i onako moraju ploviti. Kri¬ 
žare je vodio sam stari dužd. Oni osvojiše usput kršćanski Trst, 
a onda g. 1202. i Zadar. Gradske zidine budu porušene, a tako 
i zgrade i crkve. Zadrani se razbježaše po primorju, navaljujući 
na mletačku pomorsku trgovinu, ali, ne dobivši pomoći od kra¬ 
lja Emerika, pomiriše se sudbinom i sklopise ugovor s Mlecima: 
da će crkvene i svjetovne poglavare birati između mletačkih gra¬ 
đana, da će pomagati Mlečanima u ratovima po moru, dati ta¬ 
oce i plaćati godišnji danak te ne će bez privole dužđeve podi¬ 
zati gradskih zidova. Takove uvjete postavlja pobjedilac samo 
protivniku, kojega se boji. Zadar osta u mletačkim rukama kroz 
punih četrdeset godina (do g. 1242). 

Kralj Emerik, nalazeći se u svađi s bratom, a onamo uple¬ 
ten u borbu s bosanskim bogumilima, nije imao vremena braniti 
zapadne granice Hrvatske i Dalmacije. 

Emerik je pod izlikom, da hoće satrti bogomile, upao u Bo¬ 
snu i prisilio bana Kulina, da ga prizna vrhovnim gospodarom. 
Emerikovu su politiku nastavili i kasniji ugarsko-hrvatski kra¬ 
ljevi. 

G. 1204. umrije Emerik, a nekoliko mjeseci za njim i sin mu 
Ladislav, i tako posta kraljem lakoumni ANDRIJA (1205 — 
1235.). 

Radi njegove rasipnosti, pljačkanja i protežiranja različitih 
ljubimaca te radi socijalne nesigurnosti urotiše se protiv njega i 
hrvatski i ugarski velikaši i poslaše poslanike po strica mu Gejzu, 
koji je kao emigrant stanovao u Bizantu na carskom dvoru. Hr¬ 
vatski velikaš Domaldo uhvati u Splitu poslanike i preda ih kra¬ 
lju Andriji, no ipak je kasnije i sam pao u nemilost. Država bi 
naprosto opljačkana. Kraljica je nabavljala zlatne kolijevke, a 
sirotinja je izdisala od bezdušnih poreza, dok je Andrija pu¬ 
stolovno vojevao po Rusiji. I sam kraljevski pečat bijaše ukra¬ 
den i povelje se redom falzificirale. 


Vrativši se iz Rusije Andrija se stade spremati na križarsku 
vojnu, za koju mu je još otac Bela bio ostavio golem novac, ali 
ga Andrija već potrošio. Da namakne trošak za tu vojnu, stade 
ponovno pljačkati podanike, a Mlečanima proda sva svoja prava 
na Zadar. Na vojnu ga je pratio hrvatski knez Stjepan Babonić, 
kojemu se imanja prostirahu po današnjoj sjeverozapadnoj Bo¬ 
sni (Turska Hrvatska). 

U Palestini osta Andrija tri mjeseca, ali ne opravi ništa, 
niti vidje Jerusolima, te povijest svjetska i ne bilježi ovoga pot¬ 
hvata. Na povratku bolestan dopade još i ropstva. Zarobio ga bu¬ 
garski car Asjan i pustio tek onda, kad mu je obećao svoju kćer 
za ženu. Kad se je vratio kući, našao je državu u gorem stanju 
nego ju je ostavio. 

Velikaši se uništavali međusobno. Kralj prodao poreze Ži¬ 
dovima, novac je kvario, a državna dobra za dugove zalagao. 
Posvadio se i sa sinom Belom, koji je inače u Hrvatskoj samo¬ 
stalno vladao kao herceg. U takvim prilikama hrvatski i ugar¬ 
ski velikaši prisiliše Andriju, da im izda Zlatnu bulu. To je pi¬ 
smo, kojim se utvrđuju mnoge povlastice plemstvu, a ograničava 
se kraljevska vlast. 

Najznačajniji je posljednji (XXXI.) članak Zlatne bule, 
koji među ostalim sadržava ovo: »Ako bi pak mi ili koji od naših 
nasljednika bilo kad god radili protiv te povelje, to bez ikakve 
povrede veličanstva mogu tako biskupi kao i drugi velikaši i ple¬ 
mići našega kraljevstva, ili svi zajedno ili pojedince, sadašnji i 
budući, kao i njihovi potomci oprijeti se i protusloviti nama i na¬ 
šim nasljednicima«. 

Na tu bulu, pa i na ovaj posljednji članak zaklinjali su se 
kasnije kraljevi, kao i oni iz habsburške kuće. 

Zlatna bula pada u ono doba, kad je Ivan Lackland izdao 
g. 1215. engleskom plemstvu »Magna charta libertatum«. 

No ni zlatna bula nije umirila duhove, a Andrija počini tešku 
pogrješku, kad se starac pred smrt oženi mladom djevojkom 
Beatricom od Este-Ferrara. Sin njezin Stjepan i unuk Andrija 
bit će uzrokom novih smutnja i dinastičkih borba u Hrvatskoj i 
Ugarskoj. 


TATARI 

Hrvatska je za narodnih vladara čuvala stražu na Jadranu, 
da Saraceni ne zagospoduju tim morem, i time je služila za¬ 
padnoj kulturi, a ujedno je branila istočnu obalu Jadrana od 
Venecije. 

Od Kolomana do smrti Andrije I. (po madžarskom broje¬ 
nju II.) nestalo je saracenske pogibli, ali je zato mlatačka opas¬ 
nost bivala veća. 

U 13. vijeku za Andrijina nasljednika Bele III. (IV.) 
(1235.—1270.) stupaju Hrvati opet na pozornicu svjetske povi¬ 
jesti kao braniči Zapadne Evrope protiv Istoka. Bela III. nasto¬ 
jao je pridignuti pali kraljevski ugled, i da to postigne, naseli 
divlje Kumane sa rumunjskih ravnica na teritorij između Tise i 
Dunava, ali tim ozlojedi Madžare. 

Doseljenih Kumana bilo je do 40.000 obitelji i sve do 11. vijeka sa¬ 
čuvali su uspomenu na svoje podrijetlo, dok su danas pomadžareni. Oni su 
bili pobjegli ispred Tatara. 

Ti Tatari pod vodstvom Temu džina, »džingis-kana« (»naj¬ 
moćnijeg vladara«) pokoriše Kinu, srednju Aziju, i Perziju, oko 
g. 1224. potukoše Ruse i Kumane. G. 1227. umrije Temudžin, a 
naslijedi ga Ogotaj, koji posla svoga sinovca Batu-kana po¬ 
novno u Evropu. Tom prigodom pobjegoše Kumani u Ugarsku. 

Neodoljiv bijaše mongolski ratnik. Lako oružan na svome 
malom konju prevalio bi u jednu noć toliko puta, koliko vitez 
sa svojim teškim oružjem ne bi mogao za tri dana. Usto bijaše 
dobar strijelac, navikao na tegobu puta, glad i žeđu, a u smrt 
je hrlio kao na gozbu. Gradove i sela obraćao je u pepeo, a ci¬ 
jele krajine u pustoš. — Gotova propast zaprijeti Evropi i nje¬ 
noj kulturi. 

Tatari se prosuše po Rusiji, koja je 200 god. stenjala pod 
njihovim jarmom, provališe u Poljsku, istočnu Njemačku, i eto 
ih na vratima Češke i Moravske. Češki kralj Većeslav I. i ju¬ 
nak Jaroslav od Slivna zaustaviše tatarsku bujicu s pomoću utvr¬ 
đenih gradova, koje ne znađahu divljaci opsjedati niti imađahu 
sprava, da ih biju. 

G. 1241. približiše se Ugarskoj. Dva nam očevidca opisuju 
taj vojni pohod: jedan je Madžar Rogerij, splitski nadbiskup, a 


drugi njegov kanonik, toliko spominjani Toma arciđakon. Po 
opisivanju Tominu Madžari onoga vremena bijahu vrlo meko- 
putni, a uz to zavađeni s kraljem Belom, kojemu se izrugivahu 
pitajući: »A koliko je kralj Tatara pogubio?« i za prkos kralju 
pogubiše kumanskoga vođu Kutena. Radi tih domaćih nereda i 
slabosti Tatari su jurili gotovo bez bitke od grada do grada po 
Ugarskoj. 

Na rijeci Šaju kod mjesta Mohi bi kralj hametom potučen, 
te ostavi zemlju i pobježe u Austriju. 

Toma nam kaže, da se je samo kraljev brat, hrvatski her¬ 
ceg, dobar dio dana borio sa svojim četama (Hrvatima), dok nije 
i on bio ranjen, a o Belinoj vojsci pripovijeda, da je padala 
»kao žir, kad potreseš hrastov dub«. 

Kud 'su Tatari doprli, tuda su putevi bili puni lešina. U masama su 
sjekli i strijeljali iznemogle ljude, a druge tjerali u vodu, da se potope. 
Mnogi su se jadnici poškropili krvlju ranjenih i mrtvih sakrivši se među trule 
lešine, da tako prividno mrtvi spasu život. Djecu, starce i žene poredali bi 
Tatari i probadali strijelama u srce. Tatarske žene su iz ljubomore zaroblje¬ 
nim ženama rezale nosove. Dječici svojoj davali su u ruke šibe pa skupivši 
na kupove kršćansku djecu gonile bi svoju, da šibaju kršćanske mališe, dok 
ne klonu do smrti. 

Tatari nisu jeli kruha, već samo meso svake vrsti, a pili su kobilje 
mlijeko, pomiješano s krvlju. Sve to pripovijeda Toma, dok o samome nje¬ 
mačkom caru Fridriku II. spominje: »Kaže se, da nije mislio, kako će im se 
oprijeti, već kako će se sakriti«. 

I hrvatska zemlja postrada ljuto od Tatara. Uzalud ih po¬ 
kuša suzbiti sa svojim četama varaždinski župan. Oni razorivši 
Banoštor, sijelo srijemske biskupije, poharaše čitavu istočnu 
hrvatsku zemlju. Drugi dio njihove vojske provali preko Drave 
u križevačku županiju, gdje se vojske sjediniše i, razorivši Ča¬ 
zmu, udariše prema Zagrebu. Na putu nemilo opustošiše zemlju; 
održa se jedini Kalnik. Poharaše Zagreb i razoriše stolnu crkvu, 
a onda se požuriše prema moru za kraljem Belom, koji je s mno¬ 
gim velikašima bježao od grada do grada. 

No čim stupiše na tlo gorovite primorske Hrvatske, namah 
ih izda bojna sreća. Prve neuspjehe doživješe pod hrvatskim gra¬ 
dovima Klisom, Splitom i Trogirom. Osobito se junački održa 
vrletni Klis. Uz klisure i bedeme penjahu se Tatari kao lisice, te 

se junaci Kliski morahu hrvati rukama i zubima s onima od njih, 
koji su se uspeli već na bedeme. No konačno moradoše ipak ispod 
Klisa uzmaknuti. Uto su dočuli, da je kralj u Trogiru. Taj grad 
je branio hrvatski knez Stjepko Šubić od Bribira. Vođa ta¬ 
tarski Kadan približi se preko baruština na konju sve do gradskih 
zidina. Toma arciđakon, inače ljuti protivnik bribirskih knezova, 
kaže, da je Kadan pod zidove grada Trogira poslao i glasnika, 
koji je hrvatski vikao: »Ovo vam poručuje Kadan, vođa ne- 
pobijeđene vojske: Nemojte plaćati tuđe dugove, već nam pre¬ 
dajte naše neprijatelje, da vas skupa s njima ne zateče naša 
osveta i da ludo ne ginete«. 

Ali Stjepko Šubić ne posluša zavodljivih riječi, te voljaše 
poginuti nego predati grad. Tatari ostadoše još mjesec dana u 
Hrvatskoj i Dalmaciji, a posljednji okršaji s njima bijahu u oko¬ 
lici Rijeke kod grada Grobnika. Tu su se borili protiv njih krčki 
knezovi Frankopani, kako nam govore i predaja i kronika Ivana 
Tomasica (iz 16. vijeka). Time su Hrvati spriječili Tatarima put 
preko Velebita, a iz tvrdih gradova ih napadali i onemogućili im 
boravak u svojoj zemlji. 

U to je umro vrhovni Kan Ogotaj, i Tatari ostaviše Hrvat¬ 
sku, te se preko Bosne, Srbije i Bugarske vratiše u Rusiju, koju 
su držali u svojoj vlasti. 

U tima najstrašnijim borbama pokazali su Hrvati, stojeći 
na braniku Evrope i kulture, svoj bitni značaj: neslomljivost u 
samoobrani. 

VLADANJE BELINO POSLIJE ODLASKA TATARA 

Spasivši se Bela u Hrvatskoj vrati se nakon odlaska Ta¬ 
tara u Slavoniju i Ugarsku. Da pojača obranu zemlje, nastojao 
je oko podizanja tvrdih gradova, po uzoru onih u Hrvatskoj. 
Osnivao je pritom i kraljevske slobodne gradove. Tako 1242. g. 
izda Zagrebu povelju, po kojoj grad postaje samosvojan, sam 
bira magistrat, suce i kroji zakone. Time postaje Zagreb srcem, 
glavnim gradom hrvatskoga naroda, ravan drugim gradovima 
u Evropi po svome ustavu, trgovini i običajima. I Samobor, Kri¬ 
ževci pa Jastrebarsko primiše slične slobode. A dok je Bela bora¬ 



vio u Mlecima, ustadoše Zadrani i protjeraše načelnika mleča- 
nina Ivana Michelija, zamolivši Belu, da ih primi pod okrilje, što. 
on i učini uz obećanje, da će o svom trošku obnoviti gradske zi¬ 
dine, koje su Križari g. 1202. porušili. Ali Bela otišavši iz Dal¬ 
macije, ostavio je slabu vojsku za obranu Zadra, i ona se skloni 
u Nin, a s njom i Beline pristaše, dok Zadar pade opet u ruke 
Mlečanima. Zadarski bjegunci moradoše se prema ugovorima 
mira između Bele i Mletaka nastaniti četiri milje dalje od mor¬ 
ske obale. Takav zahtjev postaviše negda i Rimljani Kartaža- 
nima. I da zatru hrvatsku svijest u Zadru, zabrane Mlečani Za¬ 
dranima, da se žene Hrvaticama, a ako se Zadranka uda za 
Hrvata, gubi pravo na baštinu. 

Za osvjetljenje prilika u Hrvatskoj i Dalmaciji u to doba 
karakterističan je rat, što su ga između sebe vodila dva dalma¬ 
tinska grada — Trogir i Split. Trogir je pripadao kraljevoj 
stranci, pod vodstvom svoga kneza, a hrvatskog velikaša Stjepka 
Šubića. Split je bio zavađen s kraljem radi nasilja kraljevih lju¬ 
di i radi toga, što je kralj prijeporno zemljište između Trogira i 
Splita dosudio Trogiru. Oko te dvije stranke okupiše se hrvatski 
velikaši: Šubići Bribirski pomagahu kraljevu trogirsku stranku, 
a Poljičani Kačići (od kojega roda bijaše i posljednji hrvatski 
kralj Petar) pa bosanski ban Matija Ninoslav pristajahu uz Split. 
Kraljeva je stranka ipak prevladala, i Split morade obećati, da 
će birati za gradskoga kneza kraljeve pristaše, a povrh toga bude 
za splitskog nadbiskupa izabran kraljev čovjek, ugarski plemić 
Ugrin. I Matej Ninoslav, bosanski ban, morade obreći pokornost 
kralju Beli. 

Unutrašnji nemiri, pa razdor između kralja Bele i njegova 
sina Stjepana ojačali su silne hrvatske velikaše. Mlađi sin Belin 
vladao je Hrvatskom u punom herceškom sjaju, ali su velikaši 
ipak sve više grabili vlast i stvarali od malih seoskih plemića i 
slobodnih ljudi obične kmetove. Kralj Bela kušao je u svojoj 
borbi sa sinom Stjepanom posebnim darovnicama predobiti te 
velikaše za sebe. Tako se i u Hrvatskoj počelo sredinom 13. vi¬ 
jeka sve više gubiti staro hrvatsko plemstvo po krvi, a uz njega se 
javlja plemstvo po kraljevim darovnicama. Bela uvede i neke 

ustavne promjene u Hrvatskoj. Hrvatima je bilo teško snositi 
trošak za posebnu kraljevu krunidbu u Hrvatskoj i zato od Beli- 
nih vremena nestaju ove krunidbe. Čitavim će hrvatskim kra¬ 
ljevstvom upravljati odsada herceg kraljevskoga roda s naslo¬ 
vom: dux totius Sclavoniae, Croatiae et Dalmatiae (herceg cijele 
Slavonije, Hrvatske i Dalmacije). Uz njega su dva bana: sla¬ 
vonski i hrvatsko-dalmatinski. Hrvatski herceg, mlađi i istoimeni 
kraljev sin, stolovaše u Zagrebu i u Kninu. 

Stariji kraljev sin Stjepan bijaše udao svoju kćer Mariju za 
napuljskoga kraljevića Karla Anžuvinca. Tako je francuski kra¬ 
ljevski dvor u Napulju, stupivši u rodbinske veze s ugarsko- 
hrvatskim, stekao mogućnost, da naslijedi Arpadoviće u Ugar¬ 
skoj i Hrvatskoj onako, kako su ovi naslijedili Trpimiroviće u 
Hrvatskoj, a to se je doskora i dogodilo. 

KNEZOVI ŠUBIĆI-BRIBIRSKI 

Poslije Beline smrti nastale su žalosne prilike, koje su silno 
oslabile Ugarsku, a i Hrvatsku. 

Belin sin Stjepan (1270.—1272.) koji je umro vrlo rano, u 
33. godini života, morao se je boriti s opasnim pretendentima, 
potomcima Andrije II. Sinu mu Ladislavu bijaše deset godina, 
kad ga zapade kraljevska kruna. Majka mu bijaše rođena Ku- 
manka, pa ga po tome prozvaše »Kumanac«. 

Ladislav je svojom nesređenošću i raskalašenošću skrivio u 
Ugarskoj mnogu nesreću, dok je njegova slaba vlada prouzro¬ 
kovala u Hrvatskoj još više zla. Za njegova se vladanja prvi put 
spominje slavonski sabor, koji je ban Matija, od plemena Caka 
Trenčinskih sazvao 20. travnja 1273. g. 

Hrvatsku su za cijeloga Ladislavova vladanja razdirale me¬ 
đusobne borbe velikaša. Smutnje između Splita, Trogira i Klisa, a 
onda između Trogira i Šibenika, kad se je Šibenik otrgnuo od tro¬ 
girske biskupije, zaplele su u tu borbu hrvatske velikaše u čitavom 
hrvatskom kraljevstvu. U gornjoj Hrvatskoj bjesnio je građan¬ 
ski rat između moćnih rodova hrvatskih velikaša i bana Joakima 
Pektara. Poslije te borbe hvali kralj kneza Petra od Pakraca 
radi zasluga, što ih je stekao »skučivši Hrvate i prekodravske 
ljude, kad se htjedoše oteti ispod kraljeve vlasti.« 



Ban Joakim poginuo je kasnije u borbi s Babonićima, koji 
su držali u svojoj vlasti zemlje između Gvozda i Kupe. Protiv 
njih je poslije banove smrti vodio borbu njegov brat, gatački 
knez Nikola, uz kojega su pristali i siloviti Gisingovci. Te borbe 
dovedoše zemlju do ruba propasti i potpuno je osiromašiše. Bez- 
obzirnošću i silovitošću istakoše se u toj borbi naročito Gisin¬ 
govci. Oni se čak i s kraljem neprestano svađaju i mire. Usred 
te anarhije diže se 1279. g. uz pomoć Gisingovaca protiv kralja 
Ladislava sin Stjepan Postuma, Andrija Mlečanin, ali ga na 
putu u Madžarsku zarobiše u Međumurju i predadoše Habsbur- 
govcima na čuvanje. Time se kralj Ladislav lagano riješio 
opasnog protivnika, ali malo zatim poginu od kumanske ruke 
1290. g. 

No smutnje se te nastaviše i dalje s još većom žestinom: 
Andrija I. bijaše se pod starost oženio Beatricom od Este-Ferrara. 
Sina iz toga braka Stjepana Posmrče i(Postumus) madžarski dvor 
nije priznavao zakonitim, a po tom ni unuka, koji je nosio dje¬ 
dovo ime Andrija s nadimkom »Mlečanin«, jer mu majka bijaše 
od mletačke obitelji Morosini. 

Ovaj Andrija II. (III.) bi poslije smrti Ladislavove okru¬ 
njen u Stolnom Biogradu u Ugarskoj, ali je na napuljskom dvoru 
kraljica Marija, sestra Ladislavova, tražila za svoga sina Karla 
Martela kraljevsku ugarsko-hrvatsku krunu, pa ga dade i okru¬ 
niti u Napulju. Po njegovoj smrti prenesena su njegova kraljev¬ 
ska prava na sina mu Karla Roberta. A kao treći pretendent javi 
se sin Rudolfa Habsburškoga Albrecht. 

Građanski rat u Ugarskoj i Posavskoj banovini hrvatskoj 
prouzrokova pravu anarhiju. Pa ipak se je u tome metežu Bosna 
zajedno s primorskom Hrvatskom uščuvala u punome miru: spasio 
ih je moćni ban hrvatski Pavao Šubić Bribirski. Sijelo ovoga ple¬ 
mena bijaše grad Bribir, koji dominira nad današnjom sjever¬ 
nom Dalmacijom, a za Krešimira Velikoga bijaše središtem hrvat¬ 
ske župe, koju spominje već bizantski car Konstantin Porfiro- 
genet. Ban Pavao Šubić bijaše knez Splita i Trogira, a gospodar 
Omiša. U Šibeniku bijaše knezom njegov brat Juraj. I sada Šu- 

bici, gospodari Zagorja u Južnoj Hrvatskoj, postavši gospodari 
dalmatinskih gradova, obnavljaju politiku Tomislava, Zvoni¬ 
mira i Petra Krešimira. Uz koga je pristao ban Pavao, taj je mo¬ 
gao biti siguran, da će biti hrvatski kralj. I napuljski Anžuvinci, 
da ga predobiju za sebe, zovu bana Pavla i njegovu braću »go¬ 
spodarima čitave Hrvatske i Slavonije«. Šta više Marija, majka 
Karla Martela, izdala je ovu značajnu darovnicu: »Ustupamo i 
dajemo rečenoj braći (Šubićima) i njihovim bastinicima od Hr¬ 
vatske i Dalmacije toliko, koliko se (ove zemlje) steru od međa 
župe Hlivanjske (u Bosni) sve do Senja, Gacke i Modruša sa svim 
baronima, vazalima, gradovima, tvrđavama i selima kao i s otoci¬ 
ma uz Primorje sa svim pravima i pripacima, da sve to drže i 
posjeduju po svojoj volji«. Tako je ban Pavao postao gospodar 
cijele jugozapadne Hrvatske i Dalmacije, a kako ga moraju slu¬ 
šati i hrvatska feudalna gospoda, te mu je vlast — i nasljedna, 
to je on zapravo kralj, iako bez kraljevskog naslova. A da je on 
uživao sva gotovo suverenska prava bez ikakova takmaca, i da 
mu ih nije ni jedna protivnička stranka osporavala, dokazom je 
i povelja Andrije Mlečanina, suparnika Anžuvinaca, koji tako¬ 
đer daje banu Pavlu i njegovoj braći »primorsku banovinu sa 
sv im pravima, koristima, dohocima — njima i njihovim basti¬ 
nicima kao pravo vlasništvo i u vječno gospodstvo«. Odakle se 
dade zaključiti, da su braća Šubići bili jezičac na vagi, kad se 
oba spomenuta pretendenta otimlju o njihovu blagonaklonost. 

No ban Pavao ne bijaše dvolični bizantinac. On ostade vje¬ 
ran Anžuvincima, a oni ga u pismima nazivlju: »primorski ban, 
gospodar Hrvatima, naš dragi i vjerni rođak«. S Pavlom Šubicem 
pristade i sva Hrvatska uz Anžuvince, ali mu se Ugarska opi- 
raše. Za svoje boravište odabra ban Pavao grad Skradin, blizu 
ušća rijeke Krke. Okružen je sjajnim dvorom, sudi kao vrhovni 
sudac, kao suveren, te upotrebljava ovu formulu: »U prisutnosti 
našoj pred plemenitom gospodom kraljevstva Hrvata, koja 
gospoda oko nas sjede . ..« To je osuda u parnici, koju su pred 
banom Pavlom vodili neki slobodni ljudi protiv Pavlova rođaka 
Cirijaka, jer im ovaj htjede oteti baštinu i podvrći ih svojoj vla¬ 
sti. Pavao izreče osudu protiv vlastitoga rođaka i onda udari na 


osudu svoj pečat. G. 1299. okiti se ban Pavao novim naslovom: 
»gospodar Bosne«. To ne bijaše samo prazan naslov bez sadržaja, 
već je to bila oznaka pune vlasti Pavlove nad Bosnom, jer mu se 
je poklonio kao svome gospodaru tamošnji ban Stjepan Kotro- 
manić. Otada se nalazi na njegovim poveljama naslov »Pavao 
ban Hrvata i gospodar Bosne« (1299.—1312.). 

Za bana Pavla nije nikad nitko posumnjao, da je čistokrvni Hrvat kao 
i cijeli njegov rod Šubića, kasnijih Zrinskih, a ipak nam je dokazano, da je 
slavio »krsnu slavu«, što je dokaz, da su i Hrvati katolici poznavali »krsnu 
slavu«. 

Da ojača još više svoj rod, sklopi Pavao g. 1300. ženidbeni 
ugovor s Goričkim knezovima za izmjenični brak svoje djece. 
Kod tog čina prate bana velikaši hrvatskoga kraljevstva i njegov 
vlastiti protonotar. 

Zazirući od Andrije Mlečanina radi utjecaja, koji su na nj 
vršili Mlečani, poče sada Pavao zajedno s drugim najmoćnijim 
velikaškim rodom — Krčkim knezovima Frankopanima raditi 
svim silama za Karla Roberta. Brat banov Juraj otplovi u Napulj 
1300. g. i dovede u Split mladoga kralja, praćenog bogatom svi¬ 
tom hrvatskih velikaša. Suvremeni pisac Miha Madijev, Splića¬ 
nin, bilježi tom zgodom ovo: »Godine Gospodinove 1300., mje¬ 
seca kolovoza gospodin Karlo, unuk sicilskoga kralja, doplovi po 
moru na galijama u Split, gdje ostade mjesec, a gotovo i dva«. 

Karlo Robert (1301.—1342.) bijaše isprva samo kralj Hrva¬ 
ta, jer ga Ugarska nije priznavala, mada mu se u Hrvatskoj sve 
poklonilo. Ban Pavao odvede mladoga kralja (bijaše mu tek je¬ 
danaest godina) u Zagreb, a onda u Ugarsku. No prije nego se 
je razmahao građanski rat, umre Andrija Mlečanin, a Karlo bu¬ 
de 1301. g. okrunjen u Ostrogonu za ugarsko-hrvatskoga kralja. 
Hrvatski su velikaši, među njima Mrmonja Šubić, priznali g. 
1102. Kolomana za Kralja, a sad evo poslije stotine godina daju 
oni svog izabranika Ugarskoj za kralja. Kako su međutim oni u 
Ugarskoj bili još jaki protivnici Anžuvinaca, to planu građanski 
rat, u kojem su se uz Karla otimala za ugarsko-hrvatsko prije¬ 
stolje još tri takmaca: sin češkoga kralja Većeslava (prozvan La- 
dislav V.); Oton Bavarski i bivši srpski kralj Stevan Dragutin, 


. 


80 


81 


6 


r 


sve dalji rođaci od loze Arpadovića. Karlo Robert bude triput 
krunjen, dok se njegovi takmaci izgubiše redom iz Ugarske. No 
mada je Karlo kralj Hrvatske, ipak vlada ban Pavao i dalje 
potpuno samostalno. On dijeli milosti po svojoj banovini i izvan 
nje, daje Bosni za bana svog sina Mladena, osvaja na svoju ru¬ 
ku Zadar, te je mletački knez morao preobučen u fratarsko odi¬ 
jelo bježati iz grada. Ban Pavao oprašta šta više posebnom pove¬ 
ljom od carine trgovce iz Raba, a na toj povelji visi pečat s nat¬ 
pisom: »Pečat Pavla, kneza Bribirskoga, bana čitave Hrvatske 
zemlje«. U tim svojim poveljama, svijestan svoje moći, ban i ne 
spominje kralja, kako je inače bio običaj. Njegovu gotovo vla¬ 
darsku moć pokazuje i činjenica, da je za svoj teritorij kovao i 
poseban novac. 

No smrću bana Pavla pada moć knezova Šubića. Pavlov sin, 
bosanski ban Mladen II. nije mogao držati u pokornosti hrvat¬ 
ske velikaše, što je dobro došlo Mlečanima i Karlu Robertu. Mle¬ 
čani ponovno osvoje Zadar, a Karlo Robert pozva Mladena, kad 
je ovaj izgubio bitku s hrvatskim velikašima 1 ), u Knin na izmi¬ 
renje. Tu ga na vjeru zarobi i odvede na svoj dvor, gdje ga je 
dugo vremena silom držao. 

No tim činom nezahvalnosti prema rodu, koji ga je podigao 
na prijestolje, a i prema ostalim Hrvatima, nije se Karlu ipak 
ispunila prvotna i davna želja — da provede apsolutističku vla¬ 
davinu. Mjesto Šubića podiže se u Dalmatinskoj Hrvatskoj drugi 
velikaški rod — Kelepića od plemena Svačića. Nelepići vladaju 
u Hrvatskoj gotovo s jednakom moći kao negda Šubići. Ideja sa¬ 
mostalnosti nije se dala u Hrvatskoj tako lako zatrti, mada su joj 
nosioci bili velikaši, jedini u ono doba reprezentanti naroda. Kralj 
je kušao nametnuti velikašima bana za suca, da ih tako ponizi. 
Nelepićeva stranka uspješno se je tome opirala, ali je cjelovi¬ 
tost Hrvatske ipak nastradala. Bosanski ban Kotromanić zauzme 
zemlju između točaka: Cetina—Neretva—Duvno—Glamoč i pro- 
zva ju Zavrsje. Mleci pak primiše uz već osvojene dalmatinske 
gradove u svoju zaštitu — zapravo svojinu — Split i Nin, dok 

x ) ibilo je to (kod Blizne u Dugopolju 4 ikm. istočno od Klisa. Ime se do 
danas sačuvalo. 


Šubići drže Omiš i Skradin, posljednje ostatke hrvatske vlasti na 
moru. 

Ipak je Karlo Robert dao vladalačkoj politici u Hrvatskoj 
novi smjer. Njega nisu vezale tradicije ni običaji zemlje, kojom 
je vladao, i zato on, a pogotovo njegovi nasljednici, nastoje za¬ 
vesti apsolutističku vladavinu. Smjer razvitka hrvatskoga naroda 
našao se dakle po drugi put na prekretnici. 

Negdašnji ponosni velikaši, koji su kraljevima postavljali 
krunu na glavu, otimlju se odsada za kraljevsku milost. Slobodni 
seljaci, jezgra i snaga Krešimirove Hrvatske, primaju od tog do¬ 
ba kmetovsku službu, dužni davati plemiću-gospodaru od svojih 
dobara dio ploda i biti mu svojom rabotom na uslugu. Ali po¬ 
sebne pravice Hrvatske nisu propale: uprava, baštinsko pravo, 
porezovni i vojni sustav te sudstvo ostadoše nedirnuti. 

No što nije mogao do kraja izvesti Karlo Robert, to je uči¬ 
nio njegov sin 

LJUDEVIT I. (1342.—1382.) 

Prva mu je briga bila u Hrvatskoj obuzdati Nelepiće. U 
Kninu, negda kraljevskom gradu, upravljala je golemom bašti¬ 
nom svoga pokojnog muža Ivaniša Nelepića, udova Vladislava. 
Odgojila je malog sina Ivaniša Mlađeg. Muža joj nije mogla 
svladati ni kraljevska ni banska vojska, pa i ona sama ponosno 
odbija od Knina vojsku bana Mikca Mihaljevića, koji u ime kra¬ 
ljevo zahtijevaše od kneginje Vladislave, da mu preda Knin kao 
baštinu hrvatskih kraljeva. Ne mogavši uzeti na silu tvrdi grad, 
morade se ban zadovoljiti time, da opustoši okolicu. Kneginja, 
videći toliki jad, obeća, da će predati grad, ali kad kralj htjede 
postaviti gradu svoje ljude za upravitelje, opre se Vladislava i 
borba planu nanovo. Kralj se zarekne, da će polovinu svoga bla¬ 
ga potrošiti, ali da ne će dati, da ga žena pobijedi. I u srpnju 
1345. g. krenu put Hrvatske sa 20.000 vojnika. No prije nego je 
kralj s glavnom vojskom prispio, sklopi Vladislava s hrvatskim 
i bosanskim banom pogodbu, pod kojom ona predaje kralju Knin, 
a u zamjenu dobiva cijelu Cetinsku županiju. Kralju se tom zgo- 

dom pokloniše i ostala hrvatska gospoda osim Bribirskih kne¬ 
zova. U Kninu se potom održa 1353. g. sabor, na kojem se pre¬ 
tresahu vojni poslovi hrvatskog kraljevstva. No time još nije 
bila skršena moć hrvatskih snaga; — ona ce naskoro provaliti 
elementarnom silom iza Ljudevitove smrti. 

Dolazak kralja Ljudevita u primorske strane probudi i Za¬ 
dar, koji je čamio u mletačkom ropstvu. Kralju dolazi po¬ 
slanstvo svih dalmatinskih gradova, pa i Zadra, moleći ga, da ih 
primi pod svoje okrilje. Na tu vijest Mlečani pošalju brodovlje s 
jakom vojskom pod Zadar, koja ga podsjedne s kopna i s mora, 
pozivajući građane na predaju, s posebnim zahtjevom, da imaju 
porušiti gradske zidine. Zadrani su se i sad junački i dugo opi¬ 
rali, ali radi slabe Ljudevitove pomoći, koji im je doduše zaista 
poslao veliku vojsku u pomoć, ali nevješte i nevjerne vojskovođe, 
moradoše se predati, doduše uz povoljne uvjete, kojih ipak ka¬ 
snije Mlečani nisu držali. Tom prigodom poruše i na obližnjem 
otoku Ugljanu hrvatski samostan sv. Kuzme i Damjana, sijelo 
knjige hrvatske. Za tih borba kralj se nagodi s rodom knezova 
Bribirskih, te mu oni (31. srpnja 1347.) predadu svoj pradjedov¬ 
ski grad Ostrovicu, primivši od njega na sjeveroistoku grad Zrin: 
tako se utemelji loza kasnijih grofova Zrinskih, koji će voditi 
glavnu riječ u potonjoj hrvatskoj povijesti. 

Svoga brata Stjepana imenova Ljudevit 1349. g. »hercegom 
čitave Slavonije, Hrvatske i Dalmacije«, i tako se i za ovoga 
centralističkog vladara održa hrvatsko kraljevstvo kao posebna 
cjelina. Herceg Stjepan sazva sabor u Zagrebu: tu se raspravljalo 
o unutrašnjim poslovima hrvatskoga kraljevstva: o utvrđenju 
granice prema Austriji, sloboštinama gradova i porezima. 

Koliko se je Stjepan brinuo za Hrvatsku, dokazom nam je 
ovaj događaj: 

U Dalmatinskoj Hrvatskoj i dalje su se nastavljala čarka¬ 
nja između hrvatskih velmoža i Mlečana. Da se vec jednom dođe 
do mira, Mlečani predlože kralju pregovore. Izaslanici se sastanu 
u Senju. Mlečani ponude kralju novčanu odštetu za Dalmaciju, 
no kraljevi poslanici odbiše tu ponudu. Radi toga se pregovori 
prekinu, te se 1353. g. nastave u Beču. Ljudevit je već bio sklon 


da ustupi Veneciji svoj posjed u Dalmaciji za oOOO dukata go¬ 
dišnje, ali se na to digne herceg Stjepan i opre se kralju s izja¬ 
vom, da se time krnje prava njegove hrvatske kraljevine: tako se 
nije moglo doći do željenog mira. A kad je 1354. g. herceg Stje¬ 
pan još mlad (u dvadeset i drugoj godini života) umro, vršila je 
hercešku čast njegova udova Margareta, sve do vremena, kad 
se je preudala. 

Mlečani ponovno ponude Ljudevitu, da se za novac odrece 
svojih prava na Dalmaciju, ali on mjesto odgovora skupi voj¬ 
sku, s kojom navali na njih i u Italiji i u Dalmaciji. U Dalmaciji 
se pobune Split i Trogir i zarobivši mletačke knezove, te veliki 
broj mletačkih vojnika, pošlju ih viteški, ne učinivši im ništa, na¬ 
trag u Mletke. No Mlečani, umjesto da lijepim postupkom za¬ 
dobiju za sebe Zadar i Šibenik, dadu se na nasilja, što je urodilo 
posljedicom, da su se ti gradovi predali kralju. 

U Zadar su ušli kraljevi vojnici tako, što su redovnici samo¬ 
stana sv. Mihovila, koji je bio uza same zidine, spustili noću lje¬ 
stve i primili u grad vojničke čete. Ovi pobiju mletačku posadu 
i otvore gradska vrata. Glasniku, koji je tu vijest o padu Za¬ 
dra dojavio Splićanima, daruju ovi 40 dukata. 

Poslije pada Zadra dođe redom u kraljeve ruke sva Dalma¬ 
cija, a nato bi sklopljen mir u Zadru 18. veljače 1358., kojim se 
Mlečani za sva vremena odriču Dalmacije i primorja »od sredi¬ 
ne Kvarnera sve do granice grada Drača«, a mletački dužd ne 
će više nositi naslova: »dužd Dalmacije i Hrvata«. 

No za nekih 20 godina ponovo će se zaplesti Ljudevit u rat s Mlecima, 
i to kao saveznik Genove. Uspjeh je bio jednak: Mleci priznadose zadarski 
mir i još se obvezaše Ljudevitu na danak od 7000 dukata godišnjih. 

Tim se mirom i Dubrovnik otresao mletačke vlasti, pod koju 
je bio pao za IV. križarske vojne g. 1202. i dođe kao dio Dalma¬ 
cije u vlast ugarsko-hrvatskoga kralja. Na vrlo fin i uljudan na¬ 
čin ispratiše Dubrovčani mletačkoga kneza iz grada, koji će od¬ 
sada procvasti u znanosti i umjetnosti, da će se prozvati »Hrvat¬ 
skom Atenom«. Vlast je kraljeva nad gradom bila u tome, što je 
Dubrovnik priznavao kraljev suverenitet, a inače je uživao pot¬ 
punu slobodu. 

Tako se je pod žezlom Ljudevitovim okupilo hrvatsko kra¬ 
ljevstvo u prvašnjoj svojoj veličini kao nekada za Petra Kreši¬ 
mira Velikoga. 

Kao pomorska sila dobiva Ljudevitova kraljevina i svoga po¬ 
sebnog admirala, koji nosi naslov »admiral kraljevina Dalma¬ 
cije i Hrvatske«. 

Osiguravši zapadnu stranu svoje Kraljevine Ljudevit svrati 
svoj pogled na Jug. Bosna mu je već bila pokorna, a ban bosan¬ 
ski Stjepan Kotromanić dade mu svoju kćer Jelisavu za ženu, 
a kad je Stjepan Kotromanić (1353.) umro i naslijedio ga sinovac 
Tvrtko, Ljudevit zatraži od njega, da mu uime Jelisavina mi¬ 
raza preda Zahumlje, zemlju na jugu Neretve. 

Poglavita je briga Ljudevitova bila, da skuči Srbiju. Car 
Dušan bio je saveznik mletački, i dok je Ljudevit ratovao s re¬ 
publikom, Dušan se zalijetao i u hrvatske krajeve. No kad je Du¬ 
šan iza sjajnog vladanja umro (1355.), poče moć Srbije naglo 
padati. Ljudevit oduzme 1359. g. Srbiji zemlje južno od Save 
(t. zv. Mačvu), a onda, iako ga je u dva maha suzbio od Bosne 
ban Tvrtko, ipak prisili konačno bana, da prizna njegovu vlast 
i da mu se pokloni kao svome suverenu. 

U isto doba postade i Bugarska (1369. g.) vazalnom drža¬ 
vom prema Ljudevitu, a konačno ga i Poljska, poslije smrti kra¬ 
lja Kazimira, Ljudevitova ujaka, okruni 1370. g. u Krakovu za 
svoga kralja. Tako se je Hrvatska našla uz Ugarsku u velikom 
kolu slavenskih država. 

Šteta, što s tom snagom nije znao Ljudevit krenuti prema 
istoku i stati na put Osmanlijama, koji su već počeli kucati na 
vrata Evrope, osvojivši 1352. g. tvrđavu Zimpi kod Galipolja i 
stupivši već tako na evropsko tlo. Opstanak života i državne ne¬ 
ovisnosti Bizanta, Srbije i Bugarske bijaše pred tom olujom Isto¬ 
ka samo još pitanje kratkoga vremena. Još za života Ljudevitova 
bijahu srpski car Uroš i suvladar mu kralj Vukašin hametom 
potučeni 1371. g. kod Črnomena. Vukašin poginu u boju, a dva 
mjeseca iza njega umre i Uroš, te se Srbija raspade na mnogo 
malih vladavina. 


Na pozornicu povijesti stupa mjesto iznemogle Srbije Bo¬ 
sna. Ban Stjepan Tvrtko I. (1353.—1377. ban, od 1377.—1391. 
kralj) osvaja jedan kraj za drugim i priključuje ih svojoj vla¬ 
sti. Napokon se prozva i kraljem »Srbljem, Bosni, Primorju i 
k tomu«. 

U užoj Hrvatskoj vladao je kao herceg Karlo Drački, Lju- 
devitov rođak. Hrvati su ga osobito zavoljeli, te ga, kad je zado¬ 
bio to kraljevstvo, otpratili svojim brodovljem u Napulj. Već za 
Ljudevitova vladanja proširile su se granice hrvatskoga kraljev¬ 
stva: dijelovi Bosne opet su se povratili pod žezlo hrvatskoga 
bana, dalmatinski gradovi i Jadransko more priklopljeni su ma¬ 
teri zemlji, ali je kralj povrijedio hrvatski ustav time, što je raz¬ 
dijelio hrvatski teritorij na Slavoniju i Hrvatsku s Dalmacijom 
i dao svakome dijelu posebnog bana. Velikaše i knezove hrvat¬ 
ske je ponizio, a podigao niže plemstvo i gradove, koji su mu po¬ 
mogli, da provodi svoju centralističku politiku. Da još više suzbi¬ 
je moć plemenskih starih velikaša, uveo je Ljudevit t. zv. dvor¬ 
sko plemstvo, koje je od kralja bilo darovano, ali time od njega 
i ovisno. 

Pa ipak, tek što je Ljudevit 1382. g. zaklopio svoje oči, digo¬ 
še se gordi velikaši, da mu unište djelo njegova života. 

HRVATSKI POKRET 

Ljudevita je u Hrvatskoj i Ugarskoj naslijedila kći mu 
MARIJA (1382.—1395.), zaručena za kasnijega cara njemačkog 
Sigismunda. Mariji bijaše tek 12 godina, pa je mjesto nje vla¬ 
dala majka joj Elizabeta, kći bosanskoga bana Stjepana Kotro- 
manića, a rođakinja tadašnjega kralja Tvrtka. Na kraljevskom 
dvoru bijaše svemoćan slavonski velikaš Nikola Gorjanski, koji 
je imao čast palatina. Hrvatski su velikaši čekali samo čas, da se 
dignu, jer im vlada ženska i apsolutistička nije bila po ćudi. 

Bilo je doduše i u Ugarskoj buntovnika, ali glavni su kolo¬ 
vođe bili hrvatski velikaši, te se je i borba vodila na hrvatskom 
tlu, pa zato taj pokret i zovemo hrvatskim. Dalmatinski su gra¬ 
dovi od straha pred Mlecima pristupili uz kraljice. Pa ipak buna 



planu najprije u primorskoj Hrvatskoj, a digao ju je templarski 
prior u Vrani (negdašnjoj darovštini kralja Zvonimira papi 
Grguru VII.) Ivan Paližna. On se združi s bosanskim kraljem 
Tvrtkom, koji je navaljivao na dalmatinske gradove, sileći ih, da 
se pridruže buntovnicima, a utvrdio se u Boki Kotorskoj. 

Kraljica Jelisava krenu u Dalmaciju. Čim stigne u Zadar, 
Paližna morade ostaviti Vranu i pobjeći u Bosnu. Kraljice su 
mislile, da je time buna svršena, ali ona planu doskora još jače, 
jer glavni razlog bune, apsolutistička vladavina anžuvinske poli¬ 
tike, nije bio uklonjen: nasilno vladanje i prepuštanje vlasti bez¬ 
obzirnom palatinu Gorjanskome uspiri nov ustanak, ovaj put u 
Slavoniji. Plemstvo je prigovaralo, što se ne sazivlju sabori i 
što kraljice ne će da potvrde zlatnu bulu Andrije II. U Hrvat¬ 
skoj se pobuni sam ban Stjepan Lacković, a pridruži mu se i za¬ 
grebački biskup Pavao Horvat, čiji je brat Ivan bio mačvanski 
ban u današnjoj Srbiji. U to doba bio je Ivan u Italiji, u vojsci 
Karla Dračkoga, koji je vodio vojnu protiv francuskog preten¬ 
denta. I u Ugarskoj se odmetnuše najglavniji dvorski časnici: 
kraljevski dvorski sudac i kraljevski konjušnik. 

Nikola Gorjanski uvjeravao je kraljice, da im je on jedini 
pouzdan, obećavajući im, da će on sam umiriti buntovne veli¬ 
kaše. 

Uto se povratio iz Italije Ivan Horvat, proglasio se »banom 
čitave Slavonije« i nastanio se u Zagrebu, odakle je stao svim 
silama raditi, da se na ugarsko hrvatsko prijestolje postavi Kar¬ 
lo Drački. 

Da to osujeti, kraljevski dvor napusti kraljičinog zaručnika 
Sigismunda, nastojeći oko Marijine udaje za orleanskog voj¬ 
vodu Ljudevita, brata francuskoga kralja. Gorjanski se nagodi 
i s bosanskim kraljem Tvrtkom, ustupivši mu Kotor u Boki Ko¬ 
torskoj, a onda nagovori kraljice, da se započnu pregovori s 
hrvatskim nezadovoljnicima. Za mjesto dogovora izaberu Požegu 
u Slavoniji. Hrvatski velikaši vidjevši, da se Marija ne će udati 
za Sigismunda i da će njezinom udajom za orleanskog vojvodu 
brzo prestati nepoćudna im vlada, i našavši se opet osamljeni, 
izmiriše se 1385. g. s kraljicama. No mir potraj a kratko vrijeme. 


Sigismund ne htjede tako lako drugome prepustiti svoju zaruč¬ 
nicu, a s njom i kraljevsku krunu, pa provali s vojskom u sje¬ 
vernu Ugarsku. Sad je bilo očito, da će se teško moći provesti 
osnova s orleanskim vojvodom i zato liga hrvatskih i ugarskih 
buntovnika pošalje zagrebačkog biskupa Pavla Horvata u Na¬ 
pulj po Karla Dračkoga. Uzalud sada Jelisava saziva sabor u 
Budim i time vraća ustavno stanje, jer se bura nije više dala 
stišati. 

Karlo Drački odazva se spremno pozivu i iskrca se 12. rujna 
na hrvatskoj obali u Senju, gdje ga dočekaše njegovi pristaše i 
u slavlju provedoše do Zagreba. Ovdje je negda stolovao Karlo 
kao hrvatski herceg i tu ga sada s velikim sjajem dočeka biskup 
Pavao i bogato ugosti. Karlo je sada bio izabrani hrvatski kralj, 
boraveći u Zagrebu, dok mu se ne pripremi put i u Ugarsku. Kra¬ 
ljice, da stišaju buru, priznaju s povratkom ustavnog stanja plem¬ 
stvu različite povlastice, te se ugarsko plemstvo i primiri, ali je 
u Hrvatskoj bunu bilo nemoguće stišati, jer hrvatski velmože 
Lackovići, Horvati i Paližne skupiše jaku vojsku i otpratiše 
Karla Dračkoga u Budim. Kraljice obuze užas, ali se mudra Jeli¬ 
sava ipak snađe. Proglasi po gradu i narodu, da Karlo dolazi s 
njenom voljom, da unese mir. I obje mu kraljice izađu u susret 
u zlatnim kočijama, a onda mu ponude boravak u kraljevskoj 
palači, što on odbije. Pale su tu najljepše i najučtivije riječi, pu¬ 
ne rodbinske ljubavi, ali ipak jedni drugima nisu vjerovali. Na 
sam Božić bude Karlo izvikan u saboru za kralja, dok su od Ma¬ 
rije zahtijevali staleži, da se odrekne krune. Kad ona to i učini, 
Karlo se okruni za kralja u Stolnom Biogradu 31. prosinca 
1385. g. 

No ta slava bijaše puna zlih slutnja. Kraljice dođu na grob pok. kra¬ 
lja Ljudevita i udare u jecaj i plač; stjegonoša udari kopljem zastave o gor¬ 
nji crkveni prag i slomi ga, a kad je Karlo ulazio u Budim, udari potres uz 
jaku kišu s vjetrom i grmljavinom. 

Karlo je, okružen hrvatskom tjelesnom stražom, stanovao 
iza krunjenja bezbrižno pod istim krovom u dvoru s kraljicama, 
kojima je dao potpunu slobodu. 


Ali mu je ta neopreznost donijela propast. Nikola Gorjan- 
ski uđe 7. veljače 1386. u dvor s jakom četom pod izlikom, da se 
je pred odlazak došao oprostiti s kraljicama. Čete je ostavio u 
gradu. Po dogovorenom planu Jelisava pozva pod večer k sebi 
Karla, da se s njim porazgovori o važnim državnim poslovima. 
Pod tom izlikom tražila je, da može nasamu s kraljem govoriti. 
Ovaj otpusti svoje pratioce, i tjelesna se straža raštrka po pa¬ 
lači. I dok su kraljice bile s Karlom u razgovoru, upade u dvoranu 
Gorjanski, s peharnikom Blažem Forgačom. U jednom trenu, dok 
je kralj bio okrenut prema kraljicama, izvuče Forgač ispod ka¬ 
banice topuz i udari Karla po zatiljku, a onda poteče k četama 
Gorjanskoga te s njima rastjera tjelesnu kraljevu stražu. Karlo 
osvijestivši se otetura do svojih odaja. A kad se je činilo, da će 
preboljeti, dade ga Jelisava 24. veljače 1386. g. otrovati (ili za¬ 
daviti). Ivan Horvat i Stjepan Lacković moradoše ljutim i krva¬ 
vim borbama probiti sebi put do hrvatske zemlje. 

Nikola Gorjanski postade palatin, a ubojica Forgač bude 
obilno nagrađen gradovima i posjedima, jer je kraljicu »oslo¬ 
bodio od kralja Karla i tako uspostavio njezinu krunu i vla¬ 
danje«. 

U Hrvatskoj planu sve na osvetu. Tek tu i tamo po koji ve¬ 
likaš, navikao uvijek služiti jačemu, pokloni se kraljicama. Ivan 
Paližna držaše međutim u svojoj vlasti svoju banovinu Hrvat¬ 
sku i Dalmaciju, a Ivaniš Horvat svoju Mačvu s gradom Beo¬ 
gradom i većim dijelom Slavonije. Buntovnici dakle bijahu go¬ 
spodari od mora pa sve do Save i Dunava. 

Uz takve prilike pođoše obje kraljice sa svojom svitom, u 
kojoj je bio i Blaž Forgač, u posjete palatinu Gorjanskomu u 
Gorjan. Kad su već na tome putu napustili susjedno Đakovo, na¬ 
vale na njih braća Horvati i Paližna s jakim konjaništvom. Kra¬ 
ljevska vojska dijelom pobjegne, dijelom bude sasječena. For- 
gaču odrubiše pred samim kraljicama glavu, a Gorjanski svojim 
prsima zaštiti kočiju, u kojoj bijahu kraljice. No jedan ustaša 
podvuče se otraga pod kola i povuče Gorjanskoga za noge, dok 
se je kao lav borio. On bude oboren i sav sasječen. Stari ljetopi- 
sac Ivan Turčanski pripovijeda, da su kraljice bile dovedene pred 

Ivaniša Horvata, koji im spočitnu ubojstvo kralja Karla. Jeli¬ 
sava pade banu pred noge zaklinjući ga, da ih poštedi, okrivlju¬ 
jući Gorjanskoga za zločin. Sin Nikole Gorjanskoga, istoga ime¬ 
na, pobježe kukavno, ostavivši kraljice njihovoj sudbini. Hrvati 
ne htjedoše omastiti ruke krvlju slabih žena, ali ih Ivan Paližna 
odvede u sužanjstvo u Novigrad kod Zadra i tu dade Jelisavu 
zadaviti, a Mariju kao nevinu ostavi na životu, ali je zatvori u 
kuli. Sada bijahu gospodari u Hrvatskoj, a i u Ugarskoj, braća 
Horvati i Paližna, koji proglase, da hoće Karlova sina Ladi- 
slava za kralja. No kako je taj bio još dijete, trebalo im je jače 
ruke, da ih vodi. Zato se slože s bosanskim kraljem Tvrtkom, koji 
je u teoriji priznavao Ladislavu krunu, ali je gojio u sebi 
želju, da se sam domogne hrvatske krune. Desna mu ruka 
bijaše u tome silni vojvoda Hrvoje Hrvatinić, prozvan tako po 
svome djedu Hrvatinu. On bijaše najmoćniji i najbogatiji velikaš 
u Bosni. 

Doznavši za događaje kod Gorjana požuri se Sigismund u 
Ugarsku i doskora se okruni kraljem (31. ožujka 1387.) u Stol¬ 
nom Biogradu. Odmah poslije toga sklopi savez s Mlecima, koji¬ 
ma nije bilo pravo, da Ladislav Napuljski drži pod svojom vlašću 
obadvije obale Jadrana. 

S mletačkom pomoću i nastojanjem krčkoga kneza Ivana 
Frankopana oslobođena je kraljica Marija sužanjstva (4. lipnja 
1387.) i Ivan Frankopan je odvede u Zagreb, gdje ju dočeka Si¬ 
gismund. Ustaše je iza toga sve više ostavljala sreća, te se napo¬ 
kon iza poraza kod Čerevića na Dunavu, izgubivši Srijem i 
Mačvu, moradoše povući u Bosnu.*) No u to se oluja s Istoka sve 


*) Ime se Bosne prvi put javlja kod cara Konstantina Porfirogeneta (10. 
stoljeće) 'kao Bosona, a u kasnijim spomenicima Bossena, Bosthna, Bissena, 
Bosna. Nije imala vlastitog vladara, a prostirala se je oko gornjega toka ri¬ 
jeke Bosne Jamačno je već u 9. vijeku Bosna hrvatski dominij, jer je već 
za Tomislava dijelom Hrvatske. Poslije pogibije kralja Miroslava hrvat¬ 
skoga srpski veliki župan Gaslav (931.—960.) pridruži Gornju Bosnu svojoj 
vlasti, ali Hrvatska se prostiraše i dalje po ondašnjem svom teritoriju, koji tek 
kasnije Turci prozvaše Bosnom (Livno, zemlja oko Une, Sane, Vrbasa i Pli¬ 
ve, Grahovo i Glamoč). Mihajlo Krešimir i sin mu Držislav ponovno su osvo¬ 
jili Bosnu poslije smrti Časlava (kako se dade donekle zaključiti po popu 

više približavala i hrvatskim krajevima. U to doba u Bosni vla¬ 
da moćni kralj Tvrtko, koji se smatra i vladarom Hrvatske i Dal¬ 
macije; no u isto doba nosi i dijete Ladislav naslov kralja Dal¬ 
macije i Hrvatske. Neobična politička simbioza, koju je uzroko¬ 
vala s jedne strane pogibao pred Sigismundom, a s druge malo- 
ljetnost Ladislava, kojega majka nije htjela predati hrvatskom 
poslanstvu, kad je 22. veljače 1387. g. tražilo, da ga odvede u 
Hrvatsku. 

Dukljaminu). Petar Krešimir IV., kojemu je »Bog raširio Kraljevstvo na kopnu 
i moru«, bez sumnje je imao u svojoj vlasti Bosnu, a tako i Zvonimir. Pod 
konac 11. vijeka još za vladanja Zvonimirova Bosna je potpala pod Duklju, 
a u 12. vijeku njezini »banovi«, što je čisto i samo hrvatski naziv, priznaju 
vlast ugarsko-hrvatskih vladara, od kojih je Bela II. 1135. prvi uzeo naslov: 
»rex Ramae — kralj Rame« (pod kojim se imenom razumijevala Bosna po 
rijeci Rami, pritoku Neretve). U borbama ugarsko- bizantinskim sudjeluje 
bosanski ban (prvi poznati po imenu) Borić (1154.—1163.), Hrvat iz okoliša 
Grabarja, nedaleko današnjega Broda na Savi. Poslije toga priznaje Bosna 
bizantsku vlast, ali je već Kulin-ban (1180.—1204.) samostalan vladar. Do¬ 
tada bijaše u Bosni poznata samo katolička vjera — kako je to dokazao Kru- 
noslav Draganović — a u to doba javila se ondje bogumilska sekta, pa tamo 
od Kulina bana nemilo razdire Bosnu vjerski dualizam, dok u jezičnom po¬ 
gledu Bosna pripada ikavskom govoru. 

Kulin ban bijaše ugledan vladar, Bosna za njegova doba bijaše pro¬ 
strana i bogata. Iz početka bijaše Kulin katolik, a poslije prigrli bogumilstvo, 
što dojavi papi Inocentu III. Vukan, mlađi sin Stevana Nemanje. Preko 
ugarskoga kralja Emerika papa pozva Kulina, da se vrati katoličkoj crkvi, 
što on sa svojim rodom i učini, a s njim i dvojica bogumilskih starješina. 
Kulinov rod radi toga izgubi vlast u Bosni, a banstva se dobavi bogumil 
Matej Ninoslav (1232.—1250), koji se samosvijesno piše »ja veliki ban bo¬ 
sanski«. Pod pritiskom hrvatskog hercega Kolomana Ninoslav prijeđe na ka¬ 
toličku vjeru i 1233. g. darova novčanu svotu za gradnju crkve sv. Petra u 
Brdu, sijelu bosanskog biskupa, kojemu sa svoje strane Koloman pokloni 
Đakovo. 

No Ninoslav je samo prividno prigrlio katoličku vjeru; srcem je ostao 
uz bogumile, koji se u to doba sve više šire po Bosni, a odatle i po Hrvat¬ 
skoj. Ugarski kralj Bela IV. nije radi teških ratova mogao posvećivati veću 
pažnju Bosni, pa se je Ninoslav osilio i miješao se pače u borbu između Splita 
i Trogira, pomažući Splićane protiv kraljevskih pristaša Trogirana. Sklopio 
je i savez s Dubrovčanima protiv srpskih kraljeva Stjepana Vladislava i 
Stjepana Uroša I. U posljednje dane izmirio se je s papom Inocentom IV. 
Naslijedio ga je rođak Prijezda I. (1250.—1255.) »vjeran ban« Bele IV.; on 

Kako je pak kralj Tvrtko bio po majci bliži potomak Bri¬ 
birskih knezova, negdašnjih nasljednih banova Hrvatske i Dal¬ 
macije i gospodara Bosne, a Sigismund opet na najokrutniji način 
znao ubijati svoje protivnike, vezujući ih konjima za repove, ra¬ 
zumljivo je, da su hrvatski ligaši bolje stisnuli svoje redove i 
okupili se oko Tvrtka. Bosanski kralj predobiva za sebe redom sve 
gradove u Dalmaciji. Klis prvi diže njegovu zastavu, a Vranu 
uzalud pokušavaše osvojiti Sigismundova vojska, jer ju je hra¬ 
bro branio templarski prior Ivan Paližna. Iz tih su gradova na¬ 
padali ligaši primorske gradove, da im stanovnici nisu bili si¬ 
gurni izići izvan gradskih zidova. 

Trogirani se od primoraca prvi pokloniše Tvrtku, a kroz 
dvije godine i ostali gradovi na kopnu, te otoci Brač, Hvar i Kor¬ 
čula. Iz Bosne su ligaše provaljivali i u Slavoniju. Sigismund 
nije imao dosta novca, pa nije mogao držati veću vojsku. I tako 

drži u svojoj vlasti i Hum, koji je Srbima oduzeo već herceg Koloman. Tako 
je Bosna bila razdijeljena na oblast oko izvora Bosne, gdje je vladao Pri¬ 
jezda i na oblast Soli i Usora, gdje postavljaju ugarsko-hrvatski kraljevi 
svoje pouzdanike za banove. 

Prijezdu I. naslijediše sinovi mu Prijezda II. i Stjepan I. (oko 1287.— 
1290.), a njih Prijezdin sin Stjepan II. Kotroman (1290.—1313.); taj je bio 
u rodu s Pavlom Šubićem Bribirskim, koji se 7. travnja 1299. prozva gospo¬ 
darom Bosne. 

' U to doba spominje se kao gospodar Donjih krajeva knez Hrvatin, ro¬ 
đak hrvatskoga bana Pavla Šubića, kojega Hrvatin priznaje svojim patro¬ 
nom. Donji krajevi su bili neznatan teritorij na zapadu Vrbasa, ali su se s 
vremenom sve više povećavali prema zapadu i jugu. I Hrvatinici su pristali 
uz neprijatelje bana Mladena II. Šubića, poslije čijeg pada Bosnom vlada, 
Stjepan III. Kotromanić (1314.—1353.), saveznik Karla I. On je Završje, 
Duvno, Livno i Glamoč odcijepio od Hrvatske i zauzeo Hum, otevši ga Srbi¬ 
ma. Stjepan Kotromanić, kao tast Ljudevita Velikoga proširio je svoju vlast 
na štetu Hrvatske i Srbije, otvorivši svojoj državi izlaz na more (Krajina od 
Cetina do Neretve) i tako snažnu i uglednu ostavio Bosnu svome nasljedniku 
i sinovcu Stjepanu Tvrtku I. (1354.—1391.), sinu Vladislava Kotromanića i 
Jelene, kćeri Jurja II. Bribirskoga. Tvrtko je u početku vladanja imao mno¬ 
go neprilika radi pobunjene vlastele, a napose kad mu Ljudevit Veliki oduže 
Hum kao miraz svoje žene, a rođakinje Tvrtkove, Jelisave. Odbivši sretno 
vojske Ljudevitove, a izmirivši se s pobunjenicima Tvrtko učvrsti svoju vlast 
i po smrti Dušana Silnog i Ljudevita Velikog on zauzimlje dijelove njihovih 
oblasti i postaje najmoćniji bosanski vladar. 



g, 1390., tri stotine godina iza smrti posljednjega Trpimirovića 
Stjepana II., dobila je Hrvatska opet kralja svoje krvi i jezika: 
Tvrtko se prozva Kraljem Hrvatske i Dalmacije — godinu da¬ 
na iza boja na Kosovu polju, gdje je pala Srbija. 

Kralj Tvrtko bio je sada jaka brana protiv Turaka i Sigis- 
munda i jedina nada Hrvata. No i te nestade, kad su na nesreću 
umrla g. 1391. dva glavna predstavnika hrvatske otporne snage: 
kralj Tvrtko i Ivan Paližna. 

Tvrtka je naslijedio brat mu Stjepan Dabiša, neodlučan i 
slab vladar. Važno je ipak, da se on naziva kraljem Hrvatske i 
Dalmacije, a povelje dalmatinskih gradova doista i počinju ri¬ 
ječima: »Za vladanja Stjepana Dabiše kralja Bosne, Raše, Dal¬ 
macije i Hrvatske«. Banom hrvatskim i dalmatinskim Dabiša je 
imenovao vojvodu Hrvoju Hrvatinića. Ali se u isto vrijeme i 
napuljski mladi kralj LADISLAV I. nazivlje kraljem Hrvatske 
i Dalmacije (1386.—1414.) i postavlja Ivana Horvata za svoga 
namjesnika u Hrvatskoj i Ugarskoj. Ladislav postavi za bana 
istoga Hrvoju i obasu darovnicama njegov rod. Ista dakle po¬ 
java kao za Pavla Šubića Bribirskoga. 

Ali Hrvatska nije mogla biti kondominij dvojice kraljeva, 
a uz to se još boriti i protiv Sigismunđa. Ovaj je imao uza se 
Ivana Frankopana, koji je bio u to doba najbogatiji velikaš u 
Hrvatskoj. 

Dabiša ne bijaše dorastao ovome položaju i on nakon tri go¬ 
dine sklopi ugovor u Đakovu (1393.) sa Sigismundom, po koje¬ 
mu ostavlja svoju državu po svojoj smrti Sigismundu, a PIrvatsku 
i Dalmaciju mu odmah predaje. Likvidacija hrvatskog pokreta 
bijaše po tomu samo pitanje vremena. Ladislav nije pomagao 
svoje pristaše, i oni se povukoše u Bosnu, ali budu kod Dobora 
1394. potučeni. Zarobljeni Ivan Horvat bude na zahtjev kraljice 
Marije vezan konju za rep i povlačen po ulicama grada Pečuha, 
usijanim kliještima mučen i onda sasječen, a dijelovi njegova ti¬ 
jela budu po gradskim vratima obješeni. 

Drugi zarobljenici, među njima trideset i jedan plemić, bu¬ 
du dovedeni pred Sigismunđa, ali mu se nijedan ne htjede po¬ 
kloniti, niti za milost moliti, i za to ih dade Sigismund redom 


pogubiti. Tako su junački umirali za slobodu Hrvatske plemići 
naši i velikaši. Doskora je zadesio i novi udarac hrvatske ustaše, 
jer Sigismundovi ljudi sasjekoše g. 1397. na saboru u Križevcima 
vođu ustaša Stjepana Lackovića pred Sigismundovim očima, 
premda mu ovaj bijaše obećao, da mu se ne će ništa zla dogoditi. 
Kralj Ladislav nakon što su ugarski velikaši uhvatili raskala¬ 
šenoga i lakoumnog Sigismunđa i stavili ga u zatvor, doplovi u 
Dalmaciju, okruni se g. 1403. u Zadru za ugarsko-hrvatskoga 
kralja, a nato imenuje Hrvoju Hrvatinića splitskim hercegom i 
svojim namjesnikom u Hrvatskoj i Dalmaciji. Hrvoje je u Bo¬ 
sni namještao i skidao kraljeve po svojoj volji, ali ipak nije 
imao jače koncepcije, da nastavi djelo Paližne i braće Horvata; 
inače bijaše on tip prkosnoga, a i lukavoga velikaša. Sigismund 
oslobodivši se sužanjstva provali u Bosnu i zarobi kralja Tvrtka 
II., našto mu se pokloni i herceg Hrvoje. Kralj Ladislav, za ko¬ 
jega su Hrvati lijevali krv i davali živote, proda kao dobar trgo¬ 
vac 1409. g. Veneciji sva svoja prava na Dalmaciju za 100.000 
dukata. Punomoćnici njegovi dobiše pri tome poslu 1.200 dukata 
nagrade od Mletaka za iskazane im usluge. 

Tako izdajom svoga vladara pade grad Zadar, koji se je 
dugo opirao Veneciji, grad, u kojem se je pred šest godina taj 
vladar okrunio i zakleo, da će čuvati svoju kraljevinu cjelovitu. 

Sigismund nije imao volje, da preuzme dalmatinske gradove, 
ali je htio po što po to skučiti bosanskoga velikaša Hrvoju Hrva¬ 
tinića. Provali u njegovu zemlju, ali Hrvoje pozva Turke u po¬ 
moć i potuče Sigismundovu vojsku kod Doboja (g. 1415.).* Turci 
provale u samu Hrvatsku pa i u Štajersku. To je njihova prva 
provala u Hrvatsku. G. 1416. umre starac Hrvoje, ponosan, što 
nije bio lično pobijeđen, ali je Bosna i njegovom krivnjom već 
stajala na rubu propasti. 

* U boju ;su tom bili zarobljeni svi vojskovođe ugarsfco-slavonske vojske. 
Hrvoje dade slavonskog bana Pavla Čupora zašiti u bikovlju kožu pa ga živa 
baciti u rijeku rugajući mu se: »Ti, koji si se nekada u ljudskoj spodobi po¬ 
služio bikovljim glasom, podiči se sada i bikovljitm likom!« Hrvoje je time 
nišanio na Čuporovu pogrdu, kad je ovaj na Sigismundovom dvoru mučući 
oponašao Hrvojin govor. 

Hrvatski pokret je time bio skršen. No premda nije uspio u 
onim granicama, kako je bio zamišljen, ulio je ipak u dušu 
hrvatskoga naroda samosvijest otpora, i njim je zaustavljen onaj 
proces, kojim su Anžuvinci mislili sravniti sve velikaše i pomalo 
centralistički povezati neodvojivo Hrvatsku s Ugarskom. Pa ako 
su kolovođe pokreta i stradali, to su Sigismundovi pristaše oja¬ 
čali ustupcima, koje im je on morao učiniti, i tako snaga naroda 
kao cjeline nije klonula, nego se je jedna strana tezulje spustila, 
da se druga digne, i ta će se s vremenom jednako oprijeti svakom 
nasilju nad hrvatskim narodom. Nove borbe će otada morati 
Hrvati voditi za svoj opstanak, a u tom će pokazati neviđeno ju¬ 
naštvo i izdržljivost. 

BORBE S TURCIMA 

Turci su narod tursko-tatarskog podrijetla. Jezično pripa¬ 
daju uralo-altajskoj jezičnoj skupini. Pradomovina im je Tur- 
kestan, stepska zemlja u centralnoj Aziji, gdje su živjeli nomad¬ 
skim životom pod šatorima, spremni uvijek na rat i otimačinu. 
Dospjevši u Malu Aziju tu se stalno nastaniše, ali još im osta 
mnoga crta njihova nomadskog življenja. 

Maršal Filipa Dobroga, Bertrandou de la Broquiere, opisuje ih kao 
ljude srednjega stasa, lijepe i radišne, zadovoljne najprostijim jelom (ko¬ 
mad slabo pečena kruha, malo mesa na suncu sušena, sira, voća ili zeleni). 
Spavaju na zemlji. Oblače se lanenom do nogu dugom odjećom. Konji sn 
im brzi i otporni. 

Kao plaćenici služe svakoga gospodara od Kine do zapadne 
Azije. Poput Germana Turci sastavljaju bojne družine, koje no¬ 
se ime svoga poglavice. Tako su se po Otomanu ili Osmanu pro¬ 
zvali Osmanlije. 

Osman (1288.—1326.) je suvremenik Pavla Šubića. On je 
proveo čvrstu organizaciju svoga naroda i doveo ga uz obalu 
Kaspijskog mora u Malu Aziju, koje su pretežni dio držali Sel- 
džuci, druga grana turskog naroda. Osman se dade u službu Sel- 
džuka, kojih je vlast bila oko g. 1300. u opadanju, jer su se mo¬ 
rali opirati mongolskoj invaziji. U Maloj Aziji Osman se do¬ 
skora osili i osnova na ruševinama seldžučkih emirata svoju 


neodvisnu državu, podjarmivši i ono malo gradova, koji još bi¬ 
jahu u bizantskoj vlasti. G. 1326. zauzme Osman Brusu, naj¬ 
važniji grad na Mramorskom moru. No doskora umrije posve 
siromašan kao i prvi arapski kalifi. 

Osmanov nasljednik Orkan (1326.—1360.) dovršio je voj¬ 
ničku organizaciju, osnovavši stalnu vojsku, hitru konjicu i jaku 
pješadiju. Prozvao se je sultanom Osmanlija. 

Njegova konjica (spahije) lako oružana bez defenzivnog oružja nosila 
je krivošiju sablju, luk ili koplje. S ovakovom konjicom teško su se mogli 
ogledati evropski vitezovi u svojim oklopima. Pješadija, janjičari, jezgra su 
turske vojske od Orkanovih vremena. Većinom su to poturčena kršćanska 
djeca, ali usto najžeći krvoloci prema kršćanima. Ne žene se, pa kako ne 
znaju za rod ni roditelje, a nemaju domaćeg ognjišta, žive samo za rat, pa 
su doživotni vojnici, fanatici, kojima nijedna vojska nije bila dorasla. 

Tom čvrstom vojničkom organizacijom postigoše Osmanlije 
brze i velike uspjehe. Zauzeše prolaze, koji vode iz Azije u Evro¬ 
pu i iz Sredozemnoga u Crno more. U njihove ruke padnu redom 
gradovi na Bosporu i Mramornom moru, pa osvojivši Nikome- 
diju i Niceju, eto ih na vratima Carigrada i Evrope. I u građan¬ 
skim su borbama u bizantskom carstvu sudjelovali Osmanlije, 
pozvani u pomoć od samoga cara Ivana Kantakuzena, koji pre- 
dade i svoju kćer Teodoru Orkanu u harem. G. 1356. zauzeše 
Turci potresom srušeno Galipolje, čime su dobili u svoje ruke 
ključ Dardanela i Balkana. 

Evropa se nije sve dotada brinula za događaje na Bosporu. 
Engleska i Francuska vode u to doba krvavi rat (stogodišnji), 
pape su u »babilonskom sužanjstvu« (1309.—1378.), Italija krva¬ 
ri od građanskih borba (Orsini i Colonna) i pučkih prevrata (Co¬ 
la Rienzi). Na Balkanu uto pada jaka brana, koja bi mogla za¬ 
ustaviti prodiranje Turaka. G. 1355. umire naime car Dušan Sil¬ 
ni, a doskora i njegov veliki suvremenik i takmac Ljudevit Ve¬ 
liki (1382.). Turci ne udaraju na Carigrad, nego ga zaobilaze. 
Orkanov sin Murat I. osvaja Drinopolje sa Tracijom, dio Bu¬ 
garske i Macedoniju, a g. 1389. na Kosovu poraženi su Srbi. Tek 
se tada prenu Evropa. Te je godine primirje provedeno između 
Engleske i Francuske, pa Francuzi sudjeluju u Križarskoj vojni 
protiv Turaka, koju je poveo Sigismund. Bajazit, radi brzih po- 

bjeda prozvan »Munja«, potuČe Sigismunda i pomoćne čete fran¬ 
cuskih vitezova (vojsku do 60.000 vojnika) kod Nikopolja 1396. 
tako žestoko, da je Sigismund jedva pobjegao u čamcu niz Crno 
More u Carigrad te se kroz godinu dana nije o njemu ništa zna¬ 
lo. Bajazit bijaše smislio izvrsnu bojnu osnovu te dovabio u stu¬ 
picu smjele, ali prenagle vitezove francuske. Kad im je Sigismund 
već razbitima poslao u pomoć središte svoje vojske i pobjeda 
naginjala kršćanskoj vojsci, obori se sin posljednjega srpskoga 
kneza Lazara, poginulog na Kosovu, Stefan Lazarević na Si- 
gismundovu vojsku s 5.000 svojih vojnika i odluči pobjedu u 
korist Turaka. Stefan Lazarević bio je turski vazal, a bio je u 
rodbinskim vezama s Bajazitom, jer je Bajazit uzeo u svoj harem 

Stefanovu sestru Oliveru. .. v . 

Dalje napredovanje Bajazitovo i pad Carigrada zapriječi 
nova provala Mongola pod Timur-Lenkom, koji također bija¬ 
še Turčin iz Turkestana i pustolov, ali mu je sreća poslužila, da 
je svojom smjelošću osnovao veliko mongolsko carstvo u središ¬ 
njoj Aziji. Iz svoje prijestolnice Samarkanda slao je pobjedo¬ 
nosne svoje čete na sve strane (u Rusiju, Perziju, Mezopotamiju 
i Indiju), pa se je svršetkom 14. vijeka njegova država prostirala 
od Kine do Kavkaza, gdje se je sukobila s Osmanlijama. Tako se 
pograbiše dva Turčina, oba muhamedanca, Timur-Lenk i Bajazit, 
puni ponosa i slavohleplja, i g. 1402. kod Angore podlegne Ba¬ 
jazit. No kad je 1405. pošao protiv Kine, Timur-Lenk umre, a 
država se njegova raspade. Osmanlije opet postanu gospodari 
Male Azije i preuzmu već osvojene krajeve na Balkanu. Baja- 
zitov unuk Murat II. (1421.—1451.) morao je voditi ljute borbe, 
da ponovno podigne sjaj svojega žezla. Njegov sin Muhamed 
II. (1451.—1481.) željan bojne slave, odluči osvojiti Carigrad 
koji sa svojom okolicom bijaše jedini još ostatak negdašnjega 
rimskog carstva. Po položaju i radi svojih utvrda izgledao je 
grad neosvojiv. Posljednji car smjeli i energični Konstantin X. 
Duka uznastoji predobiti za svoju stvar kršćanski Zapad, 
spreman u tu svrhu provesti i sjedinjenje istočne crkve sa za¬ 
padnom. No time je samo otuđio od sebe srca svojih podanika 
i prouzrokovao nemire u Carigradu. Sam veliki admiral izjavi, 

98 


da voli vidjeti u gradu Muhameđov turban nego kardinalski še¬ 
šir. S malom četom Grka (5000) i nešto Genovežana i Mlečana 
(2000) opirao se car junački Turcima, ali pučanstvo nije marilo 
ni za što. Sa silnom vojskom od 200.000 ljudi i 250 brodova 
opsjedahu Turci grad, koji napokon pade u njihove ruke. Mu¬ 
hamed se na svoj način pomoli u veličanstvenoj crkvi Svete So¬ 
fije i tako se ona pretvori u muhamedansku džamiju. 

Sigismund je bez uspjeha ratovao s Turcima, a njegov zet 
i nasljednik Albert Habsburgovac (1438.—1439.) nije mogao radi 
vlastele, koja su ojačala na štetu kraljevske vlasti, dovoljno poma¬ 
gati srpskoga despota Đorđa Brankovića protiv Turaka. Sultan 
Murat II., kojemu je Branković dao kćer svoju za ženu, osvoji g. 
1439. despotovu prijestolnicu Smederevo. Kralj Albert stajaše sa 
svojom vojskom kod Slankamena, odakle se morade povući, jer 
mu vojsku stade moriti srdobolja, od koje pogibe i sam kralj na 
povratku u Beč (nedaleko Đura 1439.). Smrt kraljeva prouzrokova 
nove borbe za prijestolje u Ugarskoj i Hrvatskoj. 

Većina velikaša izabra na saboru u Budimu za kralja polj¬ 
skoga kraljevića ZJladislava Jagelovića, ali uto rodi udovica Je- 
lisava sina Ladislava Postuma (Posmrče) i dade ga odmah okru¬ 
niti u Stolnom Biogradu krunom sv. Stjepana. No kad je Vladi- 
slav Jagelović prispio u Ugarsku i okrunio se u Stolnom Biogra¬ 
du, proglase velikaši tu krunidbu nevaljalom. 

Vladislav I. Varnenčik (1440.—1444.) obrani s pomoću Ivana 
Talovca, priora vranskog, Beograd, a onda dokrajči građanski rat, 
(za kojega je mnogo stradao Zagreb od njemačkih vojnika cara 
Fridrika III., kojima je zapovijedao Čeh Jan Vitovec). Mirom u 
Đuru 1442. određeno je, da Ladislav Postumus naslijedi kralja 
Vladislava. Kroz to vrijeme je Vladislav sretno ratovao s Turcima 
te mu je vojska pod erdeljskim vojvodom Ivanom Hunyadyjem 
(Sibinjanin Jankom) doprla do Sofije na podnožju Balkana, ali 
se radi zime morala vratiti. Mir, koji je Murat II. ponudio, bu¬ 
de sklopljen na deset godina u Segedinu (13. srpnja 1444.), prem¬ 
da ga Vladislav naskora prekrši i krenu iste godine na Turke, no 
kod Varne na Crnom moru pretrpi težak poraz i sam izgubi život 
(otad prozvan po tome Varnenčik). 

Na saboru u Pešti bude nato izabran za kralja Ladislav IV. 
(1445.—1457.), kojega njemački car Fridrik ne htjede pre¬ 
dati. On mu je naime bio skrbnik i kao takav držao petogo¬ 
dišnje dijete zajedno s krunom sv. Stjepana kod sebe. Zbog toga 
velikaši izabraše gubernatorom kraljevstva junačkog Ivana Hu- 
nyadyja. Ovaj udari na Turke i dopre do Kosova polja g. 1448. 
Ali tu bude od Turaka potučen, a onda zarobljen od Đorđa Bran- 
kovića, koji mu se nije htio pridružiti u ratu na Turke, radi čega 
je Hunyady prolazeći Srbijom nemilo ju opustošio. Oslobodivši 
se doskora tamnice u Smederevu Hunyady je sklopio trogodišnje 
primirje s novim sultanom Mehmedom II. 

Ovoga istog sultana potuče Hunyady pod Beogradom g. 
1456., no doskora umre od kuge, a za njim i njegov pomagač sv. 
Ivan Kapistran. Godinu dana poslije toga umre i kralj Ladislav 
IV., a na saboru u Budimu b ide g. 1458. izabran kraljem sin Iva¬ 
na Hunyadyja Matija Kurvin (1458.—1490.). 

On je podigao pali kraljevski ugled pa je dobrom vojskom 
i uređenim financijama utvrdio obrambenu snagu kraljevstva 
protiv Turaka. Ipak su razmirice velikaša, Matijaševi zapletaji 
s austrijskim vojvodama, češkim kraljem Jurjem Podjebradskim 
i bosanskim kraljem Stjepanom Tomom olakšale prodiranje Tur¬ 
cima. 

Poslije smrti Tvrtka I. razđirale su Bosnu građanske borbe, a kraljevi 
(Dabiša, Stjepan Ostoja, Stjepan Ostojić i Tvrtko II.) nisu mogli upokoriti 
otporne velikaše, a nije ih mogla opametiti ni sve to veća pogibao od Tura¬ 
ka, koji su se učvrstili u gradovima Hodidjedu i Vrhbosni. Velikaši su pače 
zvali Turke, da im sude u njihovim razmiricama. Kralj Stjepan Toma snovao 
je poslije pobjede Hunyadyjeve g. 1456., kako bi oslobodio zemlju od Tu¬ 
raka, koji su preko Bosne provaljivali u Slavoniju, no nije mogao ništa. Po¬ 
kušao je zatim, da ženidbom svoga sina Stjepana s Marom, kćerju Lazara 
Brankovića, baštinicom srpske despotovine, zadobije Srbiju, no to samo ubrza 
konačnu propast Srbije, jer ju sultan Mehmed II., zauzevši Smederevo, pro¬ 
glasi g. 1459. turskim pašalukom. 

Kralj Toma morade ponovno dopustiti Turcima, da preko Bosne pro¬ 
valjuju u Hrvatsku. Njega naslijedi sin mu Stjepan Tomašević (1461.—1463.), 
koji se izmiri s velikašima i okupi ih oko sebe, no već je bilo kasno. Papa 
Pijo II. dade g. 1461. u Jajcu po svojim poslanicima okruniti Stjepana za 
kralja. To je uvrijedilo kralja Matijaša Korvina, koji je smatrao Bosnu svo¬ 


jom. Ipak se Matijaš i kralj Stjepan doskora izmire i Stjepan uskrati danak 
Turcima, nadajući se pomoći Matijaševoj, ali se prevari, jer, kad je Mehmed 
II. poslao vojsku na Bosnu, nije dobio kralj pomoći niotkuda. 

Turci opsjeđnu tvrdi grad Bobovac, a bogomil Radak, zapovjednik gra¬ 
da, preda ga sultanu, nadajući se nagradi, no ovaj ga dade sasjeći. Kralj 
pobjegne iz Jajca prema Hrvatskoj — a Mahmud-paša za njim. I dok se je 
kralj u Ključu odmarao, stigoše i Turci tamo, doznavši po izdajici, da je kralj 
u gradu. Mahmud ponudi kralju, da će mu pokloniti život, ako se preda, a 
sultan će mu dati drugu zemlju mjesto Bosne. Kralj primi ponudu, ali sul¬ 
tan ne odobri pašinu pogodbu, nego prisili kralja, da odredi zapovjednicima 
gradova, neka ih predadu Turcima, a poslije toga proglasivši ništetnom obe¬ 
ćanje Mahmud-paše dade g. 1463. Stjepanu Tomaševiću pod Jajcem odru¬ 
biti glavu. 

Kraljica-majka Katarina pobjegne pješice u Dubrovnik i onda se pre¬ 
veze u Italiju. U Rimu joj se i danas vidi grob. 

»Bosna šaptom pade« — govorili su Hrvati, a Bošnjaci kroz 
vjekove od tog doba postadoše najvjerniji bedem Muhamedove 
vjere i širitelji turske vlasti. Plemstvo se poturči, da zadrži svoja 
imanja. A sada je došao red na Hrvatsku, da se pokloni nepre- 
dobitnim Osmanlijama. 

Turčin je istina slomio tisućljetno bizantsko carstvo, prega¬ 
zio Srbiju i Bugarsku, zauzeo Bosnu, pa će doskora turski paša 
i u Pešti sjedjeti, dospjet će i do carskog Beča, ali premda je val 
turskoga gospodstva žestoko zapljuskivao hrvatske zemlje, i sto¬ 
tine tisuća Hrvata odvodio u ropstvo, da ih porazmjesti po Bal¬ 
kanu, osobito po Bosni — kao raju, koja će obrađivati Turcima 
polja, ipak on Hrvatsku nije preplavio, jer nigda nije nestalo 
hrvatskoga kraljevstva, hrvatskoga bana i hrvatskoga sabora. Još 
su uvijek ostali »ostatci ostataka negda slavnog kraljevstva hrvat¬ 
skoga«, i ti su ostatci ostali svoji, te se nigda nije nad Zagrebom, 
prijestolnicom Hrvatske, vi jala turska zastava, dok Hrvati vode 
borbu više puta na svoju ruku vođeni »kapetanom kraljevstva«, 
kojega sami biraju na svome saboru (od g. 1477. pa dalje). Tom 
su borbom stekli Hrvati časni nadimak: »Predziđe kršćanstva«. 
Užasni su bili prvi časovi tih borba. Hrvatska plemena u blizini 
nepomirljivog susjeda većinom su se u početku ograničavala na 
obranu. Turci pljačkaju dnevno međašne krajine, da borbama 
iznemoglo pučanstvo natjeraju u očaj i tako ga prisile, da ostavi 

pust rodni kraj, a onda će tvrdi gradovi morati sami od sebe pa¬ 
sti. Sa ratnih garišta hrvatskih bježao je svijet ili u tvrde gradove 
ili u planine. I od pitomih krajeva ostade kroz vjekovne bojeve 
gola pustinja. Na sve strane hajduci, odbjegli vojnici, podivljali 
čobani, strašan očaj i bijeda — to je slika na međi između hrvat¬ 
ske još neosvojene zemlje i turske carevine, koja je u svome na¬ 
letu gotovo sve pred sobom obarala. 

Odmah iza pada Bosne god. 1463. provaljuju Turci u Hrvat¬ 
sku i Dalmaciju. Kralj Matija Korvin sačuvao je jedan dio Bo¬ 
sne, pa imenovao redom hrvatske banove za upravitelje tih dije¬ 
lova zemlje. Napokon imenuje Nikolu Iločkoga (1472.—1477.) 
kraljem Bosne i hrvatskim banom, davši mu zadaću, da osvaja 
Bosnu. Tako su Bosna i Hrvatska činile jednu administrativnu 
jedinicu. No Turci su i dalje prodirali. G. 1482. osvoje posljednji 
ostatak Hercegovine — Herceg Novi. Hercezi Vladislav i Vlat¬ 
ko, sinovi Stjepana Vukčića, zakloniše se na hrvatsko tlo. Na sje¬ 
veru dopru pljačkaške turske čete do Kranjske i Štajerske. Hrvat¬ 
ska i Ugarska nalaze se u to vrijeme u plamenu razdora radi iz¬ 
bora nasljednika kralju Matiji Korvinu, koji je umro 1490. U to¬ 
me prevlada konačno Vladislav Jagelović, češki kralj, koji sklopi 
s njemačkim kraljem Maksimilijanom, kasnijim carem, ugovor 
o nasljedstvu habsburške kuće, ako Vladislav umre bez nasljed¬ 
nika. Taj ugovor potvrde s teškom mukom Madžari, dok su ga 
Hrvati priznali 7. ožujka 1491. neovisno od Ugarske. Vladislav 
je izbornom kapitulacijom oslabio financijalnu i vojničku snagu 
svoje države baš u doba, kad je trebala snažna ruka, da drži sve 
sile države zajedno u borbi protiv Turčina. Smutnje u državi 
ponukaše nezakonitog sina Matije Korvina, Ivaniša, inače herce¬ 
ga slavonskog i bana hrvatskog, da se je odrekao svojih časti. 

Banom postade Mirko Derenčin. Bilo je to g. 1492., dok su 
kroz godinu 1491. Turci bili sa 10.000 vojske provalili sve do Za¬ 
greba pa krenuli u Kranjsku. A kad su se vraćali sa 18.000 za¬ 
robljenika, dočekaju ih Hrvati kod Udbine i otmu im roblje, po- 
bivši 9000 Turaka. Ljetopisac Ivan Tomašić iz 16. vijeka kaže 
za knezove Frankopane, da su se tu borili »ne kao ljudi, već kao 
lavovi«. 


G. 1492. sprema se sam car Bajazit na Slavoniju, dio Hrvat¬ 
ske, i na Ugarsku. Mačvanskome banu Lovri Iločkomu ponudi 
smederevski paša u sultanovo ime ugarsku krunu, ako mu preda 
Beograd i Zvornik (u neosvojenom još dijelu Bosne). Ali Hrvat 
odbi ponuđeno mito. 

G. 1493. provale opet Turci iz Bosne pod vodstvom Jakub- 
paše, i nađu se čak u Kranjskoj i Štajerskoj. Na Krbavskom polju 
kod današnje Udbine Hrvati vođeni svojim banom Derenčinom i 
knezovima Ivanom i Bernardinom Frankopanom dočekaju Ja- 
kub-pašu na povratku iz Kranjske. Ban Derenčin silom je tražio 
borbu na otvorenom polju, dok je Ivan Frankopan svjetovao, da 
dočekaju Turke u brdima. A kad ban ne htjede poslušati, dobaci 
mu Ivan Frankopan: »Ti ćeš danas biti početak propasti hrvat¬ 
ske! Bane, nije to po Ugarskoj od grada do grada jahati i kar¬ 
tati se. Danas ćeš vidjeti, kako Turci boj biju«. No ban se je pre¬ 
više pouzdao u svoje, inače priznato, junaštvo. Turci namjeste 
zasjedu i namame hrvatsku vojsku između dvije turske vojske 
te je hametom potuku. O tome tužnom događaju imamo više iz¬ 
vještaja. Do 13.000 junaka pade na tome bojnom polju ili bi za¬ 
robljeno; među ovima je bio i Derenčin i njegov sin. Nesretni je 
ban svojim očima gledao, kako mu sinu Turci glavu sijeku. I kad 
se ban nije htio poturčiti, svaki su mu dan donosili sinovlju gla¬ 
vu i postavljali je na sto zajedno s jelom. U to se doba Čeh Ivan 
Lobković upravo našao u Zadru, na povratku iz Palestine, pa pri¬ 
povijeda, da je vidio svu silu prebjega. Od tih je čuo, kako su 
Turci malo kojem palom junaku glavu odrubili, već su im nosove 
odrezali i poslali sultanu, jer im sultan za svaku glavu daje du¬ 
kat, a to vrijedi i onda, kad pokažu neprijateljski odrezani nos. 

Tu je pao doduše cvijet hrvatskoga plemstva, ali Hrvatska 
nije pala. 

I u tima strašnim prilikama u neposrednoj blizini razboj išta, 
u Novom, piše misal hrvatski pop glagolaš Martinac, od starog; 
plemena Lapčana, koje je pleme bilo u rodu s kraljem Zvonimi¬ 
rom. 

Na svome misalu Martinac upisa uz ostalo i ove riječi: »Ta¬ 
da padoše krepki vitezovi i slavni borci radi vjere Kristove. I 


tada počeše cviliti majke i mnoge udove i drugi ljudi. I bila je u 
tim krajevima tuga velika kod svih živućih na sve strane, kakva 
nije bila od vremena Tatara i Gota i Atile nečastivoga.« 

Idućih godina zaokružili su Turci svoja osvajanja na istoku 
osvojivši Moldaviju, a na zapadu Crnu Goru. Uzaludan je bio 
pokušaj, da Rusija preuzme misiju oslobođenja od Turaka. Ivan 
III. nastojanjem pape Siksta IV. oženio se bastinicom Bizanta 
Sofijom Paleologovom i preuzeo bizantski grb dvoglavog orla 
kao simbol nasljedstva, ali Rusija je još na sebi osjećala rane 
negdašnjega mongolskog gospodstva i nije bila dorasla tolikoj 
zadaći. Turci su zato lakše mogli prodirati kroz Hrvatsku i 
Ugarsku. Hrvati, da se obrane od strašnoga neprijatelja, ogle¬ 
daju se za pomoći s njemačke strane. Car Maksimilijan sklopi 
g. 1491. ugovor o nasljedstvu s ugarsko-hrvatskim kraljem Vla- 
dislavom, pa je i njegova stvar, da pomogne zemlji, koju će prije 
ili poslije baštiniti njegov rod. Ali od njemačke soldateske, ne¬ 
navikle boj biti s Turcima, slabe pomoći. 

Kralj Vladislav slabo je mario za obranu zemlje, velikaši 
se okupili oko dvora, i nemoćni kralj bijaše igračka u njiho¬ 
vim rukama, pa tako sva obrana pade na leđa nižega plemstva, 
a i ovo je, predvođeno u Ugarskoj po banu Zapolji, a u Hr¬ 
vatskoj po Ivanu Korvinu, dostojno izvršilo svoju zadaću. Zato 
na Rakoškom polju blizu Budima zaključi niže plemstvo na 
saboru g. 1505., da se ima smatrati veleizdajnikom, tko pred¬ 
loži tuđinca za ugarsko-hrvatsko prijestolje. Ovim je samosvi- 
jesnim i rodoljubnim zaključkom protiv tuđinaca poništen ugo¬ 
vor između Vladislava i Maksimilijana, pa ipak je kralj Vla¬ 
dislav sankcionirao taj zaključak nižega plemstva, po čemu je 
postao i državnim zakonom. A što je još čudnije, poslije toga 
kralj Vladislav obnovi prvašnje nasljedne ugovore s Habsbur- 
govcima još dva puta: g. 1506. i 1515. Uz takova kralja pro¬ 
pala bi Hrvatska, da srećom nije njome jakom rukom upravljao 
herceg Ivaniš Korvin, nezakoniti sin Matije Korvina. Oženio se 
Beatricom od najmoćnijega tada hrvatskog roda — Frankopana 
— pa je i proživio svoj mladi vijek u Hrvatskoj. Korvin je bio 
pozvaniji nego itko, da nosi kraljevsku krunu, ali mu je smetalo 


njegovo nezakonito podrijetlo. Kao slavonski herceg i ban hr¬ 
vatski junački je odbijao turske navale. Stolovao je u Hrvat¬ 
skom Zagorju (u Krapini) i u Turskoj Hrvatskoj (kako su kas¬ 
nije nazivali kraj oko rijeke Une) u Bišću (Bihać). Ali teški 
napori brzo skršiše njegove sile. Vojujući s Turcima, koje je 
potukao blizu Knina, razboli se od groznice i umre g. 1504. 
u Krapini, gdje je pokopan u pavlinskoj crkvi. Njegova žena 
Beatrica uda se za Jurja Brandenburškog, iz porodice Hohen- 
zollern. Kralj Vladislav je produživao primirje s Turcima, ali 
u Hrvatskoj nije bilo mira. Događalo se je pače, da pri sklapa¬ 
nju primirja sa sultanom Hrvatska nije bila ni spomenuta, pa 
su Turci s indirektnom privolom njezina vlastitog vladara, tu- 
đinca, slobodno vojevali protiv nje. 

Kako je bilo očajno to stanje, pokazuje nam činjenica, da 
se nitko nije otimao za bansku čast. 

A tada uzeše u najočajnijem času obranu hrvatske zemlje 
u svoje ruke — crkveni ljudi. Srećom su Hrvati imali u to ve¬ 
liko doba i velike ljude za biskupe. Banom hrvatskim postade 
g. 1513. PETAR BERISLAVIĆ, vesprimski biskup. Rođen 
u Trogiru, ne htijući živjeti pod mletačkom vlašću, prešao je 
u Hrvatsku. 

Stanje Hrvatske u ovo doba najbolje nam ilustriraju govori naših bi¬ 
skupa Šimuna Kozičić-Benje, rodom iz Zadra, modruškog biskupa i Bernarda 
.Zane , splitskog nadbiskupa. Oni su na crkvenim saborima u Rimu i Lateranu 
dizali glas, da upozore Zapad na tužno stanje kršćana u Hrvatskoj. Na crkve¬ 
nom saboru g. 1513. reče Šimun Kozičić: »Bojim se i budite uvjereni, da će, 
me budete li shodno poduzeli, doći vama na večeru oni (t. j. Turci), s kojima 
smo mi već ručali.« 

Još su se teže riječi čule iz usta splitskog nadbiskupa Bernarda Zane: 
»Dječicu otimlju iz ruku roditelja i s majčinih prsiju trgaju, žene pred očima 
muževa oskvmjuju, djevojke grabe iz majčinog zagrijala, da ih oskvmu i 
osramote. Stare roditelje i rodbinu, kao nepotrebne, sijeku na očigled njihovih 
sinova, mladiće namjesto volova u jaram uprežu i njima oru zemlju. Pa što 
dalje da nastavim? Ja to nisam čuo ni čitao, već gledao ! A to je jednako 
vidjelo po svojim gradovima mojih 12 biskupa sufragana (podložnih). Često, 
tužna mene i nevoljna, stojeći pri službi Božjoj bio sam prisiljen svući crkve¬ 
nu odjeću, latiti se oružja i poletjeti na gradska vrata, da ohrabrim ustra- 
vljeni svijet i tješim ožalošćene, da se krepko opru krutom krvopiji.« 


Na glasove očaja iz Hrvatske poslao je papa Leon X. banu 
Berislaviću u dva maha 57.000 dukata. Tim novcem oboružavši 
svoju vojsku pohita Berislavić, da brani oblast između rijeka Une 
i Kupe. I kod Dubice, a s manjim brojem svojih vojnika potuče 
Berislavić Turke tako, da su se mnogi u divljem bijegu potopili 
u rijekama Savi i Uni (1513). Ime se Berislavićevo pročulo po svi¬ 
jetu, i mnogi hrvatski gradovi uklesaše na svoja vrata dan 16.. 
kolovoza, kao dan pobjede na vječnu uspomenu, a papa Lav X.. 
posla Berislaviću blagoslovljeni mac i klobuk u znak priznanja. 
Turčin sada okrene prema Dalmaciji i stade udarati na gradove 
Knin, Klis i Skradin. Stanje je kraljevo bilo teško, jer su se u 
Ugarskoj pobunili seljaci, koje je Tomo Bakac od Erdedija sku¬ 
pio na križarsku vojnu, i kralj morade uto sklopiti primirje s Tur¬ 
činom. Pobunjene je seljake vodio Juraj Doza. 

Berislavić je ipak morao neprestano biti na oprezu, jer bo¬ 
sanske paše unatoč primirja navaljivahu i uznemirivahu gradove 
i župe »malim ratom«, koji je po shvaćanju turskom bio dopušten, 
i u vrijeme mira, pa se cijenilo, da se njim ne krše pogodbe miia. 

Berislavić je imao opskrbljivati kraljeve gradove hranom i 
oružjem, osobito grad Jajce u Bosni, koji je stajao kao otok u 
osmanlijskom moru, jer su Turci bili sve oko njega osvojili. Oko 
Berislavića kupe se oduševljeno odvjetci negdašnjeg plemena 
Šubića-Bribirskih: Ugrinići, Obradići, Krivčići, Stojšići i Zrinski. 
Srećom je sultan Selim I. bio zabavljen ratovanjem na Istoku, u 
Aziji, pa su na hrvatske zemlje navaljivali samo Bošnjaci. Ali su 
i te manje navale nanosile Hrvatskoj neizmjerne štete, jer su joj 
granice bile vrlo duge, pa se teško dalo manevrirati s malom voj¬ 
skom. Godinu dana poslije Berislavićeve pobjede upadnu Turci 
u Liku i Krbavu i odvedu u ropstvo 3000 ljudi, zaplijenivši 
12.000 krupne i 80.000 sitne stoke. A to su samo pojedinačni pri¬ 
zori svagdašnje borbe i tragedije hrvatskoga naroda, koji je sta¬ 
jao na braniku Evrope, premda je mogao gospodovati i tuđe 
zemlje osvajati, da se je htio predati Turcima. Berislavić se je 
ogledao za pomoć na papinom dvoru i po Evropi. Leon X. pro¬ 
glasi križarsku vojnu, ali se ona nigda nije povela, jer se nisu oda¬ 
zvali kršćanski vladari. Kralj Vladislav nije mario mnogo za 

obranu Hrvatske, a nije ni imao novca, jer su velikaši oplijenili 
državna dobra i blagajnu. Venecija i Dubrovnik bojali su se Tu¬ 
raka te su smicalicama i izgovorima zavaravali bana. Tako je 
Berislavić sam o svojoj muci morao braniti domovinu. Zalagao 
je i gradove, da namakne dosta novca. G. 1515. provali u Bosnu, 
da zada posla neprijatelju u njegovoj vlastitoj zemlji, ali bude 
odbijen. I da nije Selim I. bio uto zabavljen ratom u Egiptu, teško 
bi Hrvatsku spasila i sva ustrajnost i hrabrost banova. Jajce se 
jedva održa, a kako je grad bio opkoljen samim turskim tvrđa¬ 
vama, morao je ban silom prokrčiti prolaz do grada, da mu do¬ 
nese hrane i oružja. G. 1516. umre slabi kralj Vladislav, a nasli¬ 
jedi ga LJUDEVIT II. JAGELOVIĆ (1516.—1526.), dijete od 
deset godina. 

Položaj bijaše sada upravo očajan. Selim I. svladavši Per¬ 
ziju i zauzevši Armeniju, Kurdistan, Mezopotamiju, Egipat, Si¬ 
riju i Palestinu spremao se navaliti na Ugarsku i Hrvatsku, gdje 
je na prijestolje došlo dijete. Berislavić sam piše papi, da je bez 
novca, jer je za obranu zemlje potrošio sav novac, i svoj i svojih 
rođaka i prijatelja. Banov poslanik skradinski biskup Toma Niger 
predočio je pogibelj tursku papi tako zorno, te je ovaj obećao, 
da ne će dopustiti, da »predziđe kršćanstva« padne u tursku 
vlast. I doista poslao je odmah novca, da se poprave hrvatski 
gradovi na turskoj granici. Toma Niger pođe i k caru Karlu V., 
a taj tom zgodom učini za Hrvatsku jedino to, da je preporučio 
papi, neka Berislavića imenuje kardinalom. Venecija se je upravo 
veselila svakoj nedaći banovoj, a velikaši oko kralja toliko su 
ozlovoljili Berislavića, da je u travnju 1518. otišao iz Budima i 
ne oprostivši se s njima, i vratio se kući. I dok se on tako otima 
turskoj najezdi, mletački poslanik javlja svojoj gospodi, »da se 
pod upravom ovoga bana nije dogodila još nijedna dobra stvar«. 
A i mladi kralj kori bana, dok je Jajce u tolikoj nevolji, da je 
posada ne samo ostala bez hrane, nego nije imala ni drugih rat¬ 
nih potreba. Zato, kad su jednom Turci ispod Jajca prolazili 
s hranom, provale Hrvati iz Jajca, misleći, da je bolje umrijeti 
od mača nego od gladi. Obore se sa svom žestinom na Turke i 
do jednoga sasijeku, domogavši se tako hrane za neko vrijeme. 

A g. 1519. donese opet ban hrane teško iskušanim junacima; no 
sada se trgnu i Mleci, jer padne li Jajce, eto Turaka na nji¬ 
hovoj granici. Ali poslanik banov Toma Niger vraćajući se s utje- 
šljivim pismom od cara kući — nije više našao bana na životu. 
Hrvati su naime po Tomi Nigeru zaprijetili cijelome svijetu, da 
će se pokoriti Turcima, ako im Evropa ne pomogne, i da će pu¬ 
stiti Turcima prolaz kroz svoju zemlju. Ipak toga ne ucinise. Ban 
je posljednje sile upirao, a Turci se grozili, da ce svakih četrnaest 
dana dolaziti Hrvatima u pohode. Na jednom takvom pohodu 
razbijeni, bježali su pred banom, a vojska u junačkom zanosu 
goneći dušmane mnogo se udaljila od bana. Banu je konj posrnuo 
preko jednoga debla i dok se on spremao da ponovno uzjaši, na¬ 
vali šezdeset Turaka na nj i nakon viteške obrane pade Petar Be- 
rislavić (1520.). Za nj su govorili, da je Hrvatima »više otac nego 

ban«, a Hrvatska ostade smrću njegovom bez branitelja. 

Kralj Ljudevit II. bijaše lakouman čovjek, koji se nije bri¬ 
nuo ni za što, te je njegova bliža okolina grabila svaki dukat, koji 
je kanuo u državnu blagajnu. Dvorski kancelar bijaše ostrogonski 
nadbiskup, sin postolara, a bez značaja i poštenja, kako nam svje¬ 
doči Burgio, papinski poslanik na dvoru u Budimu. Kralj je mi¬ 
slio samo na lov i zabave, te više puta nije imao sto za večeru, a 
obuvao je i poderane čizme. Ni vjeresije nije već nigdje uživao, 
te je kancelar Salkaj uzimao novac na svoje ime, jer na kraljevo 
nije nitko davao. Zato ni vojske nije mogao držati na okupu. Uto 
baci nesmotreno u tamnicu turskog poslanika, i time razjari Su- 
1 ej mana II. Ovaj prijeđe Savu, a vojska mu se razlije po Slavo¬ 
niji; on zauzme Zemun, koji je branio Hrvat Marko Skoblic; 
ovoga ranjenog i zarobljenog dade Sulejman baciti pred bijesna 
slona, jer se ne htjede poturčiti. Sulejman stade udarati na Beo¬ 
grad. No njegovo stanovništvo ne htjede dugo trpjeti oskudicu i 
grad se preda (g. 1521.). Još je jedina brana turskoj poplavi 
grad Jajce. Kralj šalje braniocima samo lijepa obećanja, ali bez 
ikakove pomoći. A to se događa redom i drugim gradovima po 
Hrvatskoj. Novi ban Ivan Karlović suzbija sa svom snagom Tur¬ 
ke, ali oni stalno napreduju. G. 1522. osvoje Knin. I opet se 
Hrvati obraćaju evropskim dvorovima tražeći pomoć. 

BERNARDIN FRANKOPAN, starac od 82 godine, dolazi u rujnu 1522. 
u Mletke, a 19. studenoga eno ga već na njemačkom državnom saboru u 
Niimbergu, gdje latinskim jezikom opisuje tegobe svoga naroda: »Ja dođoh 
pred Vas, svijetli knezovi i slavna gospodo, da Vam živom riječju navijestim, 
kolika pogibao prijeti od Turčina najprije Hrvatskoj, a zatim preko nje i 
Vašim zemljama u susjedstvu Hrvatske, i da Vas osobito na to podsjetim, 
da je Hrvatska štit i prag kršćanstva. Zato Vas molim uime cijele Hrvatske, 
šta više uime svega kršćanstva, da već jednom pružite pomoć toj zemlji, 
koja, čemu nema drugdje primjera, sama odbija turske navale sve od 
onoga dana, kad je Carigrad pao. Naš svijetli kralj Ljudevit, otkad je izgubio 
svoj najtvrđi grad, Beograd, ne može nas pomagati ni braniti. Turčina se pak 
treba bojati, jer se je strašno osilio. Sa suznim očima Vam spominjem, kako 
je taj divlji naš neprijatelj preko sto naših gradova što porušio, što osvojio, 
i kako je u našoj zemlji počinio neizrecive okrutnosti, koje sam ja nesretnik 
na svoje oci gledao. Pomislite, koliki bi jadi nastali u kršćanskom svijetu, da 
Hrvatska po nesreći padne. 1 o 1 tbi se radi, kad susjedova kuća gori. Da se 
Turčin po nesreći dočepa Hrvatske, teško bi ga odande istisnule vojske svega 
kršćanstva, jer je Hrvatska takova po svojoj prirodi i takvi su joj gradovi. 
Mi ne ćemo .prosjačiti onako, kao što sam ja vidio u Rimu, da čine mnogi 
ugledni muževi iz Grčke, Mizije, Srbije i Albanije. Ako nas ostavite bez po¬ 
moći, jedno će se dogoditi od ovoga: ili će Hrvati primiti turske ponude i 
tako se podložiti, ili će ostaviti svoju postojbinu, te se radije potucati po svi¬ 
jetu od nemila do nećiaga, nego da dođu u tursko ropstvo.« 

Istu prijetnju iznio je i Bernardinov sin Krsto pred papom Hadrija- 
nom VI. u ime cijele Hrvatske, tužeći se, kako mu je otac u Nurnbergu do¬ 
bio samo prazna obećanja. Tužno, ali i ponosno zvuče riječi ovoga hrvatskog 
velikaša: 

»Mi se branimo već sedamdeset godina bez ikakove pomoći od kršćan¬ 
skih vladara, a to se nije dogodilo nijednome kršćanskom kraljevstvu. Ali 
dalje ne možemo«. 

Ima povjesničara, koji kažu, da je bitka na Krbavskom polju (1493.) 
za Hrvate ono, što je Kosovo za Srbe, ali to ne stoji. Srbija poslije Kosova 
životari samo kao turska vazalna zemlja, a g. 1459. postaje konačno potpuni 
turski pašaluk, dok Hrvatska nikad nije pala, već se je, iako sva krvava, bo¬ 
rila dalje na udivljenje svijeta, dok o Ugarskoj piše u to doba papin poslanik 
na Budimskom dvoru Burgio: »Kad bi se Ugarska mogla i za cijenu od 3 fo¬ 
rinte spasti od ruba propasti, ne bi se našla ni tri čovjeka, koji bi htjeli za 
nju tu žrtvu prinijeti«. 

Kralj Ljudevit piše opet 1. prosinca 1522. svome peharniku Franji Ba- 
ćanu iz Praga ovo: »Želim, da Ti k meni ovamo dođeš. Uzmi sa sobom svoga 
konja i oružje za junačke igre. Hoću svakako da se naužijem veselih dana. 
Svome blagajniku dao sam nalog, da Ti pošalje trošak«. U Hrvatskoj pak 

vode velikaši drugačije junačke igre s Turcima; tu narod od poroda pa do 
groba nije vidio veselih dana, krvareći na bojnom polju, dok kralj nema 
novaca, ni da pokrpa zidove kraljevskih gradova na pomolu Turaka. 

Koje čudo, da su se Hrvati u takovim prilikama ogledali za 
drugim kraljem, a taj je bio Ljudevitov šurjak Ferdinand, nad¬ 
vojvoda austrijski i brat cara Karla V. Od njega su se nadali 
pomoći, a on ih je doista i pomagao, voleći se boriti s Turcima u 
Hrvatskoj nego li u svojim zemljama. Ferdinand potiče i Ljude¬ 
vita, da vodi brigu za Hrvatsku, jer »Turci ne će mirovati, nego 
će na prejadnu Hrvatsku udarati, dok je napokon ne pokore« 
(6. XII. 1523.). Dva mjeseca kasnije opet piše Ljudevitu, neka 
svim mogućim silama pomogne »toj opustošenoj i iscrpljenoj 
Hrvatskoj«. Ferdinandovi kapetani Orlovčić i Kružić brane gra¬ 
dove Senj i Klis. Ban Ivan Karlović potpuno je osiromašio bra¬ 
neći Hrvatsku, a kad je dvor 1524.—1525. nametnuo za banove 
Ivana Tahija, koji nije ni vidio Turčina, i Franju Baćana, svoje 
ljubimce, tada je i bansko dostojanstvo izgubilo onaj ugled, koji 
je oduvijek uživalo među Hrvatima. 

O tome piše baš g. 1525. mletački poslanik Vincenzo Guidotto ovo: 
»Druga čast u državi kralja Ljudevita među svjetovnjacima jest ban ili ka¬ 
petan Hrvatske, koji je kao podkralj toga kraljevstva, te ga je dužan braniti, 
ali je sada to dostojanstvo gotovo posve poništeno«. 

A kad nije više bilo banova, kakovi su bili Berislavić i Kar¬ 
lović, onda su pojedini hrvatski velikaši na svoju ruku poduzi¬ 
mali bojne pothvate, dostojne termopilskoga junaka Leonide. 
Među ovima se osobito odlikova KNEZ KRSTO FRANKOPAN, 
sin Bernardina i princeze Lujze Aragonske. 

U mladosti svojoj vojevao je u službi cara Maksimilijana 
protiv Mletaka. Mlecima je oteo svu Furlandsku, ali konačno 
bude zarobljen. Njegova žena Apolonija, sestra kardinala Langa, 
dragovoljno se dade u sužanjstvo, da dijeli sudbinu svoga muža. 
Na zauzimanje francuskoga kralja Franje bude ovome predan, 
a g. 1519. oslobađa se sužanjstva i 1523. vraća se u domovinu. 
G. 1524. nalazimo ga već na budimskome dvoru. 

Koncem ožujka 1525. stigne u Budim Jure Mrsić iz Jajca, 
i tu iznese u državnom vijeću sve nevolje toga grada. Kazivao je 


Između ostalih strahota, kako je jedna majka gledajući, gdje joj 
dijete umire od gladi, bacila ga u groznoj muci u Vrbas. I Krsto 
Frankopan, koji je te vijesti slušao, reče potišten: »Kad je to 
Mrsić spomenuo, umalo da mi nije srce od boli puklo. Rekao sam 
odmah kralju, da ću ja pokušati, ne bi li se onim ljudima dalo 
pomoći, istaknuvši, koliko bih trebao vojske i topova«. 

No uza sva obećanja niti je kralj što dao niti su se Ugri ga¬ 
nuli. Zato Frankopan sam skupi vojsku, a i banovi, inače nevri¬ 
jedni Tahi i Baćan, stupe pod njegovu zastavu. 

Dne 7. lipnja 1525. prijeđe Krsto s malom četom preko 
Save, a putem naraste njegova vojska na šest tisuća momaka. 
Turci se nisu ni usudili dočekati njegovu navalu, već su uzmicali. 
Velike poteškoće zadavala je knezu dobava hrane kroz klance i 
gudure, gdje su Turci u zasjedama čekali. Za četiri dana stigne 
knez u Jajce (11. lipnja 1525.), i praćen blagoslovom žena, nejake 
dječice i iznemoglih staraca pa smalaksalih junaka vrati se istim 
putem preko Save, vodeći uz put teške bojeve s Turcima, i izgu¬ 
bivši u svemu tek trideset junaka. 

Ime se Frankopanovo pročulo po svijetu radi toga junačkog 
pothvata, a plemstvo zatraži, da se Krsto imenuje banom. Krsto 
je međutim očekivao, da će mu kralj povratiti grad Senj, koji je 
Matija Korvin bio oduzeo njegovu rodu. A mjesto svega toga 
doživi u kraljevskom vijeću nemilu uvredu od kraljevog kan¬ 
celara, nevrijednoga nadbiskupa Salkaja, koji mu dobaci, da 
»laže«. Krsto odgovori na tu uvredu tako, da je Salkaja udario 
po licu, a kralj dade Frankopana zatvoriti. Oslobodivši se za¬ 
tvora ode Krsto kući zavjerivši se, da ga ne će više vidjeti kra¬ 
ljevski dvor. I Hrvati, videći, da nemaju od kralja što očekivati, 
sazovu za dan 25. siječnja 1526. sabor u Križevce, da »potraže 
drugoga gospodina, koji će ih braniti«, misleći pritom na Ferdi¬ 
nanda, nadvojvodu austrijskoga, koji je, kako izvješćuje papin 
poslanik Burgio, s veseljem očekivao, »da bi se mogao proglasiti 
kraljem Bosne, jer Bosna pripada Hrvatskoj«. Hrvati nisu više 
marili ni za kralja Ljudevita ni za njegova bana Baćana. Ferdi¬ 
nand je već držao u Hrvatskoj svoju vojsku pod vrhovnim ka¬ 
petanom Nikolom Jurišićem. 


BITKA NA MOHACKOM POLJU 

Iste godine odluči Sulejman II. osvojiti Ugarsku. Ovdje su 
se međutim slabo pripremali za rat. Tek se je nešto kralj prenuo, 
kad su došli glasovi, da je Sulejman već krenuo iz Carigrada sa 
100.000 ljudi i 300 topova. Kralj dade po zemlji nositi krvav 
mač kao znak strašne pogibli, pozivajući sve plemstvo u pomoć. 
Vojska nije bila još skupljena, a kralj još nije ni znao, kome da 
preda zapovjedništvo. 

Iz jednoga madžarskog izvora prevodi kroničar Ivan To- 
mašić na latinski jezik ove riječi: »Ugri, koji su tada pod Ljude¬ 
vitom vojevali, nisu imali nikakove ratne vještine, nego su oda- 
vali samo neku drsku smjelost i zvjerski bijes, kojima su mislili 
sve Turke već pri prvom sudaru progutati«. A poznati već Bur- 
gio izvješćuje: »Neprijatelj je već na međi, a mi nemamo ni 
jednoga topa. Kralj Ljudevit ne govori o opasnosti, niti je pravo 
poznaje. Spava do podneva, a onda tek ide u vijeće. I tako ostaje 
nemoćan, jer nikome pravo ne vjeruje«. 

Početkom srpnja 1526. već je turska vojska harala po Sri¬ 
jemu i Slavoniji. Tada se tek Ljudevit odvaži, da pođe glavom 
na bojište. Velikaši su se naime izgovarali, da su dužni samo kra¬ 
lja slijediti, a ne njegova palatina. Nekoji razboritiji su svjetova- 
li, da kralj ipak ne pođe na bojište, jer su slutili, da će Ugarska 
pasti u bezizgledan položaj, ako kralj slučajno pogine. Kancelar 
Brodarić je predlagao, da se počeka Krsto Frankopan, koji se bi¬ 
jaše uto baš vratio iz Njemačke. Kralj je i njemu pisao, da se 
požuri, i na pismu vlastitom rukom dodao: Brzo, brzo, brzo. I 
Krsto, zaboravivši na krvavu uvredu, poruči mu, neka se ne za¬ 
meće bitka prije njegova dolaska. A kad je kancelar Brodarić u 
kraljevskom vijeću svjetovao, da se svakako počeka, dok dođu 
Hrvati, »ljudi ratoborni«, stadoše se neki velikaši buniti protiv 
toga, da se ne bi prepuštala slava Hrvatima i ustupila čast banu 
i Frankopanima. 

Bitku zametnu Turci 29. kolovoza u 3 sata popodne i potuku 
hametom Ljudevitovu vojsku. Sam kralj zaglavi u jednom potoku 
bježeći pred Turcima. Knez Frankopan stigne poslije bitke u 

Zagreb, gdje od kanonika i građana posudi jedva 350 dukata za 
svoju vojsku. Na glas o Mohačkoj katastrofi kraljica pobjegne 
iz Budima. U gradu ostane jedva pedesetak momaka posade, a i 
ti se odmah predadu Sulejmanu. Kraljevstvo osta bezglavo i u 
rasulu, a puk se poče spremati na bijeg. Hrvatsku spase u taj čas 
Krsto Frankopan. On izda proglas na narod, kojim podiže u na¬ 
rodu pouzdanje, a onda i bez banove privole sazove sabor u Ko¬ 
privnicu. Na tom saboru bude Krsto proglašen »skrbnikom i bra¬ 
niteljem kraljevstva«. 


POLITIČKE I KULTURNE PRILIKE KOD HRVATA OD 
NESTANKA NARODNE DINASTIJE DO TURSKE 
NAJEZDE U XVI. VIJEKU 

Ime hrvatskoga kraljevstva ostade i poslije 1102. godine u 
kraljevskom naslovu isto, kakovo je bilo za hrvatskih narodnih 
kraljeva: »Regnum Croatiae et Dalmatiae«. Sam opseg »kraljev¬ 
stva Hrvatske i Dalmacije« mijenjao se je doduše, pa se je i ime 
Hrvatske proširilo iza Gvozda na negdašnju Slavoniju (Posav¬ 
sku Hrvatsku), a ime Dalmacije i na gradove, koji su negda bili 
u Hrvatskoj (Šibenik, Nin, pa na otoke Brač, Hvar i Korčulu, 
koji su nekada pripadali Neretvanskoj oblasti). U drugoj polo¬ 
vici 14. vijeka Bihać je bio u području slavonskom, a Rmanj i 
Unac u hrvatskom, dok je svršetkom 15. vijeka Bihać u Hrvat¬ 
skoj, a tako i Krupa, Kostajnica, Topusko i Dubica. Slavonija je 
obuhvatala zemlju, koja je potpadala pod zagrebačku biskupiju, 
pa se pomalo stala smatrati posebnim upravnim teritorijem u 
hrvatskom kraljevstvu. 

Pod imenom »Slavonia« često se osobito u Rimu i Budimu 
razumije čitavo hrvatsko kraljevstvo, pa se ban ili herceg zovu 
»banus (dux) totius Sclavoniae« (ban čitave Hrvatske). 

Prvi veći gubitak svog teritorija pretrpjela je Hrvatska g. 
1409., kad je Ladislav Napuljski prodao Dalmaciju Mlečićima. 
Otada pa do g. 1420. oni su zauzeli Dalmaciju i još otoke Brač, 

Hvar i Korčulu. G. 1440. oteli su hercegu Stjepanu Vukčiću Po- 
ljica i Omiš, a 1452. Krajinu (zemlju između Cetine i Neretve). 

Hrvatski narod živi kroz ovo razdoblje još nerazdrobljen u 
domovini. K nama dolaze doduše i stranci Talijani, Nijemci, 
Madžari, pa i Francuzi, ali to su malobrojni trgovci po gradovi¬ 
ma. Veći je broj Vlaha (u 14. v.), romaniziranih starosjedilaca, 
koji se pohrvatiše. Ima ih najviše u užoj Hrvatskoj od Cetine do 
Gvozda i tu stanuju u katunima (kotarima, selima). U knežijama 
velikaša imaju svoga glavara. 

Kralj je ugarski ujedno i kralj hrvatski, ali Hrvatska i Ugar¬ 
ska dvije su kraljevine, svaka s posebnom upravom i ustavom. 
Kraljevi iz arpadovske kuće krune se do Bele III. na hrvatskom 
teritoriju,a onda s pristankom Hrvata, koji žele zaštedjeti kru- 
nidbene troškove, jednom se krunidbom krune i za ugarskog i za 
hrvatskog kralja. 

U doba Arpadovića i Anžuvinaca bilo je više hercega, koji 
su upravljali hrvatskim kraljevstvom. Hercezi su bili ili braća ili 
prvorođeni sinovi ili rođaci kraljevi. Bilo je i ženskih glava s tom 
čašću. Tako se spominje Tomazina, majka Andrije Mlečanina: 
»herceginja čitave Slavonije«; herceginja je bila i Margareta 
(1354.—1356.), udova hercega Stjepana. Hercezi vladaju u ime 
kraljevo, a gotovo s kraljevskom vlašću. Imaju svoj dvor i stoluju 
u Zagrebu, Kninu ili Bihaću. Nije li imenovan herceg, onda je u 
Hrvatskoj ban kraljev zamjenik. Bana tuđinci redovno smatraju 
potkraljem, a imenuje ga kralj. U 13. vijeku kraljevi namještaju 
po dva bana, jednoga za Slavoniju, drugoga za Hrvatsku i Dal¬ 
maciju. Ban je morao imati posjeda u hrvatskom kraljevstvu. I 
zaista imenovali su se i jajački, srebrenički pa i mačvanski bani, 
ali ti nisu imali ni vlasti ni časti jednake hrvatskom banskom do¬ 
stojanstvu. Ban i herceg kovahu svoje vlastite novce. Najstarija 
kovnica u Hrvatskoj bijaše u Pakracu (1256.), a poslije je prene¬ 
sena u Zagreb. Upravitelj kovnice (monetar) odgovoran je za 
težinu i vrijednost novca samo banu. Kao uspomena na banov no¬ 
vac, u Dalmaciji zvao se je novac od 10 novčića sve do g. 1918. 
»banica«. Ban je vrhovni sudac i vojskovođa hrvatske vojske, on 
po nalogu kraljevu sazivlje sabore i predsjeda im. 

Kad su dva bana, onda prednost ima onaj »čitave Slavonije«. 

Bana zamjenjuje banovac, kojega imenuje sam ban i to za 
Slavoniju župana zagrebačkog, a za Hrvatsku i Dalmaciju žu¬ 
pana kninskog. Kancelar Hrvatske zvao se protonotar, a biralo 
ga je na saboru plemstvo. Kako su bila dva bana, tako su saboro- 
vala i-dva sabora: jedan za Slavoniju ili u Križevcima ili u Za¬ 
grebu 'ili u Čazmi, a drugi za Hrvatsku i Dalmaciju u Kninu, 
Ninu ili Bihaću (Turska Hrvatska). Tu se raspravlja o svim po¬ 
slovima kraljevstva (porez, vojska, unutarnja uprava, sudovanje). 
Slavonski sabor g. 1442., za građanskog rata između Vladislava 
I. Varnenčika i Ladislava Postuma, prvi put je počeo slati svoje 
nuncije u ugarski sabor, dok sabor hrvatsko-dalmatinski odbija 
i kraljev poziv, da u ugarski sabor šalje svoje nuncije, jer se 
je bojao, da to ne bude na štetu hrvatske samostalnosti. Hrvat¬ 
ska zemlja dijelila se je na županije, koje su nastale od više 
starohrvatskih župa, a na čelu županije još za Arpadovića sta¬ 
jaše župan, imenovan od kralja. Županije se sastaju na svoje 
skupštine obično u župski grad, kojim upravlja kaštelan (grad- 
ščik, porkulab). Kako su Arpadovići razarali starohrvatske župe, 
podijelivši ih kao feud različitim velikašima, to su te župe po¬ 
stale njihova svojina, a prije slobodni Hrvati u župi pretvoriše 
se u kmetove. Župe su se pretvorile u knežije ili gospoštije. Prvi 
je tako počeo raščinjati hrvatski ustav Bela II. (III.), kad je 
krčkom knezu Bartolu darovao župu modrušku u nasljedno ime, 
a za taj »beneficij« knez će pomagati kralja sa 10 oklopnika, kad 
vojuje u zemlji, a sa 4 izvan granica, i to onda, kad bude po¬ 
zvana hrvatska vojska. U župi je negda gospodovalo pleme i 
otud se razvilo plemstvo (12 rodova), koje je obuhvatalo slo¬ 
bodne Hrvate. 

Plemića bez sudbenog postupka ne smije nitko smetati ni u osobi ni 
u imetku, on je podložan samo kralju i nije dužan nikome služiti, vojuje 
samo unutar granica države o svom, a izvan granica o kraljevu trošku; po¬ 
reza nije dužan plaćati. Plemić je član plemena, koje se sastoji od brat¬ 
stva i rodova, a ova posjeduju baštinu, zajedničku općinu, naročito šumu, 
gaj, vodu, pašu. Svi plemići u župi krvna su braća, pa porez, koji župa 
kupi za svoje potrebe, zovu bratske biri; napokon svi plemići skupa sačinja¬ 
vaju narod i smatraju se svi skupa braća; najugledniji brat je kralj. Kad 


se koje bratstvo osili ili kralju omili, onda ono podvrgne sebi plemenite 
ljude i učini ih svojim kmetovima. Kao primjer stare plemenske ustanove 
uščuvala se je poljička župa — knežija. Prva sudbena instancija jest ple¬ 
menski stol. U dalmatinskim gradovima plemstvo se osniva na podrijetlu, a 
u to doba javlja se i u nas od kralja dano (donatarno) plemstvo. 

Osim plemića ima podanika na različnim imanjima; oni ne¬ 
maju baštine i dužni su obavljati za gospodara različite službe, 
je kunovine različna: 10—12 srebrnih dinara. Dvanaest ple¬ 
mićkim imanjima. Posebni stalež čine građani. Razlika je iz¬ 
među dalmatinskih gradova i onih u unutrašnjosti, jer dalma¬ 
tinski građani nisu ravnopravni,*) već se dijele na plemiće i 
pučane, a gradovi nastali u doba Arpadovića imaju ravnopravno 
stanovništvo s gradskim vijećem, kojemu je na čelu gradski su¬ 
dac. Grad ima svoj posjed i svoje kmetove, a ravna se po svo¬ 
me statutu. 

Većina statuta dalmatinskih gradova potječe iz 13.—14. vijeka, a 
osnivaju se na rimskom pravnom pojimanju, no u njima ima i tragova 
hrvatskoga običajnog prava. I drugi hrvatski i slavonski gradovi imaju 
svoje statute, a sačuvalo se i nekoliko kodifikacija običajnog prava. Tako 
Statut vinodolski iz g. 1288., Statut lige kotara ninskoga iz g. 1474. (u 
prijepisu 1744.), Statut vrbnički i krčki iz g. 1388., a najglasovitiji Statut 
poljički iz g. 1440. napisan u »arvackom jeziku«. Inače se je sudilo po obi¬ 
čajnom pravu, gdje nije bilo pisanih pravnih pravila. 

Za troškove kraljevine, a i kralja, skupljao se je porez. 

1. Glavni porez je kunovina (marturina). 

Da je novac zapravo vrijednost onoga, čega ima u zemlji, dokazom je 
i latinska riječ pecunia (od pecus = goveče), a i naša »blago« = novac i 
stoka. Kuna je bilo u staro doba mnogo, a koža joj topla i lijepa, pa su i 
općine na otoku Osoru plaćale mletačkom duždu danak u kuninim kožama. 
Rusi su plaćali danak kožama bijele vjeverice, a novac im je nosio napis: 
kuna. 

No već u 13. vijeku plaća se porez i u novcu, a vrijednost 
je kunovine različna: 10—12 srebrnih dinara. Dvanaest ple¬ 
mena oslobođeno je toga poreza, a kralj je i kasnije oslobađao 
od toga mnoge pojedince i korporacije. 


*) Op. U 13. i 14. vijeku starosjedioci su zatvorili svoje redove i odi¬ 
jelili se od puka kao gradska aristokracija. 

2. Dobit od kovnice. To je najteži porez. Svake godine kovao 
se je novi novac, pa se je stari morao zamjenjivati za novi, a 
pritom se za tri stara dobivalo dva nova, dakle se gubila tre¬ 
ćina. Oko g. 1260. pretvorio se je taj porez u izravni, pa je 
svaki slobodan čovjek plaćao u ime dobiti od kovnice (»lucrum 
camerae«) sedam dinara. 

3. Carine. Dalmatinski gradovi plaćaju taj porez od uvoz- 
nine. Na pr. prihod luke je 1000 dinara srebra. Od toga ide 
biskupu grada i svećenstvu desetina (100 dinara), a preostalih 
900 podijeli se na tri dijela, pa dva dijela (600) pripada kra¬ 
lju, a tek trećinu (300) prima gradska općina. 

U poreze se ubraja i prihod od mitnice i solane, pa različiti 
darovi. 

Za prvih Arpadovića vojska je plemenska, a kasnije se po¬ 
malo pretvara u feudalnu, koju velikaši, gradovi i crkva šalju 
kralju za podijeljene povlastice. Tako je nastao banderijalni 
sustav. Banderij je četa od 500 ljudi. Tko šalje toliki broj voj¬ 
nika, ima pravo, da vojuje pod svojom zastavom (banderijem). 
Tko šalje manji broj, taj se pridružuje tuđoj zastavi (županij¬ 
skoj). Kad je Ljudevit Veliki g. 1358. zavladao istočnom oba¬ 
lom Jadrana, obnovila se je i hrvatska mornarica s admiralom 
na čelu (admiratus regnorum Croatiae et Dalmatiae). 

CRKVENE PRILIKE 

U ovom razdoblju hrvatske povijesti gube primorske bisku¬ 
pije svoju prvotnu važnost. Središte političkog života pomaknulo 
se u unutrašnjost zemlje, pa tako i zagrebački biskupi postaju 
važan politički faktor, mada Arpadovići još nastoje, da na nad¬ 
biskupsku stolicu u Splitu zasjednu ljudi njima skloni. Splitska 
nadbiskupija ima ove područne biskupe: kninskoga, trogirsko¬ 
ga, ninskoga, senjskoga, krbavskoga (u Udbini, poslije u Mo- 
druši i napokon u Novom, i kratko vrijeme u Otočcu), hvarskoga 
i poslije g. 1298. šibenskoga. Teritorij se je njezine jurisdikcije 
znatno umanjio te je spala s visine, na kojoj je bila za narod¬ 
nih vladara. To je pogotovo odonda, kad je zadarska bisku¬ 
pija g. 1154. uzvišena na nadbiskupiju, i podvrgnuta joj bisku¬ 
pija osorska, krčka i rapska. To se je zbilo nastojanjem Vene- 

117 


čije, koja je te biskupije imala u svojoj vlasti, dok je splitski 
nadbiskup bio gorljivi pristaša ugarsko-hrvatskoga kralja, a 
ovaj opet bio pristaša cara Fridrika I. Barbarose. Zagrebačka 
biskupija nadmašuje prostorom sve ostale biskupije u Hrvat¬ 
skoj. Uz svoj kaptol u Zagrebu ima ona još i podružni kaptol 
u Čazmi (1232.). Veći dio današnje Slavonije spadao je pod 
biskupiju pečujsku, a manji pod srijemsku sa sijelom u Bano- 
štoru. Bosanski biskup stoluje u Đakovu. U Hrvatskoj je samo 
priznata katolička crkva i ona uživa izvanredan ugled. U juž¬ 
noj Hrvatskoj bira biskupe kler u sporazumu s građanstvom, 
papa ih potvrđuje, a nadbiskup redi. Nadbiskupu pak palij daje 
papa. Uz prihode od imanja znatan je crkveni dohodak bila 
desetina, koju je dužan biskupu davati plemić i neplemić, ali se 
ovi otimlju od te dužnosti, pa ima primjera, gdje radi desetine 
padaju pod interdikt čitave pokrajine. Zle posljedice avinjon- 
skoga sužanjstva pojavile su se i kod nas, te su prilike upro¬ 
pastile duhovni život. Toma Bakač za Ljudevita II. imao je do 
dvadeset što biskupija što opatija u svojoj ruci, i porazdavao ih 
je u komendu svojim nećacima. 

Pokraj biskupa stanuju uz katedrale i kanonici. To je 
kaptol. Kao i po ostaloj Evropi kaptoli su loca credibilitatis i 
credibilia, t. j. ured, gdje su se ostavljali originali isprava, a 
dobivali vjerodostojni prijepisi, ili se pak originali samo upi¬ 
sivali u registar kaptola. Kaptolska je riznica od kamena i zašti¬ 
ćena od požara (koji često hara u srednjem vijeku), i zato su 
tu isprave na sigurnu mjestu. Kanonici, ili biskup, vazda su čla¬ 
novi komisija, koje uređuju granice različnih prijepornih po¬ 
sjeda (reambulacija). Uz crkvu je, kao i u ranije doba, škola za 
svećenički podmladak. U kaptolu se vazda nalazilo učenih ljudi, 
koji su se bavili knjigom. Mnogi biskupi i svećenici istakoše se 
kao branitelji slavenske službe Božje. Riznice kaptolske su bo¬ 
gat izvor za našu povijest, a osobito se tu ističu kroničari: pop 
Dukljanin, Toma arciđakon splitski i Ivan, arciđakon gorički. 

Crkvena umjetnost. U ovoj nismo u 11. i 12. vijeku nimalo 
zaostajali za ostalom Evropom. Podignute su u romanskom stilu 
u Zadru crkva sv. Stošije, zvonik i samostan sv. Marije, crkva 


sv. Krševana; u Trogiru crkva sv. Ivana Ev. (Opatija benedik¬ 
tinska) i sv. Ivana Ursina (katedrala); na Ugljanu crkva sv. 
Kuzme i Damjana, u Rabu glasoviti zvonik, u Hvaru dva zvo¬ 
nika (sv. Marka i katedrale), u Dubrovniku hodnik franjevač¬ 
kog samostana. Uz te vanredno lijepe građevine, koje su dika 
dalmatinskih gradova, tu su i druga umjetnička djela, kojima 
se svijet i danas divi: portal trogirske katedrale, djelo doma¬ 
ćeg umjetnika Radovana (1240.) koji je tu divnom vještinom 
u kamenu prikazao život dvanaest mjeseci u godini, proroke 
Staroga zavjeta, a na timpanonu je prikazan život Isusov. Osobito 
su lijepa dva lava pod kipovima Adama i Eve, a u crkvi je pro¬ 
povjedaonica — remek djelo romanske umjetnosti. Domaći je 
umjetnik Buvina, suvremenik Radovanov, urezao nadaleko po¬ 
znata vrata na crkvi sv. Dujma, u kojoj je i romanski kor za 
kanonike i propovjedaonica u romanskom slogu. I splitski zvo¬ 
nik je sagrađen u donjem dijelu u romanskom slogu. Iza Gvoz¬ 
da sagrađena je u gotskom stilu stara zagrebačka stolna crkva, 
crkva sv. Marije u Topuskom kao i crkva, koju je u Lepo- 
glavi Pavlinima sagradio Ivaniš Korvin, a dijelom i crkva sv. 
Marka u Zagrebu. U mješovitom stilu gotike i renesanse sagra¬ 
đena je u 15. v. crkva sv. Jakova u Šibeniku (graditelj Matije- 
vić g. 1441). U crkvama (osobito zagrebačkoj) bogate su riznice: 
s kaležima, relikvijarijima, biskupskim štapovima i misnim ru¬ 
hom. U Zadru je raka sv. Šimuna sva od srebra, a darovala ju 
je crkvi oko 1377. Jelisava, žena Ljudevita Velikoga. Raku sv. 
Dujma u Splitu dala je napraviti oko 1409. Jelena Nelepić,. 
žena vojvode Hrvoja. U crkvi sv. Marije u Zadru i danas se: 
čuvaju dva relikvijara u obliku ruke, a dala ih je načiniti Ka¬ 
tarina, žena Sandalja Hranića. 

U to su doba nastale i mnoge glagolske crkvene knjige. Po¬ 
znatije su: 1) »Bečki listići«, najstariji glagolski spomenik, na¬ 
pisan od hrvatske ruke, 2) »Misal kneza Novaka« iz g. 1368. 
Prepisao ga je vlastitom rukom krbavski knez Novak »za svoju 
dušu« i namijenio ga onoj crkvi, u kojoj bude pokopan, 3) 
»Rimski misal« Vatikanske knjižnice, nastao između 1371. do< 
1378., 4) Misal vojvode Hrvoja (oko 1403.); napisao ga je neki 



Butko, a ukrašen je minijaturama. U njemu je i slika vojvode 
Vukčića Hrvatinića na konju, 5) »Reimsko evanđelje« s dva 
pisma; pisano je ćirilicom bugarske redakcije u 12. v. (32 stra¬ 
ne) i glagolicom (62 strane) g. 1395. hrvatskom redakcijom — 
za benediktinski samostan Emaus u Pragu. Za husitskih ratova 
Žiškini vojnici razgrabiše dragocjenosti toga samostana, pa 
tako nestade i ovog evanđelja, dok ga ne nađe kardinal Kar¬ 
lo Lotrinški u Carigradu i 1574. darova ga katedrali u Reimsu. 
Za revolucije pokradoše s njega bogati nakit, a sad se nalazi u 
reimskoj knjižnici. 

Knezovi Frankopani imali su nekoliko misala, a u njihovu 
posjedu bijaše i glasoviti kodeks »Glagolita Clozianus« (10. v.), 
koji je smrću Ivana Frankopana g. 1482. nastradao, jer mu u 
Mlecima pokradoše bogati nakit i knjiga se rasu. 

HABSBURGOVCI NA HRVATSKOM PRIJESTOLJU 

Smrću kralja Ljudevita imali su se realizirati ugovori iz¬ 
među ugarsko-hrvatskih kraljeva i kuće Habsburg (od g. 1463., 
1491., 1506. i 1515.), jer je Ljudevit umro bez potomaka. Ali 
protiv tih ugovora stajao je zaključak sabora na Rakoškom po¬ 
lju g. 1505., da se ne smije tuđinac ni predložiti za ugarsko- 
hrvatskoga kralja. Oni prvi bili su više ugovori privatno pravni, 
sklopljeni među familijama, a ovaj Rakoški zaključak sabora 
bio je inartikulirani zakon državni. 

Uz dosadašnje smutnje eto tako i novih borba za prijestolje. 

Obudovjela kraljica, sestra Ferdinanda Habsburga, radda 
je svim silama za svog brata. I ovaj odmah zatraži veze s hrvat¬ 
skim plemstvom kao bližim susjedima. Na saboru u Koprivnici 
slavonski su plemići izabrali i poslanstvo, koje će poći k Ferdi¬ 
nandu, da se dogovori s njim »glede nekih potreba«. 

Krsto Frankopan nije se pridružio tome poslanstvu, već je 
odbijao Turke od hrvatskih međa, kad su se vraćali ostavljajući 
popaljeni Budim, te njegovom zaslugom ostade veći dio hrvat¬ 
ske zemlje netaknut od turske bujice. I od pobunjenih seljaka, 
koji su iza odlaska Turaka po Ugarskoj pustošili, spase Krsto 

Frankopan Ugarsku, našto ga nekoliko županija ugarskih pro- 
glasiše svojim »skrbnikom i braničem«. No i Frankopan je radio 
za Ferdinanda, koji je već bio izabran za češkoga kralja. Ma¬ 
džari su udarili drugim pravcem, hoteći izabrati kralja domaće 
krvi. 

Najmoćniji od svih velikaša u Ugarskoj bio je Ivan Za¬ 
polja. On je imao vojsku od 10.000 momaka, s kojom nije ni 
došao na Mohač, dok su vođe dvorske stranke redom izginuli u 
mohačkoj bitci. Zapolja je starinom Hrvat iz požeške županije. 
Kod Nove Gradiške još postoji selo Zapolje. No u 16. vijeku 
•velikaši »de Zapolje« već su pomadžareni; ipak kralj Ivan za 
svojim stolom, kad nema drugih gostiju, govori hrvatski sa svo¬ 
jim hrvatskim dostojanstvenicima. Da lakše dobije ugarsku kru¬ 
nu, Zapolja se je namjeravao oženiti kraljicom — udovom Ma¬ 
rijom, ali ona nije htjela izdati pretenzije svoga brata Ferdi¬ 
nanda. Na to Zapolja sazva sabor u Stolni Biograd, gdje bude 
od plemstva i većeg dijela velikaša izabran za kralja s po¬ 
zivom na saborski zaključak na Rakoškom polju 1505., a drugi 
dan (11. studenoga 1526.) redovito okrunjen krunom sv. Stje¬ 
pana. Poslije krunidbe poslan je Hrvat, senjski biskup Franjo 
Jožefić, prijatelj Krste Frankopana u Rim, Veneciju i u Fran¬ 
cusku — da ih predobije za Ivana Zapolju. Pa i Henriku VIII., 
engleskom kralju i drugim dvorovima najavljen je taj izbor. 
Ferdinand je zakasnio, te je sada izgledao suvišnim svaki drugi 
izbor. No ipak ga manjina madžarskih velikaša izabra 16. XII. 
1526. u Požunu za svoga kralja. U Hrvatskoj je Ferdinand imao 
više pristaša, jer su se hrvatski velikaši nadali od Ferdinanda 
pomoći protiv Turaka, a uza nj su pristali i lični protivnici Za- 
poljini. Krstu Frankopana imenovao je kralj Ivan hrvatskim 
banom i vrhovnim kapetanom zemlje između Drave i Dunava. 
S njim pristadoše uz Ivana Zapolju zagrebački biskup Šimun 
Erdedi i Ivan Tahi. 

Pa ipak je Ferdinand imao u Hrvatskoj većinu plemstva 
uza se. Već u listopadu sastadoše se u Cetin-gradu u zapadnoj 
Hrvatskoj Hrvati s Ferdinandovim poslanicima. Ovi su zahti¬ 
jevali, da Hrvati jednostavno priznadu Ferdinanda na osnovi 

familijarnih ugovora 1491., 1505. i 1515. No Hrvati se ne htje¬ 
doše odreći svoga prava izbora, koji opet vezaše uz nekoje nove 
uvjete i želje. 

Savjetnici Ferdinandovi preporučiše i sami Ferdinandu 
uvjete Hrvata ovim riječima: »Hrvati su vazda bili zaslužni za 
slavnu kuću austrijsku i kršćanstvo boreći se protiv žestokih na¬ 
vala turskih s velikom hrabrošću za domovinu, pa zato molimo 
Vaše Veličanstvo, da ih podupre i milostivo sasluša«. Te su 
uvjete hrvatski poslanici iznijeli Ferdinandu, a on ih je zamolio, 
da prisustvuju u ime Hrvata na saboru u Požunu, gdje su ga 30. 
studenoga imali Ugri izabrati. Hrvati otklone tu njegovu želju, 
jer nisu imali za to punomoći, a imali su ga Hrvati izabrati na 
svome saboru. Ugri su, kako vidimo, izabrali Ferdinanda tek 
16. prosinca, a plemstvo Zapadne Hrvatske skupilo se u Cetin¬ 
gradu, na samu Staru godinu 1526. Tu su bili: Nikola Zrinski, 
otac sigetskog junaka, Ivan Karlović, negdašnji ban, Stjepan 
Blagajski, i od roda Frankopana: Juraj od Slunja, Vuk od Bri¬ 
nja, Krsto od Tršca (Tržac), a s Ferdinandove strane kao nje¬ 
govi opunomoćenici Nikola Jurišić, Ivan Pichler i Ivan Katzi- 
aner. Hrvati se prema tome nisu obazirali ni na požunski izbor, 
već su samostalno izabrali Ferdinanda, a nisu pristali ni na na¬ 
govor Ferdinandovih punomoćnika i poslanika, da ga jednostavr 
no priznadu kraljem, već ga izabraše i to uz ove uvjete: Ferdi¬ 
nand se obvezuje, da će 1. za obranu »svoje kraljevine Hrvat¬ 
ske« uzdržavati u njoj tisuću konjanika i dvjesta pješaka, a ta 
će se vojska porazdijeliti po gradovima različite gospode na tur¬ 
skoj granici, 2. da će opskrbiti gradove na granici streljivom, 
3. da će sve privilegije hrvatskih staleža, kao i prava, sloboštine 
i potvrđene saborske zaključke, što su ih negda podijelili kra¬ 
ljevini Hrvatskoj i njenim stanovnicima prijašnji vladari, za¬ 
jedno s njihovim starim hvalevrijednim običajima nepovrije- 
đeno uzdržati, potvrditi i obdržavati. 

Pod tim uvjetima postade FERDINAND (1527.—1564.) 
izborom na Cetinu hrvatski kralj i tek iza tog izbora Hrvati mu 
daju titulu kralja Hrvatske. Sam izbor nije glatko prošao, već 
je bilo tu i prigovora, pače i prijetnja sa strane poslanika Ber- 


122 


nardina Frankopana, Krstinog oca. Iza izbora napisaše plemići 
i velikaši izbornu listinu i udariše svoje pečate. 

»Izborni sabor cetinski ide u red onih krupnih događaja u 
prošlosti hrvatskoga naroda, kojim se svršava jedna stara, a po¬ 
činje nova epoha. On je u političkom pogledu snažan izražaj, 
kako je hrvatski narod u bitnim prigodama mjerodavno odlu¬ 
čivao u najvažnijim državnopravnim pitanjima, smatrajući sebe 
i svoju domovinu osobitim političkim narodom i posebnim poli¬ 
tičkim teritorijem, nezavisnim od Ugarske, a takvo isto shvaća¬ 
nje imao je i kandidat na ispražnjeno prijestolje Ferdinand 
Habsburški«. 1 ) 

Slavonija je iste godine, pod utjecajem Krste Frankopana 
i zagrebačkog biskupa Šimuna Erdedija izabrala na saboru u 
Dubravi kod Čazme za svoga kralja Zapolju, ali plemstvo po¬ 
vjeri Frankopanu zadaću, da gleda pomiriti oba kralja, na što 
se on i obveza. 

Tako je Hrvatska imala dva kralja i dva bana, jer je Fer¬ 
dinand imenovao za bana Franju Baćana. Zapolja je u početku 
imao bolje izglede, ali je nemarnošću izigrao svoju sreću. I pred 
odlučnom provalom Ferdinandovom morade pobjeći u Poljsku 
k svome budućem zetu kralju Sigismundu. U Hrvatskoj je među¬ 
tim poslije neuspjeha oko pomirenja kraljeva Frankopan ustrajno 
vojevao i radio za Zapolju, no ovoga zatekoše u isti dan (27. 
rujna 1527.) dvije nesreće. Sam bude kod Tokaja u sjevernoj 
Ugarskoj potučen, a ban Krsto Frankopan poginu podsjedajući 
Varaždin. Slavonsko plemstvo prizna nato 6. listopada 1527. 
Ferdinanda, a u Ugarskoj se on okruni na saboru u Stolnom 
Biogradu 3. studenoga. 

Za toga građanskog rata osvoje Turci Jajce g. 1528., a onda 
Banjaluku i sjeverni dio današnje Dalmacije. Još se jedino držao 
Petar Kružić, braneći Klis, dok je u krajevima oko Une i Kupe 
vojevao ban Ivan Karlović. Ferdinand je kroz to vrijeme slabo 

*) Šišić: Izbor Ferdinanda I. hrvatskim kraljem — Starohrvatska pro¬ 
svjeta. Nova serija I. br. 1—2 str. 42. Zagreb-Knin 1927.; vidi i Pregled 
povijesti hrv. naroda. Zagreb 1916. str. 170. 

branio Hrvatsku, i kao da nije mario za svoja obećanja i uvjete, 
pod kojima je izabran za hrvatskoga kralja. Stoga Hrvati sa¬ 
kupljeni ponovno na saboru na Cetinu dne 28. travnja 1527. 
ovo poručuju Ferdinandu: »Keka znade Vaše Veličanstvo, da 
se ne može naći {zabilježeno), da bi ikoji vladar silom zavladao 
Hrvatskom, jer po smrti našega posljednjeg kralja blažene 
uspomene Zvonimira, slobodne se volje pridružismo svetoj kru¬ 
ni ugarskoga kraljevstva, a poslije toga Vašemu Veličanstvu«. 

Vrijedno je naglasiti te riječi, jer su slika vjekovne karak¬ 
teristike hrvatskoga naroda, koji ni u najvećoj nevolji ne gubi 
ponosa i svijesti, da je svoj i slobodan. Ferdinand nije ni sada 
pomagao. Preča mu je briga bila, da brani sam Beč od Turaka. 
U to Sulejman II. sklopi savez sa Zapoljom, i dođe sa silnom 
vojskom, uvede Zapolju u Budim i preda mu krunu sv. Stje¬ 
pana, a onda pođe g. 1529. put Beča, da ga osvoji. Nije doduše 
u tom uspio, ali kako se je dojmio Nijemaca taj pohod Turaka, 
koji su došli sve do Regensburga, kažu nam ove riječi jednog 
suvremenika Nijemca: »Danju i noću svijetle se krajine od 
upaljenih sela i gradova. Turci vuku silan narod sa sobom u 
ropstvo, jauk djece, trgane iz krila materina i na koplja nabi¬ 
jane, para kršćansko srce, a trupla čestitih osramoćenih djevo¬ 
jaka i pogaženih valjaju se po blatu i izazivlju osvetu kršća¬ 
na«. Tako Nijemac o jednom samo turskom pohodu, dok je 
Hrvat stotine godina svaki dan gledao te prizore . . . 

Tri godine iza toga g. 1532. eto Sulejmana ponovo na Beč. 
Vojska od blizu 200.000 ljudi i 120 topova valjala se prema 
gradu. Nedaleko od današnjega Szombathely-ja na granici 
Ugarske i Austrije bijaše mala tvrđava Kiseg. Njezin zapo¬ 
vjednik Nikola Jurišić, rodom iz Senja, spremao se, da sa svo¬ 
jom malom posadom pođe u Beč, gdje je Ferdinand kupio voj¬ 
sku za obranu grada. Ali Turci Jurišića zateknu prije odlaska i 
on se zatvori u Kiseg zajedno s narodom, koji je pribjegao u 
grad pred Turcima. Sa 700 vojnika odbijao je Jurišić turske 
navale, a Sulejman radi vojničke časti htjede svakako osvo¬ 
jiti grad. Dvadeset i tri dana bio ga je topovima, jurišao, nudio 
darove i nije ga osvojio. Gubeći tu uzalud vrijeme dao je pri¬ 


liku, da se oko Beča skupi vojska od 90.000 ljudi, koja je mogla 
uspješno obraniti Beč. Stoga Sulejman krenu natrag i na po¬ 
vratku pohara strašno Štajersku i Hrvatsku. I to je jedini put, 
što je turski car na čelu vojske prošao Hrvatskom. Poveo sa so¬ 
bom 50.000 Hrvata u Bosnu i druge svoje zemlje, a do 4 godine 
odvedoše Turci drugih 60.000 Hrvata na Balkan. Ferdinand 
nije ni mača potegao, da pomogne Jurišiću, a niti je njegov brat 
car Karlo V. pošao s onom golemom vojskom pod Bečom u po¬ 
tjeru za Turcima. Hrvati su opet ostali da krvare od svojih rana. 
To im napokon dodija i oni g. 1535. poručuju ovo Ferdinandu 
sa sabora u Topuskom: »Molimo Vaše Veličanstvo, da nam 
ispravu našu, koju Vam poslasmo po Vašim punomoćnicima 
(1527.), udostojite se povratiti, a mi ćemo Vama Vašu«. G. 1537. 
pade i Klis — posljednja hrvatska tvrđava u Dalmaciji, a du¬ 
gogodišnji njezin branitelj Petar Kružić poginu junački. 

Sad se prenu i Ferdinand. Opremi vojsku protiv Turaka 
pod Ivanom Katzianerom, ali ta vojna svrši jadno i nesretno radi 
nestašice hrane i Katzianerova kukavičluka, koji pobježe pred 
Turcima, ostavivši vlastitu vojsku pod Gorjanom. Turci mu po¬ 
raze hametom vojsku, zarobivši veliki plijen. 

Jedan veliki zaplijenjeni top prozvali su »Kacijanerica« i vozili ga 
sa sobom u kasnijim ratovima kao trofej. 

Time Turci zagospodovaše istočnim dijelom hrvatske do¬ 
movine. 

Sve ove nedaće natjeraše i Zapolju i Ferdinanda, da sklope 
mir u Velikom Varadinu (1538.), a dvije godine iza toga umrije 
Zapolja, ostavivši za sobom sina Ivana Sigismunda, dijete od 
nekoliko dana, kojemu je bio skrbnik velikovaradinski biskup 
Juraj Utišenić, Hrvat iz Skradina. Tog biskupa nazivlju mo¬ 
derni madžarski pisci »najumnijim državnikom ugarskim svih 
vremena«. No kad je on Ivana Sigismunda proglasio kraljem, 
planuo je nanovo građanski rat, za kojega Sulejman dođe po 
četvrti put u Ugarsku. Uđe u Budim i pretvori srednju Ugarsku 
u turski pašaluk (1541.), a Ivanu Sigismundu dade Zatišje i 
Erdelj u upravu. — Ipak je Ferdinand očuvao znatan dio 
Ugarske i Hrvatsku. Ona naime nije vidio drugoga spasa, već 


da sklopi s Turcima primirje (g. 1547.) na pet godina, obve- 
zavši se plaćati godišnje 30.000 zlatnih dukata u ime da¬ 
ra (!). Ipak se i uz to primirje ratovi ponoviše. Hrvati su gu¬ 
bili redom' gradove (Viroviticu, Čazmu, Kostajnicu). U tim 
tužnim vremenima brani Hrvatsku ban Nikola Zrinski od roda 
Šubića (1554.—1556.). Kao naknadu za troškove oko uzdržava¬ 
nja vojske dade Ferdinand Zrinskomu Međumurje. Tako se 
porodica Zrinskih premjesti iz grada Zrina (koji joj je bio dao 
u zamjenu za Ostrovicu Karlo Robert) u Čakovac. G. 1556. 
odreče se Zrinski banstva i postade kapetan grada Sigeta. Te 
je godine upravo Nijemac Lusthaler predao Turcima tvrđu Ko¬ 
stajnicu za 2000 dukata, pa tom prigodom Turci poplavili one 
krajeve i poveli 46.000 hrvatskoga naroda u ropstvo. Uto umre 
Ferdinand (g. 1564.), uspjevši pred smrt isposlovati, da su mu 
Madžari i Hrvati na saboru u Požunu g. 1563. »imenovali« sina 
Maksimilijana za kralja. 

Rod Zrinskih digao se u to doba među prve redove hrvat¬ 
skih velikaša, a time mu je povijest namijenila i odlučnu sudbinu 
u vođenju i obrani hrvatskoga naroda. 

Turci su u to izjavili, da je s Ferdinandovom smrću, s ko¬ 
jim su bili sklopili primirje, utrnulo i samo primirje. Pa kad je 
Maksimilijan započeo razmirice s njihovim štićenikom mladim 
Ivanom Sigismundom Zapoljom, diže se Sulejman u svojoj 75. 
godini, da šesti put provali u Ugarsku. Put ga je vodio pokraj 
grada Sigeta, gdje je bio ban Nikola Zrinski, odlučni pristaša 
Habsburgovaca. Zrinskomu je tada bilo 58 godina, a kako je 
cijeli svoj vijek proveo u borbi s Turcima, to je radi svojih po¬ 
bjeda kod Pešte, Bobovca, Sigeta i drugdje bio poznat daleko 
izvan domovine. G. 1566., 7. kolovoza pade Sulejman s vojskom 
pod Siget, jer mu je taj smetao i jer se htjede osvetiti Zrinsko¬ 
mu. Sultan je podsjedao grad sa 100.000 ljudi, dok je Zrinski 
imao u gradu oko dvije i pol tisuće boraca. 

Siget je bio posred močvare, a dijelio se u tri dijela. Zidovi su mu 
bili od drva i zemlje. Jedino u trećem dijelu bijaše jedna kamena kula i pet 
kamenih bastiona. Posadu Sigeta opisao je komornik Zrinskoiga Ferenc 
Crnko, koji je bio pao u ropstvo, a kasnije se oslobodio. On pripovijeda, 
kako je Zrinski skupio svoje borce i osokolivši ih na borbu položio prisegu: 

T»Ja Nikola Zrinski prisižem najprije Gospodinu Bogu, zatim carevoj svje¬ 
tlosti i Vama vitezovima. Tako mi pomozi Otac, Sin i Duh Sveti, Sveto Troj¬ 
stvo, jedini Bog, da Vas ja ne ću ostaviti, nego da ću s Vama snositi zlo i 
dobro i da ću ovdje s Vama živjeti i umrijeti«. Tako su i svi drugi prisegli 
knezu. 

Turci su stopu po stopu osvajali grad, a kad su imali osvojiti novi dio 
grada, Zrinski ga zapali i povuče se u stari, bolje utvrđeni dio. Veliki vezir 
Mehmed Sokolović, rođeni Hrvat — kršćanin, a poslije poturčen, ponudi 
Zrinskomu, da će dobiti čitavu Hrvatsku na dar, ako preda Siget. Knez to 
odbi s prezirom. Sulejman posla Zrinskomu poruku, da je zarobio njegovog 
sina, kojega će dati pogubiti, ako mu knez ne preda Siget. Ni ta prijetnja ne 
slomi Zrinskoga, kao ni druga mnoga zamamljiva obećanja. Uto je Sulej¬ 
man pod Sigetom umro, premda je Sokolović zatajio tu smrt. Dne 7. rujna 
poče gorjeti i unutrašnji grad. Zrinski uništi sve blago i dragocjenosti, i 
obuikavši se u svečano odijelo, provali s ostatkom svojih junaka iz grada 
obarajući Turke, dok ga ne obori hitac u čelo. Sa Zrinskim pogibe sva četa, 
u ropstvo padoše tek komornik Crnko i Gašpar Alapić, kasniji ban (1574. 
•do 1577.). Njih je dvojicu otkupio iz ropstva sin Nikole Zrinskoga Juraj. 

SELJAČKA BUNA 

Za kralja Maksimilijana Hrvatska je uz tešku borbu s Tur¬ 
cima imala još uzdržati i ustavnu borbu s kraljem, koji je kao i 
njegov otac mislio postepeno uništiti hrvatske pravice i izjedna¬ 
čiti Hrvatsku sa svojim nasljednim zemljama. Njemu nije bdo 
pravo, što ban saziva svojom vlašću sabor, a kad je pokušao svo¬ 
jim vjernima darivati u Hrvatskoj imanja, odvratiše mu Hrvati, 
da su oni svojom krvlju tu zemlju očuvali i da je bez krvi ne će 
nikome dati. Kad je pak htio na kmetove udariti daću, od koje su 
dotada bili hrvatski seljaci oprošteni, poručiše mu plemići: »U 
mnogim mjestima ne stanuju seljaci ni po noći u svojim kućama, 
nego uz osvit dana mile kao mravi iz tvrđava, kamo su uvečer 
utekli, da ih turska zmija ne ujede. Tako provode jadan život 
s djecom i svojim ženama. Kemaju ništa do one stare slobode, da 
ne plaćaju kraljevstvu nikakove daće. Tu jedinu slobodu uživaju 
i bolja vremena čekaju«. A kako kraljevski vojnici nisu primali 
redovito plaće, otimali su seljaku plodove njegove zemlje. Nije 
čudo, da su uz takove prilike vladale zemljom najteže nesreće, 
kojima se u to doba pridružio i glad. Jedina sreća u tim prilikama 




bijaše, da je Hrvatska imala dva valjana bana: Franju Franka¬ 
pana od Slunjske loze, i zagrebačkog biskupa Jurja Draškovića: 
dva dobra prijatelja i poštena rodoljuba. No kad je ban Franko- 
pan uto umro u 36. godini života, ostade na braniku uoči naj¬ 
sudbonosnijih događaja biskup Drašković. Usto se uz sva druga 
zla nađe u zemlji i tuđinac Franjo Tahi. O njegovim zločinima, 
iznosi sam kraljevski sud iz g. 1567. i ovo: Tahi je gonio kmetove, 
s njihovih selišta i njihov imetak davao svojim slugama. Ljude., 
koje je sud proglasio nevinima, bacao je u tamnicu i ubijao. Ple¬ 
mića Ivana Sabova goni gola i bosa u tamnicu, u kojoj ga pušta 
da pogine od zime i gladi, a potom mu siječe noge, da skine s njih 
okove. Takova i druga nebrojena zlodjela morala su uroditi time,, 
da se je narod digao na vlastitu obranu, kad već nije na mnogo¬ 
brojne svoje tužbe nigdje našao pomoći. Vođa pobunjenih seljaka 
bio je Matija Gubec, kojega seljaci prozvaše begom. Uza nj bio 
je vojskovođa Ilija Gregorić. Središte bune bijaše u Gornjoj: 
Stubici blizu Zagreba, a proširila se je i po susjednoj Štajerskoj 
i Kranjskoj. Geslo im bijaše »Za staru pravicu«, a znak grančica 
zimzelena za klobukom. Tražeći »staru pravicu« željeli su povra¬ 
tak u ono predfeudalno doba prije Bele III. (IV.), kad su u 
Hrvatskoj seljaci bili slobodni ljudi, birali sami svoje župane, 
dok su daću davali samo kralju, a i ovu su sami pobirali. Hrvat¬ 
ski seljak je u biti tražio još g. 1573. ono, što je punih dvije sto¬ 
tine godina kasnije tražila francuska revolucija. Seljačka buna. 
je ipak bila slomljena, Matija Gubec je taj pothvat platio gla¬ 
vom, ali mu ime i danas živi u uspomeni hrvatskog seljaka. Iste 
godine umro je i silnik Franjo Tahi, za kojega kažu spisi, da »ga 
je čitava Hrvatska proklela«. Slična se pobuna seljaka javlja 
(g. 1524.—1525.) na otoku Hvaru, gdje se seljaci digoše protiv 
vlastele, popalivši im dvorove i opustošivši imanja. Mletački pro- 
vidur Capello okrutno kazni kolovođu, no ipak morade načiniti 
sa seljacima nagodbu, po kojoj je pučanima bilo priznato, da se 
mogu sastajati na pučke skupštine za obranu svojih prava. 

TRI VRLA BANA 

Seljačka buna zbila se je za kraljevanja Habsburgovca 
Maksimilijana I. (1564.—1576.), čije je vladanje upravo kobno za 

hrvatski narod. Vidjeli smo, kako je Nikola Zrinski svojom smrću 
oslobodio Beč i zapadnu Evropu od Turaka, koji se oslabljeni ve¬ 
likim gubicima pod Sigetom, a i moralno skršeni, moradoše povra¬ 
titi natrag. Maksimilijan je strašnu sigetsku tragediju mirno mo¬ 
trio sa 60.000 vojske na donjoj Rabi. Sreća je bila za Hrvatsku, 
da su se uto na banskoj stolici našli opet ljudi puni ponosa i odvaž¬ 
nosti. Još za Ferdinanda postade banom Petar Erdedi-Bakač 
(1556.—1567.) Za njegova banovanja junački se bore braniči 
Krupe u Turskoj Hrvatskoj, pokazujući nadčovječna junačka 
djela uz svoga vojvodu Petra Bakića. Nakon njihova sloma Mu- 
stafa Sokolović, zauzevši Krupu, krenu s 12.000 vojske prema 
Križevcima, ali mu iziđe ususret kod Obreške (blizu Ivanić-Klo- 
štra) ban Erdedi sa svojih 5.000 vojnika i hametom ga potuče.*) 
Dne 26. travnja 1567. umre ban Petar Erdedi i bude pokopan u 
Jastrebarskom, gdje mu se i danas vidi krasan nadgrobni spo¬ 
menik. Bakača naslijediše dva bana Juraj Drašković (1567. do- 
1576.), zagrebački biskup i kasniji kardinal, i mladi, ali već pro¬ 
slavljeni junak Franjo Frankopan Slunjski (1567.—1572.). Kralj 
Maksimilijan sklopi g. 1568. osamgodišnje primirje sa sultanom 
Selimom II., ali Hrvatska nije uživala blagodati toga mira, jer su 
Turci i dalje napadali na njezine pogranične gradove, osobito 
one u Turskoj Hrvatskoj, navlastito pak na grad Bihać. 

Banovi podijeliše uloge. Drašković je kao crkveni čovjek na¬ 
stojao očuvati Hrvatsku od širenja protestantizma, te se pače 
odlikovao i kao izvrstan govornik na triđentinskom saboru (1545. 
do 1563.), napisavši i povijest toga sabora. Potaknut zaključcima 
njegovim osnovao je i sjemenište u Zagrebu, dok je i na drugim 
stranama podizao škole. Odlikovao se je i kao latinski pjesnik, a 
nagovorio je Antuna Vramca, da napiše svoju glasovitu »Kro¬ 
niku«. Drugi ban bijaše izvrstan vojskovođa i junak. On obilazi 
granice kraljevstva i brine se oko obnovljenja i učvršćenja gra¬ 
dova, kao što su: Kaniža (u ugarskim stranama), Senj, Bihać, 
Ripać, Sisak i Hrastovica, Ivanić, Križevci, Koprivnica, Varaždin, 

4=) Ban Petar Erdedi dobije za to svoje junačko djelo od Maksimi- 
lijana grofovsku čast — kao prvi Hrvat grof. 



Đurđevac i dr. Sve su to uglavnom obavljali Hrvati svojom mu¬ 
kom i svojim troškovima. Od Maksimilijana nikakove pomoći. 

I u tako zapuštenoj Hrvatskoj kralj je još dijelio svojim Nijem¬ 
cima i drugim tuđincima dobra i imanja, koja su ostala ispraž¬ 
njena, jer su im gospodari izginuli u borbi s Turcima. Povrh toga 
udarao je i poreze i u onim krajevima, koje su Turci svaki čas 
pustošili. G. 1570. javi se u Hrvatskoj glad i kuga. To, pa na¬ 
silja nekih domaćih velikaša pružaju bijednu sliku Hrvatske 16. 
vijeka. Drašković i Frankopan slagali su se kao otac i sin, ali zla 
sreća kao da se upravo survala na Hrvatsku. U 36. godini umre 
ban Frankopan od otrovanja krvi (2. prosinca 1572.), baš u vri¬ 
jeme, kad se je spremao na svoje vjenčanje. Radi svoje hrabrosti 
dadoše mu Hrvati naziv »mač i štit ostataka Hrvatske«. Za njega 
i Draškovića svjedoči hrvatski sabor mjesec dana prije Fran- 
kopanove smrti, da su »granice kraljevina netaknute sačuvali, te 
za svoga banovanja nisu prepuštali Turcima nijedan kašteo ni 
ma koju i neznatniju tvrđavu, već su sve najbolje održali«. Smrću 
Frankopanovom kao da je smalaksao i Draskovic, te je zamolio 
kralja, da ga riješi banske časti. Ubrzo je i Hrvatska morala 
osjetiti, da je izgubila svoj »štit i mač«, jer su iza njegove smrti 
(g. 1575.) Turci nemilo potukli njemačkog vojskovođu Ivana 
Auersperga kod Budačkoga, na utoku Radonje u Kupu, da je 
jedva živ umakao. Njegov rođak Herbert Auersperg pođe iste 
godine ususret sa sinom Engelbertom istome Ferhad-pasi, kad je 
provalio do Kupe. I opet se zametnu bitka kod Budačkoga, i opet 
Ferhad-paša nemilo potuče Auersperge. Starome Herbertu, koji 
se je junački borio, odrubiše Turci glavu, a sina mu zarobise. 

Dne 12. listopada 1576. umre'kralj Maksimilijan, prijatelj 
protestantizma, što je zasvjedočio i na samrti, ne htijuci primiti 
sakramente. Naslijedio ga je najstariji mu sin 

RUDOLF (1576.—1608.). 

Odgojen na dvoru španjolskoga kralja Filipa II. bio je naj¬ 
odlučniji protivnik protestantizma. Inače bolestan čovjek, dile¬ 
tant u astronomiji i alkemiji, u kojima trazi i u najozbiljnijim 

časovima utjehu i odluku. Otuđivši se rođacima pa i rođenoj 
braći povjerava se i u glavnijim stvarima svojim slugama. Sto¬ 
lovao je najradije u Pragu. Ne mareći mnogo za vladarske po¬ 
slove predao je svome bratu Ernstu, da vodi političke poslove u 
Ugarskoj i Hrvatskoj, a stricu Karlu Štajerskome prepustio je 
brigu oko vojske. 

U Hrvatskoj su u taj čas banovi Juraj Drašković i Gašpar 
Alapić, jedan od drugova Zrinskoga u Sigetu. Pa premda je Ru- 
dolf u početku svoje vlade obnovio primirje s Turcima na osam 
godina, ovi ipak jednako provaljuju u Hrvatsku, pri čemu se oso¬ 
bito ističu njihovi »martolozi« (Vlasi), koje su Turci naselili 
uzduž hrvatske granice, a kako im Turci nisu davali plaće, živjeli 
su većinom od plijena. U to nesretno doba padaju redom hrvatski 
gradovi u turske ruke: od 25. IX. 1577. do 13. I. 1578. osvojiše 
Turci Podzvizd, Gornju i Donju Kladušu, Ostrožac, Zrin i Gvo- 
zdansko. Iz Zrina su se već otprije odselili knezovi Zrinski u novo 
stečeni Čakovec. 

VOJNA KRAJINA. 

Hrvati su trajno čuvali stražu na turskoj granici braneći sebe 
i svoje zaleđe. Istrošeni i izmoreni od bojeva tamo još od g. 1493. 
tražili su pomoć od Evrope, koja je slabo i sporo ili nikako dola¬ 
zila. Da se bolje obrane, izabrali su Habsburgovce za svoje kra¬ 
ljeve. Ferdinand se bijaše i obvezao pomagati ih novcem i voj¬ 
skom, ali je njegovo obećanje bilo veće od pružene pomoći. 
Kranjski, koruški i štajerski staleži pomagali su prema svojim 
silama Hrvate, voleći se braniti od Turaka u Hrvatskoj nego u 
svojoj zemlji. No kako njihovi vojnici nisu često znali, koga ima- 
du slušati, da li svoga generala ili hrvatskoga bana, pa je često 
radi toga dolazilo i do nesporazumaka, nije ni sama obrana mo¬ 
gla biti uspješna. Vojvoda Karlo, kojemu je Rudolf povjerio 
vojne poslove, imao je primiti vlast nad svim zapovjednicima 
krajiškim t. j. u Hrvatskoj Krajini između Kupe i mora, te u Sla¬ 
vonskoj između Kupe i Drave. Sada bi i sam ban, koji je dotada 
bio jedini zapovjednik hrvatske vojske, morao primati zapovijedi 
od Karla. A to su bili za Hrvate teški časovi, jer je naj glavni ja 

oznaka neodvisnosti i suverenosti hrvatskoga kraljevstva bila 
vrhovna banska komanda. Sada je trebalo odlučiti: da li pasti pod 
turski jaram ili predati svoju neodvisnost Nijemcima. Narodni 
ponos pokazao je i tu pravi put Hrvatima. Banovi Drašković i 
Alapić položiše smjesta svoju čast, a Hrvati poručiše kralju, da, 
kao što nema sabora bez bana, tako nema ni hrvatske vojske bez 
banske zastave. A ujedno pišu Karlu, da ima s banom sporazumno 
raditi i neka zna, »da se gospodin naš ban ne će nikada podvrći 
kojemu drugom kapetanu protiv svoga banskog ugleda i naše vje¬ 
kovne slobode«. Uto dođe za bana tuđinac Krsto Ungnad, dok je 
podbanom bio Stjepko Gregorijanec. Da bi što uspješnije stao na 
put turskom napredovanju, odluči Karlo podići veliku i jaku 
tvrđavu kao vojnu bazu, i za to odabra mjesto ispod grada Du- 
bovca. Taj je kraj pripadao knezu Jurju Zrinskomu. Ovaj ga je 
prodao, ali uz uvjet, da se ono ne smije otrgnuti od tijela kralje¬ 
vine Hrvatske, čuvajući tako integritet svoje domovine. Temelje 
udariše toj tvrđavi na blagdan sv. Margarete, 13. srpnja 1579., 
položivši u njih 900 turskih glava. Po Karlu nazva se to mjesto 
Karlovac. Odsada boravi u njemu stalno austrijski general, uprav¬ 
ljajući vojnim poslovima u Hrvatskoj krajini, dok u Varaždinu 
vodi iste poslove za Slavonsku krajinu drugi general. Tako se i 
s te strane sužuje teritorij banske uprave, te su od Hrvatske, kako 
rekoše naši oci, ostali samo »ostaci ostataka negda slavnoga kra¬ 
ljevstva hrvatskoga«. Tuđinac Ungnad vlada se prema narodu, 
a napose prema Zagrepčanima bahato, upotrebljujući svoju ban¬ 
sku vlast nasilno i izazovno. I dok se zagrebački građani na nj 
tuže, sabor ih s druge strane ocrnjuje, da su klevetnici, da ne pri¬ 
znaju bana i traže nemoguće povlastice. Silovita pak vlastela ne 
slušaju ni bana ni sabora. Ni krajiški kapetani nisu bolji, izazi¬ 
vajući Turke i protiv generalskih odredaba. Bilo je među tim 
kapetanima i takovih, koji su i samome banu otimali njegove po¬ 
sjede, kao što je učinio koprivnički kapetan Ivan Globitzer. 

Omražen i nemoćan zahvali se Ungnad na banskoj časti, a 
zamijeni ga (g. 1583.) mladi junak, inače Ungnadov zet, Torno 
Erdedi. Bijaše mu tada 26 godina, a pošao je stopama svog oca 
Petra, koji je odlučno znao braniti Hrvatsku i od turskih navala 


i od bečkih centralista. U taj čas bilo je tursko carstvo zapleteno 
u rat s Perzijom, pa je Rudolf mogao lako obnoviti mir s Mu- 
ratom III. na osam godina. Novi ban upotrijebi to vrijeme, da 
pokori neposlušne velikaše, što mu je i uspjelo. Međutim morade 
naskoro i pored primirja u rat na Turke, koji su provalili čak u 
Kranjsku i odveli veliko roblje. Ban pođe zajedno s generalom 
Hrvatske krajine ususret Turcima, kad su se vraćali, te ih hame- 
tom potuče kod Slunja g. 1584., otevši im sav plijen i roblje. Tur- 
raka ostade na bojnom polju mrtvih 4000, a hrvatski sabor g. 
1587. hvali bana radi ove pobjede, ali se i tuži na nekoje velikaše, 
koji ne će da plaćaju porez i ne dolaze na prvi banov poziv u 
sabor. Bana more brige i oko toga, kako da očuva hrvatske pra¬ 
vice protiv njemačkoga generala Thurna, koji je i na banovu 
području silom otimao plemstvu imanja i htio vršiti sudačku vlast 
zatvarajući hrvatske plemiće. To, pa čak i klevete širene o banu, 
da prisvaja sebi novac, koji mu je dan za uzdržavanje vojske, 
ponukaju bana, da se je g. 1589. odrekao svoje časti, ali ga kralj 
ne htjede riješiti banske službe. Ban zaklinje kralja, da ga otpusti, 
jer je pao u potpuno siromaštvo, kao negda i Nikola Zrinski i 
Franjo Frankopan Slunjski, ali sve uzalud, pa je i uz najveće 
žrtve morao i dalje ostati banom. Uto je g. 1590. umro nadvoj¬ 
voda Karlo, a mjesto njegova 12-godišnjeg sina upravljali su 
Hrvatskom krajinom njegovi stričevi Ernest i Maksimilijan. 

NAJTEŽE BORBE S TURCIMA 

U isto doba dovršen je i tursko-perzijski rat, pa Turci uza 
sav napor kralja Rudolfa, da produži mir, stanu provaljivati opet 
u ove krajeve. U Hrvatskoj je obrana u rukama bana Erdedi ja, 
a glavnu obrambenu točku, grad Sisak, čuva zagrebački kanonik 
Mikac, dok je Turcima zapovijedao ljuti Arnautin Sinan-paša, 
a desna mu ruka bio Hasan Predojević, bosanski paša. Turci 
udare g. 1591. na Sisak, no Mikac ih sa svojom malom posadom 
odbije. I ban se požuri u pomoć Sisku, ali u to Hasan-paša po¬ 
bjegne. Ban pođe za njim i osvoji tvrđu Moslavinu, grad svojih 
djedova. Hasan-paša optuži u Carigradu bana radi prekršena pri- 


mirja. Sultan dade pravo Hasanu te ovaj provali g. 1591. sve do 
Božjakovine, opustošivši sav taj kraj, a pojedine čete njegovih 
konjanika dopriješe do samog Zagreba, ne nahudivši ipak ništa. 
A malo kasnije osvoje i posljednje hrvatske gradove na Uni Ri- 
pač i Bihać. 

U tim teškim vremenima izglasa g. 1592. hrvatski sabor za¬ 
kon, da svi plemići sa stalnim brojem kmetova imaju osobno poći 
protiv Turčina, kad ih pozove ban. Tko se ne odazove, zaplijenit 
će mu se imanje. 

Hasan-pašu čekali su Hrvati u Sisku. I nisu se prevarili. Da 
ga lakše osvoji, stao je dizati tvrđavu Petrinju, koja će mu slu¬ 
žiti za operacionu bazu. Ban je morao sve to mirno gledati, jer 
nije u Nijemce imao pouzdanja, na koje se tuži i kanonik Mikac, 
javljajući zagrebačkom Kaptolu, kako bi bolje bilo, da nema Ni¬ 
jemaca. Ipak ban zametne bitku kod Bresta 19. srpnja 1592., ali 
bude potučen i tako Hasan navali sa svom silom na Sisak. Grad 
je bio posjed zagrebačkog Kaptola, a branila su ga tri kanonika 
s Mikcem na čelu — s takim uspjehom, da se je Hasan morao 
povući, zaklevši se ipak, da ne će mirovati, dok mu Sisak ne 
padne u ruke. Provaljujući iz Petrinje harali su Turci nemilo po 
Hrvatskoj, prodirući sve do Jastrebarskoga. Kroz dvije godine 
(1591. i 1592.) spalili su oko 26 gradova, a odveli u sužanjstvo do 
35.000 ljudi. Uz sva ta zla tuži se hrvatski sabor u Zagrebu, kako 
su njemački vojnici toliko obijesni, da su mjesto pomoći »ljudima 
i odijelo s tijela skidali, tako da narodu nije drugo ostalo nego 
život i polunago tijelo«. 

Kralj Rudolf izda povodom sve žešćih turskih provala za¬ 
povijed, da jutrom, o podne i večerom zvoni po cijelome nje¬ 
govu carstvu »tursko zvono«, opominjući kršćane na tursku po¬ 
gibelj, protiv koje da traže i s neba pomoć. Tako nastade tro- 
kratni dnevni Gospin pozdrav. 

Dne 15. lipnja 1593. pojavi se Hasan-paša i po treći put pod 
Siskom, sada s 20.000 vojske. Grad su branili kanonici Blaž Đu- 
rak i Mate Fintić sa 400 ljudi. Za obrane Fintić pogine, a Đurak 
bude teže ranjen. U to dohrli gradu u pomoć ban Erdedi, koji je 
digao narodni ustanak, a pomagali su ga karlovački generali 


Auersperg i štajerski pukovnik Eggenberg. Banu pođe ususret 
Hasan i 22. lipnja oko 10 sati prije podne zametnuše hrvatski 
konjanici bitku. Za vrijeme od jednog sata dokonča se između 
Kupe, Odre i Save bitka, od koje je zavisila propast ili spas 
Hrvatske, a i sudbina zapadne Evrope. Pobjeda hrvatske vojske 
bila je silna: od svih Turaka spasio ih se jedva 400, dok svi drugi 
pogiboše od mača ili se na bijegu u Kupi utopiše. Poginu i sam 
Hasan-paša, brat mu Džafer-beg te sultanov sestrić Mehmed-beg 
od Hercegovine. Golem plijen zapade hrvatsku vojsku. Junaštvo 
banovo hvali sva Evropa; papa Klement VIII. piše mu tim povo¬ 
dom: »Ti si tu stvar i savjetom mudro unaprijedio i junačkom de¬ 
snicom proslavio«, a španjolski kralj Filip II. imenova ga vite¬ 
zom reda sv. Spasitelja, poslavši mu na dar zlatan lanac. Ban je 
htio odmah udariti i na Petrinju, ali mu se Auersperg i Eggen¬ 
berg od straha pred Turcima iznevjeriše. I kako ban nije mogao 
radi toga pobjedu kod Siska potpuno iskoristiti, a da ipak stane 
na put daljem prodiranju hrvatske vojske, objavi Murat III. Ru- 
dolfu rat, koji je trajao 14 godina (u Hrvatskoj 16). Premda se 
je većim dijelom vodio u Ugarskoj, Turci ipak navale ponovo 
na Sisak i zauzmu ga (28. kolovoza 1593.), provalivši preko Save 
i odvukavši sa sobom 5.000 sužnjeva. Kršćanski zapad shvatio je 
sada svu opasnost, te papa Klement VIII. kuša po svom pouzda¬ 
niku splitskom kanoniku Komuloviću podići sve susjede turske 
carevine protiv nje. Komulović je i obišao prijestolnice: erdelj- 
sku, poljsku, vlašku i rusku, postigavši priličan uspjeh. I u Dal¬ 
maciji diže se po papinu nagovoru narod, da osvoji Klis te da 
kršćanska vojska prodre u Bosnu. Ali je Venecija oteščavala 
svu tu akciju, pomažući Turke savjetom i djelom. Zapovjedni¬ 
kom čitave vojske na Hrvatskoj krajini imenuje kralj u taj čas 
onoga istog Eggenberga, kbji je pred Petrinjom bio napustio 
bana Erdedija, a ban 14 dana poslije toga položi pred hrvatskim 
saborom svoju čast. Sabor poručuje preko nadvojvode Maksi- 
milijana kralju Rudolfu: Ako ne budu imali bana, »da se Hr¬ 
vati ne će pokoravati nijednome generalu tuđe narodnosti, niti 
će s njim polaziti u rat, pa makar svi zajedno s domovinom pro¬ 
pali. Oni će i najskrajnije poduzeti, prije nego im se sloboda po- 


vrijedi«. A kad im je kralj imenovao dva banska namjesnika 
s nepotpunom banskom časti, jer im nije podijelio vojničku 
vlast, ne htjede ih sabor hrvatski uvesti u bansku čast, sve dok 
nije kralj udovoljio želji sabora i dao imenovanima potpunu 
bansku vlast. Tada tek budu Ivan Drašković i zagrebački biskup 
Gašpar Stankovacki uvedeni (11. I. 1596.) u sabor kao pravi ba¬ 
novi. Za Hrvate je taj dugi rat imao rezultat, da su (g. 1594.) za¬ 
uzeli Petrinju i Sisak, da je general Lenković zauzeo Klis, koji su 
međutim Turci zakratko natrag osvojili i zatirali nevine poro¬ 
dice onih Poljičana, koji su sudjelovali u Lenkovićevoj^ vojni. 
Rat je svršio s mirom u Žitva-Dorogu (na uscu rijeke Žitve u 
Dunav nedaleko Komorana) g. 1606. To je prvi mir, gdje su 
kršćani raspravljali s Turcima kao ravnopravna stranka. Obje 
ratne stranke zadržavaju po tom miru ono, što svaka ima u vlasti 
u času sklapanja mira; sultan se odriče godišnjeg danka, a dobiva 
jedamput zauvijek 200.000 dukata. Od tog doba počinje turska 
slava padati. 

BORBE ZA EIRVATSKI USTAV I SLOBODU 

Dok je u Hrvatskoj i Ugarskoj bjesnio rat, bukne u Ugar¬ 
skoj pogibeljna buna protiv kralja Rudolfa. Digao ju je kalvi- 
nac Stjepan Bočkaj. Uzrok buni bio je vjerski i politički. Prote¬ 
stanti u Ugarskoj tražili su za se neke sloboštine, koje dotada 
nisu imali, a uz to su Madžari bili kivni na Rudolfa, sto je kršio 
ugarske pravice i ustavne povlastice. Bočkaj se složi s Turcima, 
a pokuša i Hrvate predobiti za sebe. Erdelj i jedan dio Ugar¬ 
ske izaberu ga svojim knezom, i kraljevske čete moradose pred 
njim uzmaknuti sve do Požuna. Bočkajev vojskovođa Grgur Ne- 
meth provali i u Štajersku, odakle pozove Hrvate, da mu se pri¬ 
ključe. Hrvatski sabor, sazvan od bana Ivana Draškovica, odluci 
silu odbiti silom, ako bi Nemeth prešao Dravu. Drašković pače 
provali u Ugarsku i zajedno sa štajerskim četama potuče kod 
Kormenda (29. srpnja 1605.) Bočkajeve čete, među kojima je 
bilo dosta Tatara i Turaka. Poslije tri mjeseca veliki vezir Lala 
Muhamed okruni Bočkaja na Rakoškom polju pred Peštom 
kraljem. 

Kako se kralj Rudolf nije brinuo za kraljevske poslove, to 
su ga braća i rođaci prisilili, da preda bratu Matiji vođenje po¬ 
slova u Ugarskoj. Ovaj stupi s Bočkajem u pregovore, i tako 
dođe do Bečkoga mira (23. VI. 1606.). Preliminari ovoga mira 
uglavljeni su još 9. veljače, pa su poslani i Hrvatima na uvid. 
Oni su na svome saboru raspravljajući o tom pitanju izdali svo¬ 
jim poklisarima nalog, da se u prvome redu potuže na nasilja 
tuđe vojske u Hrvatskoj, osobito na krađe i razbojstva Vlaha, 
pa zato traže, da se krajiškim kapetanima oduzme jurisdikcija 
nad Vlasima i da se prenese na zemaljsku gospodu. Što se tiče 
Bočkajevih zahtjeva, to Hrvati ne će ni da čuju o ravnoprav¬ 
nosti ikoje vjere s katoličkom u Hrvatskoj. 

To ponoviše na saboru 27. srpnja 1606. ovlastivši bana, da 
iz kraljevstva progoni novovjerce. 

Bečkim mirom Ugarska je uzakonila jednakopravnost vjera, 
ali je naglašeno, da taj članak zakona vrijedi samo za Ugarsku. 
I zaista 16. siječnja 1608. uzakonjen je na hrvatskom saboru 
članak potpuno protivan ugarskome. Taj posebni hrvatski zakon 
priznaje jedino katoličku vjeru na hrvatskom teritoriju. Time je 
i opet Hrvatska dokazala svoju potpunu samostalnost i neod- 
visnost od Ugarske. Već se je 1597. ban Drašković zaprijetio na 
saboru u Požunu, da će radije s čitavom svojom kraljevinom 
razvrći svaku vezu s ugarskom krunom nego dopustiti, da se u 
Hrvatsku uvede duševna i smrtonosna kuga i za njegovu domo¬ 
vinu najsramotnija ljaga. To svoje mišljenje ponovio je i na 
saboru u Požunu g. 1609. 

Već g. 1606. budu u Zagreb pozvani isusovci, da otvore 
škole, dok im je u Ugarskoj boravak bio zabranjen. U vezi s tim 
je i pitanje naseljenja Vlaha na hrvatskom teritoriju. Turci su, 
kako znamo, odvodili iz Hrvatske svake godine na tisuće hrvat¬ 
skoga robija, koje je jadno svršavalo u unutrašnjosti turskoga 
carstva. Broj mu se ne može ni približno odrediti, ali je sigurno, 
da je išao na stotine hiljada. Ali su u opustjele hrvatske krajeve 
dovodili u isto doba iz unutrašnjosti druge već otprije poko¬ 
rene tuđince. 

O tima novim došljacima piše Vj. Klaić: »U novije se vrijeme mnogo 
nagađa o porijeklu i narodnosti Vlaha, koji se tijekom 16. i 17 stoljeća sele 
iz zapadnih turskih pokrajina, naročito iz bosanskoga vilajeta, u Hrvatsku 
i Slavoniju. Neki povjesničari naprosto ih proglašuju Srbima, te ih njima 
i pribrajaju; drugi opet drže ih za Rumunje (Romane), koji su se tek nakon 
seobe pohrvatili, dotično posrbili. Međutim ti Vlasi govore i pišu vec prije 
seobe hrvatskim ili srpskim jezikom, imadu narodna hrvatsko-srpska krsna 
imena i patronimička prezimena; u drugu ruku opet nikad se u sačuvanim 
spomenicima sami ne zovu drukčije nego Vlasi. Imade takovih vlaških sku¬ 
pina, koje su potekle iz nutarnjih turskih zemalja (nekad srpskih), pa su ih 
Turci kojekuda razmještali, dok nijesu prebjegli u kršćansku zemlju, ali 
imade i takovih vlaških naselja, koja su još u 14. i 15. stoljeću živjela na 
tlu potonjega kliško-hlivanjskog, ličko-zakrčkog i bihaćkog sandžaka, pa su 
u 16. i 17. stoljeću prelazila u kršćansku Hrvatsku. 

Ti su bili velikim dijelom (ali ne isključivo) grčko-istočne ili pravo¬ 
slavne vjere«. 

Kralj Rudolf nije drage volje potvrdio bečki ni žitvadoro- 
ški mir. Na to ga je prinudio brat mu Matija, regent Ugarske i 
Hrvatske, koji je združivši se s ugarskim, hrvatskim, austrijskim 
i moravskim staležima prodro g. 1608. do Praga i s Rudolfom se 
nagodio tako, da je Rudolf odstupio Matiji Austriju, Moravsku, 
Ugarsku i Hrvatsku, dok je Češka ostala Rudolfu uz pogodbu, 
da ga i tu Matija naslijedi, umre li Rudolf prije njega. Matija 
II., (od 1608.—1619.) sazove krunidbeni sabor u Požun 1608.; 
hrvatski izaslanici su tu stavili zahtjeve: Hrvatima će »ostati 
ista sloboda, kakovu ima Ugarska, izuzevši slobodu vjere«; kralj 
će imenovati bana (jer se uto Drašković zahvalio) i dati mu vlast 
nad svom zemljom od Drave do Jadrana, a iz Hrvatske se imaju 
otjerati svi tuđinci, jer Hrvati vole umrijeti, nego da im tuđinci 
gospodare. 

Matija bojeći se, da se plemstvo ne pridruži njegovu bratu 
Rudolfu, obećao je u nevolji sve, ali nije ništa od toga izvršio. 
Imenovao je ponovo banom Tomu Erdedija Bakača, ali s ne¬ 
potpunom banskom vlašću, jer mu ne dade banderij, bansku za¬ 
stavu, kao znak vojne vlasti. Međutim su mu Hrvati i sami po¬ 
dijelili tu vlast, kad su na saboru u Zagrebu 27. 11. 1609. izjavili , 
da će bana slušati, čim ih pozove u vojsku. 

Da slomi otpor Hrvata, kralj Matija poče sve više naselji- 
vati Vlahe po Krajini, a stavljao ih je pod vlast krajiških kape¬ 


tana, što je opet bilo protiv hrvatskih i ugarskih zakona. Ban 
Erdedi doskora se (1614.) odreče svoje časti, a nakon jednogo¬ 
dišnjeg banovanja Benedikta Thuroczyja, opet zasjedne na ban¬ 
sku stolicu odvjetak stare hrvatske loze Hikola Frankopan 7r- 
žački (1616.—1622.), koji bi uveden u svoju čast »po starom 
obredu i običaju« 6. XII. 1617. 

USKOCI 

Uskoci su Hrvati, koji su prebjegli ispod turske vlasti na 
teritorij Hrvatske. Najveća i najznatnija skupina uskoka nastani 
se u Klisu u 16. vijeku. Klisom je zapovijedao senjski kapetan 
Petar Kružić, vjeran pristaša kralja Ferdinanda, koji je 1537. 
poginuo junačkom smrću. Preostali branitelji Klisa predadu se 
pod pogodbom, da mogu slobodno otići, te se nastane u Senju, 
nastavljajući odavde svoje borbe s Turcima, i provaljujući u 
turske krajeve. 

Uskocima su se pridružili iz mletačke oblasti, poglavito iz 
Dalmacije, i nekoji Mlečanima zazorni ljudi. Tako su Uskoci i po 
moru malim, ali hitrim svojim lađama gusarili i hvatali turske 
trgovačke lađe, koje su u doba mira s Venecijom plovile po Ja¬ 
dranu. Da zaštite tursku trgovinu i svoje interese, a ne zamjere 
se Uskocima, Mlečani su stali voziti tursku robu na svojim vla¬ 
stitim lađama. No Uskoci tada udariše i na mletačke lađe. Nato 
odluči sultan Sulejman, da on uvede red na Jadranu, kad nisu 
mogli Mlečani, i da osvoji uskočko gnijezdo — Senj. Mlečani 
pak, samo da zadrže Turke daleko od svojih voda, odluče sami 
obračunati s Uskocima. I sad nasta ogorčena borba. Mletački 
pisci prikazuju Uskoke kao krvoloke, dok ih drugi, talijanski i 
njemački, hvale radi njihove ćudorednosti, poštenja i držanja 
zadate riječi, kojih vrlina ondašnji Mlečići nisu baš mnogo po¬ 
znavali. 

G. 1597. opljačkaše Uskoci kod istarskoga grada Rovinja 
turske i mletačke brodove, odnijevši im robe u vrijednosti preko 
16 milijuna današnjih dinara. Radi toga postavi providur Bembo 
blokadu nad Hrvatskim Primorjem od Karlobaga do Rijeke, pa 
onda od Rijeke do Raše. 

Mlečani zatraže još od kralja Rudolfa, da kazni Uskoke i 
da im se vrati oteto blago. Juraj Lenković dade za kaznu obje¬ 
siti sedam Uskoka, dok je od otetog blaga našao još samo malen 
dio. No Mlečani, kojima je bilo najviše stalo, da se dočepaju 
tvrdoga Senja, nisu se time zadovoljili, pa što nisu mogli silom, 
pokušat će varkom. I s pomoću mletačkog pristaše i doušnika 
Rabljanina Marka Antuna Dominisa — inače senjskog biskupa 
a kasnije splitskog nadbiskupa, koji se je napokon odmetnuo od 
katoličke vjere prešavši na protestantizam — i Josipa Rabatte, 
kojega je Rudolf i m enovao svojim povjerenikom, mada je on 
bio podrijetlom Talijan i mletački plaćenik, uhvate g. 1601. i 
povješaju poglavice Uskoka, među njima i kneza Martina Pose- 
darskoga. Veliki broj Uskoka, oko nekih 250, bude protjerano 
u unutrašnjost zemlje. Rabatta dobije za tu uslugu od Venecije 
zlatan lanac u vrijednosti od 6.000 dukata, no ban Ivan Draš- 
ković tuži ga na dvoru gradačkoga nadvojvode za ta zlodjela, 
tražeći za njega smrtnu kaznu i konfiskaciju njegovih imanja. 
Ali banova tužba nije postigla ništa, jer su slijepi Habsbur- 
govci mislili pače na to, da Rabattu nagrade. Zato Uskoci pri- 
bjegnu vlastitoj snazi, provale na samo Silvestrovo 1601. u tvrđu, 
gdje se Rabatta bio zatvorio, uhvate ga i odrube mu glavu. Ru¬ 
dolf na poticaj Venecije stade Uskoke progoniti, a Mlečani time 
osokoljeni počmu nemilo haračiti po Hrvatskom Primorju, ne 
štedeći ni crkve ni oltare. Tada, ali istom g. 1615. uvidješe 
Habsburgovci, kamo vodi kratkovidna politika popuštanja Mle- 
čanima, s tim gore, što su oni sami opljačkali Uskoke do kraja, 
te Ferdinand pusti na volju Uskocima, da se sami brane od Mle- 
čana, i to urodi t. zv. Uskočkim ratom (1615.—1617.), za kojega 
su Uskoci u svojoj hrabroj sili doprli do samih Mletaka, dok su 
se glavni bojevi vodili oko rijeke Soče. Mirom u Madridu, za 
koji su posredovale Španija i Francuska, bi utanačeno, da se 
Uskoci imaju iz Senja ukloniti, a grad će preuzeti njemačka po¬ 
sada. I njihove lađe budu spaljene. Tako Uskoci budu raseljeni 
u krajeve oko Otočca i po Žumberku. 

KOD KUĆE U BORBI — PO EVROPI U PLAMENU 

Kralj Ferdinand 11. (1619. — 1637.) 

Kralj Matija, tek što je dokrajčio rat s Venecijom, zaplete 
se uto u jedan od najužasnijih ratova, poznat pod imenom »Tri- 
desetgodišnji rat«, ali kratko vrijeme iza toga, kako je buknuo 
taj strašni požar, umre Matija (29. III. 1619.), osiguravši prije 
ugarsko, hrvatsko i češko prijestolje Ferdinandu, nadvojvodi šta¬ 
jerskomu. Ovaj osujeti doduše, da se svi hrvatski gradovi u Kra¬ 
jini okupe pod banskom vlašću, ali morade na izbornom saboru 
u Požunu g. 1618. izdati inauguralnu diplomu kao zavjernicu, da 
će izvršiti sva Matijina obećanja prema Hrvatima: u Krajini 
imenovat će za časnike polovicu Hrvata, a polovicu svojih Šta- 
jeraca; banu će povratiti svu njegovu vlast prema starim običa¬ 
jima, a Vlasi će potpasti pod sudbenu vlast hrvatske gospode i 
bana. Ferdinand je ubrzo opet zaboravio na ta svoja obećanja, 
ali nije zaboravio tražiti od Hrvata, da mu pomognu u strašnim 
borbama tridesetgodišnjega rata, koji je zapalio cijelu Evropu 
(1618.—1648.). Žalosno je i upravo nepojmljivo, kako su Hrvati 
pristali na to, da liju svoju krv po širokim evropskim bojištima; 
zadivili su doduše svojom ratnom vještinom i hrabrošću najveće 
ratnike i vojskovođe evropske (kao na pr. Gustava Adolfa), a 
sve za slavu i korist Ferdinanda, ali su pobrali za tu uslugu to, 
da je Ferdinand prvi najjače zarezao nožem u živo tijelo kralje¬ 
vine Hrvatske. Ustrojio je Krajinu kao poseban upravni teri¬ 
torij, koji dođe pod neposrednu kraljevsku vlast, i otkinu je tako 
od Hrvatske, a 5. X. 1630. potpiše »statute za vlašku općinu 
između Save i Drave«, koje je statute zajedno s Nijemcima sa¬ 
stavio arhimandrit Maksim Petrović, kad je »poveo u Njemačku 
vlašku deputaciju, da ih car stavi pod vlast generala i kapetana, 
a ne pod vlast bana i hrvatske gospode« (Smičiklas). Ferdinand, 
razglašen inače u povijesti kao najnetolerantniji katolik, uvidio 
je, premda kasno, što je Petrović počeo po Hrvatskoj raditi, kad 
je uz privolu Ferdinandovu postao vladika. »Ovaj nemirni čo¬ 
vjek stavi se napokon i na čelo jedne čete, da tjera stare sta¬ 
novnike katolike, jer da je ovu svu zemlju car Vlahom dao« 

(Smičiklas). Tako je uz turske strahote i najezdu njemačku mo¬ 
rao Hrvat i tu nevolju podnositi u vlastitoj kući. 

I dok je uto Madžarska digla bunu te, svrgnuvši Ferdinan¬ 
da, okrunila za kralja Gavra Betlena, hrvatski je ban Nikola 
Frankopan morao braniti Hrvatsku od Turaka i njihovih savez¬ 
nika Madžara. Kad se je pak Betlen izmirio g. 1622. s Ferdinan¬ 
dom, prepusti ovaj buntovniku Erdelj i sedam drugih županija, 
prikraćujući, opet iz crne nezahvalnosti prema Hrvatima, hrvat¬ 
ska prava. U to je nastupilo i to zlo, da su se Hrvati počeli još 
između sebe klati. Nikola Frankopan otjera od sebe svoju ne¬ 
vjernu ženu Anu Mariju, kćer Petra Erdedija, radi čega planu 
mržnja između ta dva roda, a i ta je najviše škodila samostal¬ 
nosti Hrvatske. Erdedima uspije predobiti za sebe niže plemstvo 
i ovo se digne protiv bana Nikole, čovjeka dobrog, hrabrog i do¬ 
bročinitelja siromaha.*) 

Ban Nikola odreče se g. 1622. banske časti, a banom postade 
Juraj Zrinski. On povede u slavi i junaštvu Hrvate po ratnim po¬ 
ljanama, da konačno i sam, kako se nagađa, bude od carskoga 
generala V/allensteina otrovan. 

Da predobije sklonost Hrvata za sebe, obeća i novi kralj 
Ferdinand III. (1637.—1657.) u početku svoga vladanja Hrva¬ 
tima, da će im vratiti sve njihove zemlje, što su ih prisvojili kra¬ 
jiški kapetani, a u Hrvatsku ne će više naseljavati Vlahe. I zaista 
novi ban Ivan II. Drasković bude uveden u bansku čast po želji 
Hrvata starim običajem: kralj je i potpisao mnoge odredbe, koje 
su bile u prilog cjelokupnosti teritorija hrvatske kraljevine, ali 
se — opet po običaju — ni te nisu nikad izvršile. Hrvati iz za¬ 
hvalnosti za ta obećanja izglasaju na saboru u Varaždinu g. 1645. 
izvanredan porez kralju kao pomoć protiv buntovnika ugarskog 
velikaša Rakoczyja A kad je ban Ivan postao ugarskim palati- 
nom, predali su Hrvati 1646. bansku vlast (ali ne čast!) Nikoli 
Erdediju, da domovina ne ostane u to teško doba bez glavara 
zemlje, pogotovo kad je uz druga zla još i požar uništio gotovo 

>•;) Napustivši uvrijeđen domovinu sjetio se je ipak ban u svojoj opo¬ 
ruci svoga naroda, ostavivši velik dio svoga imetka u mnoge plemenite, svrhe. 

cijeli Zagreb. Buna se sve više širila po Ugarskoj, a Turčin pri¬ 
jetio svaki čas na vratima, dok su najbolji hrvatski sinovi ginuli 
po srednjoj Evropi. Među ovima su se osobito odlikovala braća 
Kikola i Petar Zrinski. Petar je pače sa svojim četama spasio 
Ferdinanda III. kod Budjejovica od sigurna sužanjstva. Švedski 
je naime general Wrangel poslao 300 vojnika u Ferdinandov ta¬ 
bor, da se noću došuljaju i zarobe cara. I dok je druga vojska 
spavala, Hrvati su bdjeli i pod vodstvom Petrovim odagnali 
Švede, spasivši tako cara (1647.). U isto doba pojavi se u Hrvat¬ 
skoj još i glad, a malo kasnije uništi požar i grad Varaždin. U 
primorskim krajevima Hrvati opet gone s pomoću Mlečana Tur¬ 
ke iz Klisa, Ravnih Kotara i Knina. Tu su se osobito odlikovali 
pjesmom proslavljeni junaci Ilija Smiljanić i katolički svećenik 
Sorić. 

Tridesetgodišnji rat završio se je westfalskim mirom g. 
1648., ostavivši u Evropi strašnu pustoš, garišta i ruševine te po¬ 
divljalo stanovništvo. Dvor nezahvalnog Habsburgovca Ferdi¬ 
nanda naumi poslije dovršenog rata s evropskim vladarima iz¬ 
jednačiti Ugarsku i Hrvatsku sa svojim nasljednim zemljama, 
oduzevši im stara prava i neodvisnost, kako je učinio sa Češkom 
iza bitke na Bijeloj Gori (1620.). Njemački su generali jedno¬ 
stavno preotimali i kršili prava hrvatskih plemića, bacali Hrvate 
iz vojničkih časti, a u njih uvodili Vlahe, jer su bili sigurni za 
njihovu pomoć. Pa kad se počelo govoriti, da će bečki dvor izne¬ 
mogloj i osiromašenoj Hrvatskoj ponuditi novac za neke uzete 
krajeve, hrvatski sabor oštro upućuje svoje zastupnike, da na to 
ne pristanu: »jer ne bi bilo dostojno granice kraljevstva za bilo 
kakove novce prodavati«. Takav ponos u izmučenoj domovini 
bio je već onda dokazom, da Hrvatska još nije propala. Nikola 
Zrinski imao je međutim kao ban utišati i bunu na posjedima 
grofova Erdedi. Zato sazove sabor u Zagreb g. 1653. i pokuša 
mirnim putem izgladiti spor između zavađenih stranaka. A kad 
to nije uspjelo, sabor i kralj nalože banu, da silom suzbije kme¬ 
tove. No ban ne htjede upotrijebiti silu, već s očinskom ljubav¬ 
lju povrati blagim načinom zemlji mir g. 1656. 

Godinu dana kasnije umre Ferdinand III., a naslijedi ga 
Leopold I. 

ZRINSKO-FRANKOPANSKA UROTA 

Ferdinandu III. umrije prije njega već okrunjeni nasljednik 
Ferdinand IV. i tako postade ugarsko-hrvatskim kraljem mlađi 
mu sin Leopold (1657.—1705.), koji se je dotada odgajao za 
svećenički stalež. Hrvati su ga izabrali za kralja jos za života 
Ferdinandova, a njemačkim carem je postao i protiv nastojanja 
Engleske i Francuske g. 1658. Kako nije niti bio odgajan za vla¬ 
dara, a niti je imao drugih vladaru potrebnih vrlina, oslanjao se 
je u svemu na svoje neiskrene, prevrtljive i koristoljubive savjet¬ 
nike. I tijelom i duhom neugledni i nevrijedni taj vladar, kojemu 
su laskavci pokušali dati nadimak Veliki, bio je po svemu pravi 
antipod svome suvremeniku Ljudevitu XIV. No vrijeme, u koje 
je živio te prilike u zemljama, kojima je vladao, bijahu mu u pri¬ 
log, da mu se ime vezalo uz velike i odsudne povijesne događaje. 
Za njegova vladanja bio se je odlučan boj između muhamedan- 
stva i kršćanstva, a njegove kraljevine Ugarska i Hrvatska bijahu 
pozornica teških događaja. Pri izboru za hrvatskoga kralja obve¬ 
zao se je Leopold, da će poštivati hrvatski ustav: zajednički ugar- 
sko-hrvatski sabor sazivat će se redovno najmanje svake treće 
godine, banska će čast i vlast ostati netaknuta, u hrvatskim po¬ 
slovima imat će odlučnu riječ Hrvati, a na Krajini će se postav¬ 
ljati hrvatski časnici. Njegovi doglavnici utuvljivali su mu, da 
država ne može biti jaka, dok se svi posebni ustavi i prava ne 
ukinu, dok vlast kraljeva ne postane apsolutna i sva uprava cen¬ 
tralizirana u njegovoj ruci. To je uostalom i bila politika, koju su 
Habsburgovci vodili, otkad su zadobili hrvatsku krunu, ali se 
nije dala provoditi bez kršenja prirodnih i povijesnih prava 
hrvatskoga naroda, koji je nažalost često u odlučnim časovima 
vjerovao u svojoj poštenoj duši onima, koji nisu zavri jedili mka- 
kove vjere. Politika apsolutizma, centralizma i utilitarizma bila 
je plod duha onih vremena, a njezin najizrazitiji predstavnik 
bio je francuski kralj Ljudevit XIV. Hrvatska je vjekovima 
krvarila od tisuću rana, a u to doba činilo se, kao da ce upravo 

smalaksati. Njezin teritorij je sveden na najuže granice, otkad 
je od njega odcijepljena bila Krajina. U upravnom pogledu Kra¬ 
jine su bile naša prava rakrana, jer su se mnogobrojni krivci, 
bježeći od banskoga suda, sklanjali k njemačkim generalima kao 
u inozemstvo, pa kad je Leopold obećao, da će Krajinu sjediniti 
s banovinom, njemački generali pobune Vlahe, da se tome opru, 
i ovi počnu siliti svoje suplemenike po banovini, da se dižu protiv 
hrvatske gospode. 

Rat s Turskom, koja se je iza časovite klonulosti opet počela 
pridizati zaslugom darovitog velikog vezira Guprilića (Koproli), 
prijetio je svaki čas, ali ga Leopold u svojoj mlitavosti nije želio, 
pače je bio spreman i na najveće žrtve, samo da mu izbjegne. 
Hrvati su ga naprotiv željno očekivali, nadajući se, da će tako 
junački osloboditi svoju zemlju od vječite pogibli turske i na¬ 
trag dobiti sve, što im je Turčin kroz vjekove oteo. Taj su rat 
napose željela braća ban Nikola i Petar Zrinski. Na njihova su 
imanja u Međumurju svaki čas udarali Turci iz Kaniže, ali su se 
braća u tim čestim bojevima toliko odlikovali snagom i hrabrošću, 
da su se po Evropi širile o njima najveće pohvale i njima u čast 
pjesme pjevale. Leopoldovi doglavnici bili su im zavidni te su 
voljeli, da Turčin gazi hrvatske zemlje, jer će oni tako lakše slo¬ 
miti otpor hrvatskih i ugarskih velikaša, provodeći centralističke 
i apsolutističke osnove dvora. Leopold je pače branio Zrinskima 
navaljivati na Turke, da ne bi tako izazvali ove na rat. Turci su 
opet opravdavali svoje navale na hrvatske i ugarske zemlje, izgo¬ 
varajući se, da su oni sklopili žitvadoroški mir s Nijemcima, a 
ne s Hrvatima i Madžarima. Osim toga je dvor spočitavao ovi¬ 
ma, »da ne cijene žrtava, što ih dvor za njih snosi«. Ban Nikola 
uvidio je jasno, da dvoru nije stalo do obrane hrvatskih zemalja, 
pa sam na svoju ruku bez ičijeg pristanka sagradi prema Kaniži 
grad Kovi Zrin. Leopolđu dakako ni to nije bilo pravo. A kad 
su planule borbe oko popunjenja kneževskog prijestolja u Erde- 
Iju (g. 1663.), krenu sultan Muhamed i veliki vezir Ćuprilić put 
Ugarske, da svome kandidatu Mihajlu Apaffyju pomognu protiv 
kandidata bečkog dvora Kemenyija. Leopold je uzalud molio 
preko svojih poslanika za mir, jer su Turci postavili neprihvat- 

ljive uvjete, između ostalih, da im se plaća godišnji danak od 
30.000 dukata, kojega su se odrekli u žitvadoroškom miru. Turci 
prodru s vojskom preko Ugarske cak u Slovačku, i tu osvoje Nove 
Zamke. Carsku vojsku je vodio grof Montecuccoli. U Hrvatskoj 
odbijaju Turke Nikola i Petar Zrinski. Petar potuče strašno Tur¬ 
ke kod Jurjeve Stijene, nedaleko od Otočca i zarobi Ali-pašu 
Cengića, pred kojim je Nijemac general i zapovjednik hrvatske 
Krajine Auersperg kukavički pobjegao iz Karlovca u Ljubljanu. 
Petar odvede Ali-pašu u Bakar, a Auersperg znajući, da će dobiti 
veliku otkupninu za Cengića, zatraži da se ovaj ima njemu kao 
zapovjedniku predati, i tuži Petra Zrinskoga ratnom vijeću, daje 
sebi prisvojio turskoga pašu. Drugi brat Nikola provali u Južnu 
Ugarsku i kod Osijeka spali glasoviti turski most, dug 6 km. Nato 
Cuprilić udari prema Novom Zrinu, da se osveti Zrinskomu, ko¬ 
jega je sva Evropa radi njegovih velikih djela slavila, a Turci 
mu nadjenuli ime »željezni kolac«. Novi Zrin branit ce Monte¬ 
cuccoli, koji odredi, da hrvatska vojska ostavi grad, i uvede u nj 
1400 Nijemaca, koji međutim pobjegoše doskora pred Turcima 
glavom bez obzira, dok se mnogi od njih potopise u rijeci Muri. 
Premda je između Nikole i tuđinca Montecuccoli ja bilo staro 
neprijateljstvo, ipak Zrinski pohita ovom u pomoć, kad je izgubio 
Nove Zamke, no Montecuccoli odbije pomoć Zrinskoga, jer da 
nema hrane za njegovu vojsku, a da se opravda za svoj poraz, 
napiše brošuru, u kojoj svali za svoj poraz svu krivnju na ma¬ 
džarske i hrvatske velikaše kao na kukavice. Zrinski mu ne osta 
dužan, nego mu odgovori drugom brošurom, gdje mu poručuje i 
ovo: »Ako Ti je mač kratak, skoči korak bliže, a ne diraj optuž¬ 
bom kukavičluka cijeli narod, Ti kukavno pseto!« 

Nikola Zrinski postade po svome junaštvu i odlučnosti do¬ 
skora svom nadom Madžara i Hrvata u borbi protiv bečkoga 
centralizma. U braću Zrinske gledaju s najvećim pouzdanjem i 
balkanski kršćani, a to je bečka kamarila dobro shvatila, videci 
u Zrinskima najopasniju zapreku svojih ciljeva. S druge strane i 
Turci ih beskrajno mrze, ali ih se i boje. Zrinski se nisu znali 
odlučiti, na koju bi od tih dviju strana, a opet nisu bili dovoljno 
jaki, da se opru obadvjema. Turska vojska zauzevši Novi Zrin 

krenu u lipnju 1664. put Beča, ali je Montecuccoli uz pomoć 
Francuza, koju mu je poslao Ljudevit XIV., potuče kod sv. 
Gottharda, dok je prelazila Rabu, pritok Mure. Sad je bio naj¬ 
povoljniji čas, da ohrabrena kršćanska vojska prijeđe iz obrane 
u napadaj i protjera Turčina iz svojih zemalja. Ali na veliko 
čudo i razočaranje Leopold sklopi za šest dana u Vašvaru s Tur¬ 
cima mir tako sramotan, kao da su Turci bili pobjednici — uz 
uvjete: Leopoldova vojska napušta Erdelj, car priznaje Apaffyja 
erdeljskim knezom, Turcima ostaje sve, što su do početka rata 
(1663.) bili osvojili, Novi Zrin se ne smije podići, a imaju se po¬ 
rušiti nekoje utvrde, koje ugrožavaju turske posjede; Leopold i 
sultan izmijenit će darove u vrijednosti od 200.000 forinti. Bilo 
je jasno, da bečki dvor voli, da Turčin i dalje vlada hrvatskim 
i ugarskim zemljama. To je još pogoršalo raspoloženje ugarskih 
i hrvatskih velikaša i povećalo mržnju protiv Nijemaca, što se 
odrazuje potpuno u riječima Petra Zrinskoga: — Viruj Nimcu 
kao suncu zimsku! Zato Madžari i Hrvati nisu htjeli priznati 
vašvarskoga mira, jer je sklopljen bez njih, a oni su jedini bili 
vlasni govoriti u ime Ugarske i Hrvatske. Taj glas i otpor protiv 
toga mira imali su podići sabori, ali ih Leopold nije sazivao, one¬ 
mogućivši tako ovima svaku legalnu borbu. Preostajao je onaj 
drugi, teži put. Vođom nezadovoljnika postade Nikola Zrinski; 
buntovnike će pomagati francuski kralj, da zaposli Leopolda kod 
kuće, kako ne bi smetao njegovim osnovama u Španjolskoj i Ni¬ 
zozemskoj. Vođe urote bijahu uz Nikolu Zrinskoga Madžari: 
ugarski palatin Franjo Wesselenyi, ostrogonski nadbiskup Juraj 
Lippay, i nešto kasnije i vrhovni sudac Franjo Nadasdy, a u 
Hrvatskoj Petar Zrinski i Franjo Krsto Frankopan, brat Petrove 
žene Katarine. Ona je vodila pregovore s francuskim poslanikom 
u Veneciji preko jednog Hrvata kapucina. Francuski kralj nije 
iskreno mislio; njemu je bila glavna misao, da Leopoldu stvara 
neprilika, a ne da Hrvatima pomogne. Njegov poslanik u Beču 
‘Gremonville pokuša doći u dodir s banom Nikolom, ali ovaj po¬ 
ginu u taj čas, ranjen od bijesnog vepra u lovu kod Čakovca 18. 
studenoga 1664. Suvremenici kazuju, da su na glas o Nikolinoj 
smrti i Turci i Nijemci palili mužare od veselja. Buntovni pokret 



izgubi sada glavnoga vođu, koji je svojim ugledom i položajem 
vezao Hrvate i Madžare. Odsad se opaža u njihovu pokretu neka 
podvojenost: Hrvati pod vođom Petrom Zrinskim naginju Fran¬ 
cuskoj, a Madžari Turskoj. Radi nove pogibli od Turske imenova 
Leopold g. 1665. Petra Zrinskoga banom, ali ga ne uvede u ban¬ 
sku "čast, dakle mu ne dade sve vlasti banove službe. Uto se je 
stao za urotu zanimati i vrhovni sudac ugarski Franjo Nadasdy. 
No bio je dvoličan i kao takav nadao se izdajstvom zajedničke 
stvari doći do palatinske časti. I tek kad nije našao razumijeva¬ 
nja u Beču, odlučno pristane uz urotnike. Ovi, kako su bili podvo¬ 
jeni među sobom, nisu uspjeli ni kod luraka ni kod Francuza. 
Pod utjecajem Portinog tumača Grka Panajottija Turci odbijahu 
ponude Madžara, koje je opet Panajotti od reda izdavao austiij- 
skom poslaniku kod Porte Casanovi. Ljudevit XIV. je opet ote¬ 
zao, da se jasno izjavi o pomoći, koju bi dao Zrinskome, i to sve 
dok nije osvojio Belgiju, a onda, sklopivši tajni ugovor s Leo- 
poldom o španjolskoj baštini, otkaže Petru svoju pomoć. Hrvat¬ 
ski ban, navikao na iskrenost i poštenje, nije znao, što je evropska 
diplomacija i tuđinska pomoć. Predobio je za se samo štajerskoga 
zemaljskog kapetana Tattenbacha. U njegovim tjeskobama je¬ 
dino mu je olakšanje bilo, da je g. 1668. pred turskom pogibli 
bio ipak uveden u bansku čast, ali generalat karlovački, kad je 
general Auersperg g. 1669. umro, nije dobio on, vec njegov ljuti 
protivnik Josip Herberstein. 

Bečki je dvor već imao sve niti urote u svojim rukama. Za¬ 
vjerenike su odali staračac Madžar Ladislav Fekete i beznačajni 
pijanica Bory. A kako Zrinski nije bio dosta oprezan, lspripo- 
vjedio je svoje osnove dvorskome čovjeku Rottalu, a taj kao ne¬ 
prijatelj Nadasdyjev, želeći ovoga upropastiti, otkrije urotu 
dvoru. Glavna misao Petrova bio je rat s Turcima, i da tu misao 
oživotvori, ponudio se je i Mlecima, no kad je vidio, da Bec ne 
će nipošto rata s Turcima, a ovamo odbijen od Venecije i na¬ 
pušten od Ljudevita XIV. obrati se Poljacima. Mislio je osu¬ 
jetiti osnove bečkoga dvora, da uda Leopoldovu sestru Lleonoru 
za novoizabranoga kralja poljskog Mihajla Wisnowieckoga. ia 
taj posao odabrao je pouzdanika svoga sure Franje Krsta Fran- 

kopana, koji je tada istom (g. 1669.) stupio u zavjeru, dok je do¬ 
tada bio u zavadi s Petrom radi nekih parnica. No i tamo pro¬ 
pade Petrova osnova. Ostao mu je još samo jedan put — obratiti 
se za pomoć Turčinu, za kojega su inače već njegovi madžarski 
drugovi i otprije bili oduševljeni, premda je Petar smatrao Tur¬ 
ke vjekovnim neprijateljima svoje domovine i svog roda. Petrov 
kapetan Bukovački uspije ipak nagovoriti bana, da pokuša s Tur¬ 
činom. Bukovački je iz dna duše mrzio Nijemce, te izrazio želju, 
da ga ban pošalje kao svoga punomoćnika u Tursku. 112. stude¬ 
noga 1669. krenuo je Bukovački k sultanu s malom pratnjom, dok 
je Petar razglasio, da ga je poslao u Ugarsku k svome zetu Ra- 
koczyju. Bukovački je saznao, da se sultan nalazi u Solunu i kre¬ 
ne onamo. Divanu Mehmeda IV. svidio se je muški nastup Buko- 
vačkoga, pa je prihvatio ponude Zrinskoga, koje su se sastojale u 
ovom: Ugarska i Hrvatska dolaze pod pokroviteljstvo sultana i 
plaćaju godišnji danak 12.000 talira, koja se svota ne će pove¬ 
ćavati. Ugarskom i Hrvatskom vladat će u ime sultanovo Petar 
Zrinski i njegovi potomci, a poštivat će se stare slobode i ustav 
ovih kraljevina. 

Turska će vojska pomagati Zrinskoga, a koje gradove otme 
Nijemcima, predat će ih Madžarima i Hrvatima. U Ugarskoj će 
se mjesto Apaffyja postaviti za kneza zet Zrinskoga Franjo Ra- 
koczy. No kako nisu svi članovi sultanova divana bili odušev¬ 
ljeni za savez sa Zrinskim, sultan prepusti konačnu odluku ve¬ 
likom veziru Ćupriliću, koji se je nalazio na Kandiji. Prijaznost 
Turaka osokolila je Bukovačkoga i on javi banu, da je pomoć 
Turaka osigurana, pa se ovaj dade na odlučan korak, ako i nije 
bio potpuno spreman. Žestoki Franjo Krsto Frankopan gorio je 
od želje, da se što prije udari na Nijemce, pa piše kapetanu Čol- 
niću: »Komaj čekam, da naše kape s čalmami pomešamo, a krila- 
ki budu frkati po zraku. Ni časa ne damo, da se plundraši sprave«. 
Zrinski dade razglasiti kmetovima, da će se ukinuti kmetstvo i 
tlaka, ako seljaci ustanu zajedno s njim. Pozvao je i vlaškog vla¬ 
diku Mijakića, no taj mu odgovori, da bez privole ostalih starje¬ 
šina sam ne može ništa učiniti. Frankopan je, obilazeći s jednoga 
kraja na drugi, dobio za sebe u Primorju sav narod, te je župnik 

Jure Pipinić bio već spreman, da sa svojim ljudima provali u 
Kranjsku. U Zagrebu, oni na Kaptolu, nisu bili tako oduševljeni, 
već su tražili tri dana za razmišljanje, dok su građani na Griču 
odlučno pristali uz Frankopana. Prešavši odatle Savu sazva knez 
sastanak plemića u Brezovicu, gdje se je većina izjavila za Zrin- 
skoga, ali ga Turopoljci odbiše. 

No Zrinski se stade doskora kolebati. U Beču su znali već 
odavna za njegove osnove, jer ih je izdao Grk Panajotti, pa su se 
spremali na odmazdu. Zrinski videci, da je pretecen, pokusa i bez 
Frankopanova znanja nagoditi se s Bečom, pogotovo, kad je opa¬ 
zio, da ga i Turci varaju. Čuprilić je naime sumnjao u iskrenost 
Zrinskoga, ne vjerujući, da bi ban mogao biti turski podanik. 
Turci su Bukovačkome obećali odgovor preko bosanskog paše, ali 
taj nije stizao. Zrinski stoga pošalje zagrebačkog biskupa Borko- 
vića k Leopoldu. Stari je biskup bio iskreno odan banu, ali nije 
bio dorastao lukavima bečkim diplomatima, koji mu izjaviše: 
»Znamo mi ovdje cijeniti Zrinskoga, samo neka dođe!« I prije 
još nego se je Borković povratio k banu, šalje ovaj već Irca For- 
stalla, učenog redovnika, s posebnim uvjetima, pod kojim bi se 
izmirio s carem. Uto je došao Leopoldu i Nikola Erdedi, zakleti 
dušmanin roda Zrinskoga, prikazavši mu sve, što se događa u 
Hrvatskoj. I dobije od cara 6000 for., da kupi vojsku protiv bana. 
Petar sada šalje 8. IV. 1670. i svog jedinca Ivana Antuna kao 
taoca kralju, ali je sve sad bilo uzalud. Leopoldovi savjetnici su 
tražili, da se Zrinskome ne smije oprostiti, a pružila im se dobra 
zgoda, da se konfiskacijom njegovih dobara napune prazne 
državne blagajne. Leopold proglasi 30. ožujka 1670. Zrinskoga 
veleizdajnikom, liši ga svih časti i udari 50.000 for. ucjene na nje¬ 
govu glavu. A dok se je sve to provodilo, Lobkovic, po rodu Čeh, 
po službi Leopoldov savjetnik, po poštenju nitkov, uvjeravao je 
Forstalla, da još nigda nije nikoga prevario, pa zato neka se Zrin¬ 
ski uzda u kraljevu milost; šta više dao je Forstallu vrlo ljubazno 
pismo za Zrinskoga, »miloga svog nećaka«! 

Međutim je general Spankau provalio po uputama iz Beča 
u Međumurje približujući se Čakovcu. Zrinski se htjede oprijeti, 
no jedan ga kapetan odvrati od toga, jer da nisu pripravni. I da 


se ne sukobi sa Spankau-om, pođe 13. travnja 1670. zajedno sa 
Franjom Krstom Frankopanom put Beča. Njemačka soldateska 
pohara bogati Čakovac, a ista sudbina stiže poslije i ostale grado¬ 
ve Zrinskoga i Frankopana. Ne znajući, kako će svršiti buna a 
Gornjoj Ugarskoj, Leopold je iz početka lijepo postupao sa 
hrvatskim velikašima. No čim je ondje bila buna ugušena, zave- 
doše protiv njih sudbeni postupak. Zatvoriše ih u tvrđavu Bečko¬ 
ga Novog Mjesta (Wiener Neustadt), pa ih usprkos protesta, da 
im po hrvatskim zakonima ima suditi domaći sud i usprkos papina 
zagovora i zapadne Evrope, odrubiše glave 30. travnja 1671. u 
Wiener Neustadtu. Jednako su poginuli izdajica Nađasdy i pro¬ 
pali Tattenbach. Žena Petrova Katarina, hrvatska spisateljica i 
ponosna banica, kojoj je muž pisao pred smrt poznato dirljivo pi¬ 
smo, svršila je svoj život u ludilu 16. studenoga 1673. u Građač- 
kom samostanu dominikanka. Zima, glad, golotinja, nečovječni, 
upravo barbarski postupak prema njoj i njezinoj kćeri Zori slo- 
miše njezin jaki duh. Sve to Nijemcima nije bilo dosta, nego na¬ 
siljem, izdajom i nevjerojatnim cinizmom istrijebiše cijeli rod 
Zrinskih, dok je Frankopan i onako bio posljednji od svog roda 
u Hrvatskoj. Uništivši tako najmoćnije hrvatske velikaše mislili 
su Nijemci Hrvatsku pretvoriti u »nasljednu kraljevinu« i oteti 
joj vjekovnu slobodu i ustav, kako su to učinili i sa Češkom. Naj¬ 
veća im je zapreka u tom bila banska čast, s kojom je bila usko 
vezana tradicija još od doba hrvatskih narodnih vladara — čast, 
koju su i poslanici papini kao i oni zapadnih evropskih vladara 
smatrali potkraljevskom >(vicerex) prema već poznatoj riječi u 
svoj Hrvatskoj: kralj kraljuje, a ban vlada. Leopold je još g. 
1670., skinuvši Zrinskoga sa banske časti, povjerio »bansku 
službu« biskupu Borkoviću i neprijatelju roda Zrinskih Nikoli 
Erdediju. Karlovački general obilazio je zemljom nagovarajući 
plemstvo, da se odcijepi od Ugarske (gdje je bila ukinuta palatin- 
ska čast) i pripoji svoju domovinu neposredno austrijskim na¬ 
sljednim zemljama — ako žele uživati carsku milost, koja će im 
donijeti svaku sreću i blagodat. No ta ista carska milost zaplije¬ 
nila je gradove Zrinskih, a što je još gore i gradove Frankopana 
u Hrvatskom Primorju, te je tako Hrvatska izgubila i zadnji di- 


jelak morske obale. Čak su i Štajerci širili granice svoga gospod¬ 
stva na račun osakaćene Hrvatske. 

ZEMLJA SE ČISTI OD TURAKA, A BRANI OD — 
KRŠĆANA 

Pa ni u to najtužnije doba nisu Hrvati klonuli. Sabor traži 
g. 1673., da kralj imenuje Erdedija banom s potpunom vlašću, a 
bečki dvor dade ga instalirati s potpunom banskom vlašću, ali bez 
banskog naslova. I sam Erdedi konačno uvidi, kakovi su Hrvati¬ 
ma tuđinci bili prijatelji te uskliknu tom zgodom: »Sada ali 
nikdar treba za patriu stat!« 

U Ugarskoj je gaženje slobode prouzrokovalo novu bunu 
»kuruca« (križara). Na čelo buntovnika stade mladi Emerik Tb- 
koly, drugi muž Jelene, kćeri Petra Zrinskoga, a Rakoczyjeve 
udove. Zemljom odjeknu pjesma: »Piti moraš krv njemačku«, a 
ustaše pomagahu Francuska, Turska, Poljska i Erdelj. Gar u toj 
nevolji, uspostavi u Hrvatskoj bansku čast, a u Ugarskoj palatin- 
sku, i sklopi primirje s Tokolyjem. S Madžarima je pokušao na¬ 
goditi se na saboru u Požunu, ali mu to slabo pođe za rukom, jer 
je T6koly, doskora uvidio, da ga car vara, pa se obrati Turskoj. 
I Leopold pošalje poslanstvo Mehmedu IV., da produži vašvarski 
mir, kojemu je isticalo vrijeme. Turci su međutim željeli rat pa 
su postavljali neprihvatljive uvjete, a ujedno su Tokolyja pro¬ 
glasili knezom i regentom Ugarske. Silna i dobro opremljena voj¬ 
ska od 250.000 ljudi krenu iz Drinopolja pod vodstvom Kara Mu- 
stafe. Na svoju sreću izmirio se Leopold s pomoću pape Inocenta 
XI. s Francuskom i sklopio savez s Poljskom, ali kukavan ipak 
pobježe pred Turcima iz Beča sa 60.000 Bečlija. Sam se skloni 
u Linz, a obranu Beča prepusti grofu Starhembergu sa 22.000 
vojnika. Ni sultan nije pratio svoju vojsku, već je ostao u Beo¬ 
gradu, čekajući ratne vijesti. U najkritičnijem času dohrli Beču 
u pomoć poljski kralj Jan Sobieski, u čijoj se pratnji nalazio i 
neumorni hrvatski pobornik Juraj Križanić, i potuče Turke ha- 
metom 12. rujna 1683. Turci ostave silan plijen kod Beča i po¬ 
bjegnu glavom bez obzira. Poljski kralj uđe pobjedonosno u Beč, 


a već drugoga dana eto tamo i Leopolda, kad već ni jednoga 
Turčina nije bilo blizu. I prva mu je briga bila, da sklopi — mir. 
No prije nego je sultan isto odgovorio, potuče Sobieski ponovo 
Turke kod Parkanja i osvoji Ostrogon. Sad se i bečki dvor odvaži 
na proganjanje Turaka. Sultan dade od bijesa zadaviti Kara 
Mustafu, ali ni novi veliki vezir ne mogne zaustaviti prodiranje 
kršćanskih vojska. Uto sklopi s carem savez Venecija, a ovom se 
pridruže papa i Poljska (sv. liga). Gonjenje Turaka potraje 16 
godina (1683.—1699.). U Ugarskoj su ratovale carske vojske pod 
zapovjedništvom Ljudevita Badenskoga, Eugena Savojskoga i 
Karla Lotarinškoga, dok u Hrvatskoj stoji banska vojska pod za¬ 
povjedništvom bana Nikole Erdedija, a u Dalmaciji se bore 
Hrvati kao mletački podanici. Godina 1687. bila je odlučna za 
obadvije strane: u Turskoj bace buntovnici Mehmeda IV. u tam¬ 
nicu i postave na prijestolje njegova brata Sulejmana III., dok 
je u Ugarskoj i Hrvatskoj proglašeno nasljedno pravo Habsbur- 
govaca u muškoj lozi, pa se otada ne biraju više kraljevi, već se 
jednostavno krune. Ukinut je i 31. čl. zlatne bule, koji je velika¬ 
šima dopuštao bunu protiv kralja, ako krši prava i povlastice tih 
kraljevina. Sve je to mogao Leopold postići, jer su carske pobje¬ 
de zaslijepile Hrvate, a sami su ih većim dijelom izvojevali nad 
Turcima. Ban Erdedi otme Turcima (g. 1684.) Viroviticu, potuče 
ih (1687.) u Lici, a pred banskom vojskom pobjegnu Turci i iz 
Osijeka, pa se tako stade Slavonija od njih čistiti. U tim se bor¬ 
bama po Slavoniji odlikova fratar Luka Ibrišimović, kao što se 
je u Lici proslavio pop Mafija Mesić. G. 1689. osvoje Hrvati pod 
Ivanom Draškovićem Zrin, provalivši u Tursku Hrvatsku, a te 
iste godine učini Ljudevit XIV. Turcima lijepu uslugu. Kad su 
se carskoj vojsci, koja je pod Ljudevitom Badenskim prodrla u 
Srbiju, pridružili Srbi pod patrijarhom Crnojevićem, prodru ca- 
revci sve do Skoplja i Vidina. No doskora moradoše ostaviti 
Srbiju, jer je u carske zemlje na Rajni provalio Ljudevit XIV., 
pa je trebalo braniti Njemačku. I kad je carska vojska napuštala 
Balkan, pođoše s njom ovamo u naše krajeve i Srbi pod patri¬ 
jarhom A.rsenijem Crnojevićem. Tom prilikom ostavi 36.000 
Srba svoju domovinu, kuće i polja, a njihove krajeve zaposjednu 

Arnauti i drugi ostaci prehistoričkih naroda na Balkanu. To je 
iza Tomislava drugi put, da Srbi traže spas pred zulumom svojih 
dušmana izvan granica svoje domovine. Austrija ih naseli sada 
po Srijemu i južnoj Ugarskoj, te im za ono doba i ondašnje po- 
jimanje dade velike privilegije. Nato Turci provališe u Slavoniju, 
gdje im se pridružiše i Vlasi oko Pakraca. Odlučna se bitka za- 
podjene kod Slankamena 19. kolovoza 1691., gdje su Turci ha- 
metom potučeni. U tom boju pogibe i Adam Zrinski, Nikolin sin, 
boreći se u redovima carske vojske, a pogodi ga austrijski metak 
u leđa. Od Zrinskih ostade poslije Adamove smrti još jedini Ivan- 
Antun Zrinski, Petrov sin, inače Leopoldov pristaša, koji je bio 
zatvoren u tamnicu i od progona oslabljena uma čamio u skrajnjoj 
bijedi u tvrđavi Schlossbergu u Gracu, gdje je g. 170?. i umro. 

Rat s Turcima se nastavlja, a vodio ga je s carske strane 
Eugen Savojski, koji potuče g. 1697. Turke kod Zente u Ugar¬ 
skoj. Dvije godine potom sklopljen je mir u Srijemskim Karlov¬ 
cima g. 1699. Turcima ostade samo Banat u Ugarskoj. Hrvatska 
je od cara tražila, da joj se pripoji oslobođena Slavonija (osim 
jugoistočnoga Srijema, koji je ostao Turcima). No protiv toga 
digoše se Štajerci, zabrinuti za svoje položaje i časti u Slavoniji, 
a s njima đržahu i Vlasi. Venecija pak dobije srce i kolijevku 
Hrvatske — zemlju od Knina, preko Sinja do Vrgorca, i otada ta 
zemlja nosi mjesto staroga hrvatskog imena naziv Dalmacija. 

Hrvati su se međutim cijelo vrijeme s pravom nadali, da će 
nakon oslobođenja zemlje od Turaka dobiti stare svoje granice 
i zemlje, koje su izgubili za 300-godišnje borbe s Turcima. Kad 
se je pak sklapao mir, bili su carski povjerenici sami Nijemci, a 
na čelu im Talijan grof Marsigli. Zato ih i kapetan Jasenovca 
Adam Domjanić nije htio priznati povjerenicima, jer da od bana 
nije dobio o tome nikakova naloga. A Pavao Ritter-Vitezović, 
dodijeljen Marsigliju kao savjetnik, napisa ovome spomenicu, 
tvrdeći u njoj, da Dalmacija uopće ne postoji, već .se sve zemlje 
starog Ilirika imaju zvati Hrvatska. 

G. 1705. umre Leopold, a naslijedi ga sin Josip I. (1705. do 
1711.). Njegovo kratko vladanje ispunjeno je opet ratovima i 
bunama. U Ugarskoj je Rakoczy okupio oko sebe Madžare, na 

Zapadu bjesni rat za španjolsku baštinu s Ljudevitom XIV., a 
Hrvati odbijaju Rakoczyjev napadaj na njihove zemlje i gone ga 
preko granica svoje domovine. Ipak im nije pravo, da ban, koji 
je uto prešao s vojskom preko Mure, vodi i dalje borbu u samoj 
Ugarskoj, te nalažu vojskovođi Ivanu Draškoviću, kad je ovaj 
zatražio, da mu se pošalje pomoć u Ugarsku, da ne sluša bana — 
jer se ne priliči, da poglavica zemlje boravi izvan nje, pa makar 
i kralju pritom pomagao. Ujedno zatraže i od kralja, da varaž¬ 
dinsku vojnu krajinu povrati materi zemlji, ali je to ometao va¬ 
raždinski general Sigbert Heister pod izlikom, da će tamo nasta¬ 
njeni Vlasi prebjeći u tom slučaju u Tursku. Kad su pak Madžari 
pokušali na saboru g. 1708. provesti odluku, da kralj smije po¬ 
tvrditi samo one zakone hrvatskoga sabora, koji se ne kose s 
ugarskim zakonima, ustadoše protiv toga poklisari hrvatskoga kra¬ 
ljevstva, no kako je ugarski sabor bio raspušten radi kuge, ne bi 
od toga madžarskog pokušaja ništa. Kao odgovor na težnje Ma¬ 
džara stade zagrebački biskup Martin Brajković nastojati oko 
toga, da zagrebačku biskupiju uzvisi na nadbiskupiju i oslobodi 
Hrvatsku od utjecaja madžarskog nadbiskupa u Kaloči. No bi¬ 
skupova smrt omete zasada taj pothvat. Josip umre 13 dana prije 
nego je sklopljen mir s buntovnim Madžarima u Szatmaru (1711.). 
Tim je mirom dovršena dugotrajna borba između Habsburgo- 
vaca i Madžara na korist prvih, i Madžari će odsada pokušavati 
otimati prava i slobode Hrvata. Rakoczy je međutim pobjegao iz 
Ugarske u Francusku, a odatle u Tursku, gdje je i umro te poko¬ 
pan uz svoju majku Jelenu Zrinsku u Galati. 

Josipov brat Karlo III. (1711.—1740.) boravio je još od 
osamnaeste godine svoga života izvan zemalja, koje su ga iza 
smrti Josipove zapale kao jedinoga muškog člana habsburške 
loze. Boravio je u Nizozemskoj, Portugalskoj pa u Španiji, čeka¬ 
jući ondje na španjolsku krunu, a sada dobije mjesto nje evo 
carsku krunu njemačku i kraljevsku ugarsko-hrvatsku. Primivši 
carsku krunu u Frankfurtu dođe u Beč i sazove sabor u Požunu 
za dan 3. travnja 1712. Hrvatski se je sabor sastao na poziv ban¬ 
skog namjesnika, zagrebačkog biskupa Esterhazija (naturalizi¬ 
ranog Hrvata) u biskupskim dvorima 9. ožujka 1712. Da naglase 

svoju neođvisnost od Ugarske, prihvate Hrvati na tom saboru 
rezoluciju, kojom priznaju pravo nasljedstva i onoj ženskoj lozi 
habsburškoj, koja drži u svojoj vlasti habsburške nasljedne zemlje 
Austriju, Štajersku, Kranjsku i Korušku. Ugarska se ovdje i ne 
spominje, šta više ta je rezolucija upravo uperena protiv ugar¬ 
skoga zakona o nasljedstvu iz g. 1687., koji je glasio, da po izu- 
mrću muške habsburške loze Ugarska ima pravo slobodnog izbora. 
I da svoju samostalnost što bolje istaknu, opravdavaju Hrvati taj 
svoj korak ovako: »Nije nas Ugrima podvrgla ni jedna sila, ni 
jedno ropstvo, već se sami od svoje volje pokorismo ne kraljev¬ 
stvu, nego kralju njihovu . . . slobodni smo, a ne robovi«. Time 
je, kako kaže Klaić, uzdrman temeljni zakon ugarskoga državnog 
prava. Pa ako Karlo i nije izdao Hrvatima diplome, da prihvaća 
taj njihov zaključak kao državni zakon (nije ju potpisao, ali je 
koncept bio sastavljen u dvorskoj kancelariji), ipak, videći ras¬ 
položenje Hrvata, prihvati g. 1715. u tajnom vijeću svojih sa¬ 
vjetnika kućni nasljedni zakon, u kojem su ove tri glavne točke: 
1. primogenitura, 2. nerazdjeljivost njegovih kraljevina i zema¬ 
lja, i 3. pravo nasljedstva ženske loze (Pragmatička sankcija). 
Madžari međutim nisu bili voljni proglasiti Karlovu pragmatičku 
sankciju zakonom, te su je priznali istom g. 1722., no pritisnuti 
od Hrvata morali su zabaciti svoj zahtjev o konkordanciji hrvat¬ 
skih zakona s ugarskima, čime je potpuno utvrđena samostalnost 
Hrvatske (čl. 120 od g. 1715.). G. 1722. osnova Karlo namjes- 
ničko vijeće za Ugarsku kao najvišu upravnu vlast u zemlji. Ovo 
je doduše pokušalo odmah proširiti svoj djelokrug i na Hrvat¬ 
sku, ali su to Hrvati na svom saboru u Varaždinu g. 1725. naj¬ 
odlučnije odbili izjavivši: da u pitanju uređenja granica ne će 
da znadu za namjesničko vijeće, već su o tome dali naputak svo¬ 
me banu, kako ima postupati, i onda da će se uvijek oprijeti upli- 
tanju toga vijeća u hrvatske poslove. Doskora je (g. 1729.) stao 
hrvatski sabor sastavljati i odobravati godišnji proračun za svoju 
kraljevinu i raspisivati poreze, naglašujući time opet svoju punu 
samostalnost. Pa mada je Hrvatska bila zbog ratova od gotovo 
tri vijeka iscrpljena, ipak je njezin proračun svršavao viškom, 
dokle god je sama vodila svoje gospodarstvo. A dok se je tako 

razvijala borba za političku samostalnost Hrvatske, nije prestao 
hrvatski narod voditi borbe i na bojnom polju. Hrvati pod vlašću 
mletačkom vodili su i dalje u Dalmaciji bojeve s Turcima, pobi¬ 
jedivši silno tursku vojsku kod Sinja, dok je u slobodnoj Hrvat¬ 
skoj banski namjesnik Ivan Drašković udarao na pogranične 
turske gradove u Bosni, kako bi zapriječio bosanske muhamedan¬ 
ce, da priskoče u pomoć turskoj vojsci u Srijemu, Banatu i pod 
Beogradom, gdje je Karlo, kao saveznik Mletaka, ratovao s Tur¬ 
cima. Tu Eugen Savojski potuče Turke i osvoji Beograd g. 1717. 
Kod sklapanja mira u Požarevcu iste godine bila je zastupana i 
Hrvatska po Ivanu Draškoviću, ali je dobila samo nešto zemlje 
preko Une, dok je ostalim zemljama Karlo dao upravljati po 
svojim generalima. Kako su Turci prepustili Karlu Srijem, Ba¬ 
nat, Srbiju između Drine i Morave, Vlašku do Alute i sjeverni 
dio Bosne uz Savu i Unu, nije Hrvatska i Ugarska gotovo više 
ni graničila s Turskom. Venecija je dobila Imotski i Vrgorac, pa 
zemlje na jugu Neretve, našto Dubrovnik ustupi Turskoj sa sje¬ 
vera Klek, a na jugu Sutorinu, samo da nema zajedničkih gra¬ 
nica s Venecijom. Tako je Hercegovina na dva kraja doprla do 
mora. 

No kolikogod su Hrvati bili vjerni Karlu i pomogli mu pro¬ 
vesti Pragmatičku sankciju, nije im se pokazao zahvalnim. Tome 
su međutim mnogo bili krivi i hrvatski velikaši, koji su, ne pod¬ 
noseći niže plemstvo, radije se oslanjali na svoje staleške dru¬ 
gove, madžarske velikaše, i time škodili sami sebi. Takove raz¬ 
mirice, nesloga i borbe velikaša s nižim plemstvom dadoše povod 
carskome ratnom vijeću, da uredi hrvatsku i slavonsku Krajinu 
kao posebne carske zemlje, odijeljene od hrvatskog kraljevstva 
(g. 1734.). Tako ti naši »graničari« ili »krajišnici« primaju plaću 
od cara i vojuju za njega, gdje on hoće, bez obzira na to, što su 
rodom i podaništvom Hrvati. I Hrvatsko primorje imalo se je 
otrgnuti od matere zemlje i smatrati dijelom austrijskih carskih 
zemalja. Jedva je tek nešto uspjelo — da je carska komora pla¬ 
ćala izvanrednu daću u hrvatsku blagajnu, po čemu je opet pri¬ 
znato bilo pravo Hrvatske na Primorje. Karlo je donekle vodio i 
brigu za te krajeve, izgradivši od Karlovca do mora cestu (Karo- 

linska cesta), uređivao luke u Bakru, Senju i Karlobagu, a radio 
je i oko podignuća brodogradilišta u Kraljevici. 

Pod kraj života zapleo se je međutim kao saveznik Rusije u 
drugi rat s Turskom (g. 1736.—1739.), ali ne imajući dobrih voj¬ 
skovođa — Eugen Savojski bio je uto g. 1733. umro — izgubi rat 
i morade se mirom u Beogradu odreći većine zemalja, što ih je 
bio dobio mirom u Požarevcu. Granicom prema Turskoj postade 
opet rijeka Sava. 

ŽIVOT HRVATA ZA TURSKE NAJEZDE 

Kršćanski Zapad nije se maknuo, da spasi Carigrad, ali je 
doskora osjetio, od kolike je važnosti bio pad toga grada. To je 
nažalost bilo od velikih i teških posljedica i za hrvatski narod. 
On je najviše morao voditi gotovo trajne krvave bitke, otim- 
ljući se turskoj najezdi i braneći pedalj po pedalj svoje ze¬ 
mlje uz teško prolijevanje svoje krvi. Turci u početku nisu do¬ 
duše bili ni bolji ni gori od ostalih osvajača naših zemalja, ali 
su s vremenom radi nasilnosti i neiskrenosti svoje politike, koju 
su baštinili od Bizanta, radi silovitog poturčivanja i poznatoga 
svog ratnog bijesa postali strašni tirani i zatirači svake slobode. 
— Turci su se vladali spram drugih ljudi prema vjeri, pa kao 
što su u zapadnoj Evropi nosiocima državne misli bili plemići, 
tako su kod Turaka to bili muhamedovci: ovi jedini uživaju sva 
prava, dok su druge vjere jedva bile trpljene. Muhamed II. obe¬ 
ćao je doduše kršćanima slobodu, ali je i ta bila takova, da je u 
našem narodu nastala riječ: Car daleko, a Bog visoko. Ako je i 
bilo u tom obećanju nekih dobrih odredaba, one se ipak nisu 
vršile. Sila i podmitljivost bijaše jedini način njihove uprave. 
Do turskog doba nije hrvatski narod znao za kolac, hajdučiju, 
izdajstvo, a imao je zaštitu u svojima plemenskim sudovima i 
starim, zdravim običajima, koji su stvorili narodnu, etički neslo¬ 
mljivu tradiciju. Turčin je pokušao sve to razoriti. Zato je i znao 
hrvatski narod s neviđenom ustrajnošću braniti sebe i svoje, te 
je malo primjera u povijesti, da se je jedan narod uz tolike 


žrtve tako odlučno i dostojno borio za svoje ognjište. Održao se 
je i onda, kad mu je plemstvo bilo posve osiromašilo, seljaštvo 
izgladnjelo, a od Turaka mu pružana zlatna obećanja, samo da 
se preda i da im pusti slobodan prolaz kroz svoju zemlju. 

TERITORIJALNE PROMJENE 

Kad je u hrvatskim krajevima sve već bilo opustošeno, kad 
je nestalo sela i šuma, a po poljima ostala pusta garišta, počeo 
se je hrvatski narod pomalo povlačiti s te svoje pustoši, i tako se 
hrvatsko ime proširilo na sjever od Gvozda u dotadašnju Sla¬ 
voniju sve do Drave, a ta je obuhvatala zemlje na istok Hrvat¬ 
ske do Zemuna. Dalmacija je negda bila teritorij gradova Ko¬ 
tora, Dubrovnika, Splita, Trogira i Zadra te otoka Krka, Cresa, 
Lošinja i Raba tako, da od 9. do 15. vijeka Klis, Solin, Knin, 
Imotski, Biograd, Šibenik, Brač, Hvar i Vis ne bijahu u Dal¬ 
maciji već u Hrvatskoj. Za turske premoći u 16. vijeku krajevi, 
osvojeni od Turaka, priklopljeni su Bosni, a Primorje i otoci, 
potpavši pod mletačku vlast, primiše ime Dalmacije (i»Acquisto 
vecchio« — stara stečevina). Bosansko se ime proteže i na gra¬ 
dove iza Gvozda, tako da su pod bosanski pašaluk spadali Klis, 
Solin, Knin, Sinj, Imotski, Drniš, Zemunik, Petrinja, Požega, 
Osijek, Đakovo, a onda i Turska Hrvatska (Bihać na Uni, Cazin 
i dr.). No kad su Turci počeli uzmicati iz naših krajeva, nisu se 
nažalost hrvatske zemlje povratile materi zemlji, te je mirom 
u Srijemskim Karlovcima (g. 1699.) Venecija dobila gradove sre¬ 
dovječne Hrvatske Knin, Vrliku, Sinj, Vrgorac i dalje do Ga¬ 
bele na Neretvi (»Acquisto nuovo« — nova stečevina). I na te 
se gradove protegnu ime Dalmacije, te je tako hrvatsko ime kao 
geografijski naziv potisnuto iz kolijevke hrvatstva. Još je jed¬ 
nom pomaknuta granica Dalmacije na štetu Hrvatske, i to za 
mira u Požarevcu g. 1717., kad je Dalmacija dobila opseg, koji 
je imala do g. 1918. (osim Dubrovnika i Spiča; »acquisto novis- 
simo« — najnovija stečevina). Zemlje između Une i Vrbasa nisu 
se više nigda povratile Hrvatskoj, a i ono, što se po Hrvatskoj i 
Slavoniji oslobodilo Turčina, palo je pod vojne krajine, te Hr¬ 
vatska ostade i dalje reliquiae reliquiarum. 



NACIONALNE PROMJENE 

Turci su uz ostali plijen vukli sa sobom na tisuće naroda u 
roblje. Mletački pisac Sanudo računa g. 1533., da su do tog doba 
Turci odveli u roblje oko 600.000 Hrvata. Poslije toga bez sum¬ 
nje se je taj broj potrostručio. Većina zarobljenog pučanstva ra¬ 
seljena je po Bosni i njoj istočnim krajevima, te su tako doprle 
gomile Hrvata i do Carigrada i Male Azije. Jedan dio našeg 
naroda ostavio je pred sve većim opasnostima staru domovinu 
i selio se u Kranjsku, zapadnu Ugarsku, Austriju, Moravsku i 
Italiju.*) I dalmatinski gradovi puni su bjegunaca iz hrvatskih 
krajeva. Tim načinom spasli su se ti gradovi za hrvatstvo, pa i u 
16. vijeku su nošnje i običaji u gradovima čisto hrvatski, a i je¬ 
zik je hrvatski ondje jači od talijanskoga; tako napose žene nisu 
ondje ni znale drugog jezika osim hrvatskoga. U samostanima, 
gdje su živjele koludrice plemićkoga roda, morali su i ispovjed¬ 
nici i propovjednici poznavati hrvatski jezik, jer one drugoga 
nisu znale. Na hrvatska pusta ognjišta naseliše Turci pravo¬ 
slavne Vlahe, Srbe i Grke, koji se tako raširiše napose po Kra¬ 
jinama. Hrvatski je narod u tom zlu uščuvala katolička vjera i 
svijest zajednice plemića i puka. A ta svijest bila je tako jaka, 
da je naš narod pohrvatio listom tolike pridošlice iz njemačkih, 
ugarskih i slovenačkih zemalja, kao i mnoge mletačke porodice, 
koje su se za turskih ratova po ovim krajevima naselile. 

TURSKA UPRAVA U OSVOJENIM KRAJEVIMA 

Turci su od svih hrvatskih zemalja stvorili jedan pašaluk 
— bosanski. Jedini Srijem od hrvatskih zemalja spadao je pod 
budimski pašaluk. Bosanski je osnovan g. 1582. ili 1583., a do¬ 
tada je bio samo begluk. Paša ili beglerbeg nije imao mnogo 
veću vlast od ostalih sandžak-begova, koji su upravljali san¬ 
džacima, na koje se je dijelio pašaluk. Beglerbeg je vojnički i 
upravni poglavar, te mu je položaj sličan bizantskom strategu. 
Poturčeno plemstvo bosansko sačuvalo je svoje položaje i ima- 

H 1 ) U Južnoj Italiji postoji još i danas par hrvatskih sela, u kojima 
stanovnici govore čakavskim dijalektom i spominju u svojim pjesmama tur¬ 
ske bojeve. 


160 


nj a, nosilo je i neke časti i vodilo upravu, ali se uza nj podiglo 
doskora novo, vojničko plemstvo: spahije. Tako Bošnjaci posta- 
doše turski krajišnici. Beglerbeg je stolovao u početku u Banja¬ 
luci, a g. 1639. prenio je svoje sijelo u Travnik. Prati ga sjajno 
opremljena tjelesna straža. Uz njega je defterdar (blagajnik) 
sa svojim zamjenikom ćehaja-begom, koji zamjenjuje i be- 
glerbega, a onda vrhovni muftija ili kadija (mulla) sa sjedištem 
u Sarajevu, gdje se nalazi i dizdar-aga, zapovjednik janji¬ 
čara u Bosni. Sva zemlja pripada državi, pa je ova može uzeti 
od posjednika bez odštete i dati je drugomu. 

Raja. Jedino musliman je privilegiran u turskom carstvu. 
Raja se mora od njega razlikovati i nošnjom. Muslimani nose 
svileno odijelo zelene, bijele, žute i crvene boje, a raja se može 
odijevati jedino u crnu boju. Ova se može samo iznimno baviti 
trgovinom, inače obrađuje zemlju po aglucima i beglucima, i 
plaća carstvu harač u novcu i krvi: u novcu je harač po odredbi 
iznosio jedan dukat, ali je u životu te mučene raje iznosio re¬ 
dovno daleko više, jer su haračlije, nezadovoljni nametnutim 
dankom, znali joj opljačkati kuće i zadruge. U krvi je plaćala 
raja tako, što su najljepšu i najzdraviju kršćansku djecu odvo¬ 
dili Turci: žensku u svoje i carske hareme, a mušku u janjičar- 
ske vojarne. Ni plač ni vapaj za milosrđem, a još manje tra¬ 
ženje prava nije tu ništa koristilo; jedino je mito moglo nešto 
pomoći. Kad je kršćaninu dogorjelo do nokata, nije mu preosta- 
jalo drugo, nego odmetnuti se u hajduke ili prebjeći preko gra¬ 
nice. No uza sve to krv se bratska nije mogla zatajiti. Musliman 
s jedne, a kršćanin s druge strane granice govorili su ipak istim 
jezikom — hrvatskim, pa ima primjera, gdje se krajišnici s obje 
strane lijepo paze i — bratime. 

Vjera. Za katoličku crkvu kod Hrvata bile su u to doba naj¬ 
teže prilike. Vec prije toga se je Bosna s pojavom bogumila uda¬ 
ljila od katoličke crkve, kojoj je pripadala još za narodnih vla¬ 
dara. Nekoji su pak tuđinci pristajali uz protestantizam (Fra¬ 
njo Tahi), premda su ga banovi i hrvatski sabor odlučno odbi¬ 
jah. Njemački vojnici, koji su dolazili ovamo kao protestanti i 
poslije rata vraćali se kući, ne mogu se nazivati hrvatskim pro- 

testantima. Duhovnu kulturu u krajevima, slobodnim od turske 
vlasti, pomagali su osobito redovi i samostani. Benediktinci izu¬ 
miru pomalo u to doba, ali zato veliko djelovanje razvijaju kod 
Hrvata Pavlini i Isusovci. Pavlini otvaraju prvu našu gimnaziju 
g. 1503. u Lepoglavi, a zatim u Križevcima i Senju. I kroz go¬ 
tovo 300 godina odgaja se u njihovim školama naša duhovna i 
svjetovna mladež. G. 1656. predaje se u Lepoglavi i filozofija, 
a g. 1683. i teologija, pa mladi ljudi postizavaju ovdje i dok¬ 
torsku čast. A Pavlin Ivan Belostenec putuje po svim hrvatskim 
krajevima, skupljajući jezično blago za svoj rječnik. Franjevci 
Kačić-Grabovac*) i Ivan Filipović*) odlikuju se kao pjesnici, 
a Katančić kao arheolog, koji je platio životom svoje hrvatsko I 

rodoljublje u zloglasnim mletačkim tamnicama. 

I u glazbi se odlikuju Franjevci. Gvardijan splitskog samo¬ 
stana Ivan Lukačić (rođen g. 1574.) vrši oko 30 godina službu 
kapelnika stolne crkve u Splitu, a g. 1620. izašle su u Mlecima 
njegove »Sacrae cantiones«, zbirka »moteta« za više glasova. To 
je drugo objelodanjeno hrvatsko glazbeno djelo (prvo takovo 
djelo jesu četiri četveroglasna madrigala, koje je g. 1550. izdao 
Andrija Patricij (Petrić) s otoka Cresa. Isusovci su došli k na¬ 
ma najprije u Dubrovnik (g. 1560.) a onda u Zagreb (g. 1606.). 

Oni se posvećuju poglavito školstvu; otvaraju škole u Zagrebu, 

Rijeci, Požegi, Osijeku, Varaždinu i Dubrovniku. Od zagrebač¬ 
ke njihove gimnazije razvila se (g. 1669.) akademija znanosti 
s pravima sveučilišta. Prvi rječnik hrvatskoga jezika izdao je 
(1649.) Isusovac (Talijan) Micaglia (Mikalja), a prvu gramatiku I 

Isusovac Bartul Kašić (g. 1604.), koji je za glagoljaše priređivao 
na hrvatskom jeziku evanđelja, poslanice i ritual. A kao sve¬ 
strani pisci odlikuju se: Sušnik, Jambrešić, Mulih, Kanižlić, Ig- ( 

njat Đorđić, Ruđer Bošković i dr. 

Kako su u krajevima, osvojenim od Turaka, katolici bili 
žešće progonjeni od drugih vjera, nastojali su pape više puta 

*) Grabovac štampa svoj »Cvit razgovora naroda i jezika iliričkoga 
aliti rvackoga«, a Filipović pjeva: »I svega slovinskoga naroda i jezika har- 
vatskoga«. 


podići kršćanski svijet na križarsku vojnu protiv Turaka, te su 
u tu svrhu pomagali Hrvate i novcem i vojskom. 

Položaj pravoslavnih bio je mnogo povoljniji, jer su oni 
pomagali Turke za ratova, pa su ih ovi zato i naseljavali na gra- 
nici. Za pravoslavlje je osobito za s lužan Mehijied-paša Snknlo- 
vić (koji je podsjedao Siget). GnJe g._ 1557. uspostavio pećkn 
patrijaršiiu i predao ie svome bratu ili rođaku Makariiu. 

Time je organizaciji pravoslavne crkve u turskom carstvu pružena 
znatna pomoć, te će ona odsada biti predstavnik naroda ne samo u vjerskim 
nego i političkim, kulturnim i socijalnim pitanjima. U tom je imala 
sklonost i pomoć turskih vlasti i činovnika, koji su dakako od toga vukli 
korist. Franjevci su dobivali fermane iz Carigrada (od g. 1514.—1599. dobili 
su 32 fermana), da nisu podloženi pravoslavnim vladikama, ali se u praksi 
to nije uvijek provodilo. Tako su se g. 1653. franjevci jedva oslobodili na¬ 
silja carigradskog patrijarha Cirila, a već g. 1662. i 1669. pećki patrijarh 
Kalinik dođe osobno u Livno, i tu poteže na sud fratre, što ne slušaju car¬ 
skog fermana, kojim su njemu podvrgnuti svi kršćani i moraju mu plaćati 
danak. Radi bune pobježe Kalinik u Banju Luku, no ni tu ne bi bolje sreće. 

Poslije seobe Srba g. 1690. pod patrijarhom Crnojevićem novi patrijarh 
u Peći Simeon uđe u volju Turcima, pa mu oni izdadu ferman, kojim se izri¬ 
če, kako su Latini, Madžari, Hrvati (Šokci), Lužani (u Crnoj Gori) i Arnauti 
dužni Simeonu od pamtivijeka plaćati milostinju, pa to moraju i sada. Taj se 
postupak pravoslavnih patrijarha dade razumjeti tako, što su carigradski va- 
seljenski patrijarsi živjeli u dobrim odnosima s visokom portom, od koje su 
dobivali čast i vlast (više puta za velike svote novca), pa su bili priznati i svje¬ 
tovnim poglavarima te i sudili u nekim građanskim parnicama, a čast im 
bila jednaka velikom veziru. Turcima su opet pravoslavni bili od koristi kao 
neredovita vojska (martolozi). 

Katolici su radi svega toga morali u turskom carstvu mnogo trpjeti, a 
to se još pogoršavalo pomanjkanjem svećenstva, pa su, ostavši bez dušo¬ 
brižnika, primali sakramente i duhovnu okrepu iz ruku pravoslavnih sveće¬ 
nika, što je imalo za posljedicu, da su pomalo i u masama prelazili na pra¬ 
voslavlje. 

G. 1731, izdan je, kako spominje srpski povjesničar Ruvarac.- ferman 
sultana Mahmuda patrijarhu Arseniju IV., u kojem se zap6vij'edaT*da ga i 
svećenstvo latinske crkve u Bosni ima priznavati za svojega patrijarha. Sam 
Ruvarac kaže, »da se takav postupak srpskih patrijarha nikako opravdati 
ne da.« 

Jednake se pojave opažaju i po hercegovačkom i kliskom sandžaku, 
kako se to razabire iz različitih tužba samostana Rame, Makarske, Zaostroga, 
Karina i Visovca. 

* 

A nisu bile bolje prilike za katolike ni u Slavoniji. Patrijarh Kiril Lu- 
karis goni (1632.) ispred sebe po cičoj zimi šest fratara. Sijedi svećenik Ši- 
mun Matković bude sa još dva druga bačen u tamnicu i mučen, a zatim 
okovan u gvožđa. Hranili su ga tvrdim kruhom i ledenom vodom. U okolici 
Požege platio je i glavom za svoja nasilja jedan takav metropolit, jer ga 
hajduci dočekaše i ubiše.*) 

KULTURNO NASTOJANJE 

Kulturni polet, koji se opaža kod Hrvata prije turske na¬ 
jezde, bio je sada usporen, ali nije mnogo oslabljen. U Dalma¬ 
ciji se baš od 15. do 18. vijeka razvila bujna književnost. Prva 
štampana hrvatska knjiga jest glagoljski misal iz g. 1483., koji 
preštampan g. 1528. nosi natpis: »Misal hrvački na Božju hvalu 
i hrvačkoga jezika prosvećenje«. Uz duhovnu književnost u 15. 
stoljeću nastadoše kod nas i »prikazanja« ili »skazanja« — prvi 
počeci dramatskog umijeća na osnovi crkvenih obreda, pa umjet¬ 
no pjesništvo nepoznatih prethodnika Marulićevih. Nije ovdje 
mjesto potanje raspravljati o dalmatinsko-hrvatskoj književno¬ 
sti, ali treba naglasiti, da je gotovo svaki dalmatinski grad dao 
hrvatskoj književnosti po kojega pjesnika i to bas u doba naj¬ 
žešćih borba za narodni opstanak. »Istorija svete udovice Judit 
u versih hrvački složena« od Marka Marulica (1450. 1524.) 

imala je tješiti narod u očajnoj borbi, a njegova »Molitva su- 
protiva Turkom« izlijev je duše rodoljuba, zabrinutog za opsta¬ 
nak svoga naroda; Lucićeva »Robinja« odjek je nesretnog boja 
na Krbavskom polju (g. 1493.), a »Planine« Zoraniceve pune 
su tuge s pretrpljenih jada od Turaka, ali i domovinske ljubavi. 

Brno Rarnarutić slavi g. 1584. u svom »Vazetju Sigeta gra¬ 
da« Nikolu Zrinskoga, kojemu »Hrvate bihu njegova dvora 
čas(t)«. Suvišno je spominjati, kako su Ivan Gundulić i fra An¬ 
drija Kačić prikazali u svojim djelima prilike našega naroda u 
tursko doba. I »Sirena mora Adrianskoga« Nikole Zrinskoga u 
prijevodu brata mu Petra slavi sigetskog junaka. A Slavonac 
Reljković opisuje u svom »Satiru« posljedice »turskih skula«. 

>i : ) Op. Vidi o tome: Draganović: Masseniibertritte von Katholiken zur 
»Ortodoxie« im Kroatischen Sprachgebiet zur Zeit der Turkenherrschaft. 
Roma 1937. 


HUMANIZAM I RENESANSA KOD HRVATA 
Veliki preporodni razvitak kulturnoga Zapada, poznat pod 
imenom humanizma i renesanse, pratili su Hrvati usred svojih 
teških nevolja s velikim zanimanjem i razumijevanjem, te su 
ubrzo i sudjelovali u njemu. Humanizam se je osobito razvio u 
Dubrovniku (Aelius Lampridius Cerva, Ludovicus Tubero, Ja- 
cobus Bonus), kamo je g. 1490. iz Firence pozvan učitelj Deme- 
trij Chalkokondylas, prvi izdavač Homerovih pjesama; zatim u 
Splitu (Marulić), Šibeniku (Juraj Šižgorić) i Trogiru (Ivan Su- 
botić). U sjeverne krajeve hrvatske domovine utro je put hu¬ 
manizmu Ivan Vitez od Sredne (1400.—1472.), sin siromašnog 
plemića iz križevačke županije, a poslije ostrogonski nadbiskup 
i kulturni suradnik Matije Korvina. Nećak Ivana Viteza od 
Sredne Ivan Česnički (Janus Pannonius) istakao se je kao la¬ 
tinski pjesnik. 

Već prije renesanse proživjelo je Hrvatsko primorje period 
gotske umjetnosti, koja je utisla poseban, umjetnički karakter na¬ 
šim gradovima, uresivši ih remek-djelima graditeljstva. Za re¬ 
nesanse pak natjecalo se je profano graditeljstvo s crkvenim, 
pa su mnoga djela slikarskih prvaka renesanse iz Italije kup¬ 
njom prispjela u Dalmaciju. 

Graditelji i kipari iz drugih zemalja dolazili su k nama u 
prvom periodu renesanse, a naši umjetnici se proslaviše u Italiji 
i drugim zemljama. Stolne crkve u Korčuli, Dubrovniku, Kotoru, 
Šibeniku i Hvaru, palače duždeva u Dubrovniku, Cippico u Tro¬ 
giru, općinska, Papalićeva u Splitu, samostan Dominikanaca, pa 
franjevački na Otoku kod Korčule, brojne slike na žrtvenicima 
i u crkvama, nadgrobni spomenici (Sobota u Trogiru), crkveno 
ruho i namještaj, sve to svjedoči o umjetničkom poletu 14.—17. 
vijeka u gotskom i renesansnom stilu. Od domaćih sinova vri¬ 
jedni su spomena: Matej Gojković (radi na gotskom dijelu zvo¬ 
nika u Trogiru), Juraj Dalmatinac (graditelj na šibenskoj kate¬ 
drali — kićena gotika), pa Ivan Pribislavić. U tuđini se prosla¬ 
više: Lucijan i Frano Laurana (Vranjani), Ivan Dalmatin, An¬ 
drija Medulić, nazvan »Schiavone«, Julijo Klović, Jakov Stati- 
leo (Trogiranin na dvoru Matije Korvina). 

KULTURNI RAD U BOSNI 

Ni tužna Bosna nije ostala bez kulturnoga nastojanja. Dala 
je i ona svoga sina Jurja Dragišića rodom iz Srebrenice. Poslije 
pada Bosne polazi on u Dubrovnik, a onda u Oxford i Pariz. 
Pod imenom Benignus napisao je sjajnih bogoslovnih i filozofij¬ 
skih rasprava, zadobivši častan nadimak »ilirski Duns Scotus«. 
Među humanistima znatan je i Ivan Ančić (Johannes Anicius), 
rođen u Lipi kod Duvna, a umro u Italiji 1685. godine. 

Na hrvatskom jeziku pišu: Fra Ivan Bandulavić, Matija 
Divković (1563.—1631.), Fra Pavao Posilović iz Glamoča, Stje¬ 
pan Margitić, pa fra Lovro Ljubuški Sitović, po rodu musliman, 
a poslije franjevac. 

U djelu »Grammatica latino-illirica« kaže, da »mnogi narodi t. j. 
Francezi, Šanjoli, Italianezi, Nimczi, Ungari lascgne (lašnje) nauče grama¬ 
tiku nego mi Harvati .., jer oni »štampaju gramatike u svoje vlastite je¬ 
zike istumačene«. Od njega je i »Pisna od pakla« složena »u hrvatski jezik 
i pisanje« (1727.). 

Povijesnim se radom bavi suradnik Farlatijev fra. Filip 
Laštrić iz Oćevije. Bosanski katolički pisci zovu svoj jezik bosan¬ 
skim ili pak hrvatskim. 

I bosanski muslimani bave se knjigom, te su dali lijepih pri¬ 
loga istočnim literaturama. 

Prvi pjesnik iz Bosne na turskom jeziku jest Mahmud paša 
Abagović, s pseudonimom Adni (umro 1474.). Turci ga zovu 
Hrvatom. U 16. vijeku pjeva Mustaj-beg Hercegović (Širi-lav- 
ski), a najpopularniji bosanski pisac i komentator klasičnih per¬ 
zijskih djela bijaše Sudi (umro 1593.). Nerkesi Es-Saraji (rođen 
u Sarajevu 1592.) odaje utjecaj naše narodne pjesme. 

Na hrvatskom jeziku pjeva: Muhamed Hevaji Uskjufi, vrlo 
tolerantni muhamedanac; značajno izjavljuje: 

»Otac jedan, jedna mati — Prvo bin nam, valja znati — 

Jer ćemo se paski klati.« 

I kulturnih ustanova bijaše u Bosni dosta, a podizali su ih 
pojedini domaći odličnici: Sarajevo je bilo na glasu radi svoje 
ljepote, česma, zgrada, bašča, džamija i drugih javnih zgrada 
kao jedan od najljepših gradova u turskom carstvu. Za razvitak 
Sarajeva najzaslužniji je Husrev-beg, koji je sagradio veličan¬ 


stvenu džamiju (Begova džamija), pa medresu »Kuršumliju« (po- 
krita olovom). Ta škola bijaše na glasu radi svojih izvrsnih uči¬ 
telja svjetskoga glasa. Uz medresu bijaše i knjižnica. Husrev- 
beg je osnivao i humanitarne ustanove, pa zdravstvene (kupa¬ 
lište), trgovačke (bezistan) i hanove za putnike. U Sarajevo se 
slijevaše trgovačka skupocjena roba arapska, perzijska, češka, 
poljska, mletačka i dubrovačka. 

Trgovina i obrt bijahu za turskoga doba u drugim krajevima 
radi nesigurnosti slabi, pa su tako propali i bogati rudnici u 
Gvozdanskom, koje su iskorišćivali knezovi Frankopani još od 
g. 1392., a tako i onaj knezova Keglevića u Bužimu. Trgovalo se 
je većinom na sajmovima, ali su i trgovinu smetale nesnosne daće 
i zloupotrebe. Cehovi su izrađivali različnu robu, a bili su čvrsto 
organizirani. Poslije odlaska Turaka podigla se nešto trgovina 
žitom u Slavoniji, a dobre ceste, izgrađene u 18. vijeku od Karla 
III., služile su znatno trgovini između Karlovca, Bakra i Rijeke. 
Dalmatinski gradovi u 13. i 14. vijeku obogatiše se trgovinom sa 
zaleđem i preko mora, ali otkad su pali pod Veneciju, njihova 
trgovina jedva životari, jer Venecija nastoji svu trgovinu navr- 
nuti k sebi. Trgovina s Bosnom bila bi vrlo izdašna, ali su se bo¬ 
sanski produkti kao i svi drugi morali voziti u Veneciju i tu pro¬ 
davati, te se na pr. u Splitu nije smjela kupiti roba od bosanskog 
trgovca. Ni trgovanje između pojedinih gradova nije bilo dopu¬ 
šteno. Samo je slobodni Dubrovnik lijepo napredovao, jer je pod 
zaštitom Turske razvijao svoju trgovinu po turskom carstvu, kako 
ju je i prije vodio po balkanskim državama. Zato se je silno po¬ 
digao na visinu blagostanja i kulture. No strašni potres uništi g. 
1667. grad i njegovo bogatstvo. Kao važna trgovačka točka izme¬ 
đu Bosne i Dubrovnika bila je Gabela (negdašnja Drijeva). Bo¬ 
sna trguje s dalmatinskim gradovima, a u vezi je i s važnim tur¬ 
skim gradovima Skopljem i Solunom. Bosanska trgovina ide i 
na Drinu, pa po njoj u Beograd. I rude se kopaju već za turskog 
gospodstva: u Srebrenici srebro, u Fojnici i Varešu željezo. Kod 
Fojnice se kovale puške i sablje, i pravio puščani prah, dok su se 
zlatni i srebrni novci kovali u Čajniću i Srebrenici, a kasnije u 
Šaraj evu. 

APSOLUTIZAM I GERMANIZACIJA 

Marija Terezija (1740.—1780.). U 17. i 18. vijeku vlada duh 
apsolutizma i centralizma. No dok je taj politički pravac bilo 
lakše provesti u državama, gdje je živio jedan narod, nije on 
mogao donijeti zadovoljstva ni sreće tamo, gdje je vladar vladao 
nad više naroda različita jezika, vjere, običaja i povijesnog raz¬ 
vitka. No premda se to centralističko nasrtanje opaža već kod 
prvih Habsburgovaca, ipak je ono dospjelo do vrhunca za Ma¬ 
rije Terezije i sina joj Josipa II. 

Marija Terezi ja bijaše umna vladar ica i samo je njezina na¬ 
darenost mogla spasiti baštinu, koju je naslijedila od oca, a gle¬ 
dali su je raskomadati baš oni vladari, koji su svečano obećali 
Karlu III., da će poštovati njegovu Pragmatičku sankciju: Bavar¬ 
ska, Španija i Saska prisvajaju sebi pravo na svu baštinu Karla III. 
Fridrik II., pruski kralj, tražio je za se bogatu Šlesku, Francuska 
Belgiju, a savojska kuća Lombardiju. I prema savezu, skloplje¬ 
nom u Nymphenburgu g. 1741. imala je Mariji Tereziji ostati 
samo Ugarska i Hrvatska. 

To je bio najzgodniji čas, da Hrvatska i Ugarska povrate 
sebi stare svoje slobode, ali skršeni ustanci Zrinsko-frankopan- 
ski, Rakoczyjevi i Tokolyjevi, pa nesloga plemstva i velikaša 
slomiše snagu tih kraljevina, i na veliko čudo baš su Ugarska i 
Hrvatska prolile najviše krvi, da spasu prijestolje Mariji Tere¬ 
ziji, koja je ubrzo zatim gotovo do kraja uništila njihov ustav. 
Tako, kad je 1. XII. 1740. javila Marija Terezija Hrvatima smrt 
svoga oca d svoje stupanje na prijestolje, ovi je sa svog sabora 
pozdravljaju kao svoju kraljicu ističući, da su oni prvi priznali 
njezino pravo nasljedstva. Pa i onda, kad se je ona nekoliko mje¬ 
seci iza toga zaplela u t. zv. nasljedni rat. Hrvati joj šalju redo¬ 
vite i dobrovoljačke čete. 

Tu pomoć zatražila je ona od ugarsko-hrvatskog sabora u 
svibnju 1741., a to je bio ujedno i krunidbeni sabor, pa je 26. 
lipnja 1741. ona svečano i okrunjena »za kralja«. No kad je po 
tom zatražila, da joj muž Franjo Lotarinški bude priznat za su¬ 
vladara, ugarski i hrvatski staleži usprotiviše se tome odlučno. 
Hrvati su pritom iznijeli još i svoje tegobe — tražeći, da se 


Krajina vrati pod bansku vlast. Ali se sabor svršio bez ikakova 
rezultata. Tek ponovo sakupljeni sabor 11. rujna iste godine obe¬ 
ća kraljici vojsku i prizna joj muža za suvladara. Svakako je 
Madžarima kasnije spočitnula kraljica, da više obećaju nego 
daju, dok su joj Hrvati poslali do 50.000 ljudi na bojno polje. 
»Trenkovi panduri« bijahu sa svojom slikovitom nošnjom, tur¬ 
skim oružjem i bandom (glazbom) strah i trepet srednjeevropskih 
pokrajina. Obijest, nasilje i pustopašnost pandura i njihova vođe 
Trenka pribavi ovome doživotnu tamnicu u Spielbergu (kod 
Brna). 

Tegobe rata za nasljedstvo, vođenog za korist habsbur¬ 
ške kuće, teško su osjetili opet Hrvati. Cvijet hrvatskog pučan¬ 
stva stradao je i ginuo po evropskim ratnim poljanama. Slabo 
opskrbljen i loše plaćen hrvatski vojnik napustio je svoja polja 
i kuće, gdje se je nužno pojavila nestašica i bijeda. I premda su 
se tu Hrvati odlikovali osobitim junaštvom, ipak su, navikli više 
guerilskom vojevanju nego evropskoj bojnoj taktici, dolazili u 
sukob i s vojskovođama, pa su napuštali u Italiji bojno polje i 
vraćali se kući, gdje se je, osobito u Slavoniji, pojavilo hajduštvo, 
a ponegdje planule i bune. Da se sve to stiša, dade kraljica (g. 
1742.) Hrvatskoj za bana Karla Bacana, sina Adama Baćana. 
Narod u Slavoniji je živo želio, da se zemlja utjelovi varaždin¬ 
skoj vojnoj krajini, jer se u njoj nije plaćao porez, no kraljica 
ipak odredi g. 1743., da se donja ili istočna Slavonija ponovo 
sjedini (reincorporatio) Hrvatskoj, što je slavonsko plemstvo ve¬ 
selo pozdravilo, a kraljica je time iskupila svoje obećanje, koje je 
zadala pri svome krunisanju. Ban Baćan provede to sjedinjenje, 
koje ipak nije išlo lako, jer je general Engelshofen potajno bu¬ 
nio seljake. G. 1745. budu imenovani veliki župani slavonskih 
triju županija: grof Patačić (virovitički), barun Pejačević (sri¬ 
jemski) i barun Vayay (požeški). Otada Slavonija šalje svoje de¬ 
legate magnate na sabor kraljevina Dalm., Hrv. i Slavonije. I 
dok je tako Hrvatska s jedne strane dobila natrag Slavoniju, do¬ 
tle je slavonsku Posavinu barun Engelshofen razdijelio u tri kra¬ 
jiške pukovnije (gradišku, brodsku i petrovaradinsku), kojima je 
zapovijedao general u Osijeku. Pa premda je hrvatski sabor to- 


liko puta tražio, da se Krajine reinkorporiraju materi zemlji, 
ipak je za nedogledno vrijeme bila izgubljena svaka nada, da će 
se to postići. 

G. 1746. uređene su Krajine strogo vojnički: zemlja bude podijeljena 
na regimente, bataljune i kapetanije. Sva vlast, pa i sudačka, bila je u ru¬ 
kama časnika, a uredovni jezik njemački. Svaki muškarac bijaše od 16. do 60. 
godine aktivni vojnik, spreman svaki čas ostaviti ralo, a pograbiti pušku. 
Dok je mir, nagrada mu je, što uživa zemlju, a za rata prima posebnu placu. 
Hrvat je na Krajini imao biti samo »carski čovjek«. 

A kad su tako bile uređene slavonska i gornja Krajina, došla 
je na red i reorganizacija i t. zv. banske Krajine između Une i 
Kupe, s tom razlikom, da je tu više časnike predlagao ban, a 
imenovat će ih kraljičino »ratno vijeće«. Trošak ce snositi hrvat¬ 
ski sabor. I u jednoj i u drugoj Krajini narod se je protiv toga 
bunio, ali uzalud, jer je kraljica tvrdo odlučila naći način, kako 
da dobije što više i što boljih vojnika. A kako joj je trebalo za 
vojsku mnogo novca, tražila je od sabora u Pozunu g. 1751. po¬ 
većanje poreza, no dobije samo trećinu od onoga, što je tražila. 
Financijalno pitanje bilo je već g. 1748. uzrokom, da je kraljica 
oduzela banu nadzor nad slavonskim daćama, jer je hrvatski 
sabor tražio, da Slavonija plaća kao i Hrvatska samo polovicu 
poreza prema Ugarskoj. Kako su pak Madžari tvrdili, da je Sla¬ 
vonija sastavni dio Ugarske, a među Hrvatima se našao virovi¬ 
tički podžupan Antun Spišić, koji je na požunskom saboru g. 
1751. predložio, da od tri slavonske županije svaka šalje u ugar¬ 
ski sabor po dva zastupnika, poput ostalih ugarskih županija, a 
ne sve tri zajedno jednoga nuncija, koji se bira na hrvatskom 
saboru, primili su Madžari objeručke taj prijedlog i uzakonili 
ga (zak. čl. 23. od g. 1751.). To je išlo na ruku kraljici, jer je 
Slavonija imala plaćati i dalje porez poput ostale Ugarske. 
Hrvatski su nunciji protestirali protiv toga, dokazujući, da je u 
predtursko doba uvijek ban vladao u Slavoniji, koja je bila inte¬ 
gralni dio kraljevine Hrvatske i Dalmacije. Hrvati su toliko 
uspjeli, da je sabor udovoljio njihovu zahtjevu, da nad rečenim 
županijama ban vrši sudbenu i upravnu vlast, da svaka šalje po 
dva poslanika i u hrvatski sabor, kamo dolaze i slavonski velikaši, 
biskupi i veliki župani. A da budu izdašnija vrela poreza, kra- 

ljica dade izvesti popis zemljišta (katastar), što je g. 1755. silno 
uzbunilo narod ispod Kalnika, koji je i onako bio kivan na ze¬ 
maljsku gospodu. Seljaci zapale 30 plemićkih dvorova, i krenu 
na Varaždin, odakle su namjeravali na Zagreb, da se tako oslo¬ 
bode kmetstva. Hrvatski sabor pošalje na buntovnike vojsku. Je¬ 
dan je dio vodio Josip Drašković, a drugi podban Ivan barun 
Rauch. 

Drašković je blago postupao sa savladanim narodom, dok je Rauch 
poharao zemlju gore od Turčina, a pritom se osobno okoristio seljačkom 
imovinom. I kad je poplijenio sela, čekao je od sabora, da mu podijeli na¬ 
slov »otca domovine i spasitelja zemlje«, kako su predlagali njegovi pristaše! 

Kraljica pošalje nato u Hrvatsku grofa Althana, ali s njim 
i mnoštvo uhoda. On je imao istražiti uzroke bune i krivicu plem¬ 
stva. I na osnovi njegove istrage kraljica, i ne pitajući sabor, 
izda naredbu o uređenju odnosa između kmetova i gospodara, 
čime je olakšala nevoljno stanje seljaka i obuzdala samovolju 
gospode. 

Gospoda izgubiše svaki ugled i pred narodom i pred dvo¬ 
rom. Suvišno je tražiti krivce tome, ali je taj njihov pad bio od 
teških posljedica za državno pravo hrvatskoga naroda. Dvor je 
mogao sada lako nametati svoju volju i mijenjati ustav slobodne 
Hrvatske, kad su velikaši ostali bez naroda, pa vidjeli svoj spas 
samo u tome, da se pojedinci što bolje dodvore kraljici. A ovoj 
to dobro došlo, da učini hrvatski sabor suvišnim. Tako ona pro¬ 
vede bez otpora reorganizaciju županija, po kojoj ovima imenuje 
župane sama kraljica. Županije drže svoje skupštine i dopisuju 
se pod svojim pečatom izravno s kraljevskim dvorom, od kojega 
dobivaju zapovijedi bez obzira na sabor. A kad je g. 1756. ban 
Karlo Baćan dao ostavku, nisu hrvatski staleži predložili novoga 
bana, već su prepustili to pravo samome banu, i on predloži Ma¬ 
džara Franju Nadaždija. I da bude to rasulo još gore, kraljica 
dade novi oblik prisege: ovaj će priseći, da će se svake treće godi¬ 
ne zahvaliti na časti, a i uopće, kad god to dvor bude zahtijevao, 
i nikad ne će tražiti, da se Krajina povrati pod bansku vlast. 
Osiguravši zatim poreze i reformiravši donekle (uglavnom samo 
u Hrvatskoj) vojsku pomišljala je kraljica obnoviti rat za Šle- 

ziju, sporazumijevši se prije s Rusijom. Ali pruski kralj Fridrik 
II. preteče svoje neprijatelje (Austriju, Francusku, Rusiju, Šved¬ 
sku i neke njemačke knezove) te, složivši se prije s Engleskom, 
provali u Sasku. Tako izbije sedmogodišnji rat (1756.—1763.), 
u kojem su se Hrvati istakli opet kao nada sve vrsni vojnici. Pod¬ 
mitivši više puta ruske, a jednom i francuske vojskovođe znao se 
je Fridrik izvući iz škripca. Hrvatska je sama dala za taj rat 
trećinu sve vojske (do 80.000 ljudi). Zato je dobila od kraljice 
nagradu — osam zarobljenih pruskih zastava! Rat se svrsi mi¬ 
rom u Hubertsburgu 1763. na podlozi »status quo ante«. 

Poslije tog mira kraljica i dalje provodi svoju osnovnu mi¬ 
sao: ustavnu jednoličnost svih svojih zemalja, stvaranje sto bolje 
izvježbane vojske i poboljšanje financija, koje su prijetile držav¬ 
nim bankrotom. U tom joj je desna ruka njezin sin Josip, koji j-e 
poslije očeve smrti došao 1765. na prijestolje, a majka ga uzela 
za suvladara u Hrvatskoj i Ugarskoj, premda je to bilo učinje¬ 
no protiv ustava. Josip je imao voditi vojne i financijske poslove. 
Sabor u Požunu 1764. bunio se je protiv kraljičinih zahtjeva, da 
se povise porezi, no ona i ne mareći za teške prilike napusti sa¬ 
bor, da jalovo vijeća, i otada do svoje smrti ne saziva vise ugar- 
sko-hrvatskog sabora, već vlada reskriptima ili patentima kao 
apsolutna gospodarica. Te patente šalje ugarskom namjesnickom 
vijeću, a ono ih ima razaslati županijama. Kako pak u Hrvat¬ 
skoj nije bilo takova organa, to kraljica osnuje »kraljevsko vi¬ 
jeće u kraljevinama Dalmaciji, Hrvatskoj i Slavoniji« kao upra¬ 
vnu vlast — kojoj će biti na čelu ban s pet savjetnika. Kraljica 
poručuje Hrvatima, kako se nada, da će oni tu njenu odluku 
primiti s izjavom »duboke zahvalnosti svoga srca«. Sijelo će vi¬ 
jeću biti u Varaždinu, dok se ne urede za nj prostorije u Zagrebu. 
I po njemu provodi kraljica svoju volju. Plemstvo hrvatsko, kao 
i ugarsko, nije već marilo za prava svoje domovine. Svaki je od 
njih bio sretan, ako je bio uzet u kraljevsku gardu, da dobije ka¬ 
kvu službicu, da ga kraljica uzme na dvor ili odlikuje kakovim 
ordenom. Negdašnji gordi velikaši postadoše pokorne sluge. Sa¬ 
bor takvih slabića mogao je samo lojalno primati i provoditi kra¬ 
ljičine patente. Jednom -se je ipak u saboru očitovao stari hrvatski 
ponos: 


Vojni obziri ponukali su kraljicu, da poveća bansku Kraji¬ 
nu, a i da ju otkine od teritorija Hrvatske. No sabor se je g. 1777. 
odlučno tome opro. Kraljica je mislila, da je dovoljno odštetila 
Hrvate, kad je g. 1776. neposredno utjelovila kraljevini Hrvat¬ 
skoj grad Rijeku i s hrvatskim teritorijem -sjedinila negdašnja 
imanja Zrinskih s desne strane Karolinške ceste u pravcu Karlo¬ 
vac—Rijeka, ustrojivši od tog kraja »severinsku županiju« i što 
je godinu dana kasnije sjedinila s njom negdašnje frankopanske 
gradove Bakar, Bakarac, Kraljevicu. Povratila je doduše i Kar¬ 
lovac Hrvatskoj, proglasivši ga slobodnim kraljevskim gradom, 
i sagradivši za bolji njegov procvat »jozefinsku cestu« od Kar¬ 
lovca preko Velike Kapele do Senja, no uza sve to hrvatski sabor 
nije odobrio kraljičinu namisao eksproprijacije u banskoj Kraji- 
jini, pa i kad je kraljica zaprijetila, da će ga raspustiti, nije udo¬ 
voljio njezinoj naredbi, da odabere delegate za taj posao. Zato 
od g. 1778. i nije više bio sazivan, dok je živjela Marija Te¬ 
rezi ja. , 

Da se Rijeka što bolje razvije, gledala je kraljica dati joj što 
veću slobodu. I hrvatsko namjesničko vijeće izradi zajedno 
s prvim gubernatorom Rijeke prijedlog: »neka se grad Rijeka, 
s kotarom i nadalje smatra kao odijeljeno, svetoj kruni kraljevine 
Ugarske pridruženo tijelo«, što je kraljica i prihvatila. Ipak je 
Rijeka i dalje ostala sastavni dio kraljevine Hrvatske, jer se pri¬ 
zivi sa riječkog suda šalju na banski stol, a riječke škole bijahu 
pod upravom vrhovnoga školskog ravnateljstva u Zagrebu, dok 
se županijske skupštine za severinsku županiju drže na Rijeci, i 
na njih šalje i Rijeka svoje poslanike i plaća županijski porez. 

Ipak od negda toliko čuvanog ustava nije gotovo ništa osta¬ 
lo. Namjesničko vijeće, koje je zamijenilo slobodni hrvatski 
sabor, nije imalo nikakvih simpatija kod plemstva, a kako su ga 
plemići morali plaćati, to su mu sami spremali propast, što su i 
Madžari jedva dočekali. Zato su ovi prikazivali kraljici suvišnost 
toga namjesničkog vijeća, jer smeta i vojničkoj i poreznoj upravi, 
a ta bi bila jednostavnija, kad bi bilo jedno vijeće za Ugarsku i 
Hrvatsku. Tako kraljica ukine dekretom g. 1779. to vijeće, a. 



Hrvatsku podvrgne ugarskom vijeću, u koje je mogao, ako je 
htio, doći i ban, da zastupa Hrvatsku. 

JOSIP II. (1780.—1790.). 

Marija Terezi ja vladala je u duhu t. zv. prosvijećenog apso¬ 
lutizma, ali u tome nije do kraja bila dosljedna. Njezin sin i na¬ 
sljednik Josip II. bio je za to odlučniji i do krajnjih granica bez¬ 
obziran. On je htio sve svoje zemlje urediti kao jedinstvenu — 
njemačku — državu, u kojoj ne će biti nekih tradicionalnih prava 
ni ustava, već jedan ustav — volja vladareva, koja se ne obazire 
na želje i prava svojih podanika. Nije poštivao povijesni razvitak 
naroda svoje države niti se obzirao na pogodbe, pod kojima su 
njegovi pređi postali vladari podloženih mu zemalja. On nije 
pojmio, da su se narodi razvijali prema svojim baštinjenim tisuć- 
godišnjim tradicijama, običajima i povijesnim činjenicama — što 
je sve stvaralo narodnu svijest, koja se nije dala mijenjati tisu¬ 
ćama dekreta, što ih je on kroz kratko vrijeme svoga vladanja 
izdao. I zato nema nitko prava nazivati ga genijalnim vladarom, 
kako to neki hoće. Bio je to car teoretik, kojega je životna real¬ 
nost slomila, jer mu je cilj bio visoko iznad njegovih sila. 

Hrvati napose ne mogu nipošto slaviti ni njega ni njegovu 
majku, jer su baš oni bacili među njih klicu zla, koje je imalo 
razoriti čistu i otpornu narodnu svijest, kakova je kroz vjekove 
prožimala hrvatsku dušu. Josip II. pokušao je napose provoditi 
svoje ideje u crkvi. Kao apsolutni vladar nije mogao trpjeti, da 
njegovi podanici priznaju bilo koju vlast osim njegove, pa je zato 
htio slomiti moć katoličke crkve. Zato već četvrtog mjeseca svoga 
vladanja izdaje dekret, da se u njegovoj državi ne smije priznati 
nijedna papina bula, dok ju vlada ne potvrdi, a biskupi ne smiju 
vjernicima upravljati pastirskih poslanica bez odobrenja policije. 
Dispenze ili oprosti od nekih obveza crkvenoga prava nemaju se 
tražiti od pape, nego će ih davati sami biskupi, »jer je državi 
puno do toga stalo, da biskupi upotrebljuju vlast od Boga im 
danu«. Ipak ni tu vlast ne daje im Josip u bračnim parnicama, u 
crkvenim obredima te u upravi sjemeništa i samostana, ističući 
s nekim ponosom, da će ga unuci blagoslivljati, »što ih je oslo¬ 

bodio od Rima«. Stoga je sudovanje u ženidbenim parnicama 
prenio na državne sudove, ukinuo biskupska sjemeništa, osniva¬ 
jući mjesto njih središnja sjemeništa. Tako je za Hrvatsku osno¬ 
vano sjemenište u Zagrebu, no onda opet dokinuto i zamijenjeno 
središnjim sjemeništem za Ugarsku i Hrvatsku u Pešti. U tim se 
je zavodima poučavala i odgajala mladež u duhu jozefinizma. 
Crkvu je kanio Josip ustrojiti po principu Petra Velikoga, i kao 
glavu crkve postaviti crkveno vijeće ili sinod, sastavljen od ljudi 
njemu odanih. Izdao je i t. zv. patent o toleranciji, kojim je pri¬ 
znao sve konfesije pa i židovsku. Miješajući se tako u čisto crkve¬ 
ne stvari zabranio je i dobavljanje crkvenih knjiga iz inozemstva, 
kao i izvoz novca, što su ga različni redovi slali izvan države. 
Sam je imenovao biskupe, zatvarao i raspuštao samostane, dopu¬ 
štajući rad samo onima, u kojima se poučavala mladež i vršilo 
dušobrižništvo. Ipak su i protiv toga stradali naši Pavlini, koji su 
u Lepoglavi podigli i s velikim uspjehom vodili visoku školu. No 
kad je tima svojim »reformama« počeo regulirati hodočašća i 
procesije, te određivati, koliko svijeća ima gorjeti na oltaru, ko¬ 
liko i kada se ima zvoniti, da se mrtvaci ne smiju pokapati u 
drvenim škrinjama, već oviti plahtama, jer se tako čuvaju šume, a 
unapređuje industrija platna, postao je naprosto smiješan. Uza¬ 
lud je i sam papa Pijo VI. došao g. 1782. u Beč, gdje je ostao 
mjesec dana, uzalud su bečki nadbiskup, pa ugarski biskupi, a 
osobito energični zagrebački biskup Josip Galjuf protestirali 
protiv takovih dekreta, Josip nije popuštao, miješajući se tako 
uporno u crkvene stvari, da je Fridrih II. jednom zgodom pod¬ 
rugljivo zapitao: »Što radi moj rođak sakristan?« 

Josip II. htio je i stari grad Prag pretvoriti u vojarnu, te je 
dao g. 1782. prodati na javnoj dražbi ostatke tamošnje riznice, a 
bogatu knjižnicu Rudolfa II. razbaca kao bezvrijedni papir, jer 
je za njega vrijedilo samo ono, što je uveličavalo vladarevu moć. 
No praktične potrebe pučanstva bile su mu na srcu, pa je nasto¬ 
jao podići obrt, trgovinu, pučke škole, različita sirotišta i bolnice. 
A kako je bezobzirno postupao u pitanju crkvenih zakona, tako je 
još odlučniji bio u stvaranju novih državnih zakona i uredaba. 
Oslanjajući se samo na rimsko pravo, koje priznaje jedan zakon 

za čitavu državu i vladara kao apsolutnoga gospodara, pa zatim 
na t. zv. osnove prirodnog prava, odlučio je ukinuti sva posebna 
prava i ustave svojih zemalja. Apsolutna volja vladareva bit će 
izvor svakoga zakona: pred tom voljom moraju iščeznuti svi sa¬ 
bori i skupštine. Ne obazire se na to, da su ogromne razlike iz¬ 
među njegovih zemalja, a pojedine zemlje imaju se samom nje¬ 
govom voljom sklopiti u jednu državu s jednim zakonom i jednim 
(njemačkim) jezikom! 

Dovršivši do g. 1784. crkvene reforme, obori se i na državne 
ustanove. Da omalovaži starinski običaj, Madžarima i Hrvatima 
upravo svet — kraljevo krunjenje, koje se je od vjekova uz po¬ 
sebne ceremonije i prilike obavljalo, tako da je i valjanost kra¬ 
ljeva izbora o tome ovisila, Josip I. ne htjede se ni kruniti, da 
izbjegne polaganju prisege na ustav tih kraljevina. Krunu sv. 
Stjepana dade g. 1784. odnijeti u Beč u svoju riznicu kap običan 
muzealni predmet bez ikakvoga realnog značenja. Na tužbe i 
ogorčenost naroda radi te uvrede Josip cinički odvrati: »Risum 
teneatis amici — smij’te se, prijatelji!« I mjesec dana poslije tog 
čina izda naredbu, da za tri godine svaki državni činovnik i sve¬ 
ćenik mora naučiti njemački jezik u govoru i pismu. Sabori se ne 
sazivaju, dok će županije i to samo do 1. XI. 1786. kao i dotada 
dopisivati s njegovom kancelarijom latinski, a poslije tog roka 
samo njemački. I kad su se sa županijskih skupština digli pro¬ 
testi na te protuzakonske kraljeve korake, on jednim dekretom 
18. III. 1785. ukide županije, a Ugarsku i Hrvatsku razdijeli na 
10 okružja, a zatim iste godine ukine i neke privilegije slobodnih 
kralj, gradova, ne puštajući uz plemstvo ni građane na miru. 
Tom razdiobom na okružja rastrgane su historičke veze, koje su 
vezale pojedine dijelove kraljevina kao na pr. Hrvatsku sa Sla¬ 
vonijom, i tako je, prekinuvši niti povijesnog života i uspomene 
na zajedničku sudbinu, pa uklonivši mogućnost, da se ti dijelovi 
nađu zajedno u skupnom političkom životu, mislio, da će narodi 
zaboraviti svoju prošlost i priviknuti se novim prilikama. Okru¬ 
žjem je upravljao od kralja imenovani povjerenik, koji je ime¬ 
novao podžupane. Činovnike je birala skupština okruga, ali ih je 
kraljev povjerenik mogao po miloj volji otpuštati i druge ime¬ 


novati. U takovim prilikama nije ni banska čast vrijedila ništa. 
Stoga se ban Franjo Esterhazy zahvali na časti, na što Josip II. 
imenova »banom« Franju Balasu (1785.—1790.) — protiv vjekov¬ 
nog prava i običaja hrvatskog, jer Balaša bijaše protestant. O tom 
banu kaže suvremeni izvor: 

»Nastojao je, da zavadi svećenstvo s velikašima, a ove s plemićima. 
Županijske je činovnike tjerao na različite protuzakonitosti, a koji ga ne 
slušahu, otpuštao bi iz službe. Vodio je istrage među župnicima i tako se 
uplitao u biskupsko pravo. Premda protestant, ipak je svojom rukom dirao 
svete kaleže i drugo posuđe u crkvama. Župnicima je zabranjivao otvaranje 
tabernakula, radi čega se je narod smućivao. Kad je ulazio u crkvu, moralo 
ga je svećenstvo na ulazu dočekivati u svečanom odijelu i blagosloviti sve¬ 
tom vodom. Tko mu se nije pokoravao, tomu bi protuzakonito prijetio oko¬ 
vima i zatvorom. Napokon je svojim besramnim jezikom mnoge smućivao«. 
Balaša je uveo najigadniji sistem špijunaže i uhodarstva, a da pokaže, koliko 
prezire svaku sjenu hrvatske prošlosti, podijeli blagajničku službu u gradu 
Zagrebu svome slugi, Nijemcu. Žene je sramotio i mladež uvodio u zlo. 

Iste godine 1785. učini kralj ipak jedno dobro djelo, uki- 
nuvši jednim dijelom kmetstvo. Patentom o emancipaciji seljaka 
dopusti ovome, da se može slobodno seliti i napustiti gospodarovu 
zemlju; slobodno mu se je ženiti bez privole vlastelina, a može po 
volji izučiti zanat, polaziti škole, prihvatiti drugo zvanje, i raspo¬ 
lagati pokretnom imovinom. Vlastelin ga ne smije otjerati sa 
zemljišta, koje obrađuje, premda ovo ipak ostaje vlastelinovim 
vlasništvom. Zemlju može seljak i prodati, ali će vlastelin pri¬ 
mati od nje onaj dio prihoda, koji je i prije primao. Da uredi i 
porez, dade još 1784. popisati pučanstvo i domaće životinje i nu¬ 
merirati kuće. No tom se popisu usprotiviše županije, a u Turo¬ 
polju planu i buna, no kralj posla vojsku i naredba bude izvr¬ 
šena. Posljedica pak županijskih prosvjeda bilo je ukinuće župa¬ 
nija. U svrhu uređenja poreza izda Josip II. g. 1786. naredbu, 
da se ustanovi katastar, i posije u Ugarsku i Hrvatsku 750 ofi- 
cira-mjernika. Ali je to bio premalen broj za takav posao, koji 
je kralj htio obaviti kroz godinu dana. Stoga su uz mjernike uzeti 
pisari, učitelji, pa i seljaci, koji su, nevjesti toj teškoj zadaći, samo 
ometali posao. Sam kralj proputova tom prilikom svu Hrvatsku 
i dio Ugarske, i smjesti u te kraljevine do 80.000 vojske, da mu 
se ne ometa posao oko katastra, ali ipak sve bi uzalud. Izvršeni 


katastar bijaše pun pogrešaka, što je izazvalo mnogo smutnja. 
Prigodom svoga putovanja dolazio je kralj u dodir s narodom, 
mada je mrzio suverenost njegove domovine, kusajući različnim 
odredbama za uređenje luka i građenje cesta podići trgovinu i 
blagostanje zemlje. Pa dok su reforme plaćanja poreza bile do¬ 
nekle dobre, iako neuspjele, reformom sudstva pogoršao je i za- 
pleo dotadašnji priprosti način sudovanja. Rasprave su se vodile 
njemački, zakonski zbornik sastavljen njemački, a postupak je bio 
tako zamršen, da su se kroz dugi niz godina po volji odvjetnika 
mogle voditi parnice, koje su taksama i troškovima uništavale 
obje parbene stranke. 

Prije svoga puta kroz Hrvatsku ukine Josip II. dekretom od 
20. III. 1786. nedavno za Marije Terezije osnovanu severinsku 
županiju, te kasniji Gorski kotar pridruži zagrebačkoj županiji, 
a od primorskih kotara uredi »Ugarsko primorje«, kojim je upra¬ 
vljao riječki guverner, u sudbenim poslovima podvrgnut zagre¬ 
bačkom okružnom stolu, a u upravnim ugarskoj vladi. Glavni mu 
je cilj bio, da državu što više ojača vojnički, pa se je i sam sma¬ 
trao u prvom redu vojnikom. On prvi od Habsburgovaca odbaci 
španjolsku nošnju i stade se oblačiti u vojničku odoru. Omiljela 
mu misao bijaše baciti Turke iz Evrope, koji su mnogo smetali i 
njegovoj trgovini po Dunavu do Crnoga mora. Zato stupi u savez 
s ruskom caricom Katarinom II. Prema tom sporazumu imao je 
od turskog područja dobiti Srbiju, Bosnu i Hercegovinu. No kad 
je planuo rat, onda je tek uvidio, kako su mu njegove nasilne 
metode otuđile srce naroda: 

Županije izjaviše, da one nisu vlasne davati novake, vec sa¬ 
bor, a ovoga nije htio Josip sazvati, pa je stoga po povjerenici¬ 
ma silom skupljao novake. Opremio je 200.000 pješaka, 36.000 
konjanika i 800 topova, ali nije bilo glavnog uvjeta, kojim su 
negda Hrvati i s vrlo malim brojem vojske odbijali veliku tur¬ 
sku silu — a to je vojna vještina i oduševljenje. Za tirane ne gine 
nitko rado, već za slobodu domovine. Nesposobni njegov učitelj 
maršal Lascy porazmjesti tu veliku vojsku uzduz čitave granice 
od Dalmacije do Galicije. Oko 50.000 Hrvata stajalo je uz Unu 
i Savu. A Josip razasla po Bosni, Hercegovini i Srbiji svoje agen¬ 

te, da dižu narod »za vjeru i slobodu«! Kralj pođe u glavni stan 
u Futok. Kad su Turci provalili preko Dunava, kralj ih dočeka 
kod Karanšebeša u Banatu, ali tu doživi 21. IX. 1788. težak poraz. 
Kralj se prehladi i sušica ga prisili, da se vrati u Beč. Vojska bi¬ 
jaše u rasulu, jer osim 30.000 pomrlih od bolesti, 12.000 bijaše 
ih poginulo a ostalo se porazboljelo. Da namiri ove gubitke i pri¬ 
bavi hrane vojsci, Josip II. naredi g. 1788., da svaki stanovnik 
Ugarske i Hrvatske mora na svoj trošak ili svojim blagom do¬ 
vesti žito vojsci uz polovinu kupovne cijene. Balaša je narodu 
upravo otimao žito, te je u Hrvatskoj prijetila očita buna. Uz to 
je još kralj tražio 400 novaka za svaku regimentu, a god. 1789. 
zatraži od Madžara i Hrvata novac, ponovno hranu i 1.350 no¬ 
vaka svakoga mjeseca. 

Županijske skupštine zahtijevahu saziv sabora, a kralj obeća, 
da će ga sazvati, kad završi rat. Ali habsburškim obećanjima 
nitko više nije vjerovao, te narod poče tjerati kraljeve činovnike, 
zabacivati njegove zakone i njemački jezik. 

Sada je uzavrelo na sve strane. Katolička Belgija svrgne 
Josipa II., a on zamoli papu Pija VI., da umiri Belgijance, ali 
ovi ne htjedoše više ni čuti za kralja, koji im je gazio najveće 
svetinje. Bojeći se, da će se odmetnuti i Hrvati i Madžari, pa i 
Cesi, Josip izda sa smrtne postelje 28. I. 1790. naredbu, kojom 
dokida sve svoje dekrete i vraća politički život naroda u ono sta¬ 
nje, koje je bilo, kad je on stupio na prijestolje. Jedino ne opo- 
zva patent o toleranciji i o emancipaciji seljaka. Tako prođe uza¬ 
ludno teških 10 godina narodnoga života, i Josip umre razočaran 
i ojađen 20. II. 1790. Kruna sv. Stjepana bi otpremljena prije 
kraljeve smrti u Budim, a iz Hrvatske pobježe u noći tiranin Ba¬ 
laša, bojeći se za svoju glavu. 

Josip II. nije imao djece, pa ga naslijedi brat LEOPOLD II., 
(1790.—1792.), dotada veliki vojvoda toskanski. I po krvi i po ide¬ 
jama jednak Josipu II. uvidio je ipak, da ne može poći bratovim 
putem. Rat s Turskom još se nije svršio, zadavajući mnogo bri¬ 
ge Leopoldu, mada je Landau popravio Josipove pogreške i osvo¬ 
jio Srbiju do Timoka. S Turskom je bila u savezu Pruska, a sim¬ 
patizirale su s tim savezom Engleska i Nizozemska. Hrvatsko i 

ugarsko plemstvo, oslobodivši se poniženja, što ih je trp jelo za 
Josipa, počelo je i vanjskim držanjem davati sve jači izražaj svo¬ 
me patriotskom čuvstvu: stare narodne odore i materinski jezik 
zamijeniše njemačku (francusku) nošnju i jezik. Tražilo se, da se 
sazove sabor, a ne pristane li na to Leopold, sazvat će ga same 
županije. Da predusretne nemilim događajima, požuri se Leo¬ 
pold i javi Ugarskoj i Hrvatskoj, da će sazvati sabor i dati se 
okruniti po starom običaju. Sabor je urekao za 6. VI. 1790. 

Značajna je pojava, da je Hrvat barun Ignjat Magdalenić dokazivao, 
kako Ugarska i Hrvatska nisu dužne primiti Leopolda za kralja na osnovi 
pragmatičke sankcije, na koju se je on pozivao, jer je Josipovim kršenjem 
ustava i prijašnjih ugovora poništena svaka veza između Habsburgovaca i 
ovih kraljevina. Potrebno je, dakle, sklopiti novi ugovor i novu kraljevsku 

zavjermcu. 

I sam novi kralj privatno je priznavao to, jer u jednom pismu svojoj 
sestri Mariji Kristini piše: »Vladar je samo činovnik svoga naroda. Svaka 
se država ima upravljati po nekom temeljnom zakonu kao ugovoru između 
vladara i naroda; ako se vladar ne drži tog ugovora, onda se odriče svoje 
l vlasti, a poslije toga nitko nije obavezan, da ga sluša«. 

^ No dok su se Hrvati samo teoretski zadovoljavali, Madžari 
su poduzeli korake, kako će svoju samostalnost obraniti i stvarno 
učvrstiti. I mada su do jučer sami teško iskusili strašno nasilje, 
te im se gazio materinski jezik, ipak su sada počeli tražiti po župa¬ 
nijskim skupštinama, da se mjesto latinskoga u sve urede uvede 
madžarski jezik, a u Hrvatskoj, Slavoniji i Dalmaciji neka ostane 
latinski, dok činovnici ne nauče madžarski. Tu se jasno očitova 
gorka istina, da su tirani to gori, što su prije bili veći robovi. 

Uto je kralj imenovao banom najljućeg dušmanina Balaševog 
Ivana Erdedija, dok je duhovni vođa hrvatskog plemstva bio 
Nikola Škrlec. 

Novoga bana oduševljeno pozdravi čitava Hrvatska, a kako je teško 
Hrvat osjećao Josipov apsolutizam, dokazom je prigodnica kapucina Ma- 
ljevca, spjevana tom prigodom domovini Hrvatskoj: 

»Devet let se za te bati su kovali, 

S kojim se na tle sreća tva povali; 

Slobošćina tvoja, starinske pravice 
Zaprte su bile kakti vu temnice.« 

Sad se obnoviše i stare časti podbana (Antun Bedeković) i 
protonotara (Donat Lukavski) Ovo je doba bilo odlučno za sto¬ 

ljetni razvoj hrvatske politike. Već prije sastanka sabora dade 
zagrebačka županija inicijativu za nove političke akcije. Na nje¬ 
zinoj skupštini 15. IV. 1790. održa veliki župan Nikola Škrlec 
govor, koji je ujedno program nove orijentacije. Razloživši štet¬ 
nost i pogubnost apsolutističkog sistema Habsburgovaca još tamo 
od Karla III., dokazivaše, da je jedina obrana za Hrvate, »da se 
nerazrješivom vezom sjedinimo s Ugarskom«, jer onda kraljev¬ 
ska vlast ne će moći prelaziti svojih granica. Iznio je i nacrt no¬ 
voga ustava: da se uvede senat (kao vlada) obiju kraljevina, i bez 
privole ovoga ne bi smio kralj ništa učiniti; svu legislativnu vlast 
ima sabor, kojemu je odgovoran i kralj. Taj bi se nacrt ustava 
imao raspraviti na hrvatskom saboru i predložiti zajedničkom 
saboru u Budimu. I na saboru 14. V. bude Škrlec izabran za iza¬ 
slanika na budimski sabor. Njemu i drugovima dana je od sabora 
uputa, što imaju ondje raditi. 

Hrvatski delegati imaju biti u dodiru s ugarskim zastupnicima u svim 
ustavnim Hrvatskoj i Ugarskoj zajedničkim pitanjima, ali će ipak paziti, 
da se ne povrijede posebna prava kraljevine Hrvatske. Tako se na pr. stari 
hrvatski vjerski zakoni imaju očuvati u svojoj snazi. Zatim će predložiti, da 
se ustroji senat kraljevine kao zajednička vlada Ugarske i Hrvatske (s kom¬ 
petencijom, kakvu je izložio Škrlec na skupštini zagrebačke županije). Ne 
uspiju li u tome, onda će pristati na ovo: »Dok se ne predobiju oni dijelovi 
Hrvatske, koje sada drži Turska i Venecija, pa dok se na okupu ne nađe 
toliki broj županija, da mogu uzdržavati jedan posebni svoj dikasterij (vla¬ 
du), primat će dotle preostalih šest županija naredbe od namjesničkog vi¬ 
jeća«. U to vijeće ući će stoga razmjeran broj činovnika Hrvata. Time su 
Hrvati prepilili granu, na kojoj su sjedjeli: sami su se podvrgli ugarskoj 
vladi za nedogledno vrijeme. Samo strah za staleške plemićke privilegije 
naveo ih je na taj korak, da zajedno s ugarskim plemstvom brane svoje inte¬ 
rese. Uostalom u tom pitanju nije bolje shvaćalo duh vremena ni ugarsko 
ni češko plemstvo. Bana, koji je uostalom otada ovisan o ugarskom namje- 
sništvu, predlagat će hrvatski sabor, a imenovat će ga kralj; ban mora sta¬ 
novati u Hrvatskoj i ima pravo sazivati hrvatski sabor po svojoj volji. Kralj 
nije vlastan ni tumačiti ni ukidati zakone, bez sabora ne može ni vojsku 
dizati ni porez raspisati, niti potpuno vršiti svoju vlast, dok se ne okruni. 

Uz tu instrukciju dao je sabor delegatima i posebno tumače¬ 
nje, po kojemu će delegati tražiti, da se kralju može povećanje 
poreza za izdržavanje vojske priznati jedino na zajedničkom sa¬ 
boru, ali će se i tu raspravljati o hrvatskom porezu odjelito od 


ugarskoga. Vojska u Hrvatskoj ima polagati prisegu kralju, 
hrvatskom narodu i svetoj kruni ugarskoj. Vježbat će se po hr¬ 
vatskoj komandi. 

BORBA PROTIV MADŽARSKOG JEZIKA 

Međutim Madžari pokrenu na zajedničkom saboru 10. VI. 
1790., već drugog dana pitanje službenoga jezika i odrede, da se 
saborski zapisnici vode madžarskim jezikom. Pođoše otvoreno 
stopama Josipa II., zahtijevajući, da od Karpata do Jadranskog 
mora bude jedna država, jedan narod i jedan jezik — madžarski. 
S takovim zahtjevima dolaze Madžari, kad Hrvatska ima još svo¬ 
ju vojsku i svoje financije! 

Već pri tome prvom nastupu uvidjeli su hrvatski delegati, 
kako je luda bila lakovjernost, s kojom su predali svoju samostal¬ 
nost na čuvanje kavalirskoj osamstogodišnjoj braći po oružju. 
Protiv madžarskoga jezika digoše se sve ugarske narodnosti, koje 
nisu znale madžarski. 

Hrvatski delegati Adam Škrlec i Franjo Bedeković digoše se 
protiv uvođenja madžarskog jezika s motivacijom, da bi tako 
Hrvati bili isključeni od javnih poslova i služba, ne poznavajući 
službenog jezika. Svi zakoni i ugovori pisani su latinski, i odba¬ 
civši taj jezik, a primivši madžarski, Hrvati ne će biti ravnoprav¬ 
ni s Madžarima niti će imati prikladna sredstva za svoju obranu. 
Izjavljuju ujedno javno i privatno, da nisu voljni biti sluge 
Madžara, a ban Erdedi izjavi otvoreno, da jedno kraljevstvo nije 
vlasno drugome nametati zakone (Regnum regno non praescribit 
leges). I tog puta obraniše se od madžarske najezde, jer zakon o 
uvođenju madžarskog jezika nije dobio zakonsku moć za Hrvat¬ 
sku, a zapisnik će se saborski uz madžarski original izdavati u 
latinskom ovjerovljenom prijevodu, ali kao autentičan s origi¬ 
nalom. '■ 

U Hrvatskoj je kip jelo radi tih madžarskih zahtjeva, pa su 
delegati preko Adama Škrleca morali umirivati javno mnijenje, 
da nikada ne će pristati na uvođenje madžarskog jezika niti će 
dopustiti, da se krše prava Hrvatske. Ban je primao apele iz 
Hrvatske, da spriječi uvođenje madžarskog jezika kao službenoga 


a županije su takove apele slale jedna drugoj ad circulandum. 
Osobito se je istakla križevačka županija, koja izjavi, da će na 
madžarski pokušaj, koji smatra atentatom na prastari hrvatski 
narod, odgovoriti tako, da će uvesti »naš materinski jezik hrvat¬ 
ski« (croatico nativo videlicet idiomate ad haec respondere veli- 
mus). Očekivalo se je pače u Zagrebu, da će zagrebačka županija 
predložiti saziv hrvatskog sabora, na kojemu će zaključiti odcije- 
pljenje od Ugarske i uspostavu posebne vlade. 

Kad je dvor doznao za neslogu Madžara i Hrvata, a uz to 
bijahu dobri izgledi, da se sklopi mir s Turskom i Pruskom, dok 
je revolucija u Belgiji jenjala, postao je tvrđi prema ugarskom 
saboru, koji je inače tražio novu inauguralnu diplomu (zavjcr¬ 
nicu) od kralja s proširenim pravima staleža i umanjenom kra¬ 
ljevskom vlašću. Kralj izjavi, da ne će potpisati druge zavjer- 
nice, već onu Karla III. ili Marije Terezije. 

Kralj je imao oslona i kod ugarskih Srba, koje je vodio general Sečujac 
i Sava Tekelija Popović. Većina je bila uz Sečujca, koji govoraše, da je 
srpski narod najstariji na svijetu, da se je širio negda od Karpata do Ja¬ 
dranskoga mora i borio se s Rimljanima, Gotima i Hunima, a da ga se je 
plašio i sam Aleksandar Veliki. Poslije tih riječi Sečujca srpski narodni sabor 
zatraži u adresi na kralja za se Banat kao posebni srpski teritorij, a kraljeva 
sina Aleksandra za srpskog despota. Kao protuuslugu obeća 40.000 vojnika 
protiv Madžara. 

Kralj udovolji zahtjevima Srba samo djelomično, time, što im 20. II. 
1791. dade posebnu »ilirsku dvorsku kancelariju«, kojoj stavi na čelo bivšega 
bana Balašu. 

No dok se je radilo o inauguralnoj diplomi, Madžari su u 
isti mah na saboru kušali prodrijeti s prijedlogom, da se u sve 
urede uvede madžarski jezik. Tome se opriješe Hrvati, vođeni 
banom Ivanom Erdedijem i zagrebačkim biskupom Maksimili- 
janom Vrhovcem. Hrvatski zastupnici izdadoše štampanu dekla¬ 
raciju, u kojoj spočituju Madžarima, da ih nema nego četvrtina 
od čitavog pučanstva Ugarske, a da jedva jedna trećina pučan¬ 
stva razumije madžarski, koji jezik nije toliko kultiviran, da 
ima tehničke izraze, kao latinski. U Hrvatskoj bi se lakše dao 
uvesti talijanski ili francuski jezik nego madžarski, jer su to kul¬ 
turni jezici. Hrvati nisu robovi, da bi se dali siliti na učenje tu¬ 
đeg jezika. Neka se sjete Madžari, kako su teško podnosili na- 


silje Josipa II.! Hrvatima je svejedno, otimao im slobodu kralj 
uvođenjem njemačkoga ili njihov saveznik uvodeći madžarski 
jezik. Bez privole Dalmacije, Hrvatske i Slavonije ne mogu se 
mijenjati uvjeti sklopljenog ugovora — a taj je sklopljen na 
osnovi latinskoga, kao službenog jezika. — Hrvati su tom de¬ 
klaracijom branili latinski jezik kao diplomatski, bez kojega ne 
bi mogli imati udjela u zajedničkim poslovima i uredima. 

Ugarski je sabor htio uvesti u Hrvatsku i ugarski vjerski za¬ 
kon — zahtijevajući za protestante u Hrvatskoj ravnopravnost, 
a baš vjerski hrvatski zakon bio je dokaz samostalnosti Hrvatske 
prema Ugarskoj, što je Madžarima smetalo. No ban Erdedi iz¬ 
javi svečano 2. rujna 1790., da tog zakona Hrvatska ne će pri¬ 
miti, jer ima svoje posebne zakone. A na opasku Madžara, da ti 
zakoni vrijede samo za Hrvatsku, ali ne i za Slavoniju, koja nije 
pod banskom vlašću, dokazaše Hrvati, da je Slavonija od naj¬ 
starijih vremena spadala pod hrvatskog bana. Nikola Škrlec izda 
i spis na trošak biskupa Vrhovca s dokazima za tu hrvatsku tvrd¬ 
nju. I Hrvati se zasada s pomoću velikaške kuće obraniše od ma¬ 
džarskog presizanja. Ujedno ugarski sabor, pritisnut zaključkom 
srpskog sabora, popusti kraljevom zahtjevu glede inauguralne di¬ 
plome i prihvati po volji Leopoldovoj onu Marije Terezi je, a 
onda kralj bi okrunjen 15. XI. 1790. u Požunu, kamo se je bio 
premjestio i sabor. 

Poslije krunidbe nastavi sabor radom. Značajno je, da je 
Leopold zastupao napredno stanovište pri provođenju socijal¬ 
nih reforma, a sabor, zabrinut za plemićke povlastice i koristi, 
tvrdo se zalagao za feudalno uređenje. Od svih drugih zaklju¬ 
čaka najviše nas zanima članak X., u kojemu kralj priznaje 
Ugarsku i Hrvatsku slobodnim neodvisnim kraljevstvom s po¬ 
sebnim ustavom. U tom se kraljevstvu mogu samo na saboru 
donositi zakoni u sporazumu s okrunjenim kraljem. Ako bi se 
kušalo vladati s pomoću dekreta, Ugarska i Hrvatska slobodne 
su odbiti takove zakone. Time je imao biti zakrčen put apsolu¬ 
tizmu. Članak XIV. utvrdi namjesničko ugarsko vijeće kao ugar¬ 
sku vladu, pa je tako propao nacrt hrvatskoga sabora o senatu. 
Članom XIV. uveden je madžarski jezik u škole, a u uredima 


je ostavljen zasada latinski. Protonotar Lukavski pročita u ime 
Hrvata 3. XII. 1790. ove želje Hrvata: 

1. da se ugarsko namjesništvo prizna kao zajednička ugarsko-hrvatska 
vlada, a da u njemu bude razmjeran broj hrvatskih činovnika, dok banu ima 
biti osiguran doličan položaj. 

2. na hrvatskom saboru će se rješavati posebni hrvatski poslovi, a sabor 
će sazivati ban, kad se ukaže potreba. 

Madžari se opriješe tome, da ban saziva sabor bez privole kraljeve, na 
što Hrvati odgovore, da su tako radili svi bani do bana Balaše. Kralj je ipak 
pri potvrdi tog članka vlastoručno dodao, da se sabor sazivlje s privolom 
kraljevom. 

3. da se ratni porez i za Hrvatsku ima određivati na zajedničkom sa¬ 
boru, ali da pojedine hrvatske županije plaćaju samo polovicu od one svote, 
koju plaća pojedina ugarska županija. — I tomu se opriješe Madžari. 

4. da se pod bansku vlast vrati Vojna Krajina hrvatska i slavonska. 

Kad se je u Hrvatskoj čulo o otporu Madžara prema hrvat¬ 
skim prijedlozima, planu županije uz svečane proteste, jer su 
s pravom u tome vidjele nezakonito presizanje Madžara u suve¬ 
rena prava hrvatskog sabora. Od tih hrvatskih zahtjeva redigi¬ 
ran je članak 58., po kojemu hrvatske županije primaju naredbe 
od namjesničkog vijeća, i 59., da se ratna daća za Hrvatsku od¬ 
ređuje na ugarskom saboru, ali odjelito od ugarskih prinosa. 
Time je žrtvovana hrvatska politička i financijalna samostal¬ 
nost, a Hrvati su uzalud rogoborili na svome saboru 7. VI. 1791., 
gdje su županijski delegati zahtijevali, da se u škole uvede hr¬ 
vatski jezik. Svi su osjećali, da ih je vlastiti njihov kralj žrtvo¬ 
vao Madžarima, te sabor stvori zaključak, da se u škole uvede 
madžarski jezik kao neobligatan predmet, jer su osjećali, da će 
biti potreban onima, koji budu služili u zajedničkim uredima. 
Narodni genij slobode, poražen u javnim saborima, skloni se 
sada u srca pjesnika i duhovnih stvaralaca, koji će ga dalje uz¬ 
gajati, da u zgodan čas opet okupi hrvatske sinove na borbu za 
ponos i narodnu slobodu. Nepoznati pjesnik spjeva latinsku pje¬ 
smu, u kojoj diže duhove: »Slobodno smo kraljevstvo, a ako je 
koga stid, da bude Hrvat, neka služi kao rob divljim Hunima!« 

Franjo I. (1792.—1835.). Malo je koji vladar bio tako sud¬ 
bonosan za svoju državu kao Franjo I. Može se reći, da je on 


uveo u svoje zemlje duh, koji se je održao sve do pada monar¬ 
hije — a u glavnom i skrivio njeno rasulo. 

Franjo je bio po naravi lijen i bez ikakve volje za ozbiljan 
rad. Mnogo se je bavio beskorisnim kancelarijskim poslovima, 
ali nigda nije vidio, što mu je raditi u odlučnom momentu. Bje¬ 
žao je od pravog rada, a želio je, da se cijeni njegov rad. Tko je 
bio voljan pomoći državi svojim talentom (kao na pr. sposobni 
brat mu Karlo), toga je držao daleko od sebe, a okružio se nespo¬ 
sobnim ljudima. Karlo, carev brat, reče o vladi svoga brata: »Što 
se može očekivati, kad ministrima postaju ljudi, koji se javno 
hvale, da za 30 godina nisu pročitali jedne knjige ni novine?« 

Franjo nije trpio nikakvog naprednog razvitka ni promjene 
— upravo kao da mu je bilo načelo: quieta non movere, miruj, 
ne miči se! 

Ni napretka u trgovini nisu voljeli njegovi savjetnici, jer da 
obogaćen narod traži slobodu! I samo pitanje kmetstva nije se 
smjelo rješavati, jer je kmetstvo za narod »dobra škola posluš¬ 
nosti«. I kad je 1810. imenovao ministrom financija grofa 
Wallis-a, ovaj se je nećkao primiti na se taj teret, jer se nije 
nigda tim pitanjima bavio, no Franjo mu reče, da njemu ne treba 
sposobnih, već poslušnih ljudi. Koje čudo, da je godinu dana iza 
toga bankrot upropastio državno gospodarstvo! Jasno je odmah, 
da se ni austrijske vojske nisu mogle othrvati Napoleonu, koji je 
oduševljavao svoje vojske, hrleći s njima u najžešće kreševo, dok 
se Franjo nije odvažio ni na konju jahati, već su mu ga za uzdu 
vodili, dok je sjedio na sedlu. Bio je to tip nenadarena vladara, 
koji, bez sposobnosti upravljanja državnom lađom na burnom 
moru, traži prividni mir, koji uljuljava i vladara u san. Takav mir 
urodi za kratko vrijeme apsolutizmom, koji je golemim policij¬ 
skim aparatom tražio uzalud prigušiti volju naroda, pa je doveo 
monarhiju na rub propasti. Hrvatska je povijest obilna događa¬ 
jima za Franjina vladanja, a radi lakšega pregleda možemo ih 
ogledati u tri pravca: 1. vanjsko-politički događaji, 2. unutarnje 
stanje u državi, i 3. borba Hrvata protiv presizanja Madžara. 

Već na prvom »krunidbenom« saboru u Budimu 20. V. 1792. 
zatraži kralj, da mu se odglasa potreban broj vojnika i novčana 

pomoć, jer mu je Francuska pred mjesec dana objavila rat. Za¬ 
nimljivo je, da su i francuski kralj Ljudevit XVI. i Franjo I. že¬ 
ljeli, da francuska vojska bude potučena, jer bi se tada Lju¬ 
devit XVI., inače tetak Franjin, oslobodio nametnute mu legisla- 
tivne skupštine. Ali miješanje u francuske prilike dovelo je i 
Franjine zemlje u teške jade, dok je Ljudevita to stalo života. 
Ljudevita XVI. zatvoriše revolucionarci u onaj Temple, odakle 
je njegov predak Filip IV. Lijepi izveo na stratiste velikog tem¬ 
plarskog meštra Jakova Molayja. Odovud je Ljudevit i odveden 
na stratište 21. I. 1793. Rat, u koji se Franjo I. zapleo s Francus¬ 
kom, zapali doskora cijelu Evropu. Evropska koalicija (na čelu 
joj Engleska) bila je s početka premoćna, ali zbog nejedinstvenog 
vodstva i nepovjerenja među njezinim članovima Francuska na¬ 
pokon steče premoć, osobito kad je Garnot preustrojio njezinu 
vojsku. I kad je Prusija, da se okoristi diobom Poljske, sklopila 
s Francuzima mir u Baselu, veći se dio koalicije povede za njom. 
Rat nastaviše Engleska, južne njemačke zemlje, Napulj i Sar¬ 
dinija. No glavni teret imala je snositi Austrija. Genijalni voj¬ 
skovođa Karlo, brat kralja Franje, potisnu Francuze preko Rajne, 
ali u Italiji budu austrijske vojske redom potučene, dok se 2. II. 
1797. ne predadoše i čete, koje se bijahu zatvorile u tvrđu Man- 
tovu. Napoleon, svladavši male talijanske knezove, pohrli prema 
Austriji, i nadvojvoda Karlo morade žurno poći s Rajne, da 
zakrči put Napoleonu. No ovaj potisnu austrijsku vojsku sve do 
Leobena (Ljubno) u Štajerskoj. Ali kako se je narod u mletačkoj 
vladavini u Italiji počeo dizati na Francuze, pače ih u Veroni za 
uskrsnih večernja i poklao, sklopi Napoleon s Karlom primirje i 
vrati se u Italiju, da pokori Mletke, koji su dotada stajali u ne¬ 
naoružanoj neutralnosti. Takav stav bio je najgori, što se je 
mogao izabrati, jer su Mleci morali hraniti i konaciti francusku 
vojsku, a da ipak nisu zadobili Bonapartove sklonosti. No Mleci 
nisu više znali umirati za svoju slobodu, a Napoleon je zapečatio 
njihovu sudbinu već u preliminarima mira 18. IV. 1797. u Ljub- 
nu. Zemlje njihove imale su se razdijeliti između Francuske i 
kralja Franje. Definitivni mir bude datiran u Campo Formio 
blizu Udina 17. listopada 1797. Kralj Franjo dobije pod svoju 

vlast otoke Jadranskoga mora, koji su dotada bili mletački, Dal¬ 
maciju s Bokom kotorskom, Istru, grad Mletke i njegovo zaleđe 
do crte, koja ide od Tirola na jezero Garda i po lijevoj obali 
rijeke Pad — sve do mora. Tako sudbina Poljske zadesi i Vene¬ 
ciju. Deputaciju, koja se je uputila, da protestira protiv toga 
mira, Napoleon spriječi, da pođe u Pariz. 

Glasovitu lađu Bucintoro, s koje je negda dužd Petar Orseolo bacio 
prsten u more u znak vjenčanja Venecije s morem, morađe Venecija poslije 
izdaje vlastitih sinova predati Francuzima, da je spale i skinu s nje zlatne 
ukrase. Tek 18. listopada 1798., kad su odvukli iz Venecije golemo blago, 
ostaviše Francuzi grad, a vojska austrijska uđe u nj i zaposjedne ga. 

DOGAĐAJI U DALMACIJI 

Primorske hrvatske zemlje ostadoše padom Venecije bez 
državnog suverena. Venecija je bila ime Dalmacije proširila i na 
one krajeve, koji su sve do dolaska Turaka bili sastavni dio 
Hrvatske. Te zemlje nisu, kao ni Venecija u svibnju 1797., ni 
znale za tajne nagodbe između Napoleona i Franje I. — pa su 
posve neodvisno od njih odlučile svojom voljom, na koju će 
stranu. Puk je u Dalmaciji bio kivan na pristaše francuskih revo¬ 
lucionarnih ideja te je na te »jakobince« navalio u Šibeniku, Tro¬ 
giru, Splitu i Makarskoj, gdje je palo mnogo mrtvih glava. Inte¬ 
ligencija, kao predstavnik gradova, i svećenstvo, u ime puka, 
upriješe jednoglasno svoj pogled na Hrvatsku. 

Međutim ni za mletačke vlade nije utrnula uspomena, da je Dalmacija 
s Hrvatskom bila jedna država. U Splitu su na samostanu sv. Benedikta po¬ 
stavili g. 1735. natpis, da je utemeljen »još kad je vladao Dalmacijom kralj 
Krešimir«. Dokumenti nam iz 17. v. kazuju, kako je u Dalmaciji osim trgo¬ 
vaca malo tko znao talijanski — pa ni plemićke porodice. U Mlecima je 
bila knjižara, koja se u svojim knjigama naziva »kod knjigara Ocetrija na 
Rivi od Hrvata«. 

Koje čudo, da su Splićani pitajući, što imaju činiti, dobili 
odgovor od svećenika Ignacija Bakotića: »Sada (kad je Venecija 
propala) možete sebi birati novoga vladara, a ja vam svjetujem, 
da uzmete ugarsku krunu, da se tako kao dio hrvatske države, s ko¬ 
jom ste u staro doba bili zajedno, opet združite.« Po cijeloj Dal¬ 
maciji odlučiše jednako. U Karinu, u sjevernoj Dalmaciji, skupe 
se franjevački župnici cijele zagorske Dalmacije, i preko svoga 


provincijala fra Paške Sekule ovlaste 14. VII. 1797. fra Andriju 
Dorotića:... 

. .. da pođe do previšnjega prijestolja Njegova Veličanstva cara i kra¬ 
lja, i da ga zamoli, neka izvoli primiti svojevoljnu njihovu predaju s uvje¬ 
tima i jednakim pravima cijeloga naroda . . . »Dajemo Vam u tome potpunu 
punomoć sa strane gore rečenoga puka Dalmacije, da uznastojite dovršiti to 
pridruženje po naputcima, koje Vam dadoše poglavari općina Splita, Trogira, 
Šibenika i Obrovca«. 

Tu je predstavku fratar Dorotić predao kralju Franji, koje¬ 
mu su prispjele uto i druge predstavke iz Dalmacije. Izaslanici 
većih mjesta iz Dalmacije upute se 17. VII. 1797. u Beč, ali se u 
Senju sastanu s pukovnikom Kazimirom, koji uvjeri deputaciju, 
da joj je nepotrebno putovati do Beča, jer će doskora stići u Dal¬ 
maciju carska vojska, da uvede mir i red. On primi od poslan¬ 
stva zakletvu vjernosti kralju ugarsko-hrvatskom i predstavku za 
hrvatskoga bana Ivana Erdedija, da je pošlje kralju. U predstav¬ 
ci poslanstvo traži, da se Dalmacija združi s Hrvatskom. Vođe 
toga hrvatskog pokreta bijahu splitski nadbiskup Cippico, makar- 
ski biskup Blašković, franjevac Dorotić i Splićanin conte Dra- 
ganić. 

Obećanje, da će doskora prispjeti kraljeva vojska, ispuni se 
zaista, ali se je pri tom bilo bojati nereda, jer na glas, da je to 
vojska njemačkoga cara, planu puk, da ne će Nijemaca! Smirio 
se narod tek onda, kad je čuo hrvatsku riječ iz usta vojnika, koji 
bijahu krajišnici, a pogotovo, kad je u Zadru i po ostalim grado¬ 
vima zapovjednik kraljeve vojske Hrvat general Mato Rukavina 
progovorio s propovjedaonica narodu hrvatskim jezikom. Narod 
se uvjeri, da je car njemački ujedno i kralj ugarsko-hrvatski. No 
Rukavina nije poznavao namjera bečkoga dvora, koji nije želio, 
da Hrvatska ojača, a još manje je mislio novo stečene zemlje 
podložiti kruni ugarskoj. On ih je volio izravno podvrći bečkoj 
vladi. Na peticiju Dalmatinaca, da se pridruže Hrvatskoj, Franjo 
I. napisao je vlastitom rukom talijanski: »Serva di notizia e passi 
agli atti = Neka se zabilježi i baci ad acta«. Stoga je i bio djelo¬ 
krug Rukavine skučen na vojničke poslove, i četiri dana poslije 
mira u Campo Formiju oduzeta mu je civilna vlast, a za civilnoga 
upravitelja u Dalmaciji i Boki Kotorskoj, koju je također zapo- 





sjeo Rukavina, bude postavljen grof Rajmund Thum (1.I. 1798.). 
Njemu je dana zadaća, da želju Dalmatinaca za sjedinjenjem 
s Hrvatskom suzbije, a kao sredstvo za tu svrhu preporučeno mu, 
da se ide na ruku onome malom broju potalijančenog elementa, 
tužnom ostatku mletačke vlasti. Mirom u Campo Formi ju (18. X. 
1797.) zapečaćena je sudbina Dalmacije: ona je predana u pot¬ 
punu vlast austrijskom caru, koji se je inače pri krunidbi za 
kralja ugarsko-hrvatskoga bio zakleo, da ce ju predobiti za ugar- 
sko-hrvatsku krunu i sjediniti s posestrimskim zemljama! Kralj je 
držao, da ga ne veže prisega o sjedinjenju hrvatskih zemalja, jer 
je po ratnom pravu, mirom u Campo Formiju, a ne po legitimitetu, 
stekao Dalmaciju. Hrvati u Banovini nisu zaboravili brace u Dal¬ 
maciji i g. 1802. dadoše upute svojim delegatima za ugarski sa¬ 
bor, neka traže, da se čitava Dalmacija povrati pod bansku vlast. 
No'mada je to tražio od kralja i ugarski sabor, dvor je odgo¬ 
varao, da je to još preuranjeno. 

U Dalmaciji se za te austrijske uprave malo što promijenilo: 
sagradila se cesta od Zadra do Knina, ukinulo se nekoliko ^samo¬ 
stana, mjesto zatvorenoga starodavnog samostana sv. Krsevana 
u Zadru otvorila se gimnazija i utemeljila u Zadru prva štam¬ 
parija 1803. 

DALMACIJA POD VLAŠĆU FRANCUZA 

Kroz to su se vrijeme u Francuskoj prilike mijenjale i val 
revolucije se stišavao. Iza pada direktorija 9. XI. 1799. Napoleon 
postade prvi konzul za 10 godina i kao takav završi rat s evrop¬ 
skim velevlastima. Dopustivši povratak emigranata i sklopivši 
s papom konkordat utišavao je političke i vjerske borbe, i izdao 

kodeks zakona (Code Napoleon). 

Povrativši zemlji mir popravi financije, te se poče vraćati 
blagostanje, i narod mu plebiscitom preda doživotni konzulat g. 
1802., i za dvije godine opet narodnim glasovanjem bi proglašen 
francuskim carem (20. V. 1804.). Prije nego se je Napoleon okru¬ 
nio (2. XII. 1804.) Franjo I. uzeo je naslov cara austrijskoga (10. 
X. 1804.). Napoleon je već od g. 1803. bio u ratu s Engleskom 
te se spremao, da preveze vojsku preko mora, ali Engleska se po- 

brinula za saveznike Rusiju i Austriju. Car Franjo pošalje naj¬ 
bolju vojsku u Italiju, očekujući, da će tamo i Napoleon najžešće 
udariti, ali ovaj prodre preko Rajne i prinudi austrijskog vojsko¬ 
vođu Mačka, da mu preda svu svoju vojsku (23.000 momaka), a 
onda osvoji Beč i 2. XII. 1805., prodrijevši u Moravsku kod Slav- 
kova (Austerlitz) u trocarskoj bitci (Napoleon, Franjo I. i Ale¬ 
ksandar I.), potuče saveznike. Za Austriju su bile njezine pobjede 
u Italiji uzaludne i ona morade sklopiti mir u Požunu (26. XII. 
1805.), po kojemu je izgubila Veneciju, Istru, Dalmaciju, Tirol 
i svoje posjede u Badenu, Wurtembergu i Bavarskoj, a dobila 
Salzburg. 

Kako se je raspala Njemačka i rajnski savez (16 državica) 
pristupi Napoleonu, Franjo I. odreče se naslova rimskog cara 
(1806.). Na temelju požunskoga mira dođe francuska vojska pod 
generalom Molitorom, da zaposjedne Dalmaciju. Preko Dalma¬ 
cije mogao je Napoleon povesti svoje vojske kroz turske zemlje 
na Rusiju, i zato mu je ova zemlja najviše trebala. Hrvati u Dal¬ 
maciji nisu voljeli Francuze, pa da nije naglo došla Napoleonova 
vojska, bili bi se ponovili jednaki jadi i bezvlađe kao pri padu 
Venecije. Molitor zaposjedne bez otpora Dalmaciju, ali Rusi, zna¬ 
jući za namjere Napoleonove, zauzeše Boku Kotorsku. 

U svibnju 1806. dohrli francuski general Lauriston pred 
Dubrovnik, da ga ne bi zauzeli Rusi. On zatraži, da ga prime u 
grad, i ušavši zauze tvrđave i istaknu francusku zastavu. Tim je 
činom faktički, i protiv međunarodnog prava, zauzeo grad. Re¬ 
publika dubrovačka je postojala još samo po imenu do 31. I. 
1808., kojega dana bude skupljenom senatu pročitan Napoleonov 
dekret: »Republika dubrovačka prestala je postojati«. 

Dok je Lauriston bio u Dubrovniku, spustilo se 5000 Crno¬ 
goraca sa 2400 Rusa u plodnu dubrovačku okolicu i nemilo ju 
poharalo. No doskora pohrli Molitor u pomoć Lauristonu i otjera 
Ruse i Crnogorce. Da umiri zemlju i uredi prilike, posla Napo¬ 
leon u Dalmaciju dva talentirana čovjeka: generala Marmonla 
i Vicka Dandola, koji je pri padu Venecije bio jedan od vođa 
frankofilske stranke. Ova se 'dvojica nisu slagali. 

Narod se je u Dalmaciji i dalje bunio protiv Francuza: radi 
novačenja, oporezovanja, ukidanja starih povlastica (Poljica), a 
i radi vjerskog osjećaja, koji je bio povrijeđen ukidanjem bra¬ 
tovština, zatvaranjem crkava i samostana, od kojih su mnogi po¬ 
stojali još iz doba hrvatskih narodnih vladara s bogatim arhivom. 
Mnoge dragocjenosti propadoše netragom, a bile bi vrlo važne za 
hrvatsku kulturnu povijest. Osim toga poticali su narod protiv 
Francuza i Rusi, kojih su ratni brodovi krstarili Jadranom. 

Francuzi su nekoje krajeve i sela upravo opustošili i popalili, 
a mnogo svijeta povješali i pobili. Najgore je prošla Poljicka 
knežija, koja je ipak časno završila svoj život, braneći svoju slo¬ 
bodu. Posljednji knez Ivan Čović prebježe u Rusiju, a poslije 
sklopljenog mira s Rusima u Tilži zaposjedoše Francuzi i Boku 
Kotorsku (1807.). 

Upravu Dalmacije imao je organizirati Vicko Dandolo. On 
je zaista s ljubavlju i ambicijom nastojao pridići Dalmaciju iz 
mrtvila i zapuštenosti, u kojoj ju je ostavila Venecija. U prvome 
svom proglasu objavi, da će sudovi biti pravedni i hitro ce obav¬ 
ljati poslove, privredno će zemlju podići, pa završava, da želi biti 
Dalmatincima otac i prijatelj. Dalmacija bude upravno pripojena 
kraljevini Italiji, kojom je upravljao princ Eugen. Dandolo 
osnova i tjednik »II regio Dalmata — Kraljski Dalmatin«, koji 
je izlazio na talijanskom i hrvatskom jeziku. To su prve hrvatske 
novine. Prvi broj je izišao 12. VII. 1806., a posljednji u travnju 
1810. Hrvatski je jezik zaveden s ovom motivacijom: »Talijan¬ 
sko će skazanje biti preneseno u slavni arvazki jezik za one, koji 
vole služiti se svojim materinim govorenjem«. Dandolo je imao 
naslov providura, što je sjećalo na mletački naziv glavara zemlje. 
Bio je podvrgnut Eugenu Beauharnaisu, talijanskom potkralju 
ili, kako se to u hrvatskom tekstu kazivalo, »franačkom banu od 
Italije«. Vlada pokrajine imala je šest odjela (pravosuđe, unu¬ 
tarnja uprava, financije, vojska, školstvo i računovodstvo), a po¬ 
krajina je bila razdijeljena na četiri distrikta (Zadar, Šibenik. 
Split, Makarska); ovi opet na kotare, a kotari na općine. Kad su 
Boka i Dubrovnik potpali pod Napoleonovu vlast, zavedena je i 
tamo jednaka uprava. Providur je imao uza se savjetno vijeće od 

48 članova. Prve vijećnike je imenovala vlada, a svake godine bi 
ih 12 otpalo, na mjesto kojih je vijeće druge predlagalo. Sudstvo 
je Dandolo uredio prema modernim načelima u tri instancije. Na¬ 
stojao je uvesti i nove francuske zakone (Code Napoleon), ali 
kako su u Dalmaciji vrijedili običajni zakoni, nije u tome posve 
uspio. 

Školstvu je bio poklonio osobitu skrb. U Zadru osnova licej 
sa značajem sveučilišta, otvori sedam gimnazija, i mnogo pučkih 
škola, a i nekoliko strukovnih. Sve je to imalo odgojiti dobar či¬ 
novnički kader. Za sve te osnove trebalo je mnogo novca. Pri 
svršetku Dandolove uprave 1819. troškovi su pokrajine bili 
1,827.000 franaka a prihodi 1,894.000 — dakle Dalmacija nije 
bila pasivna zemlja! 

Banska Hrvatska nije mogla pregorjeti gubitak Dalmacije. 
G. 1807. hrvatski sabor daje instrukciju svojim delegatima —- 
nuncijima: »Ako kralj opet dobije Dalmaciju, zamolite ga, da tu 
saveznu kraljevinu — otrgnutu od banske vlasti — opet podvrgne 
istoj, pa da ju time pripoji svetoj kruni.« U novome ratu, što ga 
je car Franjo vodio s Napoleonom, čijega brata Josipa nije htio 
Franjo priznati španjolskim kraljem, posve je naravno, da su 
Hrvati s obje strane Velebita listom ustali protiv Francuza, jer 
nikoje nasilje ne rađa ljubav. 

Za tog rata nadvojvoda Ivan ustroji domobranstvo. Svi sposobni mu¬ 
škarci od 18—45 godine vježbali su nedjeljom i blagdanom u oružju. Domo¬ 
branstvo je morala izdržavati svaka zemlja za svoju obranu. Hrvatska je 
digla oko 17.000 đomobranaca. Napoleonu priskoče u pomoć Rusi i Turci. 
Ovi posljednji provale u Hrvatsku i popale Cetin-grad, poharavši ogulinsku 
i otočku pukovniju. U Dalmaciju provali potkapetan hrvatskog kraljevstva 
barun Knežević, dok je hrvatski ban Gjulaj vojevao zajedno s nadvojvodom 
Ivanom u Italiji. 

Kneževićeva vojska bijaše slabo opremljena, te je i sam 
uvidio, da ne će moći osvojiti Zadra, i povukao se. Ali na glas o 
njegovu dolasku i potaknuta od fratra Dorotića i Ivankovića 
diže se čitava Dalmacija na Francuze. Oni se zatvore u Zadar, 
Knin i Klis. Dalmaciji su nastojanjem biskupa Vrhovca, na¬ 
mjesnika banske časti, pritekli u pomoć raznim prinosima i daro¬ 
vima braća iz banske Hrvatske, a hrvatska vojska osvoji i otoke 

Krk, Cres, Rab, Lošinj i Pag. — Na glavnom bojištu odlučila se 
međutim bojna sreća, kad je kod Wagrama 5.-6. VII. 1809. na 
Moravskom polju u dvodnevnoj bitci pobijedio konačno Napo¬ 
kon nadvojvodu Karla. Pomoćna austrijska vojska pod nadvoj¬ 
vodom Ivanom došla je prekasno. 

NAPOLEONOVA ILIRIJA I HRVATI 

Car Franjo sklopi potom mir s Napoleonom 14. listopada 
1809. u Schonbrunnu. Osim izgubljenih zemalja na sjeveroistoku 
i sjeverozapadu morao je predati Napoleonu na jugu. Trst, Go¬ 
ricu, Istru, Gornju Korušku, Kranjsku i svu Hrvatsku s desne oba¬ 
le Save do ušća Une. Od tih zemalja zajedno s Istrom i Dalmaci¬ 
jom, koje su otprije bile u njegovoj vlasti, Napokon sastavi se¬ 
dam pokrajina (Les provinces illyriennes — Države slovinske, 
kako ih nazva Kraljski Dalmatin). August Marmont dobije nad 
tim pokrajinama upravu sa sijelom u Ljubljani, a Dandolo, koji 
je došao u podređeni položaj prema svom rivalu, ponosan, a i 
tašt, zatraži otpust i ostavi Dalmaciju. 

»Ilirija« se dijelila na šest građanskih pokrajina: Koruška, 
Kranjska, Istra sa Trstom, Građanska Hrvatska, Dalmacija i 
Dubrovnik, i jednu vojničku: Hrvatska krajina sa šest regimenta. 
To bijaše prava vojarna, odakle je Napokon dobavljao dobre 
vojnike, a smatrao ih je najvrsnijim od svih korpusa svoje 
vojske. 

Francuska vlada je očistila zemlju od hajdučkih četa, tih 
teških posljedica velikih ratova, a zabranivši kolanje austrijskog 
novca spasila ju je od bankrota, koji je 1811. zadesio Austriju. 
No porezi i daće prelazili su gospodarsku snagu Ilirije, pa su se¬ 
ljaci i u Tursku bježali, da izbjegnu gladi. Od 12,475.000 frana¬ 
ka prihoda Ilirija je morala platiti za vojsku 8,000.000. Naravno, 
da se je radi toga osjetio velik manjak za druge troškove. Naj¬ 
teže je pogođena trgovina, koja je, radi Napoleonova »kontinen¬ 
talnog zatvora« uperena protiv Engleske, spala u Iliriji na tanke 
grane. Time je hrvatski narod plaćao svojom krvlju i novcem 
Napoleonove političke osnove. No nezadovoljstvo radi financij- 

skog pitanja i skupoće javljalo se je protiv Napoleona i u samoj 
Francuskoj. 

Za teške Napoleonove nedaće u Rusiji (g. 1812.) uništila je 
ruska studen i velik broj Hrvata. Slomom Napoleonove vojske 
povratiše se ilirske pokrajine g. 1813. pod vlast cara Franje, a 
da nije ni puška sjevnula, jer je narod bio sit francuskoga vlada¬ 
nja. Bečki kongres g. 1815. dosudi Franji i pravno ove zemlje, 
uz njih i Lombardiju i Veneciju, pa Tirol i Salzburg. Kralj obeća 
g. 1809., da će sve hrvatske zemlje, čim ih zadobije, pripojiti 
Hrvatskoj. Ali kako je bio običaj Habsburgovaca jedno obećavati, 
a drugo raditi, tako je i ovoga puta Franjo zaboravio na svoje 
obećanje. Krajina bude ponovo ustrojena kao vojnička pokraji¬ 
na, a građanska Hrvatska zajedno s Dalmacijom i Dubrovnikom 
pripojena austrijskom carstvu. U građanskoj Hrvatskoj, koja 
nije htjela »carstvu austrijskom« položiti prisegu, nego zatražila, 
da se vrati majci Hrvatskoj, bi uveden njemački uredovni jezik, 
dok se u Dalmaciji uredovalo talijanski. Tako su Hrvati zamije¬ 
nili jedan jaram drugim — s tom razlikom, što im je Napolcon 
govorio, da će im biti otac, a Franjo sebi utvarao, da ih je oslo¬ 
bodio francuskoga ropstva. Istom g. 1822. nakon upornog traže¬ 
nja hrvatskih staleža, povrati bečki dvor Hrvatskoj njezinu zem¬ 
lju — građansku Hrvatsku. Dalmacijom se pak od 9. studenoga 
1814. prozva zemlja od Zrmanje do Budve, a od Dalmacije budu 
otrgnuti njezini otoci Cres, Krk i Lošinj i pripojeni Istri. 

BORBE S BEČKIM DVOROM 

Hrvati su u ta teška vremena, kad im je domovina bila tako 
raskomadana, imali još izdržati i borbu s centralističkim težnja¬ 
ma bečkoga dvora. U početku svoje vlade obećao je kralj Fra¬ 
njo, da će vjerno čuvati ustav i vladati po zakonu na dobrobit 
naroda (1792.). No to su bile samo lijepe riječi, da dobije po¬ 
trebne novake i novac za rat s Francuskom. On u početku nije 
htio sazivati sabor ugarsko-hrvatski bojeći se, da se sabor ne po¬ 
vede za primjerom francuskih staleža. No ugarsko-hrvatsko 
plemstvo nije bilo zadojeno revolucionarnim idejama kao staleži 

francuski; ono je čuvalo samo svoje staleške privilegije, pa je 
Franjo mogao lakše provoditi svoju apsolutističku volju, a sabor 
bi od vremena do vremena sazivao, kad mu je trebalo novca i 
vojske ili da okruni koju od svojih žena (četiri puta se ženio i 
redom su mu umirale žene) — 1796., 1802., 1805., 180/ -> 18 
Velikaši su pače bili spremni odreći se i prava za odobrene 
poreza i kontingenta vojske, ali se je donja kuća tome oprla. io 
je urodilo trvenjem između obiju kuća, a sve na korist dvora. A 
kad je Franjo 10. VIII. 1804. uzeo naslov »car Austrije«, nisu 
Hrvati, kao ni Madžari, opazili pogibelj, koja im je time zapri¬ 
jetila, pa su mirno primili i tu novotariju. A baš taj naslov bio je 
najbolja potpora centralizma, jer se otada sve zemlje habsburške 
dinastije smatraju kao jedna država — koje imaju jedne interese 
i ciljeve, pa će vladar njima upravljati i raspolagati ne prema 
ustavu i interesu pojedinih dijelova, već cjeline — monarhije. 
Hrvati su uzalud tražili, da kralj sjedini Dalmaciju s Banovi¬ 
nom. Oglušio se je kralj i na savjet biskupa Vrhovca u kritičnom 
času, kad je Napoleon pozivao Madžare, neka biraju novoga kra¬ 
lja (1809.). Vrhovac je uvjeravao bečki dvor, da bi oduševljeni 
narod radi sjedinjenja s Dalmacijom lako pobijedio Napoleona. 
A bečki dvor, mjesto da sjedini hrvatske zemlje, on ih rasko¬ 
mada mirom u Schonbrunnu. U Beču su bili zaboravili, da su 
Hrvati izabrali Habsburgovce kao svoje kraljeve, pa da ovi nisu 
vlasni hrvatskim zemljama podmirivati pobjedonosnog - Napo¬ 
leona, da spase svoju baštinu. Cinički zvuče riječi, što ih je Hrva¬ 
tima poručio njihov kralj Franjo — da je morao njihovu zemlju 
žrtvovati na korist cjelokupnosti svoje monarkije. U javnom ži¬ 
votu to se zove državnička razboritost, a u privatnom se takovi 
krivci vuku pred sud radi zloporabe. Tako su Hrvati došli na rub 
propasti. Bankrot od g. 1811. — uništio je sve staleže. Madžari 
i Hrvati protive se već g. 1807. na saboru uvođenju papirnatog 
novca, a kad je Franjo jednostavnom naredbom od 20. II. 1811. 
snizio još na 1 U njegovu vrijednost, planulo je sve na takovu po¬ 
vredu zakona. Naredba se je imala proglasiti u 9 sati 15. III. 
1811., a dotle ju je svako okružje imalo držati zatvorenu pod pe¬ 
čatom: u naredbi je pisalo, da se dotadašnji papirnati novac pro- 

glašuje nevrijednim, a štampat će se novi i za 5 starih banknota 
dobit će se jedna nova! Pa kako je to za sve druge kraljevske 
zemlje bila strašna nesreća, za Hrvatsku je to bila katastrofa, jer 
su je i druge nedaće već bile slomile. Hrvati, koji su imali posjeda 
u Napoleonovoj Iliriji, morali su dovozeći prirod zemalja svojoj 
kući, plaćati za nj carinu, pa ga naravno nisu mogli baciti na 
tržište, jer su im drugi mogli lako konkurirati. Vojska u Hrvat¬ 
skoj nije dobivala plaće, pa je pljačkala zemlju kao negda nje¬ 
mačka soldateska za turskih ratova. No ako je takva samovolja 
vladala u doba, kad je caru trebala hrvatska i ugarska vojska, to 
se je ona pretvorila u očitu tiraniju, kad je prohujala i prestala 
oluja, što ju je Napoleon poveo Evropom. Saborska se vrata za- 
tvoriše 1. VII. 1812., i ostaše zatvorena sve do g. 1825. Caru je 
u to doba glavni savjetnik knez Metternich, najokorjeliji auto¬ 
krat i reakcionar, za kojega Austrija postaje policijska stanica 
Evrope. 

Metternicha ne boli glava radi pogaženih narodnih prava, 
prošlosti i ustava. On pozna samo jedinstvenu državu Austriju, 
koju će postaviti na nepromjenljive temelje apsolutizma i poli¬ 
tičkih starih metoda. Car je otac i skrbnik svojih naroda, koji mu 
imaju iskazivati zahvalnost i lojalnost u svim granama javnoga 
i privatnog života. 

Ta konzervativna načela čuvao je Metternich s pomoću 
»svete alijance«, bdijući, da vladarska prava ostanu netaknuta 
od svake natruhe novih ideja. Policija postade svemoćna, uhoda- 
renje, podvala, podlost i isticanje najnedostojnijih i najnespo- 
sobnijih nisu nažalost samo oznake te »Metternichove epohe« u 
Hrvatskoj. Tim se je oružjem služio prema Hrvatima i Josip II. 
i Bach, kao i drugi kasniji vlastodršci. Kako se sabor nije sazivao, 
vršila se je praksa Josipa II., te se vladalo naredbama, koje su 
županije imale samo primati na znanje. One su ih doduše primale, 
ali nisu za njih marile. Da slomi tu pasivnu rezistenciju, vlada je, 
držeći na okupu županijsko činovništvo, slala izravno njemu te 
naredbe. No županije na svojim skupštinama opriješe se tome, a 
vlada pozva i dovede u skupštine nesvijesne plemiće-jednoselce, 
neuke seljake, oko kojih su županijski činovnici morali trčkarati 


i predobivali ih za vladine osnove, jer su se inače otporni činov¬ 
nici reducirali i ostali na ulici sa gladnom obitelji. 

Da nevolja dođe do vrhunca, zavlada u to doba (1816. do 
1819.) u našoj domovini strašna glad. Istom .g. 1822. krenu ne¬ 
što na bolje, jer se tada po carskoj naredbi sjedini negdašnja Na- 
poleonova Hrvatska s materom zemljom. Cara su na to navele 
neprilike u Italiji, gdje je narod tražio od tamošnjih vladara, da 
mu dadu ustav. Austrijska je vojska uspostavila tamo apsoluti¬ 
stičku vladu, i car je zato morao nekako udobrovoljiti i svoje 
narode. A kako je vojna u Italiji tražila mnogo novaca, nametao 
je Metternich nove poreze; radi čega dođe uzrujanost u Ugar¬ 
skoj i Hrvatskoj do kritičnog momenta i kralj sazva sabor u Po- 
žun za 19. IX. 1825., gdje će se okruniti njegova žena Karolina 
Augusta, no pravi razlog je tome bio, da umiri Hrvate i Madža¬ 
re. Hrvati pošalju svoje delegate na taj sabor s ljutim tužbama 
i zahtjevima za sjedinjenje Dalmacije i Vojne Krajine, da se o 
hrvatskim porezima napose raspravlja, a ne zajedno s ugarskim, 
a onda, da se slavonske županije izjednače s hrvatskim u pitanju 
poreza, što je značilo, da se priznadu integralnim dijelom Hrvat¬ 
ske. Tako je na saboru u Požunu čuo kralj mnogu gorku, tobože 
protiv njegovih savjetnika, a uistinu protiv samoga sebe. Sabor 
je trajao sve do 8. V. 1827. U državopravnom pogledu najglav- 
niji mu je zaključak, da se sabor mora sazivati svake treće godine 
i da je samo sabor vlastan odobriti novačenje i poreze. To je 
uostalom bilo zaključeno već na saboru 1790.—91. g. Tim je 
dakle saborom zaista vraćeno ustavno stanje i u Hrvatskoj, ali su 
zato morali hrvatski nunciji izdržati tešku borbu protiv madžar¬ 
skoga presizanja i zahtjeva, da Hrvatima nametnu svoj madžar¬ 
ski jezik. Uostalom ta se je borba vodila još od Leopolda II., 
dakle uporedo s borbom protiv tuđinskog zavojevača i protiv do¬ 
maćeg vladara — apsolutista. 

MADŽARSKA NASRTLJIVOST 

Već za Leopolda II. Madžari su, želeći se što više ojačati, ka¬ 
ko bi odoljeli budućim nasrtajima germanizacije, stvorili plan, da 
Hrvatima nametnu svoj jezik — i time ih pomadžare. Hrvati su 


im u tome dali u ruke najbolje oružje protiv sebe, kad su sami 
zatražili, da se osnuje zajednička vlada u Budimu. Mislili su se 
tako obraniti od centralizatorne bečke politike, a međutim su na- 
prtili sebi na vrat neprijatelja, s kojim će čitav jedan vijek biti 
boj i za sam narodni bitak. 

Madžari su na saboru 1790. tražili, da se uvede u Ugarskoj 
(i Hrvatskoj) madžarski jezik kao uredovni. Tome se opriješe 
hrvatski nunciji dokazujući, da time Madžari hoće istisnuti Hrva¬ 
te iz državnih služba. Prvi napadaj je odbijen i za Hrvatsku je 
ostao u porabi latinski jezik kao uredovni, kako je kroz vjekove 
bio. Taj je jezik zapravo bio diplomatski i s pomoću njega mogli 
su se jedino sporazumijevati Hrvati i Madžari, kako su se u 
Evropi narodi među sobom sporazumijevali francuski. Samo jaka 
svijest hrvatska mogla je dakle zastupniku Bedekoviću staviti u 
usta riječi, da Hrvati »madžarski jezik ne mogu primiti zato, što 
je hrvatski narod jednako tako drevan i korjenit kao i madžar¬ 
ski, pa bi bila velika sramota, da izgubivši s vremenom svoj jezik 
postanu sluge Madžara.« I križevačka županija svečano izjavi, da 
nikada ne će pristati na to, da se služi madžarskim jezikom u 
uredima i da će zahtjevima madžarskim odgovoriti uporabom 
svoga materinskog hrvatskog jezika. A kad se je Franjo I. g. 1792. 
krunio, Madžari su ponovo zahtijevali, da se u škole uvede nji¬ 
hov jezik kao obligatan. Hrvati se opriješe tome, dokazujući, da 
su oni po čl. 7. zakona uveli k sebi madžarski jezik samo kao ne- 
obligatan. 

Borbe s Napoleonom potisle su za čas to pitanje madžar¬ 
skoga jezika. Ipak g. 1805. pokušaju Madžari uvesti svoj jezik u 
sve škole i urede i u Hrvatskoj. A kad se je poslije požun- 
skog sabora sastao hrvatski sabor u Varaždinu, izjavio se je za 
latinski jezik kao službeni u Hrvatskoj, s razlogom: kad bi se 
ukinuo latinski jezik, novi naraštaj ne bi razumijevao ni zakona 
ni prošlosti svoje domovine, jer je sve to pisano na latinskom 
jeziku. 

Dvije godine iza toga izjavljuje Madžar Pavao Nagy na 
budimskom saboru (g. 1807.), da je materinski jezik važniji od 
samog ustava, tražeći, da se madžarska komanda uvede u ugarsku 


vojsku, jer narod može izgubljenu slobodu opet zadobiti, dok 
s izgubljenim jezikom gubi i svoju narodnu individualnost. No 
Nagyov prijedlog propade radi otpora gornje kuće i Hrvata. 
Madžari ipak ne miruju, već na svakom saboru nasrću, da na¬ 
metnu Hrvatskoj svoj jezik. I god. 1811. na požunskom saboru, 
kad su se sami tužili na povrede ustava sa strane bečkoga dvora, 
zahtijevaju, da se u Hrvatskoj mora početi madžarski uredovati 
kroz deset godina. Kralj nato raspusti sabor 1. VI. 1812., a da se 
nije sastao sve do g. 1825., pa je i Hrvatska tako otpočinula od 
tih madžarskih navala. Međutim te su navale Madžara donijele 
sasma protivan plod: probudile su u Hrvata ljubav za materin¬ 
ski jezik i ojačale narodnu svijest. 

Taj novi pokret poznat je pod imenom hrvatskoga (kasnije 
ilirskog) pokreta. Danas se drukčije gleda na postanak ilirske 
ideje, pa je ispravni je taj period hrvatske povijesti nazvati 

NARODNI PREPOROD. 

Najnovija istraživanja dokazuju danas, kako je narodni po¬ 
kret niknuo u nas kao domaća, a ne iz tuđine donesena biljka. 
Istina, korijen njegov jest nacionalna ideja, koja je u 19. sto¬ 
ljeću zagrijala srca i duše svih evropskih naroda, ali kad u samoj 
hrvatskoj blizoj i daljoj prošlosti ne bi bilo preduvjeta za nacio¬ 
nalno osvještenje, nikad ne bi taj pokret mogao uspjeti. 

Metternichov apsolutizam bio je duboka depresija, iza koje 
će se dići visok tlak narodne snage i razvedriti tmurno nebo. 
Upravo potkraj tog apsolutizma bude g. 1824. otpušten iz službe 
dr. Ljudevit Jelacić, profesor političkih znanosti na pravoslovnoj 
akademiji u Zagrebu, i to radi svojih predavanja, što je već znak, 
da nije bila zamrla svaka slobodna misao u Hrvata. Da narodni 
pokret može uspjeti, trebalo je sve narodne snage sjediniti, jer 
jedino tako moći ce uspješno Hrvati ohrabriti malodušne suna¬ 
rodnjake i steći poštovanje svojih prava kod Madžara. Naj¬ 
uspješnije sredstvo tog preporoda bilo je, naravno, jezično je¬ 
dinstvo — dakle je trebalo okupiti sve dijelove jezika i naroda 
oko jednoga književnog jezika i njim preporoditi hrvatsku knjigu 


I i podići narodnu svijest. Već prije Vuka poziva g. 1813. zagre¬ 
bački biskup Vrhovac svoje svećenstvo, da sakuplja narodno bla¬ 
go, a namjera mu je bila, da se goji štokavski dijalekt, dok hrv. 
škol. nadzornik Lomo Košćak nastoji g. 1816.-17. uvesti štokav- 
štinu u školske knjige. Već g. 1815. piše pjesnik hrvatske narodne 
himne Antun Mihanović malu brošuru: »Reč domovini od 
hasnovitosti pisanja vu domorodnom jeziku«, u kojoj kaže, da 
Hrvati zato imaju malo ljudi, kojih je ime poznato izvan međa 
domovine, jer nose jaram stranih jezika. 

Anton Nagy u knjizi »Novi i stari kalendar horvatski za pro¬ 
sto leto 1818.« izjavljuje: i» ... vre davna iz srca bi bil želei tak 
Horvatom, kak Slavoncem i Dalmatinom ljubav materinskoga je¬ 
zika vužgati«, a o renegatima veli: »koji se ne samo jesu sramu- 
vali, neg takaj vu vnogeh prilika jesu skrblivo nastojali tajiti, da 
su horvatskoga ili slavonskoga roda i plemena, kak da bi to njim 
na špot bilo ... Kaj se pak domovina od takvih sinov nadeati 
ima, naj vsaki pri sebi misli i sudi«. A godine 1818. izdaje i Lo¬ 
mo Mikloušić svoj »Stoletni kalendar iliti Dnevnik Stoletni Hor¬ 
vatski«, koji prožima ista nota. 

Hrvati su dakle, da ne spominjemo uz Tomu Mikloušića i 
tolike druge, već i prije Gaja priređivali tlo za novi preporod. A 
ognjište tog rodoljublja bijaše gajenje narodne povijesti, koja 
je, čuvajući slavnu prošlost, odgajala borce za sretniju budućnost. 

U hrvatskim se školama još od doba Rittera-Vitezovića učila 
marno hrvatska povijest. Držale su se svečane akademije, na ko¬ 
jima su đaci raspravljali o različitim povijesnim pitanjima. 

I tako je u prvom redu hrvatska škola pripremala borce 
protiv presizanja Madžara, a osim redovne obuke davane su tu 
i školske predstave, koje su u mladeži budile hrvatski ponos (za¬ 
grebačko sjemenište). U čuvanju narodne svijesti i jezika u pred¬ 
ilirsko doba najzaslužniji su hrvatski svećenici. Iz njihova kola 
izišli su Lito Brezovački, Mikloušić, Stoos, Rundek i Derkos. Sam 
Šafarik kaže: » . . spominjali su siromašni svećenici svoj hrvat¬ 
skoj braći mnogobrojnim spisima, da su Hrvati i da imaju svoj 
jezik«. 

Zato je »ilirski« pokret zapravo hrvatski, jer je u Hrvatskoj 
nastao, a vjekovima se je spremao povijesnim djelima Ratkaja, 
Vitezovića, Katančića pa i Farlatija i Jambrešića. 

U požunskom saboru od g. 1825.—1827. Madžari ponovo i 
uporno traže, da se i u Hrvatskoj uvede madžarski jezik, i na od¬ 
lučno opiranje Hrvata nadodaju, da su Hrvati politički Madžari 
i kao takovi dužni učiti taj jezik. 

Hrvati se pozivahu na svoja municipalna prava, isticuci, da 
Hrvatska nije podložena Ugarskoj, već združena s njom kao 
saveznica s posebnim teritorijem i grbom kao oznakom svoje su¬ 
verenosti, i da ne će kao slobodan narod dati sebi narinuti tuđi 
jezik, jer »ne smije se kraljevstvima slobodnim saveznim i konfe¬ 
derativnim sila nanositi«. Ipak g. 1827. (10. IX.) zaključuje 
hrvatski sabor, da u Hrvatskoj ostaje latinski jezik kao uredovni, 
ali će se madžarski učiti u školama kao obligatan predmet, jer bez 
njega ne će mladež hrvatska moći dobiti namještenja u zajed¬ 
ničkim uredima, a i u zajedničkom saboru mogu raditi samo ljudi, 
koji poznaju taj jezik. Taj zaključak potvrdi i kralj. Čun se, da 
su Hrvati to učinili, samo da se ne kaže, da su im Madžari silom 
nametnuli svoj jezik, a onda opet, da osiguraju svojoj djeci 
službe. Tako se dade tumačiti i to, da županije, koje su se negda 
najžešće opirale madžarskom jeziku, daju g. 1830. instrukcije 
svojim poslanicima, da na hrvatskom saboru zagovaraju, neka 
se u školama svojski uči svaki dan jedan sat madžarski, da se 
unaprijed ne namještaju profesori, koji ne znadu madžarski, da 
se i ne šalje kao nuncij u Požun, tko nije vješt madžarskom 
jeziku. I zaista pred požunski sabor (g. 1830.), gdje se je imao 
okruniti kraljević Ferdinand, Hrvati daju iz svog sabora nunci¬ 
jima za Požun ovaj naputak: 

»Staleži i redovi uviđaju potrebu, da se u ovim kraljevinama širi ma¬ 
džarski jezik, i to zato, što žele, da se još čvršćim vezom uzmognu vezati sa 
saveznom kraljevinom Ugarskom. Stoga gospodi nuncijima^ kraljevstva nala¬ 
žu, neka nastoje oko toga, da se zakonom uredi pitanje o učenju madžarskoga 
jezika kao obligatnog predmeta u ovim kraljevinama«. 

Niže se nije zaista moglo pasti. Politika ne narodna, vec sta- 
leška svojim oportunizmom, vođena u uskom krugu i vidiku, 

dovela je do toga, da službeni predstavnici domovine ne uviđaju 
pogibelj svoje kobne odluke. Ali ni tim kobnim zaključkom hrvat¬ 
skoga sabora nije nipošto utrnula narodna svijest niti je polo¬ 
ženo oružje; evo taj isti priznaje kao službeni jezik u Hrvatskoj 
samo latinski, a u instrukciji nuncijima izričito naglašuje, da je 
Hrvatska saveznica, a ne podložnica Ugarske. 

A baš to će najjače upeći Madžare. Borba se dakle ne vodi 
tu na nacionalnom, već na državopravnom principu. I da nun¬ 
ciji hrvatski na tom polju mogih odbijati nasrtaje Madžara, tre¬ 
balo im je dati u ruke podesno oružje, a to je bila knjiga, koju 
je dugogodišnji protonotar hrv. kraljevstva Josip Kusević napi¬ 
sao: »De municipalibus iuribus et statutis regnorum Dalmatiae, 
Croatiae et Slavoniae*), Zagrabiae 1830. Ta knjižica prikazuje 
razvitak hrvatskoga javnog prava od doba narodnih vladara pa 
do g. 1830., dokazujući time, da Hrvatska ima posebni državo- 
pravni odnos prema Ugarskoj. Ta municipalna prava zovu ana¬ 
logno po starim rimskim municipijima, a to su gradovi, koji nisu 
bili podloženi, već samo združeni s rimskom državom, a imali su 
posebni svoj ustav. Hrvatska municipalna prava ostaci su pot¬ 
pune samostalnosti, a to su: Hrvatska ima svoga bana, koji pred¬ 
sjeda saboru i ovaj stvara zakone za Hrvatsku; staleži biraju 
svoga protonotara (vrhovnog suca) i zemaljskog kapetana; sud¬ 
ske poslove rješava banski stol, sasvim nezavisno od ugarskog 
sudstva; službeni je jezik latinski, no tko ga nije znao, mogao je 
govoriti u saboru i u županijama hrvatski; Hrvatska plaća samo 
polovinu ratne daće, što je otpadala na Ugarsku; Hrvatska je 
oslobođena od ukonačivanja vojske i ratnih davanja; i konačno 
protestanti ne mogu u Hrvatskoj sticati građanskoga prava. 

Hrvati su na tome saboru imali izdržati žešću borbu nego 
igda dotada, jer su Madžari posebno ustajali protiv izraza »regna 
socia« (savezne kraljevine), tražeći za Hrvatsku naziv »partes 
subjectae« (podložni dijelovi). Tek kasnije popustiše, uzevši za 
Hrvatsku izraz: »partes adnexae« (pridruženi dijelovi). Pritom 
kušahu nametnuti Hrvatima i svoje zakone o građanskom pravu 


*) O posebnim pravima i ustavu kraljevina Dalm., Hrv. i Slav. 

protestanata, a kad se ovi pozvaše na svoja »municipalna prava«, 
Madžari nažvaše ta prava satirom na duh novoga doba. Hrvatski 
nunciji, vrativši se kući, izjavljuju u hrvatskom saboru u siječnju 
1831., da su zasada još obranili hrvatske sloboštine, no ozbiljno 
se boje, »da to na budućem saboru više ne će biti moguće«. 

Hrvatski staleži uviđaju, da prodornu silu Madžara, koji 
crpu svoju snagu iz narodnosne ideje, nije moguće odbiti samim 
pozivanjem na državno pravo. Hrvatska će se politika morati 
postaviti na isto stanovište kao što to čine i Madžari — tražiti 
oslon u narodu — u materinskoj riječi, ali svijest hrvatska ne 
smije zaboraviti ni svoje prošlosti ni svoga prava, što će i narod¬ 
noj ideji dati još jači zamah. No staleži su bili otuđeni širokim 
vrstama naroda — za to će novi duh donijeti svećenici, sinovi 
puka, i mladi đaci — novo pokoljenje, koje je u zagrebačkim 
školama usisalo kult prošlosti, ali i ljubav prema narodnom 
jeziku. 

I kad su hrvatski nunciji zabugarili onako tužno na saboru, 
zaplaka u isti gotovo čas i majka Hrvatska na usta mladoga kle¬ 
rika Pavla Stoosa u poznatoj pjesmi »Kip domovine vu početku 
leta 1831«. 

Tu su materinska riječ i narodna knjiga ona magična sila, 
koja će podići Hrvate, da ne zaborave svoje prošlosti, a po tome 
i narodnog ponosa. 

Potrebu njegovanja narodnoga jezika ističe godinu dana 
kasnije mladi pravnik Ivan Derkos u latinski pisanoj raspravi: 
»Duh domovine nad zaspalima svojim sinovima«. (U Zagrebu 
1832.). 

Iste godine 1832. izdaje mladi bogoslov, a kasniji misionar 
u Sjevernoj Americi, Josip Kundek: Reč jezika narodnoga, u 
kojoj se domovina tuži na svoje sinove, ali i tu s prizvukom stare 
slave. 

I u pjesmi: »Želja starinske horvatske kraljice uz instalaciju 
bana Vlašića« (1832.) Kundek veliča narodnu hrvatsku prošlost. 
No da se taj preporod izvede, trebalo je naći vođu, koji će povesti 
novi naraštaj za idealom, što su ga mladi preporoditelji tek na- 


slućivali. A taj se je našao u osobi LJUDEVITA GAJA (rod. 
8. VII. 1809. u Krapini). 

I taj »otac ilirskoga preporoda« nadahnut je na vrelu hrvat¬ 
skih škola, koje je pohađao, kao i oni, koji su mu opojili dušu 
zanosom za hrvatsku prošlost (Vjekoslav Specijari). Da se pro¬ 
vede narodni pokret, potrebno je bilo ponajprije jezično i knji¬ 
ževno jedinstvo, a da knjiga bude opće narodno dobro, trebalo 
je doći do zajedničkog pravopisa. Zato Gaj izdaje već g. 1830. 
pravila novoga hrvatskog pravopisa: »Kratka osnova horvatsko- 
slavenskoga pravopisanja« (Budim 1830.). No već prije Gaja 
kušali su na istoj osnovi urediti pravopis Hrvati Budinić (g. 1535 
do 1600.), Kasić (g. 1575.—lf>50.), Glavinić (1586.—1650.), Vi- 
tezovič (1652.—1713.) i Jambresić (1700.—1758.) 

Gaj je stvarao svoju pravopisnu osnovu još 1829., dakle 
prije nego je poznavao Kollara, ugledajući se poglavito u Vite- 
zovića i Jambrešića, kojih su djela zagrijala njegovu dušu i za 
hrvatsku prošlost. 

On naumi još u Gracu napisati hrvatsku povijest, i u tu 
svrhu ode g. 1831. u Peštu, gdje ga u knjižnici nađe Stjepan Ože- 
gović i veselo zagrli, kad ču iz Gajevih usta, da proučava knjige 
►>de rebus patriae meae Croatiae« (koje se tiču domovine moje 
Hrvatske). 

Ne može se reći, da na Gaja nije utjecao i preporod 
drugih Slavena, pa i njegov boravak u Gracu u društvu Moj- 
sija Baltiča i drugovanje u Pešti s Janom Kollarom otvorilo 
mu je široke slavenske vidike, koji su onda bili »u modi«, ali nje¬ 
gov prvotni cilj bijaše probuditi na nov život i sjediniti Hrvate. 

Povrativši se 1831. u domovinu Gaj se nastani u Zagrebu 
i tu se stavi na čelo novoga pokreta. 

U to doba već buja hrvatska svijest u Zagrebu. Od 1830. uči 
se u školama madžarski jezik, dok hrvatskome tu još nije bilo 
mjesta. Mladi doktor filozofije Mati ja Smodek zamoli krajem 
1831. kao suplent za pravnu nauku na Akademiji, da može u 
jednoj dvorani besplatno poučavati hrvatski jezik. Nastavnički 
zbor dopusti to zagovorom cenzora dra Stjepana Mojzesa, kasni¬ 
jega biskupa, rodom Slovaka, ali žarkoga hrvatskog rodoljuba. 

Madžarski se đaci protiv toga dignu tvrdeći, da to može do¬ 
pustiti samo požunski sabor. Fran Kurelac, tada đak, napisa 
nekoliko ceduljica, pa ih porazbaca po školi, a pravnik Ivan Der- 
kos pročita onu, koja je svršavala riječima: »Dolje s Madžari¬ 
ma!« Radi toga se porodi i tučnjava. No u sjednici profesorskoga 
zbora, na koju dođe i školski nadzornik kanonik grof Josip Ser- 
mage, odličan rodoljub, bude odlučeno, da je Smodeku slobodno 
predavati hrvatski jezik. I tako on posta prvi nastavnik našega 
narodnog jezika. 

Svršetkom ožujka g. 1832. Gaj već traži, da mu se dopusti 
izdavati hrvatske novine, a tu molbu preporučuju zagrebačka i 
varaždinska županija, koje su negda tražile, da se uvede madžar¬ 
ski jezik u hrvatske škole! 

Dne 16. prosinca 1832. imao se je sastati ugarsko-hrvatski 
sabor. Po starom običaju hrvatski će sabor, koji se je sastao 11. 
studenoga iste godine, dati instrukcije svojim odaslanicima na 
zajednički sabor. U to se doba javlja hrvatski velikaš Janko grof 
Drašković, koji je veći dio života proveo izvan domovine. On 
sastavlja političku brošuru, koju izdaje u Karlovcu pod naslovom 
»Disertacija Hiti Razgovor darovan gospodi poklisarom«. 

Hrvatski sabor od 11. XI. 1832. disao je duhom ove Diser¬ 
tacije. Kapetan kraljevine Juraj Rukavina zahvali hrvatskim 
jezikom, što je izabran. Grof Karlo Sermage žestoko se obori na 
Madžare i preporuči nuncijima, da se junački drže, jer Madžari 
su time bezobzirniji, što su Hrvati mirniji. Vide li, da im se je 
uzaludno prepirati s Madžarima, to neka napuste sabor, pa će se 
Hrvati sami pobrinuti za sebe. To bi značilo potpuni prekid 
s Madžarima i — rat. Za nuncija bi izabran i autor Disertacije 
Janko Drašković, a naputke su nunciji dobili u duhu njegove 
brošure. 

Na požunskom saboru (koji je trajao od 19. prosinca 1832. 
do 2. svibnja 1836.) Madžari su izvojštili mnogo prava za svoj 
jezik, a uveli i socijalne reforme u korist kmetova. Protiv tih su 
se borili hrvatski nunciji, jer bi naglo provođenje reforma osiro¬ 
mašilo velik broj malih plemića, a i prilike su u Hrvatskoj bile 
drugačije nego u Ugarskoj. Još žešće se opirahu nastojanju Ma- 

džara, da Hrvatska prihvati njihov vjerski zakon, pa da protes¬ 
tanti dobiju u PIrvatskoj građansko pravo. Time su mislili Ma¬ 
džari naseliti u Hrvatskoj velik broj protestanata, od reda 
madžarskih pristaša, i tako oslabiti hrvatski elemenat. U Gornjoj 
kući ustade protiv toga Janko Drašković i predobi većinu velikaša 
za Hrvate. — Virovitički župan Ivan Szallopek (Salopek) prista- 
jaše odlučno uz Madžare pa je u svim pitanjima sramotno usta- 
jao protiv Hrvata dokazujući, da je Slavonija dio Ugarske, 
Rijeka i Primorje da pripadaju Madžarima. Nato protiv izdajice 
ustade sam ban Vlašić pa isti predsjednik kr. suda i Donje kuće. 
Vlašić se pozva uz povijesne dokaze i na zdrav razum, pitajući: 
Kako može Ugarska preko tuđeg^/teritorij a (Hrvatske) svojatati 
Rijeku za sebe? Teška bijaše ta borba, ali radi probuđene narodne 
svijesti i uspješna. 

HRVATSKE NOVINE 

Već tamo 1818. mladi Hrvat, negdašnji pitomac zagrebačke 
akademije, Đuro Šporer izda oglas za hrvatske novine »Oglasnik 
ilirski«, tražeći pretplatnike. No bio je loše sreće, jer ne nađe 
odziva, i tako čitav pothvat ostade pri samome oglasu. Vidjeli 
smo, da je Gaj 31. III. 1832. podastro molbu za izdavanje no¬ 
vina ugarskoj vladi, pa uza sve preporuke hrvatskih županija i 
gradova nije stizalo zatraženo rješenje, jer je vlada tražila razli¬ 
čita razjašnjenja o Gaju i njegovoj sposobnosti, naravno, samo 
da osujeti Gajevu namisao. Tek 14. V. 1833. namjesničko vijeće 
dopusti Gaju izdavati — ne političke novine — već beletristicki 
list! No takav list ne bi mnogo pomogao buđenju narodne svi¬ 
jesti, pa se Gaj uputi ravno u Beč k caru Franji. Zatraži privatnu 
audijenciju, koju i dobije 29. V. 1833., a 9. VII. 1934. dopuste 
Gaju izdavati i političke novine. Tu godinu dana upotrijebi Gaj, 
da postigne doktorsku čast u Leipzigu, što mu diže ugled u Hrvat¬ 
skoj. 

Početkom g. 1835. počeo je Gaj izdavati kajkavskim dija¬ 
lektom i starim, a ne svojim pravopisom novine. To su »Kovine 
Horvatzke«, i »Danicza Horvatzka, Slavonzka y Dalmatinzka«. 

Novine su bile političke (izlazile su utorkom i subotom), a Danica 
beletristički list (izlazila je samo subotom). 

Uto umrije car Franjo (2. III. 1835.). 

Omladina, plemstvo i svećenstvo našlo se već u to doba na 
istoj liniji u obrani prava domovine. Hrvatska je ideja vezala 
sve duše. G. 1836. uvede Gaj u svoje novine štokavsko narječje, 
novi pravopis, i promijeni im i ime, te se odsada zovu: Ilirske no¬ 
vine i Danica ilirska. Tom strujom zaplovi i hrvatski pokret. No 
on je zapravo promijenio samo ime, dok je u bitnosti ostao i da¬ 
lje samo hrvatski. Glavna njegova borba i dalje je borba za 
hrvatska prava, a ideal mu je sjedinjenje hrvatskih zemalja. 
Usto valja naglasiti, da su i nosioci ilirske ideje gotovo sami 
Hrvati, jer Srbi nisu bili voljni žrtvovati ni ime ni svoje pismo, 
dok je od Slovenaca jedini Vraz posve pristao uz pokret. I poslje¬ 
dice toga »ilirskog« pokreta vidne su samo u hrvatskom narodu. 
On se je razvijao u dva pravca: u kulturno-knjizevnom i politič¬ 
kom. U književnosti znači nov period i preporod hrvatske knjige, 
a kulturne su mu tečevine: Narodne čitaonice, Matica ilirska (od 
1874. Matica Hrvatska), Gospodarsko društvo, zamisao Društva 
prijatelja narodne izobraženosti ilirske (kasnija Akademija u Za¬ 
grebu), Narodno kazalište, te Zbor duh. mladeži zagrebačke. Uz 
Gaja su u oba pravca oduševljeno pristajali mladi bogoslovi, a 
i sami biskupi zagrebački Alagović i Haulik (osnivač Društva sv. 
Jeronima). 

Gaj stupa u vezu s glavnim ličnostima slavenskih naroda, ali 
pritom pada sve više pod njihov upliv zanoseći se za sveslaven¬ 
sku ideju. No ta je ideja bila prilično maglovita, dok je Ilirce 
čekao u Hrvatskoj realan i težak rad. 

NASTAVAK BORBE S MADŽARIMA 

Zajednički sabor nastavio je vijećanje i poslije smrti kralja 
Franje, pa su Madžari, nadglasavši otpor Hrvata, ponovo tražili 
na saboru, da se u Hrvatsku i Slavoniju uvede madžarski jezik 
kao službeni. Hrvatski poslanik Herman Bužan izjavi u ime svo¬ 
jih drugova, »da se ne će odroditi od svojih otaca, već će narod¬ 
nost čuvati svim dopuštenim sredstvima«, a jos uz to, da Madžari 

ne mogu na svome saboru raspravljati o hrvatskim pravima, jer 
to spada na unutarnju upravu Hrvatske. Hrvati brane svoje 
jezično pravo i po tome, budu li voljni, uvest će mjesto latinskoga 
hrvatski jezik u upravu. Kralj Fedinand V. (1835.—1848.) nije 
odobrio zaključak požunskoga sabora. 

Poslije sabora nasta političko zatišje sve do 1839. Kroz to 
vrijeme zahvatila je »ilirska« ideja još čvršći korijen. Polovinom 
g. 1839. sazvan bude ponovo sabor u Požunu. Zato se sastaje i 
hrvatski sabor radi izbora nuncija. Kako se je ban Vlašić radi bo¬ 
lesti bio odrekao časti velikoga župana zagrebačkog, zapade ta 
čast odlučnog ilirca Nikolu Zdenčaja. Mjesto bolesnog bana 
otvorio je sabor njegov zamjenik zagrebački biskup Juraj Haulik. 
U instrukcijama, kojih su se nunciji jnorali držati, nalaže se nun¬ 
cijima, da izrade, neka se u kraljevskom naslovu spomenu Dal¬ 
macija, Hrvatska i Slavonija, a onda, da uz dužnost obrane mu¬ 
nicipalnih prava zatraže sjedinjenje Dalmacije i Vojne Krajine 
s banovinom. 

Požunski sabor započe svoj rad 6. lipnja 1839. Kralja po- 
zdraviše u saboru Madžari svojim narodnim jezikom. A kad su 
Madžari pokrenuli pitanje jezika i predložili, da se madžarski 
uvede u hrvatskoj upravi, pa i u Vojnoj krajini, ustade na obra¬ 
nu svoje domovine Herman Bužan — upozorivši Madžare, da je 
vojnička uprava uzalud kušala kroz 300 godina uvesti njemački 
jezik u Vojnoj krajini, a onda, da Madžari nemaju pravo, da 
naredbe i zakone za Hrvatsku pišu u jeziku, koji nitko ne razu¬ 
mije. To se protivi pozitivnim zakonima obiju kraljevina. Silom 
se ništa dobro ne postizava. Napokon izjavi, da bi mogli i Hrvati 
svoj jezik uvesti u upravu. Ipak nato i donja i gornja kuća uza 
sav otpor Hrvata (Bužana, Kulmera i Haulika) zaključi, da se do 
deset godina mora u Hrvatskoj uredovati madžarski. Na te glase 
planu čitava Hrvatska. Županije šalju kralju proteste, a Janko 
Drašković predlaže u zagrebačkoj županiji, da se zatraži od kralja 
posebna hrvatska vlada. Županija primi Draškovićev prijedlog, 
očitovavši time, da je pripravna prekinuti odnose s Ugarskom. 
Sada Hrvati uvidješe grdnu pogrješku, koju su učinili g. 1790., 
kad su svoju vlast predali u ruke tuđega naroda. 

Kralj Ferdinand uskrati i sada sankciju zaključku požun- 
skoga sabora. I prijedlogu o slobodnom naseljivanju protesta¬ 
nata opriješe se Hrvati, ističući, da je jedini hrvatski sabor vla- 
stan dopustiti nekome, da se naseli u Hrvatskoj, dok u pitanju 
pripadnosti Slavonije kanonik zagrebački Josip Haramustek iz¬ 
nese mnoštvo povijesnih dokaza, da je Slavonija od pamtivijeka 
domena hrvatskoga bana — prema tome -dio hrvatske domovine. 

I sam predsjednik Szerencsy pristajaše uz hrvatsku tezu u tom 
pitanju. Konačno na zahtjeve Madžara, da Hrvatska placa 
jednaki porez kao i Ugarska, dokazivahu nunciji, da Hrvatska 
ima svoje posebne porezne zakone i da se je prije g. 1790. laj 
porez razrezivao samo na hrvatskom saboru, a ne na ugarskom. 
Najčuveniji branič hrvatskih prava u gornjoj kući bijaše biskup 
Haulik, koji je i uspio, da su velikaši zabacili prijedlog donje 
kuće u predmetu poreza. 

Od svih zakonskih prijedloga, koji su se ticali Hrvatske, 
dobio je kraljevu sankciju samo urbarski zakon, po kojemu je 
kmetovima omogućen otkup od tlake. Na hrvatskom saboru, koji 
se je nato sastao 10. VIII. 1840. nunciji su izvijestili staleže o 
svome uspjelom radu. Tome je saboru predsjedao kao namjesnik 
banske časti biskup Haulik, jer je ban Vlašić bio pred koji mje¬ 
sec umro (16. V. 1840.). Sabor izabra dva odbora, koji su imali 
prikupiti dokaze o pripadnosti Dalmacije i Slavonije materi ze¬ 
mlji. Sabor ujedno zamoli kralja, da se po hrvatskim školama 
ustanove katedre narodnog jezika. 

BORBE S MADŽARSKOM IDEJOM KOD KUĆE 

Narodna sloga dade sada klonulom narodnom geniju nov 
polet i snagu. Svijest slavenske zajednice ulila je toliko zanosa 
i pouzdanja u Gajevo srce, da je on, prijateljski inače primljen 
od vođe madžarske opozicije Frana Deaka, počeo donekle i pri¬ 
jetiti Madžarima, nazvavši ih malenim otokom u slavenskom oce¬ 
anu, koji, uzbuni li se, može lako prekriti taj otok. Gaj pođe na 
put po slavenskim zemljama, pa nije mogao zaboraviti ni Dalma¬ 
ciju, koja je u vladinom listu »Gazzetta di Žara« već od g. 1835. 
pratila Gajev rad. G. 1841. pohodi Gaj Dalmaciju, i bude oso¬ 

bito srdačno dočekan u Dubrovniku. Isti vladin list donosi dopis 
iz Dubrovnika, u kojem se govori o ilirskoj Ateni. Zatim pođe u 
Crnu Goru, gdje je isto tako lijepo primljen. Kad se je povratio 
u Zagreb — pripremili su mu rodoljubi bakljadu i dočekali ga 
kao kralja. On je sada bio gospodar srdaca. 

Madžari su dobro shvatili zamašitost Gajeva pokreta, pa su 
Hrvatima u vlastitoj im kući stvorili stranku, koja je imala ome¬ 
tati rad narodnih ljudi. Začetak je te madžarofilske stranke u 
»Kazinu« — u Zagrebu. To društvo kao protuteža Čitaonici imalo 
je svrhu, da njeguje madžarski jezik i u Hrvatskoj širi madžar¬ 
sku narodnu misao. Članovi Kazina sami izjavljivahu, da žele 
ostati Horvati, ali ako ne mogu to, onda"vole biti Madžari nego 
Iliri. Ako se uzme u obzir, da su oni pod »horvatstvom« razumije¬ 
vali samo narod uže Hrvatske, onda nije čudo da su mrzili što- 
kavštinu, razumijevajući pod hrvatskim jezikom kajkavsko 
narječje. Ilirci su ih prozvali madžaromanima (koji luduju za 
Madžarima) ili skraćeno: madžaronima. To bijahu gotovo od 
reda plemići. Oni osnuju g. 1841. političku »horvatsko-ugarsku 
stranku«. 

No da se Ilirci nisu odrekli hrvatskoga imena, dokazuje nam 
Šulek, kad piše, da je Hrvat vlastito ime, a Ilir prezime njihovo. 

Dva su tabora stajala tu jedan prema drugome. Poprište 
borbe bit će im županijske skupštine, koje su davale pravac 
hrvatskome saboru, a po tome i hrvatskom političkom mišljenju. 
Madžaronima nije bilo do hrvatskog sabora, jer su htjeli, da žu¬ 
panije izravno šalju svoje poslanike na ugarski sabor — kao i 
druge ugarske županije! — što znači kao integralni dio Ugarske. 
Prvi okršaji između obje stranke odigraše se na skupštini križe- 
vačke županije g. 1841., gdje kandidati Iliraca budu jednoglasno 
izabrani. 

Jednako pobijediše ilirci iste godine i u varaždinskoj župa¬ 
niji. Jedina nada madžaronima bijaše još zagrebačka županija, 
kamo je Josipović, jedan od glavnijih im vođa, mislio dovesti 
svoje Turopoljce. Ta stara župa hrvatska s dalekom povijesnom 
tradicijom pristajala je nažalost nesvijesno uz madžarone misle¬ 
ći, da time brani svoju konstituciju — slobodu, jer su Turopoljce 

madžaroni uvjeravali, da im Ilirci žele oteti plemićka prava. 
Ilirci su poništili dosta turopoljskih glasova, a biskup Haulik 
posla svećenstvu povjerljivo pismo, da seljačke plemiće privedu 
Ilircima, pa ipak su se ovi bojali, da će ih madžaroni na dan 
skupštine (31. V. 1842.) nadglasati. Madžaroni su mislili grubom 
silom skršiti jakost Iliraca, pa su njihove pristaše dočekali u Ma¬ 
ksimiru s istrgnutim sabljama vičući: »I mi smo Horvati, ali ni¬ 
smo Iliri!« Za Gajem su bacali kamenje uz povike: »Ubijte ga!« 

I na samom biralištu madžaroni su izazvali tučnjavu, pri čemu ih 
Ilirci izbaciše iz dvorišta zemaljske kuće, gdje se je obavljao 
izbor (spravišće) i tako i tu jednoglasno biše izabrani Ilirci. 

Madžaronski se Turopoljci utekoše sada običnom sredstvu 
nesavjesnih protivnika: denuncijaciji. Oklevetaju pred kraljem 
i samog biskupa Haulika i velikoga župana Zdenčaja kao i sve 
ilirce 5 veleizdaje, i pošalju pisma ugarskim županijama pisana 
madžarskim, a hrvatskim županijama hrvatskim jezikom, ne pri¬ 
znavajući izbor zagrebačke županije zakonitim. Od hrvatskih žu¬ 
panija, koje kao da mišljahu, da je ime ilirsko na štetu narodnoga 
hrvatskog, izjave se i varaždinska i požeška i srijemska protiv 
ilirizma kao »protivuustavnog pokreta«, koji ne mogu odobriti. 
Ilirci se nađoše prinukani, da obrazlože i razjasne svoj ^program, 
pa izdadoše štampom »Riječ u svoje vrijeme« i Rakovčev »Mali 
katekizam za velike ljude«. Uto popuni dvor bansku stolicu ime¬ 
novavši 16. lipnja 1842. banom Franju Hallera, dvorskog čovje¬ 
ka, koji bi instaliran 18. listopada 1842. Taj je imao čuvati inte¬ 
rese dvora, koji je dotada inače bio sklon Ilircima. Ilirski pokret 
uzbuni međutim i duhove u Dalmaciji i Bosni, pa su Ilirci uzalud 
stali naglašivati, da im je jedina svrha procvat jezika i knjige. 
Banu Halleru je biskup Haulik dokazivao, da su Ilirci lažno okle¬ 
vetani, a ovaj je i pri instalaciji izjavio, da će štititi »prava naše 
domovine, koja se obično municipalna zovu«, ali vladanje nekih 
nesmotrenih i vatrenih Iliraca zabrinu dvor. Kako su se neki 
Ilirci počeli baviti mišlju, da prijeđu na pravoslavlje, dalo je to 
povoda uvjerenju, da se radi o odcjepljenju od Austrije i priklju¬ 
čenju Srbiji, a neki se mladi franjevci iz Bosne (još 1840.) počeli 
baviti idejom, da se digne u Bosni ustanak, što dozna Mehmed 

Vedžihi-paša i pošalje protiv Gaja protest radi takove propa¬ 
gande. 

Posljedica svega toga bijaše, da je kralj Ferdinand na pri¬ 
jedlog banov zabranio 11. siječnja 1843. ilirsko ime i nošenje 
ilirskih znakova. Gajeve novine promijene ime, nazvavši se »Na¬ 
rodne novine«, i »Danica horvatska, slavonska i dalmatinska«. 
Ilirski pokret razvi se do vrhunca, sa zaslugom, da je sjedinio 
Hrvate u jednu falangu. Zato je i zabrana njegova imena došla 
prekasno. 

A kad je zanijemilo ilirsko ime, poče se sve više isticati pra¬ 
vo i narodno ime — hrvatsko, a time postade i otporna snaga 
naroda realnijom, jer se nije više zanosio maglovitim idealima, 
već se počeo pouzdavati u samoga sebe. Već g. 1842. izdaje Ivan 
Kukuljević, pred kojim pomalo uzmiče''Gajev ugled, proglas 
s riječima: »Hrvati! Kada ćemo prestati pomoći tražiti od tuđina? 
Kada ćemo imati toliko ponosa, da sami sebi pomognemo? Onda, 
kad ćemo se u duhu sjediniti pa kad ćemo u Hrvatskoj dušom i 
tijelom biti Hrvati«. Ipak se ilirska stranka za volju te tuđe 
pomoći, a valjda zazirući i od madžarona, ne naziva hrvatskom, 
već »narodnom strankom«, mada inače svoj jezik nazivlje hrvat¬ 
skim. 

Madžaroni dovedoše na sabor seosko plemstvo, oboružano 
i u velikom broju. Ban Haller, bojeći se nereda, odgodi nato sjed¬ 
nice sabora na neodređeno vrijeme. No čim je madžaronsko se¬ 
ljačko plemstvo otišlo iz Zagreba, otvori on sabor, koji izabra 
nuncije s instrukcijama: da štite municipalna prava, služe se la¬ 
tinskim jezikom i traže, da kraljevski naslov bude: »kralj Ugarske, 
Češke, Dalmacije, Hrvatske i Slavonije«. Na tom saboru Kuku¬ 
ljević progovori hrvatski mjesto latinski tražeći, da sabor uvede 
svoj materinski jezik u sav javni državni život. 


NA POŽUNSKOM SABORU 

Madžari počnu na požunskom saboru jače nego igda napa¬ 
dati hrvatska prava, dok su se madžaroni s Josipovićem na čelu 
držali kukavni je nego su to i tražili od njih njihovi gospodari, 
izjavljujući, da se većina naroda u Hrvatskoj po srcu i duši osje- 

ća Madžarima. U tužbi Turopoljaca, što su tobože izigrani i lišeni 
svoga prava, da prisustvuju hrvatskome saboru, postave se Ma¬ 
džari za suce. Tada ban Haller, makar i tuđinac, izjavi, da ugar¬ 
ski sabor nije vlastan njemu suditi, pa se ne će pred njim ni 
opravdavati. Madžarom uzmu osobito na nišan biskupa Haulika 
i njegove klerike, premda njihov glavni govornik Ivan Erdody 
nije ni znao madžarski, nego je govorio latinski, dok Levin Rauch 
optuži Haulika, da podupire ilirske buntovnike, a za se reče, da 
će ostati »nepokolebivo vjeran član madžarskoga naroda«. U 
Hrvatskoj se nato sastadoše županijske skupštine, da protestiraju 
protiv nasilja požunskog sabora. U zagrebačkoj županiji predloži 
podžupan Eduard Jelačić, da se poruči nuncijima, neka govore u 
požunskom saboru hrvatski, a Juraj Orsić izjavi se za prelom 
s Ugarskom, dok su drugi govornici tražili, da se Josipović pro¬ 
goni kao izdajica domovine. Jedino srijemska županija rasprav¬ 
ljaše — madžarskim jezikom, pogrđujući svećenike, koji su protiv 
toga protestirali. A Madžari u Požunu zaključe, da poslije 10 
godina ne može u Hrvatskoj dobiti ni svjetovne ni crkvene služ¬ 
be, tko ne zna madžarski. Taj je zaključak stvoren, kad su hrvat¬ 
ski nunciji već napustili sabor, videći, da je svaki trud uzaludan. 
I dvor opominje požunski sabor, da ne krši hrvatska prava, i kad 
je stiglo od kralja rješenje, da se Hrvati imaju pravo služiti latin¬ 
skim jezikom, nunciji se povrate u sabor, mada se njihovi 
govori od buke Madžara nisu mogli ni čuti. Kralj, videći toliku 
upornost madžarsku, izmijeni svoju prvašnju odluku i odredi (23. 
I. 1844.), da od 1850. dalje i Hrvati moraju u ugarskom saboru 
govoriti madžarski, a iste godine 29. svibnja predloži Josipović, 
da se Turopolje i sva zemlja s desne obale Save otrgne od Hrvat¬ 
ske i podloži Ugarskoj. 

STIŠAVANJE 

Taj sabor raspusti Ferdinand 13. XI. 1844. ne potvrdivši dru¬ 
gih zaključaka, koji su bili na štetu Hrvata, a onda 3. I. 1845. do¬ 
pusti opet ilirsko ime, no samo u književnosti, odobrivši i osnutak 
»Katedre za ilirski jezik i književnost«, a poslije slovačkog rene¬ 
gata Matsika (Mačika) dođe za cenzora Hrvat Pavao Muhić. Taj 

214 


Matsik htjede svojom strašnom i nesavjesnom cenzurom zatrti 
svaku slobodu u Hrvatskoj plijeneći i najnevinije vijesti i član¬ 
ke u »Narodnim Novinama«. Ta suluda cenzura steče u Hrvat¬ 
skoj puno građansko pravo, postavši najvjernijom pratilicom 
hrvatske štampe. Da se naime podigne i uzdrži budna svijest 
Hrvata, trebalo je pred sabor 1843. raščistiti mnoga pitanja, no 
dok su Madžari mogli slobodno pisati, što su htjeli, Hrvatima je 
cenzura zatirala svako pravo obrane. 

POKOLJ NA MARKOVOM TRGU 

Stišavanju i primirivanju duhova imalo je poslužiti uređe¬ 
nje pitanja zagrebačke »restauracije«, protiv koje su Turopoljci 
vječno slali svoje pritužbe. Ban Haller imao je kao zagrebački 
župan provesti nove izbore. Glavno je pitanje pritom bilo, kako 
će se sastaviti izborničke listine. Nekoliko se-^e skupština župani¬ 
je sazvalo radi toga i različiti odbori se time bavili, dok napokon 
Haller ne prizna listinu, koja je bila sastavljena i pregledana od 
mađžarona, naravno, u njihovu korist. Izbor časti i činovnika 
(restauracija) održao se 28. i 29. srpnja 1845. Madžarom pobi¬ 
jede s pomoću turopoljskih seljaka-plemića, u omjeru glasova 
1289 : 974. A kad su Ilirci izišli na Markov trg i krenuli Kame¬ 
nitom ulicom u donji grad, planu puška iz Ferićeve kuće u slavu 
madžaronske pobjede. To je dalo povoda protestu Iliraca, tražeći 
od bana, da se pronađe izazivač. Ban se je oglušio, a Ilirci na¬ 
padnu kamenjem Ferićevu kuću. Ban zapovjedi, da vojska ispra¬ 
zni Markov trg i zatvori sve ulice, koje vode k njemu. Pjesnik 
Mirko Bogović zapodjenu borbu sabljom s nadporučnikom Adels- 
heimom i bude teško ranjen. U tili čas nasta bezglava pucnjava 
vojnika (talijanske narodnosti) na sakupljeni svijet. 

U tom sukobu pade 13 mrtvih glava, dok je 27 hrvatskih rodoljuba ra¬ 
njeno (Srpanjske žrtve 29. VII. 1845.). Žrtve su svečano pokopane s lozin¬ 
kom na nosilima »Danas meni, sutra tebi«, a grof Juraj Orsić utemelji za¬ 
kladu, iz koje će se za vječna vremena držati za pokojnike mise za pokoj 
njihovih duša. 

U Josipovićevoj kući igrali su madžaroni čardaš i zveketali čašama, dok 
su za pokojnicima turobno od jutra do mraka zvonila zvona zagrebačkih 
crkava. Za prolivenu krv hrvatsku nije nikad nitko pozvan na odgovornost. 

Grof Drašković i kanonik Vračan dignu pred banom Hallerom radi tog po¬ 
kolja oštar prosvjed, a građani otkazaše časnicima stanove, dok vojnicima 
ne htjedoše ništa više prodavati. 

»Restauracija« se nastavi 2. kolovoza, a kako narodna stran¬ 
ka nije pristupila, izabrani su sami madžaronski kandidati. 

Dne 5. kolovoza održana je glavna skupština, na kojoj županija po 
diktatu Josipovićevu odluči: da staleži imaju dolaziti na skupštine u madžar¬ 
skom narodnom odijelu (atile), da ugarska vlada obustavi Gajeve novine, da 
se stari pravopis i kajkavski dijalekt uvede u škole i javni život i da se za¬ 
moli kralj, neka seljačkom plemstvu dade pravo dolaziti na hrvatski sabor. 

Na ta bezakonja potuže se narodnjaci kod dvora, ali im tamo 
prigovore, što su se ustegli od zagrebačke županijske skupštine 
vodeći politiku apstinencije, kako je Ambroz Vranicani javio 
Gaju. 


POSLJEDNJI STALEŠKI SABORI 

Vođe narodne stranke izmire se doskora s Hallerom, koji je 
bio sit Josipovićeva nasilja i njegovih seljačkih plemića, pa za¬ 
uzme ispravno hrvatsko stanovište u nastaloj političkoj krizi, a 
nato sazove sabor za 23. IX. 1845., da se objave zakonski članci 
posljednjega požunskog sabora i da hrvatski poslanici polože 
račun o svome djelovanju. Na sabor dovedu madžaroni svoje 
seljačko plemstvo, koje je imalo nadglasati narodne zastupnike. 
Kad su opazili, da ban Haller ne misli priznati Turopoljcima 
prava, da prisustvuju saboru svi pojedince, Josipović mu stade 
spočitavati pokolj na Markovom trgu. Da dokrajči nerede u sa¬ 
bornici, ban dade pročitati kraljev reskript, po kojemu nije se¬ 
ljačkom plemstvu priznato pravo glasa u saboru. Josipovićevo 
vladanje pritom nazva sam ban nedičnim. Tek kad je sabor skr- 
šio Josipovića, mogao je nastaviti rad. Ponajprije donese zaključ¬ 
ke, po kojima imaju pravo prisustvovati i glasovati u saboru ovi 
članovi: biskupi katolički i pravoslavni (prvi put u povijesti 
hrvatskoj), velikaši, zastupnici županija, gradova i kaptola, viši 
činovnici i zastupnik zagrebačke akademije. Turopoljskoj seljač¬ 
koj plemićkoj općini priznat je samo jedan glas, a zastupat će je 
njezin komeš. Sabor zatraži još od kralja, da se Hrvatskoj po- 

vrati pravo, kojega se je samo privremeno odrekla g. 1790. t. j. 
da se obrazuje posebna hrvatska vlada, odijeljena od ugarskog 
namjesništva. U toj se je raspravi osobito istakao svojim rodo¬ 
ljubljem i širokim pogledima 'senjski biskup Mirko Ožegović. Da 
pak Hrvatska bude i crkveno i kulturno neodvisna od Ugarske, 
zatraži sabor, da se zagrebačka biskupija podigne na čast nad¬ 
biskupije, a akademija u red sveučilišta. 

Sabor je zaključio ban Haller ističući, da se »sreća može samo 
ondje očekivati, gdje je pravedni vladar vezan vezom iskrenoga 
povjerenja s vjernim narodom«. Poslije zaključka sabora odstupi 
Haller, a banske časti namjesnik postane biskup Haulik. 

Madžarone ujede za srce, što su narodnjaci zatražili hrvat¬ 
sku samostalnu vladu, pa pošalju u Beč protiv toga protest, a kako 
su mrzili biskupa Haulika, pokazuje njihova prijetnja, da će pri¬ 
jeći na protestantsku vjeru, ne makne li se Haulik iz Zagreba. 
Osim toga pozovu u pomoć i madžarske županije, a Kossuth oplu- 
ži Hrvate u peštanskoj županiji s veleizdaje i rusofilstva, ali u 
Beču nisu toga slušali. U Turopolju izgubi Josipović doskora 
čast komeša radi opiranja kr. komesaru zagrebačke županije. 

G. 1847. morao se opet sastati požiinski sabor na redovito 
zasjedanje. Zato se u svrhu izbora nuncija sastane i hrvatski sa¬ 
bor 18. X. 1847. 

Nastojanjem baruna Beđekovića saborski odbor predloži, da 
se hrvatski jezik uvede kao službeni u sve grane uprave i da pot¬ 
puno zamijeni latinski jezik, i kad je biskup Haulik poslije Ku- 
kuljevićeva referata o tom pitanju iznio pred sabor taj prijedlog, 
bude taj primljen s velikim oduševljenjem (23. listopada 1847.). 
Nunciji dobiju instrukcije, da brane sva municipalna prava, a 
osobito da se opru uvođenju madžarskog jezika u hrvatske škole. 
Posebno imaju braniti pravo Hrvatske na Slavoniju i Rijeku, i 
tražiti sjedinjenje Dalmacije s Hrvatskom. Kruna svih napora 
hrvatskog preporoda bijaše taj posljednji staleški sabor. On je 
borbu Hrvata za materinsku riječ završio sjajnim uspjehom, jer 
njegovi zahtjevi odaju visoku nacionalnu svijest. U slavu toga 
historičkog dana pjevala se je 23. i 24. X. Lisinskova opera 
»Ljubav i zloba«. 

PONOS PROTIV SILE 

No mada su se Hrvati pokazali prema Madžarima susret¬ 
ljivi i pomirljivi, ipak požunski sabor nije promijenio dotadaš¬ 
njeg pravca madžarske politike. Krila su Madžarima osobito po¬ 
rasla, kad je 12. X. 1847. kralj otvorio požunski sabor madžar¬ 
skim jezikom (prvi put u povijesti). Sabor pokaza odmah, da mu 
nije do izmirenja s Hrvatima, jer je prisvojio sebi pravo, da sudi 
o ispravnosti izbora hrvatskih nuncija, za koje vječni smutijivac 
Josipović izjavi, da ih nije izabrao sabor, već skupština od 60 
ljudi, a sabor da je nezakonit, jer nisu u njemu sudjelovali Tu¬ 
ropoljci. Sada bude izabran posebni odbor, koji ima proučiti 
»hrvatske smutnje«. I kad je predsjednik tog odbora Kossuth, 
koji je u svojoj bahatosti ustvrdio, da ne postoji ni ime ni narod¬ 
nost hrvatska, pozvao preda se hrvatske nuncije, ovi smatrajući 
to poniženjem za svoju domovinu, okupe se na Haulikov poziv 
s ostalim hrvatskim zastupnicima u bansko vijeće i s protestom 
odbiju Kossuthov poziv izjavljujući, da u toj stvari nema ugarski 
sabor nad njima nikakve kompetencije. 

Učeni i hrabri Metel Ožegović opomene mudro Madžare, da 
ne bi bilo dično ni po Madžare, da živu u zajednici s podlim na¬ 
rodom, koji bi svoju narodnost pogazio i drugu prigrlio. No 
Madžari, što je uvijek bila fatalna zabluda svih silnika, misleći, 
da sila može i duh skršiti, i ne mareći za hrvatske proteste, iznesu 
pred sabor »osnovu zakona o madžarskom jeziku i narodnosti«, 
tražeći, da madžarski jezik bude jedini jezik uprave i legislative 
i kod građanskih i kod crkvenih vlasti, jedino se u unutrašnjoj 
upravi u Hrvatskoj ostavlja latinski jezik. Kako god su dakle 
Madžari prije spočitavali Hrvatima, da se bore za mrtvi latinski 
jezik, sada, kad su ovi uveli svoj živi hrvatski jezik, narivavaju 
im — mrtvi latinski. 

I kad su obje kuće uz sve opiranje Hrvata prihvatile tu 
osnovu, nije Hrvatima ostalo drugo, nego da joj osujete kraljevu 
potvrdu. Kralj doista i nije potvrdio tih zaključaka i tako oni ne 
postadoše zakonom. U raspravi o domovnom pravu Kossuth je 
ustvrdio, da ne postoji niti ime niti narodnost hrvatska. 


DOBA REVOLUCIJA 

Uto se opet zažarilo nebo na Zapadu. Sin Filipa Egalite 
Filip Orleanski bijaše po značaju sličan svome ocu. Taj »kralj- 
građanin« bijaše kruti reakcionarac i apsolutist, a prikazivao se 
demokratom. Njegov parlamenat sastojao se od ljudi, izabranih 
mitom, a novac za podmićivanje sticao je različnim burzovnim 
špekulacijama. Nezasitni lakomac ulagao je novac u engleske 
banke, da mu bude na sigurnom mjestu. Za kraljem se povedoše 
ministri i zastupnici, što je demoraliziralo sve javno mišljenje, a 
državu osiromašilo i dovelo na rub propasti. I da ušutka opozi¬ 
ciju, zabrani ministar Guizot javne sastanke, na što u veljači 
1848. bukne u Parizu revolucija. Kralj, ne našavši nigdje oslona, 
pofoježe u Englesku. Iza kratke socijalističke vlade zadobije vlast 
Louis Napoleon, kasniji car Napoleon III. 

Vapaj Francuske za političkom slobodom odjeknu silno kod 
drugih potlačenih naroda, koji se listom dignu. Najteže osjeti taj 
zahtjev vremena Austrija. U Italiji su držali Habsburgovci veći 
dio gornje Italije, a pod njihovim utjecajem bile su i druge 
nekoje državice apeninskog poluotoka. I što se je u duši Talijana 
probudilo pod utjecajem književnika, su imali političari 
ostvariti. I Poljska se digne, a i Madžari zatraže slobodu i neod- 
visnost. Njemački pangermaoi pokušaju okupiti sve Nijemce, a 
uto se stanu micati i slavenski narodi. Austrija se je imala već 
onda raspasti. Gospodarska zaostalost Austrije i slaba ljetina 
1847. išle su jednako tome u prilog. Slaveni su uglavnom bili za 
federalističku državu, Nijemci i Madžari nastojahu podijeliti 
vlast međusobno, dok su Talijani tražili sjedinjenje s oslobođe¬ 
nom Italijom. Svi su pak jednako mrzili Metternicha kao uzroč¬ 
nika svih nevolja. Kossuth uvidi, da je kucnuo zgodan čas za 
Madžare, te požunski sabor (3. ožujka 1848.) odluči zatražiti od 
kralja za Madžare narodu odgovorno ministarstvo, narodnu voj¬ 
sku i proširenje prava zastupanja i na neplemiće, za ostale pak 
austrijske narode konstituciju. Metternichova reakcionarna poli¬ 
tika bila je uzrokom pobune i u carskom Beču. Kolovođe bijahu 
đaci. Metternich preda kralju demisiju i 13. ožujka 1848. po¬ 
bjegne u Englesku, a kralj Ferdinand obeća dati ustav (15. 


ožujka). Dan kasnije prispije madžarska deputacija sa svojim 
zahtjevima, kojima su dodali nove: ukinuće kmetstva, cenzuie 
i oslobođenje političkih pritvorenika. Sam palatin nadvojvoda 
Stjepan zaprijeti, da će položiti palatinsku čast, ne udovolji li se 
Madžarima. I kralj Ferdinand popusti i 17. III. 1848. dobije grof 
Ljudevit Baćani nalog,, da sastavi madžarsko ministarstvo. Od 
Hrvata je bio u toj deputaciji jedini Josipović. A kako po ure¬ 
đenju rada madžarske vlade kralj ne će ubuduće moći osujetiti 
provođenje u saboru izglasanih zakona, bili su Hrvati prepušteni 
na milost i nemilost madžarskog sabora. Tako su izglasali, da 
Hrvatsku u Donjoj kući ne će više zastupati dva nuncija, vec 18 
izabranih zastupnika, a Rijeka i Slavonija birat će izravno za¬ 
stupnike za ugarski sabor. Madžari ustroje i svoje posebno domo¬ 
branstvo, u koje ukljucise i hrvatske vojnike. 

I tako poslije mnogih poteškoća bude 7. travnja 1848. ime¬ 
novano prvo ugarsko ministarstvo, ali. travnja zaključen lad 
sabora. Uto je već 18. ožujka planuo ustanak u Lombardiji protiv 
Austrije, a Madžari istoga dana, kad je kralj podijelio sankciju 
njihovim zakonima (11. IV.), izjave na skupštini u Požunu svoje 
simpatije za Talijane odobravajući im, što se bore protiv austrij¬ 
skog jarma, zahtijevajući ujedno, da se ugarska vojska pozove iz 
Lombardije kući. 

U ovo odlučno vrijeme imala je i probuđena Hrvatska kazati 
svoju odlučnu riječ. I istoga dana (16. III.), kad je stigao poštom 
glas o revoluciji u Beču, zatraži Kukuljević na čelu deputacije 
zagrebačkoga građanstva od zagrebačkoga gradskog zastupstva, 
neka pošalje građanski odbor kralju, koji ce tražiti, da se sazove 
hrvatski sabor. Uto pozovu (20. III.) slavenski đaci u Beču Hrva¬ 
te, neka Gaja, Kukuljevića i Vranicanija priznadu »provizornim 
upravnim odborom hrvatskoga naroda«. 

JOSIP JELAČIĆ 

Spomenuti triumvirat sazva narodnu skupštinu u Zagrebu 
25. III. 1848., na koju se uputi i Josip Jelačić, pukovnik u Glini, 
no dobivši na putu istoga dana u Lekeniku dekret, kojim ga^ car 
imenuje banom, povrati se kući. To imenovanje isposlovaše u 


Beču Metel Ožegović i Franjo Kulmer. Skupština, koja o tome 
nije još ništa znala, zatraži i sama, da Jelačić bude ban. Druge su 
»želje naroda hrvatskoga« bile, da se sjedine sve hrvatske zemlje, 
da se postavi posebna hrvatska vlada, odgovorna narodu, hrvat¬ 
ski izabrani sabor ima se sastajati svake godine, ukinut će se svi 
staleški privilegiji i ustrojiti hrvatska vojska. A kad je deputa¬ 
cija od 400 članova pošla s tim zahtjevima u Beč, putem dozna 
za Jelačićevo imenovanje. No iz Beča se povrate razočarani, jer 
im kralj nije ispunio »želje«, kako je to učinio sa »zahtjevima« 
Madžara, te ih uputi, da mu te želje podnesu putem sabora. Ma¬ 
džari međutim, postigavši svoje, počnu punom parom provoditi 
svoje osnove oko pomadžarivanja: na Rijeci uvedu madžarski 
jezik, hrvatskim oblastima pišu madžarski, a Slavoniju ne pri¬ 
znaju hrvatskom. Uza sve to -šalju Hrvatima proglas za spora¬ 
zum. Uime Hrvata odgovori im Ivan Mažuranić u spisu: »Hrvati 
Madžarom«, gdje iznese hrvatske zahtjevei stavljajući im pred 
oči Švajcarsku kao sretnu zemlju. Tu Mazuranic trazi, da bana 
imenuje kralj bez utjecaja madžarskih ministara, ban neka bude 
poglavica svih građanskih i vojničkih vlasti i ravan ugarskom 
palati-nu. Do sporazuma nije moglo doći, i tako se imala ispuniti 
Kossuthova riječ upravljena Metelu Ožegoviću, da će rat odlu¬ 
čiti između Hrvata i Madžara. Na presizanje Madžara odgovoriše 
županije (i hrvatske i slavonske) tako, da su zabacivale dopise 
madžarskoga ministarstva, a 19. IV. 1848. izda i sam Jelacic na¬ 
redbu, da se sve oblasti imaju samo na nj obraćati i ni od koga 
drugog ne primati naloge. Ban izjavi istog dana u proglasu, da 
je njegovo imenovanje za bana nastalo u skladu s voljom naroda, 
i da je imenovan i vrhovnim vojnim zapovjednikom i generalom 
u Hrvatskoj, te obećaje, da će se pokazati vrijednim narodnog 
povjerenja, jer su želje naroda i njegove želje iste. Prihvativši i 
zahtjev za sjedinjenje hrvatskih zemalja, on se izjavi za nov 
ugovor s Madžarima preko hrvatskog sabora, jer su stare veze 
prekinute. Radi potajnog huškanja madžarskih agenata proglasi 
energični ban prijeki sud, a onda rastjera madžaronsko činovni- 
štvo zagrebačke županije, koja potom uvede hrvatski jezik kao 
službeni, a za njom se povedoše i druge županije. Po raspisanim 


izborima (18. V.) sastanu se predstavnici naroda na sabor 5. VI. 
Na trgu sv. Katarine bude novi ban svečano instaliran od srpskog 
patrijarha Rajačića, jer biskupa Haulika ne bijaše u Hrvatskoj, 
a Rajačić bijaše izjavio u ime Srba, da će srpski narod raditi 
s Hrvatima kao brat s bratom. Ujedno bude Jelačić po starom 
običaju izabran i kapetanom Hrvatske, Dalmacije i Slavonije. 
Kod prisege održa ban govor, u kojemu obeća, da ce čuvati narod 
protiv svakog neprijatelja, naglasivši riječi: »Između naroda i 
naroda osnivaju se odnošaji na temelju slobode, jednakosti i bra- 
timstva ... Mi smo im (Madžarima) pripravni makar s mačem 
u ruci dokazati, kako je isteklo vrijeme, da jedan narod gospo- 
duje nad drugim. Na stran sa samosiljem Madžara. Mi se mo¬ 
žemo podložiti samo takvoj vladi, koja nas upravlja prema gla¬ 
vnim načelima starodavnog ustava našega u suglasju kraljevske 
moći. Zato niti smo se htjeli niti smo se mogli podvrći sadašnjoj 
vladi madžarskoj.« 

Sabor zatraži na prijedlog Kukuljevića, da se banu dade i 
vlast nad vojnom silom u Dalmaciji, jer to mu kao banu Dalma¬ 
cije pripada, a onda, da se ne dopušta Madžarima miješati se u 
hrvatske poslove. Traži ujedno federativno uređenje Austrije, 
obnovu banske vlasti od Drave do Jadrana i sjedinjenje hrvat¬ 
skih zemalja. Deputacija, koju je predvodio Jelačić, ponese sve 
te zahtjeve 12. lipnja 1848. kralju u Innsbruck, kamo je ovaj po¬ 
bjegao pred novom bunom u Beču. Kralj ih primi 19. VI. 1848. 
Nadvojvoda i kralj izjave »srdačno« banu, da im samo on može 
pomoći. No kako li se je ban razočarao, kad je na povratku kući 
već u Linzu čitao u novinama carski manifest od 10. VI. (dakle 
dva dana prije njegove audijencije), kojim kralj lišava bana svih 
časti i imenuje generala Hrabrovskoga komesarom u Hrvatskoj. 

Sabor preda banu 29. VI. neograničenu vlast za obranu ze¬ 
mlje, ne mareći za carski manifest. Hrvati su tako bili spremni 
na sve posljedice i ratu je bilo teško izbjeći. Madžari su u Slavo¬ 
niji pozivali narod, da se odmetne od Jelačića a podloži njihovu 
ministarstvu. I pod pritiskom Nijemaca i madžarona odluči viro¬ 
vitička županija poslati zastupnike na madžarski sabor. Sabor na 
to predloži Jelačiću, da pođe s vojskom u Slavoniju. On viđeći, 

da taj korak može dovesti do otvorenog oružanog sukoba s Ma¬ 
džarima, izjavi, da može podići do 40.000 vojnika, ali za to nema 
sredstava. U to ime stavi Herman Bazan na stol pred bana 300 
forinta i pozove ostale rodoljube, da žrtvuju na oltar domovine. 

Zastupnici izdadu 6. VII. 1848. proglas na Slavonce, a Je¬ 
lačić krene 13. VII. iz Zagreba u Slavoniju. Za njegova pohoda 
plivala je Slavonija u radosti, jer ju odavna nije pohodio hrvatski 
ban. I ban lako predobije srce naroda za se. Jedino u Osijek nije 
ban dolazio. 

Međutim dvor zaželi, da se Hrvati i Madžari izmire, te 
odredi kao posrednika nadvojvodu Ivana. U reprezentaciji (pi¬ 
smu), poslanoj od Madžara nadvojvodi, Madžari ističu, kako ništa 
nisu učinili na žao Hrvatima, već su vazda poštovali njihova 
prava i jezik, dok su Hrvati buntovnici. 

Jelačić došavši u Beč doživi pravo slavlje. Najodličniji bečki 
građani drzahu stražu pred njegovim stanom (i sam ministar 
Doblhoff). Dva puna sata prolazila je povorka građana i oficira 
s bakljama kraj njegova stana, mada se je bečka židovska kam¬ 
pa silno oborila na Jelačića. 

Dogovori ne dovedoše do izmirenja. Pregovori su se razbili 
najviše kod pitanja srpskih sloboština, kojih Madžari nisu htjeli 
priznati. Jelacic se povrati u Zagreb već 4. VIII. i znajući, da je 
rat neizbježiv, poče obilaziti po Hrvatskoj, da podigne duh u 
narodu. 

U Italiji uto Austrija pobijedi kod Santa Luci je i Custozze 
sardinskoga kralja Karla Alberta, čime su Madžari bili oslab¬ 
ljeni. Sa Srbima (na čelu im Đorđe Stratimirović i vojvoda Kni- 
ćanin) dođe do borbe već 10. VII. Očito je bilo, da će i Hrvati 
zaigrati krvavo kolo. Prikupivši dosta darovane hrane za vojsku 
i dobivši odijela i opreme za svoje vojnike još se nije mogao Je¬ 
lačić odlučiti, da udari na Madžare. 

RAT S MADŽARIMA 

Uto kralj opozva 4. IX. 1848. manifest od 10. lipnja i po¬ 
vrati banu sve časti, kojih on u Hrvatskoj nije nigda ni izgubio, 

a Kukuljević donese uz pogibelj života iz Italije od Radeckoga 
200.000 forinti i 7000 pušaka. Rijeku zaposjedne hrvatska voj¬ 
ska bez otpora već 1. rujna, a 7. rujna objavi Jelačic rat, ne ma¬ 
džarskom narodu, već ugarskoj vladi. 

Osnovavši prije bansku vladu u Zagrebu krenu u Varaždin, 
gdje prijeđe preko Drave s 40.000 pješaka i nešto konjanika. 
Pred njim pobježe madžarska vojska iz Međumurja, koje Jelačić 
pridruži Hrvatskoj. Bez otpora osvoji Stolni Biograd i tek 28. IX. 
sukobi se s Madžarima kod Pakosda i Velenca. Bitka je ostala 
neodlučna, jer su na desnom krilu i centru pobijedili Hrvati, a 
na lijevom Madžari. Ove je vodio general Moga, koji se je po¬ 
koravao revolucionarnoj vladi ili bolje »odboru za zemaljsku 
obranu« s predsjednikom Kossuthom. Kako je podmarsal Lam- 
bert, imenovani komesar za Ugarsku, nasilno poginuo, car Fer¬ 
dinand imenova Jelačića komesarom i odredi mu 20.000 redovne 
vojske. To je Jelačiću dobro došlo, ali od toga časa on ne ratuje 
za Hrvatsku, već za cara, a pred vojskom se njegovom ne vije 
hrvatska zastava, već dvoglavi carski orao. Poče suton velikih 
dana hrvatske slobode. 

U Beču Madžari pod jare bunu. Buntovnici objese na uličnu 
svjetiljku ministra rata grofa Latoura, car pobjegne u Olomuc, 
a u Beču zavlada anarhija. 

Jelačić se požuri prema Beču, da ga umiri. Sjedinivši se 
s carskom vojskom, koju je vodio knez Alfred Winđischgratz, 
stade jurišati na grad. Bečani počeše već pregovarati o predaji, 
kad li eto generala Moga s madžarskom vojskom u pomoć. Je¬ 
lačić udari na Madžare i poslije osamsatne bitke kod Schwechata 
hametom ih potuče (30. X.). Košut prvi pobježe u kočiji. Sutradan 
se Beč u posljednji čas preda, jer je već gorio carski dvor. Kroz 
to vrijeme Madžari opreme jaku vojsku, prodru i u Međumurje, 
ali ga poslije dvadesetak dana opet napuste. U Osijeku i Petro- 
varadinu predobiju posadu za sebe. Ferdinand, koji nije bio 
tima burnim vremenima dorastao, odreče se prijestolja 2. XII. 
1848. a kako se je odrekao svojih prava na prijestolje i brat mu 
Karlo, zasjede na prijestolje 2. XII. 1848. 18-gođišnji 

FRANJO JOSIP I. 

Još za posljednjih dana Ferdinandove vlade postavljena bi 
nova vlada, na čelu joj knez Schvvarzenberg, s centralističkim 
programom. Novi vladar izda manifest, da želi vladati »na teme-. 
Iju ravnopravnosti svih narodnosti monarhije, jednakosti svih 
državljana pred zakonom i sudjelovanjem narodnih zastupnika 
kod zakonodavstva« — i izjavi odlučnu volju, da skrši madžar¬ 
sku bunu. Da zadobije srca Hrvata, imenuje kralj istog dana, kad 
je stupio na prijestolje, Franju Kulmera ministrom bez lisnice, a 
Jelačića gubernatorom Rijeke i Dalmacije. 

Jelačić izda 10. XII. 1848. proglas na Dalmaciju, koji počinje ovim 
riječima: »S radošću pozdravljam vas, moji mili i slavni Dalmatinci. S ve¬ 
seljem vidim u sebi ponovljenu onu vezu narodnog bratimstva, koja će kadra 
biti putem ustavne slobode sjedinjenom brigom obezbijediti najvažnije polze 
sviuh uđovah jednog plemena.« 

Hrvati u tvrdoj vjeri, da se bliže dani, kad će se ispuniti svi 
njihovi narodni ideali, pošalju kralju adresu odanosti. 

Madžari ne priznaše odreknuća Ferdinandova ni novoga 
vladara, jer se za sve to nije pitao madžarski narod, pa je prema 
tome sve to protuustavno. 

U Ugarskoj je plamsala revolucija i rat. Kossuth se pokuša 
nagoditi sa Srbima i Slovacima, ali ga ovi odbiju. I u Erdelju se 
dignu Rumunji i Šasi protiv Madžara, uzdajući se u svoju snagu. 
Madžarsku su bunu imali do kraja skršiti Windischgratz i Jelačić. 
Jelačić potuče novoga vojskovođu madžarskog Gorgeyja kod 
Mosonja (18. XII.), zauzme Đur, a banovi konjanici goneći Ma¬ 
džare poraze ih kod Babolne (28. XII.), a zatim ih porazi kod 
Moora (30. XII.) i kod Tetenja. Dne 5. I. 1849. uđu Jelačić i 
Windischgratz na čelu hrvatskih četa u Budim.*) Ugarska vlada 
pobježe u Debrecin, pretrpjevši još jedan teški poraz kod Ka- 
polne. Windischgratz se nije znao tim uspjehom okoristiti pa zato 
okrene doskora bojna sreća u korist Madžara, otkako im Poljaci 
poslase u pomoć četu dobrovoljaca, i dva vrsna generala Dem- 
binskoga i Berna. Bern potuče carevce u Erdelju, a Srbi budu pod 

*) Dolc su Hrvati bili u Buđimu, dao je Jelačić po Ivanu Kukuljeviću 
prenijeti u Zagreb arhivalija, koja je Josip II. bio prenio u Budim 

Knićaninom poraženi u Bačkoj i Banatu. Sada bi Windischgratzu 
oduzeto vrhovno zapovjedništvo (poslan na dopust), a predano 
Welden-u. Ovaj pošalje Jelačića u Slavoniju, a ostalu vojsku, 
osim male posade (4000 momaka) makne iz Budimpešte. 

Iza prvih uspjeha madžarske vojske proglasi Kossuth na sa¬ 
boru u Debrecinu (14. travnja 1849.) Ugarsku slobodnom i neod¬ 
visnom evropskom državom, a Habsburgovce lišenima svih kra¬ 
ljevskih prava i protjeranima iz Ugarske. Vojska austrijska izgu¬ 
bi doskora Budim. Uto se Franjo Josip sastane u Varšavi s ruskim 
carem Nikolom I., koji, bojeći se, da se revolucija ne proširi i u 
Poljsku, obeća poslati svoje čete u Ugarsku. Vojske će udariti 
s četiri strane na Ugarsku. Sa zapada ce navaliti Haynau, s juga 
Jelačić, a sa sjevera ruski general Paskiević s 80.000 vojnika. A 
i s istoka prodru druge ruske čete. Jelačić izvojeva pobjedu kod 
Kaća, zauze Novi Sad, pobijedi kod Sentomaša i Starog Bečeja, 
jedino kod Hegyeša doživi neuspjeh. No radi haranja kolere mo- 
rade se povući u Srijem, a onda ponovo osvoji Bačku i provali u 
Banat. Pritisnuti sa svih strana budu Madžari pod vodstvom 
Berna ljuto poraženi od Haynau-a kod Temišvara (9. VIII. 1849.) 
Dva dana potom pobježe Kossuth iz Arada u Tursku, ponijevši 
sa sobom kraljevska insignija. S njim pobjegoše i glavni vojsko¬ 
vođe Bern, Dembinski i Perczel. Dne 1. VIII. postade madžarskim 
diktatorom Gorgey, ali se već 13. VIII. preda bezuvjetno Rusima 
kod Vilagoša. Posljednji se je predao Klapka u Komoranu 27. 
rujna 1849. Madžarska revolucija bi time ugušena, a Ugarska 
izgubi svoj ustav. 

U Beču se već u početku 1849. poče raditi oko centralizma, 
i iza prvih jačih pobjeda austrijskog oružja proglasi car 4. IV. 
1849. novi »oktroirani« ustav. 

Tim se poništuje dotadašnji ugarski ustav od 1848., koliko se 
jedan od drugog razlikuje, a od Ugarske se odcjepljuje i Vojvo¬ 
dina. Hrvati nisu bili zadovoljni tim ustavom s razloga, što ga 
nije donio njihov sabor, već im je nametnut, a to je za njih zna¬ 
čilo, da im se gazi starinska sloboda, pa nisu primali rado ni onih 
naredaba, koje su im išle u prilog! 

Kukuljević piše: primanjem oktroiranog ustava »odrekli smo se poli¬ 
tičke sile našega sabora, odrekli smo se starinske one vlasti, koju smo uvijek 
sa svim pravom za naše banove kao podkraljeve zahtjevali«. Bansko vijeće 
ne htjede proglasiti novi ustav, jer ne će »starinski od pređa svojih za- 
dobljeni te zakonom i prisegom svojih kraljeva potvrđeni zemaljski ustav 
odbaciti i njega se posve odreći«. 

Gaj i Ivan Mažuranić nazrijevali su u tom ustavu početak federacije. 

Iz Beča se počnu prijetiti i tako bude novi ustav u Hrvat¬ 
skoj proglašen 6. IX. 1849. Po njemu su bili od hrvatskog teri¬ 
torija otrgnuti od srijemske županije kotari Ilok i Ruma i pri¬ 
ključeni Srpskoj vojvodini. 

Novi ustav poništi ujedno u Hrvatskoj i Slavoniji i stare 
upravne i sudske ustanove, a štampa (Šulekov »Slovenski Jug«), 
koja se je protivila novom stanju, bi jednostavno obustavljena. 
I hrvatski je sabor raspušten. U školstvu bude hrvatski jezik pri¬ 
znat uredovnim. Uto je Jelačićevom zaslugom imenovan i Stross- 
mayer đakovačkim biskupom. Od g. 1850. uvedena je u Hrvat¬ 
skoj žandarmerija, dok su socijalne odredbe o slobodi kmetova, 
stvorene na hrvatskom saboru g. 1848. ostale netaknute. Među¬ 
tim su se narodi posvuda u Austriji stali protiviti tom ustavu, jer 
je po sudu svih to bio samo predznak apsolutizma. Car zaista nije 
sazivao ni zemaljskih sabora, a ni općeg državnog parlamenta. 
Pozvao je doduše u carevinsko vijeće one, koje je sam odabrao, 
ali te samo kao svoje savjetnike, a ne kao zastupnike naroda za 
stvaranje zakona, te je prema tome ukinuo i odgovornost mini¬ 
stara prema takovim zastupnicima. 

Pa i tu prividnu ustavnost ukinu Franjo Josip patentom 31. 
XII. 1851. Za mišljenje je pitao samo svog ministra Sclrvvarzen- 
berga te Kiibecka, predsjednika carevinskog vijeća, da li je za 
monarhiju korisno, da se drži oktroirani ustav, a kad mu oni izja¬ 
više, da nije — ustav bi ukinut. 

BACHOV APSOLUTIZAM 

No apsolutizam nije uveden radi samog hira Franje Josipa 
ili radi puzavosti njegovih savjetnika. Austrijska politika, osigu¬ 
ravši se kod kuće, a opet — radi otpora naroda — ne provevši u 
život oktroirani ustav u svim zemljama, tražila je nove puteve, a 


kako je Austrija željela sačuvati svoj prestiž i hegemoniju u Nje¬ 
mačkoj, mogla je to najlakše tako, ako u savez njemačkih država 
uđe što jača i jedinstvenija i sa sto jačim njemačkim duhom. 
Tvorci apsolutizma bijahu uvjereni, da se dah, mišljenje i osje¬ 
ćaji narodni mogu stvarati dekretima i patentima pa je zato apso¬ 
lutizam doveo sa sobom i pokušaj odnarođivanja germaniza¬ 
ciju. Po nosiocu tog sustava prozvan je Bachovim apsolutizmom. 

Prebjeg Metternich povratio se uto iz Engleske, pa, premda 
nije sudjelovao u vladi, ipak je bio njezin glavni savjetnik. 
Autonomije pojedinih »krunovina« počnu redom propadati, a 
sudstvo počeše spajati s upravnom vlasti. Hrvatska je najgore 
osjetila taj novi sistem, jer tek što je iza tolikih borba došla do 
svog sabora i nove vlade, te s puno nade gledala u sretniju bu¬ 
dućnost, uzdajući se u harnost vladarevu za pruženu mu pomoć, 
već je prvih dana osjetila, da se vraćaju vremena Josipa II., koja 
su joj ostala u crnoj uspomeni. Srećom što je hrvatski preporod 
toliko bio digao narodnu svijest, da se ime i jezik hrvatski nije 
više dao zatrti nikakovom silom. Od 31. XII. 1851. do 20. X. 
1860. proživljuje Hrvatska opet teške dane, to teže, što su došli 
mjesto nagrade za tisuće ugaslih života za korist drugoga. Pa i 
samim tekovinama hrvatskoga pokreta poslužio se je Bachov si¬ 
stem, da se ugnijezdi u Hrvatskoj. Dok Bogoviću nisu dopustili, 
da izdaje politički list »Domobran«, bečko je ministarstvo kupilo 
od Gaja »Narodne Novine«, koje postaše službeni list i Gaj piše 
u njima pod dvoglavim orlom, mjesto negdašnjega »ilirskog« po¬ 
lumjeseca sa zvijezdom. Zamuknu pjesma i knjiga, a političari 
(Kukuljević) se daju na proučavanje povijesti, da barem time 
drže budnu narodnu svijest. Hrvatsko činovništvo nestaje pomalo 
iz ureda, a u zemlju navale stranci upravo bezobzirno. I ti namet¬ 
nici, koji su otimali koru kruha rođenim Hrvatima, oslanjajući se 
na surovu vlast kao pioniri i pobornici omraženog sistema, sta¬ 
doše progoniti Hrvate, služeći se pritom špijunažom i denunci- 
jantstvom. Školovana hrvatska djeca moradoše u svojoj vlastitoj 
kući gladovati te bez posla i službe gledati, kako se tuđinac u 
njoj bani — pod zaštitom onog cara, kojemu je Hrvat spasio 
prijestolje. I kao kod svih režima, koji nemaju oslona u narodu. 





razgrani se špijunstvo do savršenstva u svim granama života. Za 
par koraka izvan grada — morao je pojedinac imati putnicu. 
Strogo se pazilo, s kim se tko druži i koga pohađa, što čita i — u 
koje gostionice zalazi. A špijuni, kao svi bezdušnici, kad nisu 
imali što dojavljivati, stali su izmišljati, jer su dobivali plaću 
prema broju denuncijacija. U svakom uredu, u svakoj školi, pa¬ 
če i u pojedinim razredima našla je vlast među đacima takovih, 
koji su prijavljivali i najnevinije čine i riječi svojih drugova i 
profesora. Biti Hrvat, osjećati za narod — bio je zločin. Radi 
jedne političke budnice kažnjen je Ivan Filipović zajedno s Bo- 
govićem, urednikom »Nevena«, gdje je izišla pjesma, robijom 
od dvije godine. Tužbu je tu podigao nažalost Ivan Mažuranić, 
drž. odvjetnik. I »Katolički list« dođe na optuženičku klupu, jer 
je u njemu kanonik Ledinski napisao članak o jozefinizmu, a 
kako je svaki apsolutizam sličan jedan drugome kao jaje jajetu, 
to je vlada shvatila, da je članak uperen protiv tadašnjeg siste¬ 
ma. Hrvatska su društva redom raspuštana (»Čitaonica« i »Dio¬ 
ničko kazališno društvo« i dr.), jedino je uspjelo spasiti Maticu 
ilirsku; ova je bila jača od despocije. I same surke bile su doka¬ 
zom protudržavnih elemenata. Hrvatsko plemstvo, koje je refor¬ 
mama g. 1848. izgubilo uvjete egzistencije i nenaviklo još na 
krutu realnost, skloni se u činovnički stalež, i tu morade trpjeti 
najgora poniženja, ako je htjelo sačuvati koru kruha. Tako mo¬ 
žemo protumačiti, da su mnogi ilirski rodoljubi, koji su u prepo¬ 
rodnom oduševljenju preokrenuli svoja tuđinska prezimena u na¬ 
rodna — opet preuzeli staro ime i prezime. Apsolutistima nisu 
bila po volji ni hrvatska imena mjesta, pa su ih prevodili na nje¬ 
mački jezik. Zabranjene su i narodne slave i običaji o Božiću i o 
proštenjima, a ta žalosna sudbina snađe napokon i hrvatsku za¬ 
stavu, pa i narodni jezik u uredima, a u svim školama, pa i u 
pučkim, vrši se obuka u njemačkom jeziku. Hrvati postadoše u 
vlastitoj domovini građani drugoga i trećega reda, gurnuti sva¬ 
gdje u stranu, u čemu su nažalost sistem pomagali u velikoj mjeri 
doseljeni ponijemčeni Slovenci i Česi. Hrvatski duh budno čuva¬ 
ju još svećenici i priličan broj hrvatskih profesora, koji su našli 
načina, da u školi probude u srcima mladeži prezir protiv ugnje- 
tavača. 

Raspoloženje u narodu karakterizira Ante Starčević ovim riječima: 
»Svatko se boji budućnosti, a mrzi na sadašnjost, od dana do dana raste 
ljubav prema Rusu, Turčinu; svakom drugom, makar baš i vragu — samo 
ne prema Švabi«. 

Jedine dobre strane tog stanja bile su te, da se je prema 
duhu vremena poboljšala uprava i pravosuđe, koje je dotada bilo 
nedostatno i patrijarhalno. Školstvo se diglo na visinu škola u 
drugim zemljama monarhije, a za kmetstvo, koje je u načelu bilo 
dokinuto već g. 1848., uređeni su sada novi pravni odnošaji. Se¬ 
ljak je postao ravnopravan ostalim građanima, pa je birajući i 
druga zvanja (obrtnička, činovnička), ulio novu zdravu krv u 
narodno tijelo. Da se Hrvatska u crkvenoj hijerarhiji oslobodi 
tutorstva Ugarske, nastojao je već Jelačić, da se zagrebačka bi¬ 
skupija podigne na čast nadbiskupije, kojoj će se podložiti ostale 
biskupije u Hrvatskoj i Slavoniji. I g. 1852. uspio je ban u tome 
svom nastojanju. 

No kolikogod se dade dekretima za neko vrijeme sputavati 
sloboda u domaćem životu, neda se i vanjska politika država ve¬ 
zati na patente, pa se je tako i Austrija slabo snašla u evropskim 
zapletajima, koji nastadoše baš u doba Bachova apsolutizma. 

Za Krimskoga rata između Rusije i Turske (1854. —1856.) 
otuđila se Austrija Rusiji, zaboravivši na njezinu pomoć g. 1849. 
i to radi politike čuvanja integriteta Turske, koju je politiku za¬ 
snovao već Metternich. Zapadne vlasti, osobito Napoleon III., 
pomogoše Turskoj, da je dobila rat protiv Rusije, a na pariškom 
miru, koji je održan na inicijativu Austrije, prisustvovala je, 
unatoč protesta Austrije i Sardinija. Napoleon III., koji je u mla¬ 
dosti bio karbonar, a poslije pristaša načela narodnog samoopre¬ 
djeljenja, pomagao je i inače Sardiniju u nastojanju oko oslobo¬ 
đenja i ujedinjenja Italije. Pa kad je Austrija vidjela, kako se 
Sardinija grozničavo oruža, objavi joj rat, da ju preteče. Ali uz 
Sardiniju bijahu Francuska, Engleska i Rusija (iz mržnje na 
Austriju radi njezine nezahvalnosti). Francusko-sardinsku voj¬ 
sku vodio je sam car Napoleon III., i kako Austrija nije imala ni 
kod kuće ni u Evropi prijatelja, a radi pomanjkanja kontrole 
(kao kod svih apsolutističkih vlada) bile joj i financije u vrlo 


lošem stanju (za raspisani zajam od 200 mil. for. upisano je sa¬ 
mo 70 mil.), pa ni vojska nije imala sposobnih generala, bude 
austrijski nesposobni general Gyulay, potučen kod Magente. I sam 
car Franjo Josip, kad je preuzeo zapovjedništvo, bude poražen u 
bitci kod Solferina, gdje mu je izginula čitava petina vojske 24. 
VI. 1859.) Mirom u Zurichu (10. XI. 1859.) Austrija ustupi Napo- 
leonu III. Lombardiju, koju on preda Sardiniji. Austriji pre- 
ostade u Italiji samo Venecija s pokrajinom i ostatak Lombar¬ 
dije. Nesretni rat, a još više pogibelj od bankrota i neuspjeh ras¬ 
pisanoga državnog zajma, otvori oči i samom caru, da treba 
ukloniti apsolutizam kao uzrok svega zla. No prođe gotovo godina 
dana, dok su se u Beču odlučili. Prva žrtva nesnosnih prilika bio 
je Bach. On bude uklonjen i poslan za poslanika na papinski 
dvor, a na njegovo mjesto dođe Agenor Goluchowski. 

No Franjo Josip nije nigda bio u duši prijatelj ustavnosti, 
pa ni g. 1860. nije mislio povratiti svojim zemljama ustav već 
samo »poboljšati zakonodavstvo i upravu«. Da to postigne, po¬ 
jača državno vijeće (Reichsrat), koje je uvedeno već g. 1849. 
s pravom savjetovanja, a ne odlučivanja. Članove je imenovao 
car. To vijeće bi povećano sa 38 novih članova. Iz Hrvatske je 
pozvan u nj Ambroz Vraniczany, iz Slavonije Strossmayer, iz 
Dalmacije Frano conte Borelli. I mada su vijećnici — kao ljudi 
carskog povjerenja — vrlo oprezno izricali svoje misli, ipak ih se 
većina (34 prema 14) izjavila za autonomiju pojedinih zemalja 
na osnovi povijesnoga razvitka. Time je započela borba između 
centralizma i federalizma. Iz početka se činilo, da će prevladati 
feđeralističlca struja. U državnom vijeću nastupa Strossmayer 
prvi put kao političar, zagovarajući federalizam, jednakoprav- 
nost svih naroda u carevini, tražeći da se u Hrvatskoj ponovo 
uvede hrvatski jezik u urede i škole. Pa kad je Borelli izjavio za 
Dalmaciju, da još nije vrijeme, da se sjedini s Hrvatskom, jer 
nisu još uređeni odnosi između Hrvatske i Ugarske, ustane 
Strossmaver odlučno na obranu hrvatskih prava na Dalmaciju, 
dokazujući, da je sjedinjenje Dalmacije s Hrvatskom zahtjev 
državnoga prava, narodnog načela, te kulturnoga i gospodarskog 
probitka Dalmacije, a i banovi hrvatski nose naslov: »bani Cro- 


atiae Slavoniae et Dalmatiae«. Uostalom to traže i svi Dalma 

tinci osim posve neznatne manjine. 

To je mogao Strossmayer s tim više tvrditi, jer je od g. 1848. ideja 
hrvatska u Dalmaciji bila toliko jaka, da se je i sam Bozidar Petranović, 
koji je bio pravoslavne vjere, izjavio 6. VII. 1848., kad je bio u Kninu iza¬ 
bran zastupnikom: »Nastojat ću, da se naš mili hrvatski jezik što prije uvede 
u škole i u sudove. . . . Ali smo Hrvati, pa nam valja narodnost nasu i 
jezik čuvati kao zjenicu oka i nju do posljednje kapi krvi braniti«. A g. 

1849., kad je Jelačić postao gubernatorom Dalmacije, piše Petranović ban¬ 
skom vijeću, da je za dalmatinski puk prava dika, da nad njim zapovijeda 
slavni ban, pravi Hrvat, jer su i prije nekoliko stotina godina hrvatski bani 
vladali Dalmacijom«. Jednako se i Dubrovnik i Kotor oduševljeno izjaviše 
za sjedinjenje s Hrvatskom, što je posve naravno, jer je narodna misao sa¬ 
monikla u Dalmaciji, kolijevci hrvatstva, a jedino ju je austrijsko činovni- 
štvo trajno prigušivalo. Protiv Borellija ustade listom Dalmacija, gdje je 
ideja buđenja hrvatske misli u vezi s hrvatskim preporodom nikla u bogo- 
slovskom sjemeništu u Zadru, dok je ondje Pavlinović bio na naucima. S Mi- 
hom Klaićem osnova Pavlinović narodnu stranku, koju je vodila ideja sa¬ 
mostalne, cjelokupne, ustavne Hrvatske. 

Bolji dani u Hrvatskoj očekivahu se imenovanjem Josipa 
Šokčevića za bana, 19. VI. 1860., koji donese sa sobom ovlast, da 
u urede uvede hrvatski jezik. 

Za kratko vrijeme nestade doista traga njemškutarima. Germanizacija 
je ipak silno škodila hrvatskom duhu time, što je kod Hrvata podržavala 
ljubav — za Madžare, jer su >se nadali, da će zajedno s njima lakše odoljeti 
eventualno novim pokušajima Beča za novim apsolutizmom. Zakoni iz g. 

1848., radi kojih su Hrvati zavojevali na Madžare, štampani su g. 1860. na¬ 
stojanjem Levina Raucha i začas razgrabljeni. 

POVRATAK USTAVA 

Duhovi su još uvijek posvuda bili uznemireni, a u Ugarskoj 
je ponovo prijetila revolucija. U tim prilikama izda car 20. X. 
1860. t. zv. oktobarsku diplomu, kojom je sam osudio svoju apso¬ 
lutističku vladavinu. 

Diploma je povratila, doduše samo Ugarskoj i Hrvatskoj 
ustav, premda Ugarsku nije zadovoljavala. U Hrvatskoj sazove 
ban Šokčević s kraljevim ovlaštenjem bansku konferenciju za dan 
26. XI. 1860. Članovi konferencije bijahu većinom ljudi orijen¬ 
tirani prema Beču. Konferencija zatraži od Beča, da se Hrvat¬ 
skoj pripoji Dalmacija s kvarnerskim otocima i Istrom do Raše, 

da se uvede u urede hrvatski jezik, da se na bečkom dvoru ustroji 
hrvatska kancelarija (kao vrst ministarstva), i da se po župani¬ 
jama imenuju veliki župani. I doista ispunjeni su zahtjevi glede 
jezika, kancelarije (predsjednikom bi imenovan Ivan Mažura- 
nić) i glede velikih župana. 

U pitanju pripojenja Dalmacije izjavi car, da će preuzeti na sebe bri¬ 
gu, da se to provede, i naredi, da se na bansku konferenciju pozovu i Dal¬ 
matinci. Ovi su se tome odmah rado odazvali, ali su intrige austrijske vlade 
ipak osujetile traženo sjedinjenje. Zato su i izbori za sabor g. 1861., koji je 
imao to pitanje riješiti, provedeni uz najžešći teror birokracije, samo da se 
falzificira javno mišljenje Dalmacije, te su od 41 zastupnika narodnjaci dobili 
samo 13. U kolijevci hrvatstva stvori se pod protektoratom ministra Schmer- 
linga i austrijskog namjesnika Mamule talijanaška stranka, koja se prozva 
autonomaškom — s farizejskom tvrdnjom, da su njezini članovi »Slaveni«. 
Autonomaši ustanu žestoko protiv sjedinjenja, pa kad su se poslanici split¬ 
skoga kotara Ivićević, Buratti i Milinović spremali poći u Zagreb na bansku 
konferenciju, bude im zabranjeno, jer da oblast (austrijska) nije još izdala 
naredbu u tom smislu. 

U dalmatinskom saboru 18. IV. 1861. odbijen je na prijedlog 
dra Galvanija, a pomogao ga Splićanin Bajamonti, vladin poziv, 
da se biraju izaslanici za Zagreb. Narodnjaci pođu zato u Beč, 
da se potuže caru, no i autonomaši pođu za njima. U Beču se sa- 
stadoše s izaslanicima hrvatskog sabora, i Franjo Josip naredi, 
da hrvatska deputacija započne pregovore s Dalmatincima. Za 
sjedinjenje se silno zauzimao i pravoslavni zastupnik Boke Ko¬ 
torske Ljubiša. I kad su austrijski krugovi osujetili uz pomoć 
autonomaša traženo sjedinjenje, izjavi car, da pridržava sebi rje¬ 
šenje toga pitanja. Međutim je i on umro i Austrija propala, a 
da ga on nije nikada riješio. Valja istaknuti da je duhovni kri¬ 
vac svega toga bio Nikola Tommaseo, otac autonomaštva i laž¬ 
noga dalmatinskog »slavenstva«. Na povratku iz Beča pohodiše 
nekoji dalmatinski zastupnici Zagreb, gdje im u saboru dadoše 
mjesto među hrvatskim zastupnicima. Ta demonstracija nije do¬ 
duše imala jačeg utjecaja na razvoj prilika, ali je radom Pavli- 
novića i Klaića narodna stranka u Dalmaciji razvila daljnu žilavu 
borbu za hrvatski jezik u uredima i za sjedinjenje. Listopadska 
diploma priznaje dvije vrsti poslova u carevini: zajedničke (voj¬ 
ska, financije, pošta i promet) i autonomne. Zajednički su spa- 

dali na »carevinsko vijeće«, a ostale će rješavati zemaljski sa¬ 
bori po prijašnjim ustavima pojedinih zemalja. 

Diploma nije zadovoljila Madžare, a ni Nijemce, jer je inau¬ 
gurirala federalizam. Stoga ministar Schmerling izradi centra¬ 
listički ustav, koji bude 26. II. 1861. objelodanjen patentom u 
formi tumača same diplome. Po tom ustavu šalje čitava država 
u centralni parlamenat preko svojih zemaljskih sabora zastup¬ 
nike u Donji dom, dok se Gornji sastojao od nadvojvoda, biskupa 
i članova, koje imenuje car. Da zakonski prijedlog postane zako¬ 
nom, moraju ga primiti oba doma i car ga sankcionirati. Hrvat¬ 
ski i ugarski sabor imali su sami odrediti način, kako će Ugarska 
i Hrvatska biti zastupane u carevinskom vijeću. 

NA RASKRŠĆU: S UGARSKOM ILI S AUSTRIJOM? 

Poslije provedenih izbora za ugarski sabor Deakova liberal¬ 
na stranka dobije većinu. Na sazvani sabor za 2. IV. 1861. 
Hrvati ne htjedoše doći, i to je poslije tri vijeka prvi ugarski 
sabor bez sudjelovanja Hrvata. Deak se u adresi kralju pokazao 
pomirljiv prema Hrvatima: priznaje posebni hrvatski državni 
teritorij i smatra Hrvatsku saveznicom, a ne utjelovljenim kra¬ 
ljevstvom. Ipak su Madžari toliko došli u sukob s dvorom, da je 
ovaj 21. VIII. 1861. raspustio ugarski sabor. 

Izbori za hrvatski sabor provedeni su po Jelačićevu izbor¬ 
nom redu iz g. 1848., kako je to i tražila banska konferencija 
predstavkom od 17. I. 1861. Na tu predstavku odgovori kralj 26. 
II. 1861. određujući djelokrug hrvatskog sabora: 1. instalaciju 
bana Šokčevića i izbor protonotara i kapetana kraljevstva, 2. ras¬ 
pravu o odnosu Hrvatske prema Ugarskoj, 3. izbor odaslanika za 
kraljevu krunidbu u Budimu, i 4. izbor izaslanika, koji će s ođa- 
slanicima dalmatinskog sabora raspravljati o načinu sjedinjenja 
Dalmacije. Na saboru 15. IV. 1861. bili su i nekoji Dalmatinci, 
od kojih su dvojica, Niko Pucić i Luka Botić bili i izabrani za 
narodne zastupnike. Taj je sabor bio krnj, jer u njemu nije bilo 
zastupnika Vojne krajine, Srijema i Rijeke, dok je Međumurje 
bilo u taj čas već dio Ugarske. Tek naknadno isposlova saborska 


deputacija, te je kralj odredio, da i Vojna krajina i Srijem po¬ 
šalju svoje zastupnike. 

Sabor je čekala znatna zadaća, da za budućnost odredi 
smjer hrvatske politike: ima li Hrvatska poći uz Austriju ili uz 
Ugarsku. Po veljačkom patentu morao bi sabor poslati svoje iza¬ 
slanike u centralno carevinsko vijeće. Austrofilska stranka (biv¬ 
ši Ilirci) sa Strossmayerom na čelu nije očito ni sama smjela raditi 
za taj smjer, ali je u duši bila za nj. Madžarofili (bivši madžaro- 
ni i neki Ilirci — Bogović) željeli su što užu vezu s Ugarskom. 
Nova struja, puna vedrine i poštenja, sa Starčevićem i Eug. Kva- 
ternikom na čelu, izrekne međutim veliku riječ: Ki s Bečom ni 
s Pehom, već sama Hrvatska o sebi, uzdajući se u svoje pravo i 
samosvijest. 

Od doba Josipa II. nije se u Hrvatskoj čula tako muževna riječ. Ona 
podiže klonule duhove, vodeći ih u najtežoj borbi za slobodu Hrvatske i 
onda, kad je Starčević već davno umro, ostavivši dičnu uspomenu poštenja, 
samoprijegora, odlučnosti i nesebičnosti, dostojne i vrijedne za uzor svim 
pokoljenjima. Karodna stranka prodre međutim svojom adresom, koja pri¬ 
znaje personalnu uniju s Ugarskom, jer su poslije g. 1848. bile među njima 
sve veze prekinute, ali je Hrvatska spremna te veze obnoviti uz uvjet, da 
Ugarska prizna prije toga samostalnost i cjelokupnost Hrvatske sa svim 
dijelovima, koji joj pripadaju po historičkom pravu i realnom stanju. Kralj 
se ima kruniti istom krunom i istim činom za obje kraljevine. Adresa je u 
konačnoj stilizaciji dosta izmijenjena prema prvobitnom tekstu, ali na štetu 
hrvatske državne svijesti. (Kasniji članak 42. god. 1861.). Madžaronska adresa 
traži realnu i usku vezu s Ugarskom, ali ne čeka, da ova prije toga išta 
prizna Hrvatskoj. Eugen Kvaternik i Ante Starčević u glavnom traže: 1) 
Najkasnije šest nedjelja iza nastupa na prijestolje ima se kralj kruniti u 
Hrvatskoj, i tom zgodom položiti prisegu na ustav. 2) Kralj će nositi na¬ 
slov: »Cijele Hrvatske kralj«, i 3) Hrvatska kraljevina i hrvatska kruna 
potpuno su nezavisne od ugarske krune. Ipak će sabor sklopiti s Ugarskom 
politički savez za međusobnu obranu ustava i slobode. Zagovarajući tu 
adresu Starčević je izrekao svoj glasoviti govor 26. VI. 1861. u kojemu 
izreče: »Mi, ako izbijemo iz glave onu vjeru, koju nam je Austrija i Rusija 
narinula, vjeru, kao da smo mi, uzdržavatelji Austrije, tako slabi, da ne 
možemo drugačije nego kao bilo čiji robovi živiti, mi moramo Hrvatom 
kazati, da je sužnju jednako u amerikanskoj republici i u austrijskoj ili 
ruskoj despociji«. Zastupnici su većinom priznavali, da je taj prijedlog naj¬ 
bliži i najbolji, ali nisu imali odvažnosti, da ga prime, zazirući od borbe, 
pa su ga proglasili neizvedivim! Na taj prigovor odgovorio je Starčević: »Mi 


znamo, da ima bivših vladara, koji bi danas nekadašnjim svojim narodom 
deset puta onoliko dali, koliko su ovi narodi od njih zahtijevali dan prije, 
nego li su se prijestolja ovih vladara srušila. Austrija zna, da su nastala 
vremena, u kojih je narodom do prijestolja samo toliko stalo, koliko pri¬ 
jestolja pokazuju, da im stoji do prava naroda, i da narodi na poziv pri¬ 
jestolja onako odgovaraju, kako se prijestolja odzivlju na poziv naroda«. 

Te riječi pokazuju, s kojom se je slobodom raspravljalo u saboru, a 
ujedno se tu očituje dalekovidnost Starčevićeva, jer izgleda, kao da je u 
duhu bistro gledao događaje iz g. 1918. 

Ipak je taj prijedlog, makar i odbijen, urodio velikim plodom, jer 
od njega započinju Hrvati s borbom za svoja prava i svoju državnost, u 
čemu je moralna osnovica Starčevićeve misli: vjera u pravicu i narodnu 
svijest, što je on izrazio u svojoj krilatici, da će Hrvatsku podići i održati: 
Bog i Hrvati. 

Starčević je donio u sabor duh otpornosti. Kralj pozove 
hrvatski sabor 26. II. 1861., da pošalje svoje izaslanike na kru¬ 
nidbu u Budim, kojom će prigodom kralj izdati posebnu krunid¬ 
benu zavjernicu za hrvatsko kraljevstvo prema zakonskom član¬ 
ku 49. od g. 1622. Na tu poruku odgovara sabor, da ne može 
-sudjelovati kod krunidbe, dok se Hrvatskoj ne povrati potpuna 
ustavnost i cjelokupnost njezinih zemalja, a pridržava sebi pravo, 
da ga okruni posebice za hrvatskog kralja. Schmerling je tvrdio, 
da će Hrvate dovesti u centralni bečki parlamenat mitom, a ipak 
24. VII. 1861. kod rasprave o odnosu Hrvatske prema Austriji, 
gdje se je rješavalo o kraljevu pozivu od 12. III. 1861, da hrv. 
sabor pošalje 9 svojih poslanika u Reichsrat, nitko se nije usudio 
otvoreno predložiti, da se ti poslanici izašalju, premda su austro- 
fili uvijeno nastojali priznati neku zajednicu interesa s Austri¬ 
jom. Posebice je bio mutan takav prijedlog Maksima Priče, na 
koji je odgovorio otvoreno i odrešito Nikola Stojanović pri¬ 
jedlogom, da se kralju odgovori, da sabor ne može poslati svojih 
izaslanika u Reichsrat, jer bi time sam pogazio ustav svoje do¬ 
movine. Taj je prijedlog i primljen sa 69 prema 46 glasova. 

A kakav je u to doba bio hrvatski duh i narodna samosvijest, poka¬ 
zuje i govor Đure Jelačića, brata bana Josipa Jelačića, koji je za svoje 
:zasluge na ratištima već u svojoj 44. godini života postao generalom, a za 
sedam godina pođmaršalom. Ban Šokčević ga imenova potkapetanom kra¬ 
ljevstva, što znači komandantom hrvatske narodne vojske. Đuro dođe 10. 
VIII. 1861. iz Mletaka u Zagreb i položi pred saborom na ruke titularnog 

biskupa i priora vranskog Ivana Kralja prisegu, u kojoj reče u duhu Ante 
Starčevića i ove riječi: »Volio bih vidjeti narod nas pod tuđim jarmom 
skučen, nego pod isključivim uplivom drugih izobraženih susjeda i to samo 
zato, jer sam uvjeren, da našoj domovini od Turaka pogibelj ne prijeti; 
Turci bo jesu zadovoljni s imutkom, a kad i kad i s tijelom ugnjetenih na¬ 
roda, međutim izobraženi narodi od onih, kojimi vladaju, osim imutka i 
tijela ištu još i dušu, to jest narodnost«. 

Austrijski je dvor dobro shvatio te viteške riječi, pa je Đuru 
Jelačića već 16. VIII. umirovio, a onda ga internirao. Sabor po¬ 
šalje protiv toga kralju oštar protest i odredi progonjenom Jela- 
čiću godišnju plaću. Ovaj položi podmaršalsku čast, nastani se 
u svojim »Novim Dvorima«, čineći narodu u gospodarskim pita¬ 
njima mnoga dobra. Na saboru g. 1861. iskrsnu još jedno dotada 
nečuveno pitanje: 

PITANJE SRBA I NAZIVA JEZIKA 

Sabor je imao odrediti službeni naziv jezika hrvatskih ze¬ 
malja. 

Hrvatski narodni pokret, nazvan kasnije ilirski, htio je zahvatiti sve 
Južne Slavene i okupiti ih pod ilirskim imenom. No Slovenci ne htjedoše 
žrtvovati svoga jezika ni imena, a Srbi još manje. Vuk Karadzic pače ustvr¬ 
di, da su samo čakavci Hrvati — po čemu ni Hrvatska ni Zagreb ne bi bili 
hrvatski! Kod dalmatinskih Hrvata bio je odlučan branitelj čistoga hrvat¬ 
skog imena Ante Kuzmanić, uz kojega je Ante Starčević reagirao na pisa¬ 
nje Karadžićevo još jače od Kuzmanića, niječući uopće Srbe. I sam Kuku- 
ljević je još g. 1856. držao pravoslavce Hrvatima. Protiv toga sam patrijarh 
Rajačić, koji je ustoličio Jelačića, upozorava povodom rasprave u saboru 
1861. o predstavci kralju, »da hegemonične težnje pojedinih plemena i na¬ 
roda nemaju nikakvoga blagoslova ni trajanja«, a bojeći se pohrvaćivanja 
Srba razlaže Rajačić: »Srbiji imadu svoju, a Hrvati svoju osobitu istoriju, 
Srbiji imaju svoju, istočnu, a Hrvati svoju, zapadnu crkvu; Srbiji graničari 
imaju svoj, a Hrvati svoj jezik, Srbiji imaju svoju slavensku, a Hrvati svoju 
latinsku pismenicu. Ako dakle Srbiji i Hrvati i jesu najbliža braća, ipak 
nisu oni jedan i isti narod . . . Srbiji imena svoga, koje ima svoju istoriju, 
u svijetu i u slavenstvu ni za čije ime promijeniti ne će, ni za ljubav ilir¬ 
stva, ni jugoslavenstva, ni hrvatstva, baš da bi im se i silom nametnuti ho- 
tjelo«. 

Zato gornjo-karlovački vladika Jovanović, da izgladi to različito gle¬ 
danje, izmisli za stanovnike hrvatske kraljevine naziv Hrvaćani, što je pri¬ 
hvatio spremno Vuk Karadžić, a onda Mihajlo Polit, i tako sabor na prijedlog 
zastupnika Jovana Živkovića izjavi da »nije nijednom prilikom nijekao, 

dapače pripoznaje, da u trojednoj kraljevini ima i naroda srpskoga«. To je 
prvi put, da hrvatski sabor priznaje Srbe u Hrvatskoj i otada dobiva srpsko 
pitanje u hrvatskoj povijesti važnu ulogu. 

Priznanje Srba iznijelo je na površinu i drugo pitanje: kako da se na¬ 
zove jezik hrvatskoga kraljevstva? Taj se jezik imao naime proglasiti služ¬ 
benim, no manja je muka bila to provesti, nego li — označiti ime jeziku! 
Kukuljević predlaže »hrvatsko-slavonski«, pa »hrvatsko-srpski«. Mojsije 
Baltić postavlja pitanje pisma i traži jednako pravo za ćirilicu kao i za la¬ 
tinicu. Voncina ismjehava to pitanje pa kaže: »Kad se je već stalo raditi 
o tome, da lijepi naš jezik imade naslov što veći i ogromniji« . .. onda pred¬ 
laže, da se prozove jezik »hrvatsko-slavonsko-dalmatinsko-primorski«, pa da 
taj naslov bude što dostojanstveniji i savršeniji, dodajmo mu još »bunje¬ 
vački«. Ipak predlaže konačno »jugoslavenski jezik«, no Srbi odbijaju taj 
naziv. Gervasij Petrović, koji štokavce smatra Srbima, predlaže, da se 
jezik prozove po onome narječju, kojega se najviše nađe. Jugoslavenskom 
nazivu protivi se i Jovan Obradović, jer »u trojednoj kraljevini ima dva 
naroda, narod hrvatski i narod srpski, zato naš jezik ne možemo generalno 
nazvati jugoslavenskim«. Avelin Ćepulić predlaže konačno naziv: »narodni 
u trojednoj kraljevini jezik!« 

Većina je glasovala za naziv: jugoslavenski. No kako je sve zaključke 
sabora podnosila kralju dvorska kancelarija, dvorski kancelar Ivan Mažu- 
ranić izbriše naziv jugoslavenski i prozove jezik kraljevine Hrvatske 
hrvatskim. U tim pomućenostima jedini A. Starčević ima određen cilj svoje 
politike i bistro gledanje. 

Sabor bude već 8. XI. 1861. raspušten, a 20. XI. hrvatski 
dikasterij pretvoren je u hrvatsku dvorsku kancelariju, s kance¬ 
larom I. Mažuranićem, a 30. VI. 1862. osnovan je u Zagrebu Stol 
sedmorice kao vrhovno sudište za Hrvatsku, i ova otada nema 
više zajedničkog vrhovnog sudbenog stola s Ugarskom. Schmer- 
ling je pristao doduše da kralj dade Hrvatima i posebno namjes- 
ničko vijeće, neo'dvisno od ugarskoga, te kralj i potvrdi § 42., ali 
za provedbu toga trebalo je naći zgodan put. 

No to su bile samo mrvice, samo da se Hrvati privuku 
Beču, a u tu svrhu posluži se Schmerling zastrašivanjem i progon¬ 
stvima. Eug. Kvaternik bude osuđen na 6 tjedana zatvora, a onda 
istjeran iz carevine, jer je negda primio rusko podaništvo, Star- 
cevic dopade radi predstavke Riječke županije tamnice, jer je 
Austriju prikazivao uzročnikom svih smutnja u Hrvatskoj, dok 
su Perkovca zatvorili radi njegova publicističkog rada. 


U Dalmaciji se vodi teška borba s autonomašima, pa je 
sreća, što su u Dalmaciji onda narod zastupali i vodili Pavlinović 
i Klaić, ljudi visoke kulture i puni znanja, odvažnosti i karaktera. 
Kako je pak crna birokracija u službi centralizma po običaju ga¬ 
zila zakon s jedne i druge strane Velebita, otpuštani su iz službe 
i u Dalmaciji činovnici (prof. Klaić, Danilo), premještani (ravn. 
gimnazije Pulić). Na denuncijaciju jednoga financijskog stražara 
»radi uvrede Veličanstva« i na najpodlije denuncijacije budu 
zatvarani ljudi u tamnicu i vučeni po sudu (braća Vragolov i žup¬ 
nik Gavranić). 

U Hrvatskoj se konačno formirale stranke na osnovi: 
s Austrijom ili s Ugarskom. 

Austrofili Mažuranić, Kukuljević, Vranicani, Priča, Haulik 
i drugi držahu, da u kolebanju između Austrije i Ugarske Hrvat¬ 
ska gubi vrijeme, te će biti zatečena, ako se sporazume Ugarska 
i Austrija, a veže li se Hrvatska realnom unijom s Austrijom, 
lako će se postići sjedinjenje Dalmacije. To je t. zv. samostalna 
stranka. Druga, od koje se je zapravo odcijepila »samostalna«, 
bila je »narodna stranka«. Vođa joj je Strossmayer. Program joj 
je u glavnom adresa iz g. 1861. i osobito § 42. Unionistička stran¬ 
ka simpatizira s narodnjacima, a tako u početku i Starčević. 

Međutim je ban Šokčević s kancelarom Mažuranićem pri¬ 
premao izbore, za koje je banska konferencija (4.—11. II. 1865.) 
donijela novi izborni red, skrojen tako, da austrofili dobiju ve¬ 
ćinu, jer je sama Vojna krajina, koju većinom zastupaju časnici, 
birala 55 zastupnika od svih 76 zastupnika. Ostalo su virilisti. 
Ipak narodnjaci i unionisti dobiše % zastupnika, a Starčevićevi 
pristaše 6. U samom Zagrebu Starčević je pobijedio Mrazovića, 
vođu narodne stranke. Graničari su izabrali i nekoje oficire, koji 
nisu ni znali hrvatski (Adler, rodom iz Češke). O tom reče Star¬ 
čević: »Tuđinca u svoj sabor pustiti ne bi ni najkukavniji narod 
učinio ni trpio!« — to baš u doba, kad je u Italiji odjekivala sim¬ 
patična lozinka: »Fuora lo straniero! (Van tuđinac!). Hrvatska 
se uto počela i ekonomski preporađati: Hrvatska izvozi sve više, 
osobito drvo, osnivaju se različite industrije i obrti, napreduje i 
kopanje ruda, a gospodarska izložba (1864.) u Zagrebu dade sli- 


ku blagostanja domovine i dokaz, kako bi Hrvatska mogla izvr¬ 
sno živjeti, kad bi gospodarila sama sobom. Taj napredak pro¬ 
miču tada najviše veleposjedi (Strossmayer, Rauch, Hellenbach, 
Bombelles, Vraniczany) donoseći prokušane metode obrađivanja 
tla iz naprednih zemalja, od čega su i seljaci imali mnoge koristi. 

Hrvati su zazirali od Austrije napose zato, što je ona bila 
član njemačkoga državnog saveza, pa bi preko nje i Hrvatska 
došla pod utjecaj njemačkoga carstva, premda je Austriju istis- 
kala odande sve više Prusija. Schmerling je i pripremio projekt 
novoga ustava za Njemačku, te se u Frankfurtu na Majni g. 1863. 
raspravljalo na kongresu njemačkih knezova o toj reformi. Pru¬ 
ski ministar predsjednik Bismarck nagovori Vilima I. pruskoga 
kralja, da ne sudjeluje na kongresu, već da traži ravnopravnost 
Prusije s Austrijom, a parlamenat da se bira izravno od građana, 
a ne da se u nj šalju izaslanici sabora. I na tom otporu Prusije 
propade Schmerlingova osnova. Pa i u Austriji doživi njegova 
politika slom, jer su Česi ostavili carevinsko vijeće, a nisu u nj 
dolazili ni Madžari ni Hrvati. I kad je uto u PIrvatskoj na izbori¬ 
ma propala austrofilska »samostalna stranka«, Schmerling bude 
uklonjen, a mjesto njega dođe grof Rikard Belcredi. I sam hrvat¬ 
ski kancelar Mažuranić preda ostavku odmah poslije izbora. Zato 
kralj obustavi 20. IX. 1865. manifestom na narode djelatnost 
carevinskoga vijeća i objavi, da će se sporazum s istočnim zem¬ 
ljama (Ugarskom i Hrvatskom) postići preko njihovih zakonitih 
zastupnika. 

UREĐENJE ODNOŠAJA S UGARSKOM 

Hrvatski se sabor sastade 12. XI. 1865. Kraljevo pismo sa¬ 
boru govori o zajedničkim poslovima svih zemalja Monarhije, a 
onda izrazuje želju, da se ugarski i hrvatski sabor sporazume, te 
pozivlje hrvatski sabor, da Hrvatska bude zastupana na ugar¬ 
skom saboru i na kraljevu krunisanju. 

Sabor odgovara kralju adresom priznavajući zajedničke po¬ 
slove Hrvatske sa zemljama austrijskim, ali će te poslove urediti 
s Austrijom onda, kad uredi svoj odnošaj prema Ugarskoj, s ko¬ 
jom će raspravljati na temelju »potpune državne jednakosti i rav- 

nopravnosti obiju kraljevina kao dviju jednakih i ravnopravnih 
historičko-političkih jedinica jedne te iste krune«. Protiv takove 
adrese ustaje žestoko A. Starčević ,s riječima, da ne će ugovarati 
s vladom, kojoj osim vlastite sebičnosti nije ništa sveto, a »despo¬ 
cije se ne popravljaju, nego propadaju«. Adresa je primljena 
12. II. 1866. ,sa 78 glasova (protiv nje je bilo 22, dok su se 92 
ustegli). To ne bijaše dakle ni volja ni glas većine sabora! I već 
27. II. 1866. poziva kralj hrvatski sabor, da izabere odbor, koji 
će s madžarskim odborom pregovarati o međusobnom državno¬ 
pravno, i onda o odnosu Ugarske i Hrvatske prema Austriji. 
Sabor izabere 12 članova i ta se regnikolarna deputacija sastane 
s madžarskom u ožujku 1866. Vijećanja su ostala bezuspješna. 
Madžari ne priznavahu Hrvatima ništa: ni da je g. 1848. preki¬ 
nut pravno i faktično svaki odnos između Ugarske i Hrvatske, ni 
pravo Hrvatske na Rijeku i Međumurje, a o posebnoj hrvatskoj 
krunidbenoj zavjernici ni da čuju. Za odnos prema Austriji da 
je kompetentna samo odluka ugarskoga sabora, na kojem hrvat¬ 
ski zastupnici imaju samo osobni — a ne kolektivni glas kao pred¬ 
stavnici hrvatskoga kraljevstva. Madžarima međutim nije ni bilo 
do toga, da se s Hrvatima nagode. Vanjski je naime položaj bio 
takav, da je moralo doći do rata Austrije i Prusije, a od toga su 
se Madžari nadali velikoj koristi. I doista, trebao je samo povod 
ratu između Austrije i Prusije. Taj se je i našao u pitanju upra¬ 
ve zemalja Schleswiga i Holsteina, koje su Austrija i Prusija, 
otevši ih Danskoj, među sobom podijelile, ali ipak obje nastojale 
proširiti svoj utjecaj na obje zemlje. 

Posredovanjem Napoleona III. Prusija sklopi savez s Itali¬ 
jom. Uz Austriju pristade u Njemačkoj većina saveznih država, 
uz Prusiju većina onih manjih. A radi saveza Prusije i Italije 
morala je Austrija voditi rat s jednom i drugom. Italiju potuče 
austrijska vojska kod Custozze 24. VI. 1866 na kopnu, a na moru 
kod Visa 20. VII. 1866., no podlegne boljoj spremi i taktici 
pruskoj kod Sadove 3. VII. 1866. Rat se svrši mirom u Pragu 23. 
VIII. 1866. Austrija morade istupiti iz njemačkog saveza i pre¬ 
pustiti njegovo vodstvo Prusiji. S Italijom je sklopljen mir u 
Beču 3. X. 1866. Mletke, koje je Austrija bila predala Napoleonu 

III., ustupi ovaj talijanskomu kralju Viktoru Emanuelu, što jc 
sada Austrija i ratificirala. 

DUALIZAM 

Sada je valjalo urediti nutarnje prilike, ako se htjelo, da 
Austrija sačuva svoj velevlasni položaj. 

Franjo Josip je pružio ruku pomirnicu Madžarima, kojih 
sudbinu ima sada u rukama rodoljub Deak. Belcredi poče doduše 
zagovarati, da se Monarhija uredi kao federativna država, no 
političke prilike i odlučnost Madžara, pa i osobna sklonost carice 
Jelisave prema Madžarima učiniše, da je prevladala dualistička 
osnova ministra Beusta. 

Belcredi odstupi, a Beust postane ministar predsjednik i vanj¬ 
skih poslova. I Deak ugovori s Beustom, da se Monarhija podijeli 
na dvije pole: u jednoj će imati premoć Nijemci, u drugoj Ma¬ 
džari. I kralj primi otpisom od 17. II. 1867. na znanje zahtjeve 
Madžara te povjeri grofu Andrassyju, otprije na smrt osuđenom 
revolucionarcu, sastav ugarskog ministarstva. Tu je dakle na¬ 
godbu sklopio car, ali je ona vezala austrijske zemlje. Za Ugar¬ 
sku pak postade nagodba osnovni zakon, koji je kralj sankcioni¬ 
rao 28. VII. 1867. kao zakonski članak XII. 1867. g. 

Hrvatska nije pritome imala udjela, niti se izričito spominje 
u nagodbi, već jedino pod riječima »Ugarska i posestrime joj 
kraljevine«. I poslije te nagodbe dobije Monarhija od 14. XI. 
1868. ime: Austro-Ugarska, kao realna unija dviju država, koje 
imaju: 1, zajedničkoga vladara, 2. zajedničku vojsku i morna¬ 
ricu, 3. zajedničke vanjske poslove i 4. zajedničke troškove za te 
poslove. Delegacije od 60 članova sa svake strane sastaju se sva¬ 
ke godine izmjenično u Beču i Budimpešti i vrše zakonodavnu 
vlast u zajedničkim poslovima. Nemadžarske narode u Ugarskoj, 
pa i Hrvatsku sa svim njezinim historijskim državnim pravom 
prepusti car Madžarima na milost i nemilost. Nagodivši se tako 
s Madžarima okruni se Franjo Josip za ugarsko-hrvatskoga kra¬ 
lja 8. VI. 1867. — bez sudjelovanja Hrvata. 

UGARSKO-HRVATSKA NAGODBA 

Dne 25. V. 1867. raspušten je hrvatski sabor; doskora je na 
svoju želju otpušten i ban Šokčević, a namjesnikom banske ča¬ 
sti imenovan Levin barun Rauch. Njemu kralj povjeri zadaću, 
da provede nagodbu između Ugarske i Hrvatske na načelima 
ugarske regnikolarne deputacije iz god. 1866. — dakle na protu- 
hrvatskom stanovištu! U Hrvatskoj ne bi prema izbornom zakonu 
od g. 1848. nijedna stranka mogla dobiti većinu, koja bi, priznava¬ 
jući austrougarsku nagodbu, bila voljna sklopiti ugarsko-hrvat- 
sku nagodbu, kakvu su snovali kralj i Madžari. Zato kralj ukine 
svojevoljno hrvatski izborni red iz 1848. i naredbom od 20. listo¬ 
pada 1867. donese (oktroira) u tu svrhu posebni zakon za izbore 
u Hrvatskoj. Po ovom je ostao velik broj virilista, a broj biranih 
narodnih zastupnika smanjen na 66. Pravo glasa imaju od vlade 
zavisni ljudi, napose činovnici. Poče strašan pritisak uz progon 
opozicionalne štampe, dok su mnogi odlični rodoljubi lišeni služ¬ 
ba, a strani novinari kao nepoćudni jednostavno prebačeni preko 
granice. Uz takove je prilike izbor i proveden. Rauch je dobio 
većinu. (52 od svih 66, a od tih 34 činovnika). I takav je sabor još 
uz pomoć virilista imao sklopiti za vječna vremena nagodbu izme¬ 
đu Hrvatske i Ugarske. Sabor se je sastao 8. I. 1868. U ime pro¬ 
svjeda radi gaženja zakona i falzificiranja narodne volje opozi¬ 
cija istupa iz sabora, prepustivši tako sudbinu domovine unioni¬ 
stima. Dne 30. I. 1868. izabere sabor kraljevinski odbor od 12 lica 
(sve samih madžarona), koji je imao s jednakobrojnim ugarskim 
odborom stvoriti nagodbu. Ipak su među njima trojica: grof Jan- 
ković, Jovan Živković i Ignjat Brlić, dolično željeli očuvati prava 
Hrvatske. I 27. IV. 1868. pođe odbor u Peštu, a već koncem srp¬ 
nja bude nagodba sklopljena. Glavna su joj načela: 

Nagodba se sklapa kao dvostrani ugovor između Kraljevine Ugarske i 
Kraljevine Hrvatske, Slavonije i Dalmacije formalno na paritetnoj osnovi, 
dakle kao ravnopravni faktori. Hrvatska priznaje naknadno austro-ugarsku 
nagodbu, ali se ubuduće takvi temeljni zakoni mogu stvarati samo sudjelo¬ 
vanjem Hrvatske. 

Za uređenje drzavopravnih pitanja polazi se ipak sa stanovišta Pra¬ 
gmatičke sankcije od g. 1722., po kojoj su zemlje krune sv. Stjepana ne- 
lazdr užive, ali se Hrvatskoj priznaje, da je »politički — dakle državni — 

narod, imajući svoj teritorij i u pogledu unutarnjih svojih poslova vlastito 
zakonodavstvo i autonomnu vladu«. Na teritoriju Hrvatske je službeni jezik 
hrvatski, a i na saboru u Pešti i u podnescima zajedničkoj vladi Hrvati se 
mogu služiti hrvatskim jezikom. Hrvatska i Ugarska tvore jednu državnu 
zajednicu — pa se kralj kruni samo jednim činom, ali zavjernicu izdaje 
kao original i na hrvatskom jeziku. Hrvatskoj se jamči reinkorporacija ne- 
sjedinjenih dijelova. Ugarska i Hrvatska imaju zajedničke poslove, koji spa¬ 
daju pod ministarstva financija, poljodjelstva, trgovine i zemaljske obrane. 
Tu se ustrajaju hrvatski odsjeci. Inače Hrvatska ima potpunu autonomiju 
u legislativi i egzekutivi u svim nutarnjim poslovima te u bogoštovlju, na¬ 
stavi i pravosuđu. Ovima stoje na čelu odjelni predstojnici. (Kasnije je 
organiziran i gospodarski autonomni odio). 

Na čelu autonomne vlade hrvatske stoji ban, koji je odgovoran hrvat¬ 
skom saboru. Njega imenuje kralj — ali na prijedlog zajedničkog ministra 
predsjednika. Ban ne može imati vojničkog djelokruga. Hrvatska će imati 
svoj grb i zastavu na svome teritoriju. 

Zajednički poslovi rješavaju se u zajedničkom saboru u Pešti, kamo 
Hrvatska šalje iz svog sabora određen broj odaslanika, ali oni ne primaju 
upute od sabora, kojih su se dužni držati, niti vrše svoje pravo kolektivno 
kao prije, već osobno. Dok se u zajedničkom saboru vijeća o zajedničkim 
poslovima, vije se na njemu uz ugarsku i hrvatska zastava. 

Iz zajedničkoga sabora delegiraju se petorica Hrvata u delegacije, a u 
zajedničkoj vladi sjedi i hrvatski ministar bez lisnice, kao veza između 
kralja i hrvatske vlade. Najlošije je prošla Hrvatska u financijalnom pi¬ 
tanju, i to baš radi potpune nesposobnosti svoje deputacije. Sam Deak je 
nudio ovima autonomiju u financijama, te je i u zajedničkoj sjednici de¬ 
putacija izjavio, da je za to, da zajedničke budu samo neke vrsti poreza 
(na rakiju, pivo, slador, sol i duhan), a sve ostalo da se prepusti hrvatskoj 
autonomnoj upravi, no hrvatski delegati ne prihvatiše toga iz nekog straha, 
da Hrvatska ne bi mogla sa svojim porezima izaći na kraj. 

Za pokriće autonomnih troškova Hrvatske određena je revizijom na¬ 
godbe tangenta od 45%, a 55% za zajedničke hrvatsko-ugarske troškove. (Po 
prvotnom tekstu nagodbe bilo je za Hrvatsku određeno paušalno 2,200.000 
forinti). 

Naravno da su takovom nagodbom Madžari okovali hrvatsku indu¬ 
striju, privredu i svaki gospodarski napredak, i sve kasnije nedaće Hrvatske 
na političkom, a osobito na gospodarskom polju izviru iz tog dijela nagodbe, 
kojom su Hrvati tražili od Madžara manje financijalne samostalnosti, nego 
im je davao sam Deak. Hrv. regnikolarna deputacija pokazala je tako slabu 
stručnu spremu u financijalnira pitanjima, da su nekoji članovi njezini hva¬ 
stali se, kako su još dobar posao učinili!. 

U pitanju Rijeke nisu ise mogli složiti. Hrvati su, makar sami 
unionisti, tvrdili, da Rijeka pripada Hrvatskoj, što opet Madžari 
nisu htjeli priznati, pa Deak predloži, da se nagodba sklopi, a 
riječko pitanje da se zasada ostavi, i tako je § 66. Nagodbe gla¬ 
sio ovako: »U smislu predidućih paragrafa priznaje se, da na 
teritorijalni opseg kraljevina Dalmacije, Hrvatske i Slavonije 
spada: 1. Cijeli prostor, koji zasada skupa sa gradom Bakrom 
i njegovim kotarom pripada riječkoj županiji, izuzevši grad Ri¬ 
jeku i njegov kotar, glede kojih među oba kraljevinska odbora 
Nagodba nije uspjela«. 

Nagodbu su morala odobriti oba sabora. Hrvatski je sabor 
raspravljao o tome najvažnijem zakonu od 21. do 24. rujna 1868. 
tako površno, da se nije dokončala ni generalna debeta, kad li 
Žuvić predloži, da se nagodba primi, kako stoji, bez posebne 
debate o svakome paragrafu. Samo četvorica se zastupnika — 
opozicija nije dolazila na sjednice — usprotiviše tome prije¬ 
dlogu, no drugi ga svi primiše odmah. Glede Rijeke zamolio je 
ipak sabor kralja, da taj grad dosudi Hrvatskoj, jer njoj pri¬ 
pada po »neoborivom pravu«. Kralj je i sankcionirao hrvatski 
tekst Nagodbe, u kojemu je stajalo, da se odbori nisu složili u 
riječkom pitanju. No podnesen mu je na sankciju i madžarski 
tekst, te Madžari izjaviše ujedno glede Rijeke: »grad Rijeka 
s lukom i kotarom pripada neposredno kraljevini Ugarskoj, pa 
se prema tome ima odmah njoj i utjeloviti«. Kralj, da dovede 
u sklad oba stanovišta, izda reskript, kojim poziva oba sabora, 
da priznadu, »da grad Rijeka sačinjava zasebno tijelo, koje 
potpada kruni ugarskoj«, a da će se sva njegova pitanja riješiti 
sporazumno sudjelovanjem Hrvatske, Ugarske i Rijeke. I 
premda su tekstovi Nagodbe bili već od oba sabora prihvaćeni, 
a hrvatski je dobio i kraljevu sankciju, ipak su i u već sankcio¬ 
niranom tekstu uvedene promjene. Madžarski tekst je nanovo 
prepisan, i u njemu § 66. (glede Rijeke) promijenjen, dok je 
hrvatski kao vec sankcioniran u Beču jednostavno falzificiran. 
Na originalni tekst prilijepljen je papir (»krpica«) s novim 
tekstom, koji je glasio: »Rijeka s lukom i kotarom sačinjava 
posebno s ugarskom krunom spojeno tijelo (separatum sacrae 

regni coronae adnexum corpus) i glede kojega kao takova, po¬ 
sebne autonomije i na nju protezućih se zakonodavnih i uprav¬ 
nih odnošaja i naređenja, imat će se putem odborskih rasprava 
između sabora kraljevine Ugarske i sabora kraljevina Dalmaci¬ 
je, Hrvatske i Slavonije i grada Rijeke opće sporazumljenje 
postići«. U privatnopravnom ugovoru bi takav falzifikat donio 
pojedincu tamnicu, dok u međunarodnim ugovorima takova 
slučaja ne pamti povijest, pa ipak je hrvatski sabor odobrio 
naknadno i taj falzifikat 17. XI. 1868. Na sastanku izaslanika 
Rijeke, hrvatskoga te ugarskog sabora za rješenje riječkog pi¬ 
tanja odbili su Riječani svaku vezu s Hrvatskom, dok su Hrva¬ 
ti tražili, da gubernator Rijeke bude riječko-modruški župan, 
da Rijeka ima doduše svoju autonomiju, ali vrhovna instancija 
da joj bude u Zagrebu, kamo će slati u sabor dva zastupnika, a 
jednoga u zajednički sabor u Peštu. Madžari su pak tražili, da 
vrhovna instancija bude u Pešti, kamo ona šalje jednog zastup¬ 
nika, a gubernatora predlaže ug. ministar predsjednik. To su 
prihvatili i Riječani. Ministar predsjednik Andrassy posla svoj 
posredujući prijedlog: politička uprava Rijeke spada pod za¬ 
jedničku vladu u Pešti, sudbena instancija joj je Stol sedmorice 
u Zagrebu, a o školstvu neka se Rijeka nagodi s Hrvatskom. 
Sjednice odbora budu nato odgođene, a kad su nastavljene (18. 
XII. 1868.), Hrvati postave prijedlog u formi ultimatuma: od¬ 
sjek unutarnjih poslova prepušta se Rijeci, bogoštovljem upra¬ 
vlja hrvatska vlada, a pravosuđe u 2. i 3. molbi potpada pod 
Zagreb. Ne će li se to primiti, onda neka Rijekom provizorno 
upravlja zajednička vlada u Pešti, dok se u zgodnije vrijeme 
ne nastave dogovori. Madžari to prihvate objeručke i Rijeka 
ostade u njihovim rukama sve do pada Austro-ugarske. No ako 
je nagodbom i priznat hrvatski državni suverenitet, bila je ona 
trajnim izvorom svih kasnijih političkih i socijalnih nevolja 
hrvatskoga naroda. Hrvati nisu njom nikad bili zadovoljni, jer 
je ona po sastavu sabora, koji ju je sklopio i proveo, zaista bila 
nametnuta Hrvatskoj, pa prema tome bez moralnih osnova. Po¬ 
slije izglasane nagodbe Rauch postade banom, a Koloman Be- 
deković hrvatskim ministrom u Pešti. Da onemogući borbu pro- 







tiv nagodbe, dade Rauch u saboru g. 1870. izglasati zakon, po 
kojem je svaka borba protiv nagodbe označena »zločinom sme- 
tanja javnoga mira« i veleizdajom. U tu svrhu zavede nasilan 
režim, otpuštajući iz državne službe viđenije intelektualce, pro¬ 
goneći opozicionalnu štampu, raspuštajući gradska zastupstva 
— jednom riječju gušeći svaki izraz negodovanja protiv sebe i 
režima. Ipak se našao način, kako će i Rauch pasti. Premda su 
bila zla vremena, ipak se je još u Hrvatskoj mnogo cijenilo po¬ 
štenje. U Vojnom Sisku, u varaždinskoj Vojnoj krajini — dakle 
izvan dohvata Rauchove šake — štampao se je list »Zatočnik«. 
Taj list ustvrdi, da je Rauch imao osobne koristi u konzorciju, 
za presušenje Lonjskoga polja. I ban bi moralno prisiljen tu¬ 
žiti »Zatočnik«. A Vojni sud u Petrinji, kao neodvisan, riješi 
urednika »Zatočnika«, te Levin Rauch morade kralju predati 
ostavku. 

Banom postade Koloman Bedeković; on raspiše izbore, koji 
su donijeli pobjedu narodnoj stranci, a kad se je materi zemlji 
pridružila 8. VI. 1871. i Varaždinska krajina, dade i ona svih 
svojih devet mandata narodnoj stranci. Takav sastav sabora 
nije bio po volji Franji Josipu, i on ga triput odgađa za volju 
Madžara, na što narodna stranka odgovori muževnim proglasom 
na narod 20. IX. 1871. (rujanski manifest), u kojemu poriče 
pravovaljanost nagodbe. Nastade odlučan čas. Bečki ministar 
predsjednik grof Hohenwart nagovara dvor, da uredi državu 
federalistički. Kako je uto već 12. IX. 1871. izjavio Franjo Jo¬ 
sip, da će se kruniti za češkoga kralja, pripremili su Česi s Ho- 
hemvartom t. zv. fundamentalne članke, po kojima bi Češka u 
pravima bila izjednačena Ugarskoj. No protiv federalističke 
ideje ustadoše ministar vanjskih poslova Beust i Andrassy, dok 
je Bismarck smišljao ne otkidati od Austrije njemačkih pokra¬ 
jina, samo da ne bi oslabio utjecaj Nijemaca u Austriji na ko¬ 
rist Slavena. Ali uto dođe na pomoć Beustu neuspjela Kvater- 
nikova buna. Kvaternik, do skrajnosti pošten rodoljub, uman, 
dubok vjernik, ali više mistik, nego realan političar, obilazio je 
od g. 1857. različite prijestolnice Evrope, dolazeći tako u dodir 
s diplomatima i vladarskim dvorovima i tražeći svuda pomoći 

7 .a Hrvatsku. No kako nije imao za sobom narodnih masa, po¬ 
češe ga doskora napuštati izvanjski prijatelji, s tim više, što su 
mu i neki hrvatski renegati (Imbro Tkalac), koji su bili u službi 
Madžara, kvarili račune. Vrativši se razočaran u domovinu, više 
osjećajan nego realan, te bez većih priprema, zametne revoluciju 
oko Plaškoga, računajući, da će se bližnja Bosna i' Dalmacija 
dići na oružje. Zgodan teren za bunu bila mu je Lika (Krajina), 
koja je bila na rubu ekonomske propasti, a bijesna na loše go¬ 
spodarenje njezinim jedinim bogatstvom — šumama. No buna 
bude za nekoliko dana ugušena s tim, da su Kvaternik i drug 
mu Bach platili svoju ljubav prema Hrvatskoj glavom 11. listo¬ 
pada 1871. 

Radi te bune pretrpi stranka prava mnogo progona, a na¬ 
pose Starčević, dok narodnjaci nedostojno osudiše Kvaternika. 
I sad narodna stranka poslije raspusta sabora (15. I. 1872.) ne 
radi više u duhu svoga rujanskog manifesta, već se poče pribli¬ 
žavati unionistima. Bedeković preda ostavku, a kralj imenuje An¬ 
tuna Vakanovića namjesnikom banske časti. Tako se negdašnji 
pjesnik ilirskih budnica primi uloge, da kao madžarski ekspo¬ 
nent najogavnijim sredstvima upokori Hrvatsku. No premda je 
po uputama Levina Raucha proveo izbore s velikim nasiljem 
(Milan Makanec ustvrdi, da je Vakanović dobio za te izbore Ju- 
dinu plaću od 300.000 for.), odnese ipak narodna stranka većinu 
mandata (47 prema 28 unionista). Vakanović pozove u sabor 47 
virilista-mađžarona, a kad je narodna stranka počela sve upor¬ 
nije tražiti reviziju nagodbe, dade Vakanović falzificirati četiri 
promemorije i zapisnike, kojima se dokazivalo, da su prvaci na¬ 
rodne stranke (Strossmayer, Mažuranić, Kukuljević, Mrazović, 
Miškatović i Makanec) stupili u vezu s ruskom vladom u svrhu, 
da dignu revoluciju u Hrvatskoj, primivši zato i novac od Ru¬ 
sije. Taj posao obavi po narudžbi Vakanovićevoj Židov Higin 
Reicherzer, koji je preveo svoje ime u Dragošić.*) 

Posljedica rakovičke bune bila je ta, da je intrigama Be- 
usta i Andrassyja pao Hohenwart, a s njim i ideja federalizma, 

*) Pisac drama: Posljednji Zrinski, Zadnji dani Katarine Zrinske, Za¬ 
kletva na Ozalj gradu. 

kojom se uostalom ni Starčević nije oduševljavao, smatrajući 
je novim pokušajem bečkoga centralizma. Kako su pak pravaši 
bili radi te bune stavljeni izvan zakona, a narodnjaci Vakanovi- 
ćevim intrigama onemogućeni, napuste sami svoj program i ru¬ 
janski manifest te primiše ruku pomirnicu novoga madžarskog 
ministra predsjednika Lonyayja, stope se po njegovu naputku 
(g. 1873.) s madžaronima u jednu stranku. Unionisti stupe u 
narodnu stranku pod pogodbom, da se u zajednički sabor i u 
odbor za reviziju nagodbe bira polovica članova iz njihova kola. 

Za Vakanovićevu vladu veli Horvat, da je to »najtužnije razdoblje hr¬ 
vatske parlamentarne povijesti 19. vijeka, po svom duhu i metodama za- 
sjenjujući i kasniju vladavinu grofa Khuena-Hedervaryja. Vakanović kao 
namjesnik banske časti je inkarnacija političkih poroka — teško je u njemu 
naći jednu svijetlu crtu . . . Nekada slobodar uvodi prvi u 19. vijeku u hr¬ 
vatsku politiku otvoreno nasilje, politički nemoral, korupciju, denuncijacije. 
Vakanovićev režim je gruba bezočna sila bez ikakve političke ideje«.*) Valja 
spomenuti, da je madžarska masonerija uspjela preko Vakanovića osnovati 
prvu ložu u Hrvatskoj kao »Društvo korisno za javne interese«. 

REVIZIJA NAGODBE 

Revizija nagodbe donijela je Hrvatskoj doskora nastoja¬ 
njem narodnjaka ove izmjene: 1. hrvatski poslanici na zajed¬ 
ničkom saboru biraju sami, bez uplitanja zajedničkog sabora, 
pet članova za delegacije, 2. kralj imenuje izravno bana, a 
ne na prijedlog ugarskoga ministra predsjednika, 3. ban je 
odgovoran hrvatskom saboru i dobiva naslov zemaljskog mi¬ 
nistra Dalmacije, Hrvatske i Slavonije, 4. Hrvatska dobiva fi- 
nancijalnu samostalnost i 5. ukida se uplitanje hrvatskog mini¬ 
stra u Pešti u hrvatsku autonomiju. No od svega toga uspjelo 
se jedino u tome, da je ukinut paušalni iznos od 2,200.000 for., 
kako je to bilo uglavljeno u nagodbi, a uvedeno, da Hrvatska 
ima za autonomne poslove dobivati 45% od svojih prihoda i da 
se hrvatski sabor ima sazivati tri mjeseca poslije njegova ras¬ 
pusta. I kad je narodna stranka prihvatila jadno revidiranu na¬ 
godbu, istupi iz stranke jedan od najdarovitijih i najpoštenijih 
zastupnika Milan Makanec, jer je »za zdjelu leće« izdala svoja 

*) Josip Horvat: Politička povijest Hrvatske, Zagreb, 1936. 

načela, i zapodjenu ljutu borbu protiv nje i njenoga vođe _ 

Ivana Mazuranica, koji je 15 dana poslije izglasane revizije na¬ 
godbe 20. IX. 1873. postao banom (ban pučanin). Pa kao što je 
negda Rauch gonio narodnjake, tako su sada oni, imajući vlast, 
gonili Makanca i Starčevićeve pristaše. Makanec, čije je geslo 
bilo »Za istinu i pravo«, i Ante Starčević uz geslo »Bog i Hrva¬ 
ti« jedina su utješna pojava u to doba oportunizma, kao znak, 
da je u hrvatskom narodu još bilo zdravih klica. 

Mažuranić je prvi ban, koji nije plemić, ali se i taj pučanin 
volio grijati na suncu bečkoga dvora — on činovnik-rodoljub, 
a uz to pjesnik, neka sinteza graničara, austrijanca i panslavena. 
Istina, kao ban donio je liberalan zakon o slobodi štampe, prem¬ 
da je on sam progonio opozicionalnu štampu, zakon o slobodi 
sastajanja, odvojio je sudstvo od upravne vlasti i time ga učinio 
neodvisnim. I na prosvjetnom je polju za njega Hrvatska vidno 
pokročila naprijed: s pomoću Strossmayerovom otvoreno je 
hrvatsko sveučilište g. 1874., a vlada uvodi opću obvezu polaže- 
nja pučke škole; osnovan je i statistički ured, pa kulturno i 
zdravstveno vijeće, bolnica za umobolne u Stenjevcu i kazni¬ 
onica u Lepoglavi; konačno je donesen i zakon o odgovornosti 
bana i odjelnih predstojnika za svaki čin ili propust na štetu 
hrvatske samostalnosti. Sve to svjedoci, da je činovnička kari¬ 
jera banova imala i svoju pozitivnu stranu, jer je negdašnji či¬ 
novnik s banskom vlascu podigao Hrvatsku na visinu moderne 
države. Ipak su nekoji narodnjaci (Makanec, Vrbanić, Marja- 
novic, Mazzura) bili žestoki njegovi protivnici. Strossmayer i 
Starcevic, dijametralno oprečni, slažu se u oštrom sudu protiv 
Mazuranica. Kao dvorski čovjek bio je ban neodvisan od Ma¬ 
džara, ali zato zavisan od dvora, pa se je pjesnik Smrti Smail- 
age Čengica vrlo mlohavo vladao, kad je sabor tražio od kralja, 
da se pomogne raji u Bosni. 

OKUPACIJA BOSNE I HERCEGOVINE 

Ondje je bilo stanje neodrživo. Raja nije mogla više sno¬ 
siti pljačku, zulume begova i turskih činovnika, pa se u očaju 

diže na oružje već g. 1857. Turska morade pod pritiskom javnog 
mišljenja Evrope obećati, da će uvesti reforme, ali nije bila 
kadra provesti svog obećanja. Stoga se javljao ustanak za ustan¬ 
kom. Englez Gladstone traži u javnim skupštinama, da se Turci 
otjeraju iz Evrope, a Bosni i Hercegovini da se dade autono¬ 
mija. Austrija je već od 1856. gledala, kako bi dobila te zemlje, 
da time nadoknadi gubitak Lombardije i Venecije, pa grof An- 
đrassy razvija živu diplomatsku djelatnost u t. zv. orijentalnom 
pitanju. Zato se je i protivio, da se Bosni i Hercegovini dade 
autonomija, jer nisu dozrele za to, upozoravajući ujedno vele¬ 
vlasti, da Srbija i Crna Gora rade, kako bi zaposjele te pokra¬ 
jine. I kad su se Srbija i Crna Gora zaratile s Turskom, Austro¬ 
ugarska je ostala strogo neutralna, premda se je odmah u po¬ 
četku rata sporazumjela s Rusijom, bude li Turska potučena, da 
će Srbija dobiti dio Bosne uz Drinu, Crna Gora dio Hercego¬ 
vine, a sve ostalo će zapasti Austrougarsku. No Srbija bude po¬ 
ražena, dok je Crna Gora potukla tursku vojsku, te kad Tur¬ 
ska nije prihvatila reforma predloženih od velevlasti, objavi joj 
Rusija 24. IV. 1877. rat, sklopivši s Austrijom potajnu konven¬ 
ciju lo. I. i 18. III. 1877., po kojoj je Austriji slobodno okupirati 
Bosnu i Hercegovinu. Pobijeđena Turska (kod Plevne) kapitu¬ 
lirala je Sanstefanskim mirom, po kojem je Bosna i Hercegovi¬ 
na imala dobiti autonomiju. No taj mir zabaciše Engleska, Nje¬ 
mačka i Austrija, i nastojanjem grofa Anđrassyja sazva se 
evropski kongres u Berlinu. Člankom XXV. toga kongresa do¬ 
bije Austrija 4. VII. 1878. mandat, da zaposjedne Bosnu i Her¬ 
cegovinu i njima upravlja, a u Novom Pazaru da drži svoje po¬ 
sade, i zaposjedne vojničke i trgovačke ceste. Madžarski i nje¬ 
mački liberalci nisu toga željeli, jer su se bojali priliva Slavena, 
ali je Andrassy u delegacijama ipak nadvladao. 

Hrvati su se nadali, da ce poslije okupacije biti te zemlje 
priklopljene Hrvatskoj. Jedini je Starčević ,sa sumnjom gledao 
u to, pa je napadao Austriju, a branio Tursku, voleći, da Bosna 
ostane turska, nego da je okupira Austrija. 

Austrija pošalje u Bosnu hrvatske vojnike, gdje su se mu¬ 
slimani na svoju ruku žestoko oprli tuđinskoj najezdi. Gene- 

ral Filipović prijeđe 29. VII. 1878. preko Save kod Broda, Gra¬ 
diške i Samca u Bosnu, a Jovanović kod Vrgorca i Imotskog u 
Hercegovinu. Uza svu anarhiju, koja je ondje vladala, uspije 
ipak demagogu Hadži-Loji organizirati žestok otpor, no mo- 
rađe konačno podleći. 

Hrvati su se i sada nadali, da će barem jedan dio sjevero¬ 
zapadne Bosne, t. zv. Turska Hrvatska biti pripojena Hrvatskoj. 
Tu je nadu sabor 1878. u adresi kralju i naglasio, ali Starčević, 
nezadovoljan tonom adrese, i iznoseći ispravke ustvrdi, da »za¬ 
uzeće Bosne i Hercegovine bez prava, koje na te zemlje ima 
samo kraljevina Hrvatska, ne može imati drugi konac van da u 
kratko vrijeme upropasti i one zemlje i da uskori zahtjeve iz¬ 
vanjske proti monarhiji.« .. . No Evropa — a pogotovo Austro¬ 
ugarska udesiše okupaciju tih zemalja s posve drugoga gledi¬ 
šta. Da ih kralj ne misli pripojiti Hrvatskoj, bilo je očito po 
ukoru, koji je dao saboru, da je »prekoračio svoju djelatnost 
govoreći o Bosni i Hercegovini«. 

I tako je dualizmu dodan novi monstrum političke jedini¬ 
ce: zemlje pod suverenitetom sultana, upravljane po zajednič¬ 
kom ministru financija, eksploatirane od Madžara i Nijemaca, 
s tri vjere, a s jezikom, koji po savjetu Hrvata Jagića, bečkog 
profesora, prozvaše — bosanskim. 

Ni ban Mažuranić nije bio zadovoljan saborskom adresom, 
jer mu se činila preoštra. Tako se našao odasvud okružen samim 
protivnicima, kod kuće i u Pešti, te uvidjevši, da se ne može 
održati, poče tražiti način, kako da časno ode s banske stolice. I 
kad su se 1878.—79. poveli pregovori o obnovi financijalne na¬ 
godbe, gdje su Hrvati tražili financijalnu samostalnost, a Ma¬ 
džari im dokazivali, da je Hrvatska pasivna, i da je oni uzdr¬ 
žavaju, Mažuranić izjavi u posebnoj spomenici, da ne može 
ostati na banskoj stolici, ako se ne udovolji Hrvatima u dva 
pitanja: da dobiju financijalnu samostalnost i da se razvoja¬ 
čena Krajina pripoji Hrvatskoj. Rezultat je bio, da je hrvatski 
ban 21. II. 1880. umirovljen. Njega naslijedi grof Ladislav Pe- 
jačević, i on kao kraljev povjerenik sjedini g. 1881. Vojnu kra¬ 
jinu s materom zemljom, što u Krajini izazva veliku radost. 

MADŽARIZACIJA HRVATSKE 

Madžari su međutim, otkako je primljena nagodba, poste¬ 
peno kušali provesti madžarizaciju u Hrvatskoj. Već g. 1876. 
počeli su s pitanjem željeznica, a za Pejačevića g. 1880. otvori 
financi jalni ravnatelj u Zagrebu Madžar Antun David po in¬ 
tenciji ministra financija Szaparyja tečaj madžarskog jezika za 
financijske činovnike, s porukom, da će kod napredovanja u 
službi imati prednost oni, koji s uspjehom svrše taj besplatni 
tečaj. 

I mada je ban uvjeravao saborsku deputaciju, da se taj po¬ 
stupak ne kosi s hrvatskim ustavom, ipak su zdraviji elementi iz 
same vladine većine vidjeli u tom povredu § 57. nagodbe, po 
kojemu je unutar granica kraljevina Dalmacije, Hrvatske i Sla¬ 
vonije i za organe zajedničke vlade službeni jezik hrvatski. Ta¬ 
kovo držanje narodne stranke urodi secesijom boljih elemenata, 
koji onda osnuju »Nezavisnu narodnu stranku« (»Obzor«), Ma¬ 
džari su radili po planu. Iza afere »Davidove škole« postavi taj 
isti čovjek po naredbi ministra Szaparyja na financijalne urede 
u Zagrebu grbove s madžarskim i hrvatskim natpisom, skinuvši 
stare sa samim hrvatskim. Pa mada je to bila očita nezakonitost,, 
bili su s reda plijenjeni listovi, koji su na nju upozoravali, i 
zato buknu 14. VIII. 1883. u Zagrebu krvave demonstracije, 
koje se nastave i drugog dana, kad su demonstranti silom poski¬ 
dali protuzakonite grbove. I vojnička puška bude uperena pro¬ 
tiv građana, koji su se digli, da štite svoje pravo. Kad je pak 
ministar predsjednik Tisza izjavio, da će se zbačeni grbovi 
uspostaviti silom, usprotivi se tome Pejačević, koji, ne mogavši 
zapriječiti tu ministrovu odluku, preda ostavku. Duhovi se sada 
još gore uznemire i po Hrvatskoj buknu nemiri, koji su davali 
izgled revolucije. Na prijedlog madžarskog ministra predsjed¬ 
nika kralj obustavi u Hrvatskoj ustav, imenovavši kraljevskim 
komesarom generala Hermana Ramberga. Ovaj dade 7. IX. 
1883. silom uspostaviti dvojezične grbove, ali ni njegova čizma 
ne donese mira, jer je već 16. X. bio prisiljen postaviti u Za¬ 
grebu »nijeme« grbove, dok su izvan Zagreba ostali dotadašnji; 

grbovi s hrvatskim natpisom. A da posve »umiri« Hrvatsku, 
pošalje kralj za bana »svog čovjeka«. 

KHUEN-HEDERVARY (1883.—1903.) 

Kralj imenuje 1 . XII. 1883. banom Dragutina Khuen-He- 
dervaryja. Bio je to koban dan za Hrvatsku. Khuen dođe kao ho¬ 
mo regius, kojemu kralj dade zadaću, da umiri ili bolje, upokori 
Hrvate. Taj nije birao sredstva pa ni najogavnija (osim bati¬ 
na!), samo da postigne svoj cilj. Nasilje, nepravda, upropašći- 
vanje čitave zemlje i pojedinaca, demoraliziranje javnoga ži¬ 
vota, laž i himba, izdaja i kriva kletva, — sve je to Khuenu do¬ 
bro služilo, a farizejska mu deviza bijaše: rad, red i mir! Bijahu 
mu tada trideset i tri godine. Kao đak učio je pravo u Zagrebu, 
a, premda po osjećaju Madžar, mogao je postati hrvatski ban, 
jer je po svom posjedu i rodnom mjestu u Slavoniji (Nuštar) 
bio hrvatski državljanin, dok je prije bio veliki župan u Đuru. 
Nametnut saborskoj većini dade joj razumjeti, ne bude li mu 
poslušna, da će biti imenovan komesarom. I negdašnja narodna 
stranka, da tobože spasi ustav, padaše pred njim sve niže, pri 
majući u svoje krilo elemente, od kojih rijetki osjećahu nešto za 
domovinu, te se tako pretvorila u družbu mameluka i robova, 
koji su bili kadri sve učiniti za pregršt srebrnjaka. No uz te 
nametnike i ropske duše živio je u hrvatskome narodu i čisti, 
pošteni lik rodoljuba i pregalaca — Hrvata Starčevićanaca. 
Stranka prava dizaše duhove, i što ju je tiranin žešće gonio, to 
se je sama čistila od gnjileži i postajala jedinom uzdanicom 
naroda; uza nju stajaše u opoziciji neodvisna narodna stranka 
(Obzoraši). Njezini prvaci bijahu umni i spremni ljudi, subjek¬ 
tivno i pošteni i dobri patrioti, ali radi svoga nagodbenjaštva 
ne cinjahu se narodu dovoljno radikalni i zato ne imađaše 
stranka jakoga korijena u njemu. 

Prvi korak Khuenov bio je, da je pooštrio saborski poslov¬ 
nik, te je predsjednik sabora mogao po svojoj volji isključivati 
narodne zastupnike. Izbori, što ih je Khuen proveo g. 1884., dali 
su mu većinu, kojom je mogao vladati i raspolagati. Opozicija 
je imala 41 zastupnika (13 obzoraša, 3 izvan stranaka i 25 pra- 


vaša). Adresu stranke prava nije predsjednik sabora Mirko Hr¬ 
vat dao ni čitati, jer »vrijeđa dinastiju«, a onda radi nemira 
isključi sve zastupnike pravaše pa i samog Davida Starčevića, 
koji tog dana nije ni bio u sabornici. Marko Lončarić, vladino- 
vac, predloži, da predsjednik može isključiti narodnog zastup¬ 
nika iz sabora za 60 sjednica, a ako se rasprava o kojem pitanju 
zateže, mogu poslije trećeg dana devetorica zastupnika predlo¬ 
žiti, da se rasprava prekine, i onda se glasuje o pitanju — napro¬ 
sto ustajanjem. Napokon je sabor »privremeno« obustavio po- 
rotne sudove. 

Da Khuena onemoguće, slože se opozicionalci i odluče 
osramotiti ga usred sabora. 

Ban Jelačić bijaše po Kukuljeviću prenio u Zagreb spise 
ukinutih hrvatskih samostana i druga arhivalija, koja su se do¬ 
tada nalazila u Budimu. Madžari su još od Mažuranića uzalud 
tražili, da se ti spisi povrate u Budim. I Khuen dade sada kri- 
šom noću s pomoću arhivara Miškatovića prenijeti te spise u 
Peštu. No sami Khuenovi ljudi odaše opoziciji, što se je dogo¬ 
dilo, a ova zatraži od predsjedništva, da se sazove sabor, te u 
•sjednici 3. X. 1885. podnese starčevićanac Huškan prijedlog, 
da se ban stavi radi svoga čina pod optužbu. A kad ban reče, da 
•dvoji, da je Hrvatska pošteno posjedovala one spise, nasta gu¬ 
žva, u kojoj David Starčević i Gržanić tvorno napadnu Khuena, 
te ga Gržanić udari nogom u stražnji dio tijela, i izguraju ga 
iz sabora. Radi toga dođoše naravno pod optužbu, i začudo svje¬ 
doci, koji su potvrdili, da je ban zaista udaren, budu osuđeni — 
»radi kriva svjedočanstva«. Tako Grga Tuškan na 2 godine 
tamnice i gubitak građanskih prava. Iso Kršnjavi i Rubido 
Zichy posvjedočiše na sudu, da ti svjedoci — lažu. Khuen, da 
•se osveti Davidu Starčeviću, podmetnu mu lažan delikt — da 
je pronevjerio jednu inače sitnicu — i dade ga osuditi na dvije 
godine tamnice. 

Na izborima g. 1887. slomi Khuen opoziciju, a onda u 
saboru 23. VI. 1888. dade izglasati izborni zakon, po kojemu se 
onemogućuje svaka opozicija, a broj mandata snizi od 112 na 
‘88 (+ 2 grada Rijeke, koji se nisu nigda birali). Radi visokoga 





poreznog cenzusa nije imalo pravo glasa ni 2% od cjelokupnog 
stanovništva, dok su ga imali svi činovnici, pa i zajednički, koji 
su na teritoriju Hrvatske — prema tome i Madžari! A da bude 
što manje neodvisnih zastupnika, smanji i broj virilista na 45. 
No to su prema njegovoj t. zv. izbornoj geometriji prave sitnice.. 
Izborne kotare je tako preustrojio, da je od dva, pa i tri kotara, 
koji su bili u opoziciji, ustrojio jedan, te su tako tri opozicio- 
nalna kotara birala samo jednog zastupnika. Onima pak opozicio- 
nalnim kotarima, koji su graničili sa srpskim življem (a ovo je 
redovito glasovalo za Khuenovu vladu), pridružio je toliko srp¬ 
skih izbornika, da je vlada s pomoću tih srpskih glasova dobila 
većinu. Pritisak na izbornike nije bilo teško praviti, jer ih je bio 
malen broj (negdje tek oko 70), a i od toga dobar dio činovni¬ 
ka, dok je obrtnike opozicionalce uništavao poreznim nametima. 

Uto su se približili dani žalosnih izbora 1892., kad je Khuen 
radi nesloge pravaša i obzoraša upravo triumfirao. Godinu dana 
prije (g. 1891.) bila je u Zagrebu gospodarska izložba; na ovu 
je došlo i 400 Dalmatinaca, koji su korporativno pozdravili 
Starčevića. 

Dalmacija je već g. 1890. prigodom otkrića spomenika fra Andriji 
Kačiću pokazala, da je zadojena pravaškom oslobodilačkom idejom, koja 
sada jednako lebdi nad Dalmacijom i Hrvatskom. Kolo naTodne oporbe 
vodi u Dalmaciji umni i očeličeni poštenjak don Ivo Prodan, uz kojega na¬ 
pose pristaju svi svećenici i većina učitelja. 

Katastrofalni izbori g. 1892. osvijeste inače nesložnu opo¬ 
ziciju te se 10. VI. 1893. sastadoše u Krapinskim Toplicama 
Starčević i Strossmayer u stanu župnika Ivana Rukavine. To 
izmirenje ulije narodu nadu, da će združena opozicija odoljeti 
silniku (kod naknadnih izbora pobijedi Amruš u III. kotaru 
zagrebačkom madžarona Pliverića), ali doskora osta sve pri 
starom. Kršnjavi kao odjelni predstojnik favorizira osnivanje 
madžarskih škola, a osim željeznica madžarizira se pomalo i po¬ 
šta. Pojedina hrvatska mjesta dobivaju upravo nakazna poma- 
džarena imena, dok se na željeznicama izbacuju iz vlakova put¬ 
nici, koji traže poštivanje' hrvatskog jezika, da o nečuvenoj cen¬ 
zuri novina i ne govorimo. Gubitak jamčevine, globe i tamnica; 


dnevna su sudbina novina i njihovih urednika. Narod globljen, 
osiromašen, seli se u masama u Ameriku, i u tako depopulari- 
ziranu Hrvatsku naseljuju se Madžari. 

Khuen je tako stajao na gomili gospodarskih, moralnih i 
političkih ruševina, i s tim uspjehom dolazi pred kralja. I ovaj 
ima sada doći i vidjeti svojim očima, kako je Hrvatska ukroće¬ 
na. Ban ga pozove na svečanost otvorenja novoga zagrebačkog 
kazališta (14. listopada 1895.), a da se i simbolički pokaže, da je 
Hrvatska dio Madžarske, dade ministar predsjednik Banffy po¬ 
suti zagrebački kolodvor pijeskom, dovezenim sa slavnoga ma¬ 
džarskog Rakoškog polja, te je tako kralj imao, izlazeći iz vlaka, 
stupiti nogom na madžarsko tlo. Pa ipak Khuen dobaci Banffyju, 
kad je ovaj htio sjesti u kočiju do kralja: »Ekscelencijo, na 
hrvatskom sam teritoriju ja prvi do kralja« i Banffy je popu¬ 
stio. Grad je bio okićen zastavama. Na državnim, zajedničkim 
uredima i na glavnom slavoluku vijala se madžarska zastava. 
Na to planu pravaškim duhom zadojena mladež, nevezana ni¬ 
kakvim obzirima i noseći svoju sveučilišnu zastavu, pod kojom 
su đaci Hrvati vojevali g. 1848. protiv Madžara, spali pred Je- 
lačićevim spomenikom (16. X. 1895.) madžarski barjak. Na 
srpsko-pravoslavnoj crkvi, srpskoj banci i srpskoj bogoštovnoj 
općini bile su izvješene samo srpske zastave, što je također dah> 
povoda demonstracijama. Mladež bude zbog toga pohvatana, 
osuđena i relegirana sa sveučilišta. Sveučilišni profesori-ma- 
đžaroni, među njima Šilović, osude rodoljubni čin omladine, 
Kršnjavi baca u saboru krivnju na novinstvo, a u gradskom za¬ 
stupstvu Fran Folnegović požali, »što madžarska zastava nije 
simbol bratstva i ljubavi među Hrvatskom i Madžarskom«. Taj 
njegov govor razglase Madžari po čitavoj Evropi! Za razumije¬ 
vanje takova držanja Folnegovićeva, koji je prije zauzimao 
vidno mjesto u stranci prava, treba znati, da je Folnegović bio 
zapao među slobodne zidare, koji su oduvijek bili eksponenti 
madžarstva u Hrvatskoj — tamo još od vremena Vakanovićevih, 
preko kojega je madžarska masonerija osnovala prvu svoju ložu 
u Hrvatskoj kao »društvo korisno za javne interese«. Gradsko 
poglavarstvo u Zagrebu imenova Banffyja svojim počasnim 

građaninom. To Folnegovićevo držanje dovede do rascjepa u 
stranci prava 22. XI. 1895. * 

Khuen ostade hrvatskim banom još daljih osam godina. 

KONAC KHUENOVE VLADE 

Hrvatski đaci, koji su spalili madžarsku zastavu, moradoše, 
relegirani, nastaviti svoje nauke izvan domovine. Većina ih pođe 
u Prag, no tu pod utjecajem T. Masaryka udare novim pravcem, 
odričući se čistoga hrvatstva i svetih narodnih tradicija. Tako 
zadojeni idejama čeških realista povrate se u domovinu, pone- 
savši sa sobom iz tuđine protuvjerske ideje, držeći, da je vjera 
razlog razdoru između Hrvata, koje je Khuen doveo do propa¬ 
sti, i Srba, koje je isti tetošio. Karakteristično je, da je i iliri- 
zam niknuo iz hrvatskog pokreta pod utjecajem Slovaka, i to po¬ 
slije Jozefinizma i Metternichova apsolutizma; Strossmayer opet 
donosi jugoslavensku ideju u hrvatski narod poslije Bachova 
apsolutizma — a nova ideja srpskohrvatskog jedinstva (a ne 
samo sloge kao za Strossmayera) niče pod utjecajem naturalizi¬ 
ranog Ceha (po rodu Slovaka) Masaryka na ustuk tiraniji ma¬ 
džarskog eksponenta i habsburškog miljenika Khuena. 

G. 1902. prenosi »Srbobran« članak »Srpskoga književnog 
glasnika«: »Srbi i Hrvati« iz pera Nikole Stojanovića. To je 
zapravo pamflet i uvreda za Hrvate, kojima se navješćuje pro¬ 
past i niječe im se vlastiti jezik i narodnost, što izazva krvave 
demonstracije protiv Srba u Zagrebu (1. i 2. rujna 1902.).*) 
Iste godine talijanasi i Srbi u dalmatinskom saboru glasuju pro¬ 
tiv državopravnog dijela adrese hrvatske većine — ne prizna¬ 
vajući tako sjedinjenje s Hrvatskom. Ujedno se po Hrvatskoj 
razmahao skupštinski pokret oko zahtjeva financijalne samo¬ 
stalnosti. Sve hrvatske opozicionalne stranke fuzionirale se u 
jednu Hrvatsku stranku prava (29. I. 1903.), a doskora se po¬ 
činju mirnije rasuđivati i odnosi između Srba i Hrvata, pa će 
se doskora naći zbijeni narodni redovi protiv Khuena. 

*) Kako je Khuen znao izrabiti neslogu Hrvata i Srba, koja je baš za 
njegova vladanja sve jače izbijala, i kako su mu Srbi služili, vidi se otud, 
sto od 103 srpska zastupnika, koliko ih je svega bilo za njegove ere u hr- 
vatskom saboru, 101 bijahu madžaroni. 

Od skupština prelazi se na demonstracije, koje se pooštra- 
vaju, kad je na zgradi uprave željeznica u Zagrebu osvanuo 
madžarski natpis s velikim zlatnim slovima, dok se po željez¬ 
ničkim stanicama vješaju redom madžarske zastave. U narodu 
planu pravi ustanak. Pade radi toga i krv u Zaprešiću, a u Dal¬ 
maciji se pronese glas, da je po prijekom sudu obješeno dvade¬ 
set ljudi. Dalmacija planu gnjevom i njeni hrvatski zastupnici 
odoše do samoga kralja, da se potuže, no on ih ne primi. Tada 
ovi izdaju manifest na Evropu, iznoseći zorno strašne prilike u 
Hrvatskoj. 

I Khuenu postadoše uzaludni prijeki sudovi, vojska i tam¬ 
nice, jer se požar širio sve jače. Za samoga crkvenog ophoda na 
Tijelovo g. 1903. u Zagrebu budu ulice ispražnjene i blokirane 
vojskom, da ban po starom običaju može stupati za Svetotajstvom. 
No dalji mu boravak u Hrvatskoj posta nemoguć. Kralj ga diže 
s banske stolice i šalje u Ugarsku za ministra predsjednika (27. 
lipnja 1903.). Trebalo je naime uto »pacificirati« i Ugarsku, 
jer su i Madžari počeli dizati glavu, tražeći potpuni prekid svih 
užih veza s Austrijom osim kraljeve osobe (personalna unija). 

I kako Khuena donesoše u Hrvatsku madžarski natpisi, tako 
ga oni i odnesoše iz Hrvatske. 

RIJEČKA REZOLUCIJA I HRVATSKOSRPSKA 
KOALICIJA 

Odlazak Khuena iz Hrvatske otvori put novoj orijentaciji 
hrvatske politike. 

U Ugarskoj je već duže vremena trajala kriza. Vlada nije 
pmala oslona u parlamentu, koji je prožet idejom samostalnosti 
Ugarske. Košutova neodvisna stranka s programom 1848. godi¬ 
ne ima većinu. Beč šalje Khuena, pa Fejervaryja, da ukrote 
Madžare, no uzalud. Franjo Josip poziva k sebi i »u nemilosti« 
otpušta vođe opozicije, pa ne pomažu ni prijetnje općim pravom 
glasa, jer bi ovo moglo osloboditi ugarske narodnosti od ma¬ 
džarske prevlasti, kojoj je -baš bio začetnik sam Franjo Josip g. 
1867. Tri godine traju ta natezanja između dvora i parlamenta. 


259 


U to se je doba imala obnoviti i financijalna nagodba između 
Ugarske i Austrije, kod čega bi morala i Hrvatska sudjelovati. 
Sada je nastupio za Hrvate odlučan čas, te su se s malo više 
opreznosti i energije mogle popraviti sve stare pogrješke. No 
Hrvati mjesto borbe izabraše u taj čas cjenkanje — takovo, da 
su popustili na svim linijama, izvlačeći »realnom politikom« 
madžarska državna kola iz gliba, i nakon dugih konferencija 
sastanu se izaslanici udružene opozicije iz Hrvatske (Vrbanić r 
Harambašić i Zagorac) i hrvatske stranke (fuzionirana narodna 
stranka s pravašima) iz Dalmacije u Opatiji, gdje su nakon vi¬ 
jećanja 11.—13. IX. 1905. zaključili između Beča i Pešte — 
podupirati Peštu. I dne 3. X. 1905. bi konačno u hrvatskoj či¬ 
taonici na Rijeci stilizirana i potpisana Riječka rezolucija: 

Glavne su joj zasade: »Hrvatski zastupnici drže, da su današnje javne 
prilike u Ugarskoj nastale uslijed borbe, koja ide za tim, da kraljevina 
Ugarska dođe postepeno do potpune državne samostalnosti. Hrvatski za¬ 
stupnici smatraju tu težnju opravdanom i uvjereni su, da su oba naroda, 
hrvatski i ugarski, upućeni jedan na drugoga. Zato hrvatski zastupnici sma¬ 
traju, da je njihova dužnost boriti se uporedo s ugarskim narodom za ispu¬ 
njenje svih državnih prava i sloboština, u uvjerenju, da će rečena prava 
i sloboštine biti od koristi hrvatskom i ugarskom narodu«. 

Hrvati za tu uslugu traže sjedinjenje s Dalmacijom i strogo ispunje¬ 
nje hrvatskih prava, sadržanih u hrvatsko-ugarskoj nagodbi, da bana ne 
imenuje kralj na prijedlog ugarskog ministra predsjednika, nego da ban 
bude neodvisan i samo hrvatskom saboru odgovoran. 

Rezoluciju nije prihvatila Starčevićeva stranka prava (čisti), nisu je 
potpisali ni Istrani — a Slovenci nisu ni dolazili u obzir. Od Dalmatinaca je 
nije potpisao Prodan ni zastupnici na carevinskom vijeću u Beču. 

Rezolucionaši, da osiguraju sebi leđa u domovini, stupe u 
Dalmaciji u dodir s talijanašima, koji su g. 1861. osujetili sje¬ 
dinjenje Dalmacije s Hrvatskom, a onda zatraže i u Dalmaciji 
i u Hrvatskoj pomoć kod Srba, koji su dotada u Dalmaciji bili 
u dobru prijateljstvu s talijanašima, a u Hrvatskoj bili stup 
Khuenova režima. Handelova afera u Dalmaciji okupi i talija- 
naše i Srbe i Hrvate, kad su 14. VII. 1904. izjavili, da ne će 
sudjelovati u saborskom radu, dok barem Handel bude namjes¬ 
nikom, jer je on navodno rekao, da kod Dalmatinaca nema po¬ 
štene riječi. I Handel je morao otići. Zbliženje Srba i Hrvata 


urodi time, da su Srbi iz Dalmacije i Banovine izdali »Zadarsku 
odluku« sa sastanka u Zadru 17. X. 1905., konstatirajući, da 
»sadanji državni sklop sputava razvitak naše otačbine hrvatskog 
i srpskog naroda«, te izjavljuju, da će poduprijeti pokret ma¬ 
džarskog naroda zajedno s Hrvatima, ali traže realne garancije, 
da se ispune i težnje Hrvatske i Slavonije za proširenje državno¬ 
pravnog položaja i razvitka. Za sjedinjenje Dalmacije borit će 
se, ako se s hrvatske strane prizna ravnopravnost srpskoga na¬ 
roda s hrvatskim. I Talijani dalmatinski zauzeše posebno sta¬ 
novište prema Riječkoj rezoluciji. Klub njihovih zastupnika na 
dalmatinskom saboru traži zaštitu svoga narodnog talijanskog 
karaktera u priznavanju i izvršenju prava, koja otud proističu, 
u razmjeru ne samo prema broju već i prema glavnim potreba¬ 
ma domaće kulture, lakoći trgovinskih odnosa i t. d. Kako pak 
Talijani nemaju nikakove garancije, da će u pokretu, koji su 
potakli Hrvati, biti uzeta u obzir narodna prava Talijana u Dal¬ 
maciji, oni ostaju rezervirani sa slobodom akcije. Dne 14. XI. 
1905. dođe do potpunog sporazuma između Srba i Hrvatske 
stranke (fuzionirane stranke pravaša i narodnjaka). Srbima se 
priznaje potpuna ravnopravnost s Hrvatima. Sporazum s talija¬ 
našima nije uspio, jer su oni tražili jedno mjesto u zemaljskom 
odboru i jedan mandat u carevinskom vijeću. I Srbi iz Dalma¬ 
cije, koji su bili otklonili poziv na riječku konferenciju, pristanu 
poslije zadarske odluke uz riječku rezoluciju, kad im je pri¬ 
znata u Hrvatskoj kao narodu jednakopravnost s Hrvatima. I 
tako svi redom, vidimo, traže od Hrvata garancije — dok Hrvati 
od Madžara traže samo obećanja za svoja prava. Da se politika 
riječke rezolucije realizira, imali su se hrvatski opunomoćenici 
sastati s madžarskim na Rijeci 19. II. 1906. Ali do tog sastanka 
nije nikada došlo. 

Treba spomenuti, da su u isto vrijeme unionisti (Tomašić) 
tražili od Madžara, da se na teritoriju Hrvatske i Slavonije i u 
zajedničku vojsku, kako je to već bilo u domobranstvu, uvede 
hrvatski jezik, ako uspije Madžarima, da u svoju vojsku uvedu 
madžarski jezik, a onda, da kod pregovora za nagodbu s Austri¬ 
jom ima biti zastupana i Hrvatska. No uto sastavi Wekerle kao 

kraljev čovjek 7. IV. 1906. vladu zajedno s opozicijom, u kojoj 
su 4 ministra opozicionalca, i među njima Košut kao ministar 
trgovine. Kako je time Ugarska kapitulirala, bude i hrvatski 
sabor raspušten 21. IV. 1906., te već za 3.—5. svibnja 1906. ras¬ 
pisani novi izbori. Na ovima pade madžaronska stranka, dok je 
hrvatskosrpska koalicija, koja je uzela za program riječku i 
zadarsku rezoluciju, dobila relativnu većinu. Ipak vladu u 
Hrvatskoj dobivaju ljudi »izvan stranačkog kluba« (Vladimir 
Nikolić, Badaj i Roje), a banom ostade i dalje Teodor Pejačević. 
Svi ti pristajahu uostalom uz načela riječke rezolucije. Madža¬ 
ri međutim sanjaju i dalje o nerazdruživoj madžarskoj državi, 
u kojoj bi Hrvatska bila samo pokrajina. Sva lijepa obećanja 
padoše u vodu. Isti Košut, koji je Hrvate zvao za saveznike, 
iznese u svibnju 1907. u zajedničkom saboru novu pragmatiku 
za željezničke činovnike, po kojoj je službeni jezik na svim že¬ 
ljeznicama, pa i u Hrvatskoj, madžarski. Kad su Hrvati prigo¬ 
vorili, da se time krši nagodba, dobili su za odgovor, da željez¬ 
nice nisu državna ustanova, koja bi se uređivala po nagodbi, 
već su one privatno poduzeće države. 

Hrvatski delegati pokušaše s opstrukcijom osujetiti, da se 
ta pragmatika provede, na što Košut proglasi cijelu pragmatiku 
jednim paragrafom, samo da Hrvati ne mogu u posebnoj ras¬ 
pravi govoriti, i sabor ovlasti vladu, da uvede pragmatiku mini¬ 
starskom naredbom. 

Time je i politika riječke rezolucije propala, a Hrvati do¬ 
živjeli jedno razočaranje više. 

Sjada nastupa politika hrvatsko srpske koalicije, kojoj je 
cilj — oživjeti jugoslavensku misao, a sredstvo — oportunistič¬ 
ka politika prema Budimpešti, što kod čiste stranke prava iza¬ 
ziva odstup od austrofobske Starčevićeve politike. Sumnjičenja 
prema dolje i prema gore postaju uz neobuzdano i nekulturno 
napadan je na protivnike sadržaj političkoga života ovoga vre¬ 
mena. Jedni obraćaju svoj pogled na Beograd, kao jugoslaven¬ 
ski PijemOnt i ideal demokracije, drugi očekuju trijalizam, za 
koji se drži, da mu je sklon i nasljednik prijestolja Franjo Fer¬ 
dinand. U Dalmaciji se provodi fuzija hrvatskih stranaka u 





»Hrvatsku stranku«, u koju ne ulaze »čisti«. Poput naprednjaka 
u Hrvatskoj organizira u Dalmaciji Smodlaka, ostavivši pra¬ 
vaške redove, »demokratsku« stranku s izrazito protukatoličkom 
tendencijom i srbofilskim pravcem. Gomilaju se podmetanja i 
afere, kod kojih se nisu birala sredstva za borbu. 

Dne 26. VI. 1907. preda Teodor grof Pejačević ostavku na 
banskoj časti, jer nije mogao protiv jasnog slova nagodbe pro¬ 
voditi politiku Wekerleove željezničarske pragmatike. Istoga 
dana bude imenovan banom Aleksandar Rakodczay, koji na¬ 
javljuje liberalan režim, ali koalicija ne će ipak s njim da su¬ 
rađuje, pa kad je u saboru stavljen prijedlog, da se ban stavi 
pod optužbu, bude sabor 12. XII. 1907. raspušten, a nakon Ra- 
kođczayjeve demisije postaje banom Pavao barun Rauch, negda¬ 
šnji lični protivnik Khuenov, sin Levina Raucha. Rauch je sklon 
hrvatskom smjeru politike čiste stranke prava, pogotovo zato, 
što je koalicija vodila izrazitu srbofilsku politiku. Odmah pri 
nastupu izjavljuje, da će mu biti prva briga uspostaviti ugled 
vlade i njezinih organa, a osobitu će pažnju svratiti gospodar¬ 
skom napretku. 

U hrvatskosrpskoj koaliciji prevladava uto sve više utje¬ 
caj Svetozara Pribićevića, otkako mu je uspjelo potisnuti Šu¬ 
pila, kojemu Pribićević oduzima i glinski zastupnički kotar, jer 
je to srpski kotar, a Šupilo je Hrvat. 

Protusrpska vladavina Rauchova nailazi na simpatije čiste 
stranke prava, dok su koalicionaši znali predobiti za se javno 
mišljenje uvjeravajući, da rade za slobodu Hrvatske. Mržnja 
na Beč i Peštu, a simpatije za balkanske narode nove su vodilje 
hrvatske politike. — No s tim u vezi izbija žalosna pojava pod¬ 
cjenjivanja hrvatstva i odricanja hrvatskog imena. Utjecaj Ma- 
sarykova realizma postaje sve jači, jer njegovi đaci ulaze u 
hrvatski javni život. 

Zato je i Rauch svagdje neprijateljski dočekivan, pače i na takav način, 
kojim se je krnjilo dostojanstvo hrvatskoga bana. 

U takovim prilikama dođe i do saborskih izbora 27. i 28. 
veljače 1908., na kojima nije Rauch dobio ni jednog mandata, 
jer ih je u većini odnijela koalicija (56) i Starčevićeva hrv. 

stranka prava (24); S. Radić (3). Sabor je odmah iza saziva bio 
odgođen na neizvjesno vrijeme. Uto se na političkom obzorju 
Evrope, a napose Balkana javljaju tmurni dani. U Evropi se 
provodi politika zaokruživanja Njemačke, uz koju Austrougar¬ 
ska sve više veže svoju sudbinu, dok u Turskoj mladoturci ki¬ 
daju svojom revolucijom sa svom tradicijom, radeći oko prepo¬ 
roda turskog carstva; u Srbiji novi duh za vlade kralja Petra 1. 
Karađorđevića prekida s austrofilskom politikom Obrenovića i 
već je spreman do povede osvetničko kolo na Balkanu protiv 
Turske, te sve Balkanske države, do jučer vazali Turske, sve 
više dižu glavu. U tome općem pokretu oko traženja svoje po¬ 
litike — jedini Hrvati ne znaju, kamo će, te se prepiru, uz koga 
će pristati. U Hrvatskoj nasta upravo neko ludovanje za tuđim 
idejama i idealima. Austrija uto zaželi razbistriti mutnu situ¬ 
aciju na svome jugu, pokazujući svoju snagu, te ministar vanj¬ 
skih poslova Aerenthal odluči provesti aneksiju Bosne i Herce¬ 
govine, nalazeći za to zgodan čas u tome, što Engleska i Rusija 
nisu bile još pripravne spriječiti njegov naum, Francuska pak 
nije mogla bez ovih ništa poduzeti, dok je Italija bila u trojnom 
savezu s Austrougarskom i Njemačkom. U isto doba, kratko vri¬ 
jeme pred aneksiju, povede Rauch po nalogu iz Beča na osnovi 
iskaza špijuna Nastića, koji je prije radio zajedno s drugim 
špijunom, hercegovačkim Srbinom, drom Lazom Dimitrijevićem, 
veleizdajnički proces protiv 53 Srbina. Proces se je zavlačio, a 
optuženike su branili jednako iskreno odvjetnici Hrvati kao i 
Srbi, na čelu im dr H. Hinković. Na sudu se našlo međutim i 
nekih Srba — pravoslavnih, koji su svjedočili protiv optuženika. 

Da je taj proces bio potreban austrijskoj diplomaciji, do¬ 
kazom je pisanje nekih madžarskih listova prigodom Rauchova 
vijećanja s Aerenthalom i Wekerle-om, koji tvrde, da je očit 
savez hrvatskosrpske koalicije s velikosrpskom propagandom, 
pa kako su Aerenthal i Wekerle suglasni u tome, da treba jednom 
onemogućiti velikosrpsku propagandu. 

Hinković je u obrani izrekao između ostaloga: 

»Ugled monarhije brani onaj, koji dokazuje, da u njoj veleizdaje 
nema. Kada bi se dokazalo, da veleizdaja postoji, to bi bilo znakom, da 


u monarhiji imade širokih masa nezadovoljnika. Sreća naroda ne leži u 
velikim državama nego u malim autonomijama, ne u velikoj Srbiji ili Hr¬ 
vatskoj, već u maloj Hrvatskoj i Srbiji, gdje bi svaka sila narodna aspi- 
rirala na to, da dođe do uporabe.« 

Sud je optuženike osudio po § 58. k. z. (krivi zločinstva veleizdaje), no 
kasnije su pomilovani. Na glas o toj osudi dalmatinski sabor, koji je tada 
zasjedao u Zadru, diže sjednicu u znak prosvjeda, a hrvatski delegati u Pešti 
izjavljuju, da »u osuđenicima vide samo patriotske mučenike i nevine žrtve«. 
— Međutim su neki od tih osuđenika kasnije iza rata izjavili, da je sve bilo 
istina, zbog čega su ih optužili. 

Šupilo je već za Friedjungova procesa istupio iz koalicije, 
ne htijući radi nekih izjava protiv njega oteščavati njezin po¬ 
ložaj, a poslije se je posve s njom razišao, jer je koalicija, vo¬ 
đena Svetozarom Pribićevićem, napustivši idealističku borbu za 
interese Hrvatske, gledala samo, da dođe opet na vlast. Ta je 
njezina taktika učinila od nje mladomadžaronsku stranku, koja 
je poput starih madžarona primala k sebi Srbe i Hrvate. Hrvati, 
premda brojniji i na svom ognjištu, dolazili su manje do riječi, 
a negdašnji bardovi i leaderi junačke Starčevićeve garde po- 
stadoše krotki janjci, primajući od vlade unosne službe. 

U to se doba zametnu t. zv. Friedjungov proces u Beču. Po- 
vijesnik Friedjung ustvrdi naime u bečkoj »Neue Freie Presse«, 
da su članovi hrvatskosrpske koalicije u vezi s Beogradom, od 
kojega dobivaju i novac. Na nišan je uzet osobito Šupilo. Na 
tužbu koalicije došlo je do sudbene rasprave u Beču, gdje svje¬ 
dok Chlumetzky posvjedoči, da je Šupilo još u Dubrovniku 
1900.—1909. dobivao novac, da piše protiv Srba, a i on mu je 
lično jednom dao 200 kruna u tu svrhu, te da se je s njim sa¬ 
stajao u stanu austrijskog špijuna Srbina Kačanskoga na poli¬ 
tičke razgovore. 

I sami optuženici (Friedjung i drugovi) dokazivahu, da je 
koalicija dobivala novac iz Beograda. U obranu koalicije digne 
svoj glas u delegacijama i na sudu prof. Masaryk. Da bolje 
utvrdi svoju nepristranost izjavljuje, da su i njega za njegova 
boravka u Beogradu mnoge srpske novine nazivale austrijskim 
špijunom, i iznese jake dokaze, da su Friedjungove tvrdnje la¬ 
žne, a predsjednik »Slovenskog Juga« prof. Marković pobija 


264 


265 






svojim svjedočanstvom Friedjungovu tvrdnju, da je Šupilo 
primio novac preko »Slovenskog Juga«. Dokazalo se, da su lažni 
i iskazi Chlumetzkoga. Proces je svršio nagodbom između stra¬ 
naka — a posljedica je bila, da je Rauch 5. veljače 1910. dao 
ostavku, i banom postao Nikola pl. Tomašić, koji je kratko vri¬ 
jeme pred tim izdao djelo »Pacta conventa«, dokazujući Ma¬ 
džarima, da je Hrvatska neodvisna kraljevina. I aneksija Bosne 
i Hercegovine je provedena (5. X. 1908.), ali te zemlje nisu pri¬ 
ključene Hrvatskoj, kako su se kroz čitav 19. vijek Hrvati na¬ 
dali, a to pravo na njih dokazivali naši historici (u 17. v. Ritter- 
Vitezović, a sada Šišić) već su ostale političko-upravno tijelo za 
sebe. Srbija je protiv aneksije protestirala, ali sile trojnog spo¬ 
razuma (Engl. Franc. Rusija) izjaviše, da u slučaju rata ne mogu 
podupirati Srbiju. Time je uklonjena pogibelj rata. 

Ban Tomašić nađe odmah oslona u koaliciji, jer je ova išla 
za vlašću, te sklopi s Tomašićem pakt. Koalicija prihvaća bez 
ograde nagodbenu i dualističku politiku, jedino Srbi u njoj 
zahtijevaju, da im se sačuvaju dobiti iz prvog perioda koalicione 
vlade, kao i one još iz Khuenova doba. Koalicija je tako bila 
prisiljena podupirati Tomašićevu vladu, sastavljenu od pronon¬ 
siranih ličnosti stare madžaronske stranke. Tomašić donese po 
L. Poliću izrađen novi izborni red, kojim je broj izbornika od 
45.381 povećan na 190.096, no razdioba kotara ostade ista kao 
i za Khuena, dakle najviše na štetu hrvatskih kotara. Pa ipak 
Tomašić, taj gordi hrvatski koljenović iz plemena Gusića, kako 
je to dokazao Šišić, nije dugo ostao u savezu s koalicijom: na 
izborima od 28. X. 1910. dobije koalicija od 88 mandata 35, 
Tomašić 18, čista stranka prava 15, Milinovci-pravaši 9, Radić 
9, radikali 1, dok je Šupilo izabran izvan stranaka. Poslije ne- 
prihvaćene Tomašićeve ostavke pokuša ovaj novim izborima od 
15.—18. XII. 1911. dobiti većinu. Na ovima dobije Tomašićeva 
»stranka narodnoga napretka« 22 mandata, hrvatskosrpska ko¬ 
alicija 25, stranka prava 26, seljačka stranka 8, a drugo manje 
frakcije. Iza tog neuspjeha bude 19. I. 1912. prihvaćena banova 
ostavka. Tomašić je uza sve svoje madžaronstvo tražio ipak od 
Madžara poštivanje zakona, a svoju bogatu knjižnicu ostavi 

oporukom sveučilišnoj knjižnici, za koju se u to doba počinje 
graditi veličanstvena zgrada. Osigurao je i Jugoslavenskoj aka¬ 
demiji obilniju pripomoć, a na sveučilištu ishodi nove katedre 
ža hrvatsku književnost i pravnu povijest. Njega naslijedi Slav- 
ko pl. Guvaj, najprije kao ban, no kako nije moglo biti ni govora 
o vladinoj većini, bude sabor 25. I. 1912. raspušten, a 5. IV. 
1912. Čuvaj imenovan kr. komesarom. 

Tako se sada može Hrvatskom upravljati jedino — ne¬ 
ustavno. Za novine se uvodi preventivna cenzura, a kad već ne¬ 
ma sabora, saziva Čuvaj konferenciju višeg činovništva i osniva 
stalno povjerenstvo »za priređivanje, pretres i konačno redigi¬ 
ranje zakonskih osnova.« U tom su povjerenstvu Teodor grof 
Pejačević, Iso Kršnjavi, Vinko Krišković, Šandor Egersdorfer, 
kanonik Radičević, Tomo Jalžabetić, L. Polić, Spevec, Janko 
Holjac, J. Šilović, Avakumović, Grujić, Sekulić i više drugih. 
Dne 8. VI. 1912. izvrši Jukić (Bošnjak) atentat na Cuvaja. Ju- 
kić je prije atentata bio u Beogradu, gdje se je sastao sa D* 
Dimitrijevićem-Apisom, poznatim iz solunskog procesa. Ovaj 
preda Jukića komitskom vojvodi Tankosiću, da ga izvježba u 
baratanju oružjem. 

Čuvaj je ostao neozlijeđen, a pučko učiteljstvo, koje ga je 
pri nastupu banovanja 26. I. 1912. oduševljeno pozdravilo, ša¬ 
lje mu opet veliku deputaciju, da mu čestita, što je ostao živ. 
Takove su deputacije imale pokazati, kako ga narod voli. I u 
studenomu 1912. predvodi mu se opet deputacija od 4.000- 
Hr-vata i Srba. Čuvaj ih dade uvesti u sabornicu, nazvavši taj 
zbor servilnih duša »narodnim saborom«. 

Međutim godina 1912. donosi požar na Balkanu. Kako Tur¬ 
ska ne provodi u svojim pokrajinama mnogo puta obećanih re¬ 
forma, te u njima nestade svaka osobna i imovinska sigurnost, 
sklope balkanske države (Grčka, Bugarska, Crna Gora i Srbija) 
savez protiv Turske. Njihov utimatum ne primi Turska da 
znanja. I tako planu g. 1912. rat, u kojemu saveznici iznesu 
sjajnu pobjedu, prisilivši Tursku na mir u Londonu (g. 1913.). 
Ta pobjeda odjeknu silno i kod Hrvata, koji su demonstrativna 
iskazivali svoju ljubav za saveznike, kupili za njih novčane pri- 


267 


loge, dok su nekoji pošli i na bojno polje. Tomu je uglavnom 
bila kriva Austrougarska, koja je svojom kratkovidnom politi¬ 
kom i komesarijatima samo pomogla, da se protuaustrijska ideja 
sve više širila među Hrvatima. Austrija je doduše uspjela za¬ 
priječiti Srbiji izlaz na more, a Crnoj Gori pripojenje Skadra, 
ali je nada u bolje dane kod Balkanskih Slavena sve više rasla. 

Ni drugi balkanski, bratoubilački rat, kod kojega je bez 
sumnje Austrija imala svoje prste, nije monarhiji pomogao ni¬ 
šta. Nepokretnost i začmalost njezinih načela bila je za nju i 
njezine narode upravo fatalna. Hrvatsko je pitanje gledala i 
dalje silom riješiti — onako, kako se je to sviđalo Madžarima. 

Odlučni su događaji bili već na pomolu. 

Čuvaj morade 21. VII. 1913 otići, ne obavivši ništa, a do¬ 
bivši za nagradu tek barunsku čast. Naslijedi ga novi komesar 
Ivan Skerlecz od Lomnice. Ručno kraljevo pismo poziva novoga 
komesara, da čuvajući nepromijenjene državopravne veze 
s Ugarskom pripravi sve za uspostavu normalnih prilika u Hrvat¬ 
skoj, i da podnese svoje prijedloge kruni. Ministrom za Hrvat¬ 
sku bi imenovan T. Pejačević. Koalicija se doskora sporazumije 
s ugarskim ministrom predsjednikom Stj. Tiszom i Skerlecz bude 
29. XI. 1913. imenovan banom. Ovaj izdaje 2. XII. 1913. na¬ 
redbu, da se provede u djelo zakon o nazivlju mjesta (sankcio¬ 
niran već g. 1907.), čime nestaju madžarski natpisi sa željeznič¬ 
kih postaja, ugarska vlada donosi istog mjeseca novu željezni¬ 
čarsku pragmatiku, po kojoj Hrvati-željezničari nisu dužni po¬ 
znavati madžarski jezik.Izbori za sabor (16. i 17. XII. 1913.) 
donose pobjedu koaliciji, dok pravaši, ponovno rascjepkani, ma- 
džaroni i seljačka stranka iziđoše oslabljeni. Uto se imala te 
godine obnoviti financijalna nagodba. I sam stari madžaron 
Egersdorfer predlaže reformu financijalne nagodbe, utvrdivši, 
kako Madžari iskorišćuju Hrvatsku. No do nove nagodbe nije 
nigda došlo, već se je svake godine obnavljala ona iz g. 1906. 

I kad je sada u raspravi za produženje financijalne nagodbe 
pokušala opozicija opstrukcijom to osujetiti, hrvatskosrpska ko¬ 
alicija silom skrsi opstrukciju, zaboravljajući, kako se je i sama 
negda morala opstrukcijom poslužiti u zajedničkom saboru. 

Tisza je doista mogao biti takovim radom koalicije zadovoljan, 
ali je sigurno bio upravo sretan, kad je u siječnju 1914. pohodio 
hrvatski sabor i tu dočekan velikim ovacijama koalicije kao sa¬ 
borske većine. Pa kao da se je u njoj povampirio sam Khuen, 
ona poništava mandat Stjepana Radića, koji je inače jednogla¬ 
sno izabran. Tako hrvatskosrp. koalicija postaje načelni čuvar i 
branitelj svega, što dolazi iz Pešte. Julijanske madžarske, mada 
protuzakonite, škole šire se slobodno, a Madžari se odvaže sada 
na korak, u pravnoj povijesti upravo nečuven: Premda je Hr¬ 
vatska i po nagodbi posebna država sa svojim teritorijem — 
Madžari iznesu u zajedničkom saboru zakon, po kojem su vlasni 
i silom otkupiti hrvatsku obalu, jer to spada u kompetenciju 
ugarskog ministarstva trgovine. I koalicija zabranjuje Supilovu 
protestnu skupštinu na Sušaku, gušeći tako opravdani glas 
hrvatskog naroda. Šupilo udara nemilo na koaliciju radi toga 
njezinog kukavnog čina. 

Upućeni u stvar znali su, zašto je koalicija pristala na iz- 
vlastbu hrvatske obale, premda je morala znati, da je to naj¬ 
osjetljivije pitanje za hrvatski narod. Dva su tome razloga: srp¬ 
ski dio koalicije s Pribićevićem na čelu vodio je zapravo svu 
politiku, jer hrvatski njezin dio, otkad je Šupilo bio iz nje izgu¬ 
ran, nije imao jačih ljudi, pa ih je bilo, koji nisu uopće znali, 
što se hoće. Srpski pak dio koalicije — narod manjine — vodio 
je narod većine, pa nije htio zbog izvlastbe hrvatske obale da 
napušta svoj privilegirani položaj u vladi radi jednoga čisto 
hrvatskog pitanja. A drugo, što je još važnije, vodila ih je mi¬ 
sao, da treba kod Hrvata stvoriti što jače ogorčenje protiv drža¬ 
ve, kako bi potražili drugu orijentaciju izvan granica, kad im se 
unutar granica pgrožava pravo na egzistenciju. To je bilo naj¬ 
bolje sredstvo, da se Hrvati otuđe državi. 

Uto buknu svjetski rat, koji dade nove osnove i ciljeve 
hrvatskoj politici. Gavrilo Princip ubije 28. VI. 1914. u Sara¬ 
jevu prijestolonasljednika Franju Ferdinanda i njegovu supru¬ 
gu Sofiju Chotek. U javnosti se je vjerovalo, da je Franjo Fer¬ 
dinand skloniji Hrvatima nego Franjo Josip, šta više držalo se 
je, da on misli provesti trijalizam. Koliko je u njega bilo u tome 

iskrenosti, bespredmetno je raspravljati, no istina je, da ga 
Madžari nisu voljeli — a ni sam Franjo Josip. 

Upravo mjesec dana poslije tog atentata objavi 28. VII. 
1914. Austrija Srbiji rat, kad je ova odbila zahtjeve Monarhije, 
iznesene u ultimatumu. 

Dugotrajni rat, neviđena bijeda kod kuće, nepravda na 
svakome koraku učiniše i od najhrabrijih vojnika dezertere, 
mjestimice i buntovnike (mornarica). Italija, saveznica, poče se 
s Monarhijom pogađati, tražeći od nje za svoju neutralnost ju¬ 
žne dalmatinske otoke, Južni Tirol i ispravak granice na Soči, 
dok bi se Trst imao proglasiti slobodnim gradom. Ne pogodivši 
se s Austrougarskom obrati se ona Antanti i tako nastade 26. 
IV. 1915. sa znanjem Rusije Londonski ugovor , po kojemu su 
Italiji obećani Južni Tirol, Trst s okolicom, Gorica i Gradiška, 
Istra s otocima, Dalmacija sve do Ploče (sjeverno od Trogira) 
pa pravcem na izvor Čikole, Krke i Butišnice (po prilici nado¬ 
mak Sinja i Vrlike), i svi otoci osim Drvenika, Šolte, Brača i 
Čiova, da o drugim kompenzacijama, koje se ne tiču hrvatskog 
teritorija, i ne govorimo. 

Hrvatski sabor izjavi g. 1915. na usta svog predsjednika 
P. Magdića, da s obzirom na ljudske i gospodarske žrtve, što ih 
Hrvati prinose, goji uvjerenje, »da će doprinesene žrtve uroditi 
blagoslovenim plodom, bude li ostvaren onaj neprekidni i stalni 
zahtjev hrvatskoga naroda za narodnim ujedinjenjem, a u jedno 
jedinstveno svoje državno tijelo na osnovi narodnog načela te 
pozitivnoga i historijskog državnog prava«. Tako i opet hrvat- 
skosrpska koalicija goji samo nadu, mjesto da postavi svoje 
zahtjeve. — Kad je austrougarski konzul u Buenos-Airesu 
pozvao g. 1914. austrougarske podanike, da se spreme u vojsku, 
»Jadranska legija« pozivlje Slavene na borbu protiv Austrije. 
Emigranti se bore s velikim poteškoćama. Antantina je diplo¬ 
macija nudila bez skrupula Italiji tuđe zemlje i narode, da ju 
privuče na svoju stranu. Osobito se žalosno drže Rusija i Fran¬ 
cuska: Već g. 1914. izjavljuje ruski ministar Sazonov, da Italija 
ima pravo na Zadar i Šibenik; Srbija će dobiti Split, dok za slo¬ 
bodu Slovenaca i Hrvata on ne mari ništa. I da upoznadu savez- 

nike s pravim stanjem na jugu Monarhije te da porade na oslo¬ 
bođenju Hrvata, Slovenaca i Srba, koji su pod žezlom Habsbur- 
ga, osnivaju emigranti odmah u početku rata Jugoslavenski od¬ 
bor. Od Hrvata su u njemu najjači Lrumbič, Šupilo, Meštrovič 
i Hinkovič. Odbor se taj konstituirao formalno 30. IV. 1915. u 
Londonu s predsjednikom Trumbićem na čelu. Šupilo prvi otkri¬ 
va tajne Londonskog ugovora, i on prvi upozori, kolika je raz¬ 
lika u shvaćanju jugoslavenskog pitanja između predsjednika 
srpske vlade Nikole Pašića i hrvatskih te slovenačkih članova 
Jugoslavenskog odbora. Pašić je išao za tim, da oslobodi samo 
one krajeve, koje je smatrao srpskima, i da tako stvori Veliku 
Srbiju. Pašić izjavljuje g. 1916. petrogradskoj štampi, da pri¬ 
znaje hegemoniju Italije na jadranskim obalama, a Srbija će se 
zadovoljiti i samim ekonomskim izlazom na more. Kako Pašić 
nije uopće dobrim okom gledao Jugoslavenski odbor, tražio je 
pod konac rata za srpsku vladu isključivo pravo, da zastupa 
interese ne samo Srba, već i Hrvata i Slovenaca. Stoga nije Pa¬ 
šić ni informirao Jugoslavenski odbor ni o kojem diplomat¬ 
skom koraku srpske vlade — pa ni o Londonskom ugovoru. Ali 
je ovaj ipak izišao na vidjelo, te je baš on dao žestoku otpornu 
snagu Hrvatima na Soči, gdje se je bilo 14 krvavih bitaka, od 
kojih je ona kod Caporetta bila za Italiju katastrofalna. 

Tako su se Hrvati imali i u emigraciji boriti na dvije fron¬ 
te: protiv presizanja Italije, i protiv onih, koji su tjesnogrudno 
shvaćali slavensku solidarnost, jer je Pašić smatrao Jugoslaven¬ 
ski odbor ne predstavnikom naroda, več jedino propagandnim 
odborom! Šupilo je spočitavao Pašiću, što uopće ne mari oslo¬ 
boditi katolički živalj i što hrvatske zemlje traži kao kompen¬ 
zaciju za one krajeve, koje je imala Srbija u Macedoniji pre¬ 
pustiti Bugarskoj u slučaju, da Bugarska pristane uz Antantu 
protiv centralnih vlasti. Tako su saveznici hrvatskim zemljama 
podmirivali račune između sebe. Šupilo, opor i dosljedan, istupi 
12 Jugoslavenskog odbora, koji mu se je činio previše popustljiv 
i obziran prema Pasicu i, odijelivši se od tog odbora, nastavi sam 
na svoju ruku borbu protiv Londonskoga pakta, pak dok su Cesi 
nagovarali Trumbića i drugove, da porade, neka se Hrvati na 

Soči predadu Talijanima, a ovi odvraćali, da borba na Soči nije 
istovjetna s onom na ostalim frontama, Šupilo daje izjavu u 
petrogradskom »Novoe Vremja«, da bi Hrvati voljeli austrijsko 
nego talijansko gospodstvo u Dalmaciji. 

No premda su Talijani klevetali po evropskoj štampi čla¬ 
nove Jugoslavenskog odbora kao austrijske plaćenike, ipak po¬ 
slije poraza kod Caporetta zatraže preko senatora Torre dodir 
s predsjednikom Trumbićem. U tome su posredovali Steed i Se- 
ton Watson (Scotus Viator), i povodom toga dođe do kongresa 
»potlačenih naroda Austro-ugarske« na rimskom Kapitolu. A 
poslije maglovitih govora, a bez ikakva točnog utanačenja i bez 
službenog sudjelovanja Italije — Trumbić izdaje apel na jugo¬ 
slavenske vojnike na Soči, pozivajući ih, da napuste borbu pro¬ 
tiv Italije. Od tog časa pokolebala se i sočanska vojska. 

Uporedo s tim diplomatsko-propagandističkim akcijama 
išao je rad jugoslavenskih dobrovoljaca, no i tu izbije doskora 
razrožnost mišljenja i nepovjerenje. A slično stanje nalazimo i 
između domaćih političara koalicije i nekih članova Jugoslaven¬ 
skog odbora. 

I tako usred ratnoga vihora, koji je vitlao narodima i lo¬ 
mio vjekovna carstva, odvijalo se jugoslavensko, a s njim i 
hrvatsko pitanje u punoj zamračenosti. Unatoč nekolikim pobje¬ 
dama nad austrijskom vojskom morade srpska vojska g. 1915. 
uzmaknuti pred pretežnom silom i sa strahotnim naporom pro- 
tući se kroz Albaniju, a nakon odmora na Krfu prebace je na so¬ 
lunsku frontu. 

Međutim Austrija i Njemačka, kako god bijahu odasvud 
opkoljene neprijateljskim snagama te odavahu lik opsjednute 
tvrđave, ipak izgledahu kroz prve dvije godine rata nadmoćne, 
no opet je bilo jasno, da ne će moći izdržati dulje od Antante. 
To nagna Njemačku, da podmornicama započne bezobzirnu na¬ 
valu na sve brodove, pa i trgovačke, da tako osujeti dovoz hrane 
i ratnog materijala Antanti. To dade povoda i Americi, da akti¬ 
vno zađe u rat (1917. g.). Kako je međutim 21. XI. 1916. umro 
Franjo Josip, ponudi njegov nasljednik Karlo IV. Antanti po¬ 
seban mir. I da nije u posljednji čas Clemenceau prekinuo pre¬ 

govore, imao bi taj korak novoga austrijskog cara nedoglednih 
posljedica i za Hrvate, a napose za emigrante. Sad se počeše 
događaji naglo odvijati, iako Jugoslavenski odbor i službena 
Srbija nisu još ništa konkretno uredili glede buduće narodne 
države. Šupilo je doduše još uvijek radio oko toga, da se to pi¬ 
tanje izvede načisto, i da buduća država ne bude samo proširena 
Srbija. Pa ako sam Jugoslavenski odbor i nije Šupila u tome po¬ 
dupirao, prepuštajući rješenje tog pitanja budućnosti, ipak je 
želja Austrije za separatni mir (preko princa Siksta Burbon- 
skoga, brata carice Zite) te akcija Steeda i Setona Watsona pri¬ 
silila Pašića, da povede pregovore s Jugoslavenskim odborom o 
uređenju buduće države južnih Slavena. 

Ulaskom Amerike u rat smalaksavaju sve više centralne 
vlasti, mada su padom carstva u Rusiji nešto i odahnule, te ne¬ 
stašica hrane i sirovina, opća iznemoglost i klonulost ratnog 
oduševljenja, a napose probuđenje naroda u Austro-ugarskoj 
potkopa svu njihovu otpornu snagu. 

Slaveni u Austriji osjete, da je došao odlučan čas i stav¬ 
ljaju svoje zahtjeve, ne pozivajući se više na milost carsku, nego 
na pravo naroda, da sam odluči o svojoj sudbini. U ime Južnih 
Slavena iznese Korošec u bečkom parlamentu 30. V. 1917. t. zv. 
majsku deklaraciju: »Zastupnici udruženi u Jugoslavenskom 
klubu zahtijevaju na osnovi narodnoga načela i hrvatskoga 
državnog prava ujedinjenje svih krajeva Monarhije, što ih na¬ 
stavaju Slovenci, Hrvati i Srbi, u jedno samostalno državno ti¬ 
jelo slobodno od svakoga tuđeg gospodstva i sagrađeno na 
demokratskoj podlozi a pod žezlom habsburške dinastije, te će 
svima silama raditi za ostvarenje ovoga svog zahtjeva. Uz ovu 
će ogradu sudjelovati u radu parlamenta.« U hrvatskom saboru 
izjavljuje se Starčevićeva stranka (Mile Starčević) za majsku 
deklaraciju, i »frankovci« su pojedinačno također za nju — 
jedina koalicija o tome šuti. Sada akcija Frana Šupila, Steeda 
i Setona Watsona, pa srpske opozicije, a onda pitanje separat- 
nog mira i majska deklaracija prisiliše Pašića na popuštanje. 
Padom carske vlade u Rusiji izgubi on najjači oslon svoje kon¬ 
cepcije: ujediniti pravoslavni živalj, kojemu Hrvati mogu pri- 

stupiti u zajednicu, ako hoće, ali tako, da u toj državi Srbija ima 
prvu i odlučnu riječ. Tu Pašić uzmiče i popušta i stvara na Krfu 
s Jugoslavenskim odborom t. zv. Krfsku deklaraciju. Vijećalo 
se o njoj više od mjesec dana, pa ipak je ispala nejasna i dvo¬ 
smislena. No i takove se je Pašić kasnije odrekao, jer mu nije 
konvenirala ona točka, koja ostavlja narodu, da unutrašnje 
uređenje države riješi u konstituanti bez majoriziranja, a on je 
želio centralistički uređenu državu, kakova je bila predratna 
Srbija. Stoga je kasnije i izjavio, da je krfska deklaracija samo 
jedan taktički potez i da ga ne veže. 

Potpisnici deklaracije izjavljuju, da Hrvati, Srbi i Slovenci hoće na 
osnovi načela narodnog samoopredjeljenja da budu potpuno slobodan narod, 
i da njihova zajednička država bude: 

slobodna, nezavisna Kraljevina s jedinstvenim teritorijem i jedinstve¬ 
nim državljanstvom, ustavna, demokratska i parlamentarna monarhija s 
dinastijom Karađorđevića. Ime joj je: Kraljevina SHS. Imat će jedan dr¬ 
žavni grb, jednu državnu zastavu i jednu krunu. 

Posebne zastave srpska, hrvatska i slovcnačka ravnopravne su i mogu 
se isticati i slobodno upotrebljavati u svim prilikama, a tako i grbovi. Sva 
tri narodna imena potpuno su ravnopravna. Tako i obje azbuke: ćirilica i 
latinica. Kalendar treba što prije izjednačiti. Isključuje se svako djelomično 
rješenje narodnog oslobođenja i ujedinjenja i nijedan dio narodne cjeline 
ne može se pravilno odvojiti. 

Izborno pravo vrši se neposrednim i tajnim glasanjem po općinama. 
Ustav se ima primiti u cjelini u ustavotvornoj skupštini brojno kvalificira¬ 
nom većinom. 

Deklaracija je izdana na Krfu 20. srpnja 1917. U ime srp¬ 
ske vlade potpisao ju je Pašić, a u ime Jugoslav. odbora Trum- 
bić. Kad se je u Hrvatskoj doznalo za deklaraciju, nisu Hrvati 
njom bili zadovoljni, jer se nije uzelo u obzir hrvatsko državno 
pravo, a Hrvati su željeli ući u zajedničku državu ne kao amorf¬ 
ni elemenat, već kao posebna država — trebalo je, dakle, prije 
uskrisiti potpuno slobodnu Hrvatsku — pa ona će onda pre¬ 
govarati sa Srbijom. 

U Hrvatskoj je kroz to vrijeme došlo do promjene vlade: 
Iza Škrlca (koji je odstupio 8. VI. 1917.) dođe za bana Antun pl. 
Mihalovich (negdašnji madžaron, a tada koaliciona«, a poslije 
g. 1918. radikal). I dok je koalicija Škrlca samo pomagala, pre¬ 


uze sada ona svu vlast. Austrougarske vlasti traže poslije krfske 
deklaracije načina, da pođu Hrvatima donekle u susret, ali baš 
ono, što Madžari obećavaju (sjedinjenje s Dalmacijom), to 
austrijski Nijemci odbijaju. Međutim narodi u Austrougarskoj 
poprimaju pomalo rješenje svoje sudbine u svoje ruke. 

U austro-ugarskim delegacijama zatraži 3. XII. 1917. Čeh 
Franjo Stanek uime Čeha i Južnih Slavena pravo samoodređenja, 
a 6. I. 1918. izjavljuju se već Česi za nezavisnu državu, pa i Ju¬ 
goslavenski klub šalje konferenciji mira u Brest-Litovskom spo¬ 
menicu, tražeći potpuno pravo samoodređenja naroda i stvara¬ 
nja slobodnih država. — Dne 8. I. 1918. objavljuje Wilson svo¬ 
jih 14 točaka kao uvjete mira. Uz slobodu mora, javnost prego¬ 
vora, pravednu podjelu kolonija i razoružanje bijaše osobito 
naglašeno i pravo naroda Austrougarske na autonomiju. 

Uz majsku deklaraciju pristaju kroz prve mjesece 1918. g. 
već i zastupnici iz Istre i Dalmacije, a kroz to se vrijeme sastaju 
2. i 3. ožujka 1918. u Zagrebu mnogi političari hrvatski, srpski 
i slovenački iz Austro-Ugarske s izjavom, da zahtijevaju osni¬ 
vanje države SHS. Dne 17. VIII. 1918. sastavljaju u Ljubljani 
sve slovenske stranke »Narodni svet za Sloveniju i Istru« sa za¬ 
datkom, da priprave sve potrebno za organizaciju slobodne 
države. Zaslijepljeni madžarski političari još ne pregledavaju: 
Grof Tisza putuje u rujnu 1918. po Hrvatskoj, Dalmaciji i Bo¬ 
sni, nastojeći doći u dodir s viđenijim ljudima i ispitujući polo¬ 
žaj, ali bude svagdje odbijen. I bijesan radi neuspjeha grozi se, 
da će sve uništiti. No već je 14. IX. bugarska fronta probijena, 
a istog dana pozivlje Austro-Ugarska sve zaraćene stranke na 
dogovor za mir. 

Nato sve stranke Srba, Hrvata i Slovenaca osim hrvatsko- 
srpske koalicije i frankovaca izjavljuju u Zagrebu 24. IX., da 
austro-ugarska vlada nema legitimacije govoriti ni u čije ime 
osim u ime Madžara i austrijskih Nijemaca, a Srbi, Hrvati i 
Slovenci traže, da na budućem mirovnom kongresu bude osigu¬ 
rano mjesto i njihovim predstavnicima. Slom stare monarhije 
već je gotov, no car Karlo misli ipak, da se država još može 
: spasiti, te ministar predsjednik Hussarek izjavljuje 1. X. u 

austrijskom parlamentu, da se Austro-Ugarska ima reformirati 
na bazi federacije. Ali mjesto ushita, s kojim bi se negda sa 
strane Slavena primile takve izjave, morade parlamenat saslu¬ 
šati naprijed spomenutu zagrebačku izjavu od 24. IX. Pet dana 
kasnije 5. i 6. X. 1918. ustraja se u Zagrebu »Narodno Vijeće 
Srba, Hrvata i Slovenaca« kao revolucionarna vlada, jer od na¬ 
roda nije još za to ovlaštena, i preuzima u svoje ruke vođenje 
narodne politike — isključivši iz svoga kruga već samim statu¬ 
tom stranku prava, koja nije priznavala narodnog jedinstva. 

Car Karlo moli 4. X. Wilsona, da posreduje za mir, izjav¬ 
ljujući, da prima njegovih 14 točaka kao osnovicu za pregovore. 
Znalo se je, da Engleska i Amerika nisu željele rasulo Austrije, 
ali ga je ona sama izazvala, jer do posljednjeg časa nije htjela 
pustiti iz ruku ugrabljenu slobodu svojih naroda. I dok se još 
očekivao Wilsonov odgovor, sazove car Karlo 15. X. krunsko 
vijeće, koje zaključuje, da se i bez pristanka naroda carevine 
uvede federalizam. 

Madžari začudo ne dolaze ni u tim momentima k svijesti, 
jer traže, da carski manifest o federalizmu ima sačuvati ne¬ 
taknutu cjelokupnost zemalja ugarske krune, pa je to u manife¬ 
stu od 16. X. i naglašeno. Istoga dana ugarski ministar pred¬ 
sjednik Wekerle prekida sve veze s Austrijom osim personalne 
unije, a dva dana iza toga stiže odgovor od Wilsona, da su od 
njegove poruke 8. I. 1918. nastupile važne promjene: vlada 
USA priznala je Cehoslovake kao ratnu stranku, priznala je 
»opravdanost narodnih težnja Jugoslavena za oslobođenjem. 
Stoga predsjednik ne može danas više samu autonomiju tih na¬ 
roda priznati podlogom za mir, već je prisiljen tražiti, da oni 
sami, a ne on, sude, čime bi i kako austro-ugarska vlada mogla 
zadovoljiti težnje tih naroda u pogledu njihova prava i položaja 
njihova kao članova u porodici naroda«. 

I tako je Wilson priznao Narodno Vijeće predstavnikom 
nove de facto nastale države. Preostala je samo još austrijska 
vojska protiv Italije, ali i tu su vojnici redom otkazivali posluh 
generalu Borojeviću, i fronta se je sama po sebi raspala. 

Austrija javlja Wilsonu 27. X. preko ministra vanjskih 
poslova grofa Andrassyja, sina negdašnjeg tvorca dualizma, 
da prima kao podlogu za pregovore o miru njegov odgovor od 
18. X. No to je sada već bilo prekasno. Dne 29. X. 1918. sastaje 
se hrvatski sabor na svoju sjednicu. Koalicija, koja je tek pred 
dvadesetak dana izišla iz svoje rezerve, stavlja se sada u prve 
redove. Silan narod, pa vojska sa časnicima, koji su poskidali 
kraljeve embleme s kapa i stavili na njih hrvatsku trobojku, 
ispuniše dupkom Markov trg pred sabornicom. U sabornici su 
zastupnici iz gotovo svih hrvatskih zemalja: Bosne, Hercego¬ 
vine, Istre, Dalmacije, Hrvatske i Slavonije. I poslije govora 
predsjednika Medakovića, kojim je otvorio zasjedanje sabora, 
pročita oko 11 sati saborski bilježnik Marko Novosel prešni pri¬ 
jedlog zastupnika Svetozara Pribićevića i drugova: 

1. Predlaže se visokom saboru, da zaključi: 

I. Hrvatski državni sabor na temelju potpunoga narodnog samoodre¬ 
đenja, koje je danas već priznato od svih zaraćenih vlasti, stvara ovaj za¬ 
ključak: »Svi dosadašnji državo-pravni odnošaji i veze između Kraljevine 
Hrvatske, Slavonije i Dalmacije s jedne strane, te Kraljevine Ugarske i ca¬ 
revine Austrijske s druge strane, razrešavaju se. Ukida se dakle i ništetnim 
proglašuje napose hrvatsko-ugarska nagodba (Zakonski članak I. od g. 
1868.), a isto se tako ukidaju i ništetnim proglašuju svi kasniji njeni do- 
punjci ili revizije tako, da od danas Dalmacija, Hrvatska i Slavonija ne ima 
s kraljevinom Ugarskom ni pravno ni faktično nikakovih zajedničkih dr¬ 
žavnih poslova. 

II. Dalmacija, Hrvatska i Slavonija sa Rijekom proglašuje se posve 
nezavisnom državom prema Ugarskoj i Austriji te prema modernom načelu 
narodnosti a na temelju narodnoga jedinstva Slovenaca, Hrvata i Srba na 
cijelom etnografskom području toga naroda bez obzira na ma koje terito¬ 
rijalne i državne granice, u kojima narod Slovenaca, Hrvata i Srba danas 
živi. Opća narodna ustavotvorna skupština svega ujedinjenoga naroda Slo¬ 
venaca, Hrvata i Srba odlučit će sa naprijed određenom kvalificiranom ve¬ 
ćinom, koja potpunoma zaštićuje od svakoga majoriziranja, konačno kako 
o formi vladavine, tako o unutrašnjem državnom ustrojstvu naše države, 
utemeljene na potpunoj ravnopravnosti Slovenaca, Hrvata i Srba«. 

Obrazlažući taj prijedlog Pribićević je ponovno govorio o 
ravnopravnosti Srba, Hrvata i Slovenaca te naglasio, da će u 
novoj državi ->svaki i najmanji dio naroda« biti zadovoljan, a 
nikako majoriziran. Prijedlog je primljen jednoglasno, i tako 

Hrvatska prekinu svoje vjekovne veze s državama Ugarskom i 
Austrijom. Poslije Pribićevića predloži Ante Pavelić saboru na 
odobrenje, da se Narodno Vijeće SHS smatra u buduće vrhov¬ 
nom vlašću u državi: ban Mihalović prizna odmah i tu vlast, 
kako je uopće i svaku drugu najspremnije priznavao. 

Tu historijsku sjednicu hrvatskog sabora zaključi iza toga 
predsjednik Bogdan Medaković s izjavom, da se saborske sjed¬ 
nice odgađaju na neodređeno vrijeme. 

